
Romanii împărțeau ziua în douăsprezece ore. Prima din ele, 
hora prima, începea la răsărit. Ultima, hora duodecima, se 
încheia la apus. 

Noaptea era împărţită în opt intervale - Vespera, Prima fax, 
Concubia și Intempesta înainte de miezul nopţii; /nclinatio, 
Gallicinium, Conticinium şi Diluculum după acesta. 

Zilele săptămânii erau Luna, Marte, Mercur, Jupiter, Venus, 
Saturn și Soare. 

Romanul Pompei se desfășoară pe parcursul a patru zile. 

În a patra săptămână din august 79 d. Chr., soarele a răsărit 


în Golful Neapolis aproximativ la ora 06:20. 


MARTE 


22 August 


Cu două zile înainte de erupție 


Conticinium 


[ora 04:21] 


S-a descoperit o corelație strânsă între magnitudinea erupțiilor 
și durata intervalului de liniște dinaintea lor. Aproape toate 
eruptiile de amploare din istorie au provenit de la vulcani care 
nu mai erupseseră de secole. 


Jacques-Marie Bardintzeff, Alexander R. Mebimey, Vulcanologie 
(ediția a doua) 


Au lăsat în urmă apeductul cu două ore înaintea zorilor, 
începând să urce la lumina lunii pe dealurile de deasupra 
portului - șase oameni în șir indian, cu inginerul în frunte. Îi 
scosese personal din așternuturi - înțepeniţi, morocănoși și cu 
ochii împăienjeniţi - și acum îi auzea cum îl bombăne, vocile lor 
răsunând mai tare decât își dădeau seama în aerul cald și 
nemișcat. 

— Cai verzi pe pereţi, se auzi cineva mormăind. 

— Băieții cu caș la gură ar trebui sa-și vadă de cărțile lor, zise 
altul. 

Lungi pasul. 

Să pălăvrăgească dacă asta vor, se gândi. 

Simţea deja căldura dimineţii cum începea să crească, 
anunțând încă o zi fără ploaie. Era mai tânăr decât cei mai mulţi 
dintre muncitori și mai scund decât oricare din ei: o siluetă 
îndesată și musculoasă, cu păr castaniu tuns foarte scurt. Cozile 
uneltelor purtate pe umăr - un topor greu cu cap de bronz și o 
lopată de lemn - se frecau de gâtul ars de soare. Dar încerca cu 
toate astea să lungească pașii cât mai mult, urcând agil din 
piatră în piatră și abia când ajunse deasupra orașului Misenum, 
la o bifurcaţie, lăsă jos greutatea din spate și aşteptă să vină și 
ceilalți din urmă. 

Se șterse pe față de transpiraţie cu tunica. Aici în sud cerul 
parcă tremura și avea febră de la căldură! Deși mai era doar 
puţin până la răsărit, o calotă de stele aluneca în jos la orizont. 
Distingea coamele Taurului și centura cu paloș a Vânătorului; 
era acolo și Saturn și Carul Mare și constelația căreia îi spuneau 


Podgoreanul, care răsărea de fiecare dată în cinstea Cezarului în 
a douăzeci și doua zi din August, după Festivităţile Vinalia, 
anunțând că a venit vremea pentru culesul viei. În noaptea 
următoare avea să fie lună plină. Işi ridică mâna spre cer, cu 
degetele boante conturate clar, ca niște pete întunecate, pe 
fondul constelațiilor sclipitoare - își desfăcu palma, o strânse, o 
desfăcu iarăși - și pentru o clipă avu senzaţia că el era umbra, 
nimicul, iar substanţa era lumina. 

De jos, din port, se auzea plescăitul unor vâsle - era patrula 
de noapte înaintând cu barca printre triremele ancorate la țărm. 
Lanternele galbene ale celor câtorva bărci de pescari scânteiau 
din cealaltă parte a golfului. Un câine lătra iar altul îi răspundea. 
Apoi vocile muncitorilor care urcau încet pe potecă în spatele 
său: accentul aspru, din partea locului al supraveghetorului 
Corax - „la uitaţi-vă, noul nostru aquarius! face cu mâna la 
stele!” - sclavii și oamenii liberi, egali măcar de data asta prin 
resentimentul care îi unea, trăgându-și cu greu răsuflarea și 
hlizindu-se. 

Inginerul își cobori mâna. 

— Măcar, spuse el, cu un cer ca ăsta n-avem nevoie de torţe. 

Brusc se simţi din nou plin de vigoare, se aplecă să-și ridice 
sculele și le aruncă pe umăr. 

— Trebuie să mergem mai departe. 

Se încruntă scrutând întunericul. Una din cărări îi ducea spre 
vest, ocolind marginea bazei navale. Cealaltă mergea către 
nord, înspre staţiunea Baiae de pe malul mării. 

— Cred că aici trebuie să cotim. 

— Crede, îl îngână în batjocură Corax. 

Inginerul se hotărâse deja cu o zi înainte că cea mai bună 
atitudine faţă de supraveghetor era să-l ignore. Fără să spună 
niciun cuvânt, se întoarse cu spatele la mare și la stele și începu 
să urce coasta masivă și neagră a dealului. La urma urmei, nu 
asta înseamnă să fii un conducător - să alegi pe bâjbâite un 
traseu în favoarea altuia lăsând prin siguranţa ta impresia că 
decizia s-a bazat pe rațiune? 

Cărarea devenea mai abruptă. Trebuia să se cațăre mergând 
de-a curmezișul, folosindu-se uneori de mâna liberă pentru a se 
trage în sus, în timp ce picioarele îi alunecau și împingeau în 
întuneric salve zgomotoase de pietre desprinse din drum. 


1 Inginer hidraulic, responsabil cu funcţionarea și îngrijirea apeductelor. 


Oamenii se uitau la aceste dealuri cafenii, arse de focurile care 
mistuiau vara desișul, și își imaginau că sunt uscate ca un 
deșert, dar inginerul știa că nu e așa. Cu toate astea simţea că 
siguranţa de mai devreme începe să-l părăsească și încercă să- 
și aducă aminte cum arăta poteca în lumina albă a după-amiezei 
precedente, când venise pentru prima dată în recunoaștere aici. 
O cărare întortocheată, lată abia cât să treacă un catâr. Fâșiile 
de iarbă pârjolită. lar apoi, într-un loc unde terenul devenea 
orizontal, mici pete verde pal pe terenul negru - semne de viață 
care se dovediseră a fi muguri de iederă încercând să ajungă la 
o stâncă. 

După ce urcă până la jumătatea unei pante și apoi cobori jos 
iarăși, se opri și se învârti încet în cerc. Ori i se obișnuiseră ochii 
cu întunericul, ori zorile erau aproape, caz în care timpul era pe 
terminate. Ceilalţi se opriseră în spatele său. Le auzea respiraţia 
grea. Aveau iar ce povesti când se vor întoarce la Misenum - 
cum noul aquarius i-a târât din pat și i-a purtat pe coclauri în 
mijlocul nopţii, după ca; verzi pe pereți. Simţea un gust sălciu în 
gură. 

— Ce e, tinere, ne-am rătăcit? 

Glasul batjocoritor al lui Corax din nou. 

Făcu greșeala să muște momeala: 

— Caut o stâncă. 

De data asta nici măcar nu mai făcură efortul să-și ascundă 
hohotele de râs. 

— Se-nvârte întruna ca un șoarece într-o oală de noapte! 

— E aici undeva, știu sigur. Am marcat-o cu cretă. 

Hohotele se întețeau - și în momentul acesta se răsuci spre 
ei: Corax cel îndesat și lat în umeri și Becco cel cu nasul lung, de 
meserie tencuitor; cel dolofan, Musa, care se pricepea la așezat 
cărămizi, și cei doi sclavi, Polites și Corvinus. Până și siluetele lor 
greu de distins păreau să-și bată joc de el. 

— Râdeţi voi, râdeţi. Dar ascultați ce vă zic: ori găsim stânca 
înainte de răsărit, ori ne întoarcem aici mâine noapte. E valabil 
și pentru tine, Gavius Corax. Și data viitoare poate încerci să fii 
treaz. 

Se făcu liniște. Apoi Corax scuipă și făcu jumătate de pas 
înainte, iar inginerul se pregăti pentru luptă. Se îndreptau către 
așa ceva de trei zile, de când ajunsese în Misenum. Nu fusese 


oră în care Corax să nu încerce să-i submineze autoritatea în 
faţa oamenilor. 

Și dacă o să ne luptăm, se gândi inginerul, o să câștige - simt 
cinci contra unu - și o să-mi arunce corpul în râpă, spunând că 
am alunecat pe întuneric. Dar cum o să fie primită vestea la 
Roma - al doilea aquarius de pe Aqua Augusta care dispare în 
mai puţin de două săptămâni? 

Timp de câteva secunde bune se priviră în ochi, la numai un 
pas unul de altul, atât de aproape încât inginerul simţea 
respiraţia celuilalt duhnind a vin prost. Dar atunci unul din 
muncitori - Becco - scoase un strigăt de emoție și arătă cu 
degetul. 

Abia vizibilă în spatele umărului lui Corax era o stâncă, 
însemnată îngrijit în centru cu o cruce albă groasă. 


Pe inginer îl chema Attilius - Marcus Attilius Primus era 
numele întreg, dar el se mulțumea să i se spună Attilius pur și 
simplu. Era un om practic și nu-și pierduse niciodată timpul 
alegându-și una din acele porecle fițoase după care se 
înnebuneau concetăţenii lui. („Lupus”, „Panthera”, „Pulcher” - 
„Lup”, „Panteră”, „Frumuseţe” - cine își închipuiau ei că îi lua în 
serios?) În plus, ce nume putea fi mai onorabil în istoria profesiei 
sale decât cel al familiei Attilia, ingineri de apeducte de patru 
generaţii încoace? Străbunicul său fusese recrutat de Marcus 
Agrippa din secţiunea balistică a Legiunii XII „Fulminata” și pus 
să construiască Aqua Julia. Bunicul său proiectase Anio Novus. 
Tatăl său terminase Aqua Claudia, aducând-o pe Colina 
Esquilina peste zece kilometri de arcade și punându-i-o la 
picioare împăratului în ziua consacrării, ca pe un covor de 
argint. lar acum el, la douăzeci și șapte de ani, fusese trimis în 
sud, în Campania și i se dăduse în grijă Aqua Augusta. 

O dinastie ridicată din apă! 

Își aţinti privirea în întuneric. Era o realizare formidabilă 
această Augusta, una din cele mai grozave isprăvi inginerești 
din toate timpurile. Era o onoare să se ocupe de ea. Undeva 
departe, în partea opusă a golfului, undeva sus în Apeninii 
acoperiţi de pini, apeductul aduna izvoarele Serinusului și ducea 
apa către apus - o purta prin canale subterane sinuoase, peste 
râpe susținută de arcade etajate, o împingea prin sifoane 
masive ca să traverseze văile până jos în câmpia Campania, 


apoi ocolea partea îndepărtată a Muntelui Vezuviu, mergea 
către sud înspre coasta orașului Neapolis și în fine de-a lungul 
crestei peninsulei Misenum către orașul portuar plin de praf. O 
distanță de circa o sută de kilometri în care apeductul cobora în 
medie cu doar cinci centimetri la fiecare o sută de metri, pe 
toată lungimea sa. Era cel mai lung din lume, mai lung chiar 
decât marile apeducte din Roma și mult mai complex, pentru că 
în vreme ce suratele sale din nord alimentau câte un singur 
oraș, conducta șerpuitoare a Augustei - matricea, cum i se 
spunea - alimenta cu apă nu mai puţin de nouă orașe din jurul 
Golfului Neapolis: mai întâi Pompei, la capătul unei lungi 
derivații, apoi Nola, Acerrae, Atella, Neapolis, Puteoli, Cumae, 
Baiae și în fine Misenum. 

Și după părerea inginerului chiar aici era problema. Trebuia să 
facă prea multe. La urma urmei, Roma avea peste cinci 
apeducte: dacă unul din ele se strica, celelalte puteau să 
compenseze deficitul. Dar aici nu era nicio sursă de rezervă, în 
special pe seceta de acum, care intra deja în a treia lună. 
Fântâni din care generaţii întregi își scoseseră apa se 
transformaseră în conducte pline cu praf. Pâraiele secaseră. 
Albiile râurilor deveniseră poteci prin care ţăranii își duceau 
vitele la piaţă. Până și Augusta dădea semne de oboseală, 
nivelul imensului său rezervor scăzând cu fiecare oră, și acesta 
era motivul pentru care se găsea pe coasta dealului înaintea 
zorilor, în loc să fie în pat, unde îi era locul. 

Dintr-un săculeț de piele agăţat la cingătoare Attilius scoase o 
bucăţică de cedru lustruit, în care era scobit un locaș pentru 
bărbie. Fibra lemnului fusese netezită de pielea strămoșilor săi 
până ajunsese să strălucească. Se spunea că străbunicul său o 
primise drept talisman de la Vitruvius, arhitectul Divinului 
Augustus, iar bătrânul susţinea că în ea se găsea spiritul lui 
Neptun, zeul apei. Attilius nu punea mare preţ pe zei - băieţi cu 
aripi la sandale, femei călare pe delfini, bărboși care aruncă 
mănunchiuri de fulgere de pe vârful munţilor când îi apucă 
pandaliile - povești pentru copii mici, nu pentru bărbaţi. Credea 
mai degrabă în pietre și în apă, și în miracolul zilnic care se 
producea când amestecai două părți de var stins cu cinci părți 
de puteolanum - nisipul roșu din partea locului - dând naștere la 
o substanţă care sub apă devenea mai tare ca stânca. 


Și totuși era o prostie să spui că nu ar exista noroc, iar dacă 
amuleta familiei putea să-i aducă așa ceva... își plimbă degetul 
peste marginea obiectului. Orice merita încercat măcar o dată. 

Papirusurile lui Vitruvius rămăseseră la Roma. Dar asta n- 
avea nicio importanţă. Vorbele i se întipăriseră în auz de mic 
copil, așa cum alţi băieţi învățau pe de rost poemele lui Virgiliu. 
Putea oricând să recite întregul pasaj pe de rost. 

„Acestea sunt plantele a căror prezență semnalează existența 
apei: papură, salcie, arin negru, fructul castității, ieder și altele 
de felul acesta, care nu pot să crească de la sine fără 
umezeală...” 

— Corax să vină aici, ordonă Attilius. Corvinus acolo. Becco, ia 
prăjina și marchează locul pe care ţi-l zic. Voi doi, căscaţi ochii 
mari. 

Corax îl privi în ochi în timp ce trecea pe lângă el. 

— Mai târziu, spuse Attilius. 

Supraveghetorul emana adversitate la fel de tare cum duhnea 
a vin, dar aveau timp destul să-și regleze conturile după ce se 
întorceau la Misenum. Deocamdată trebuia să se grăbească. 

Stelele își pierduseră din strălucire, acoperite parcă de un 
voal cenușiu. Luna dispăruse de pe cer. Cu douăzeci și ceva de 
kilometri mai la est, în mijlocul golfului, piramida împădurită a 
Muntelui Vezuviu devenea vizibilă. În curând soarele avea să 
răsară în spatele său. 

„lată cum se verifică dacă există apă: întinde-te cu fata în jos, 
înainte de răsărit, în locurile unde vrei să cauţi, și cu bărbia 
proptită de pământ scrutează aceste zone. In felul acesta 
privirea nu va rătăci mai sus decât trebuie, pentru că bărbia va 
sta nemișcată...” 

Attilius îngenunche pe iarba pârjolită, se aplecă înainte și 
alinie bucata de lemn cu crucea de cretă aflată la cincizeci de 
pași. Apoi își sprijini bărbia de suport și își întinse brațele. 
Pământul era cald încă, din ziua dinainte. Fulgi de cenușă i se 
așezară pe faţă în timp ce se întindea. Niciun pic de rouă. 
Șaptezeci și opt de zile fără ploaie. Lumea luase foc. Cu coada 
ochiului îl văzu pe Corax cum făcea un gest obscen, 
împingându-și șalele în faţă - „Inginerul nostru n-are nevastă și 
încearcă să și-o tragă cu Mama lie!” - iar în dreapta, în 
depărtare, Vezuviul se întunecă și dintr-o coastă a sa izbucni o 
lumină. Un val de căldură îl izbi pe Attilius în obraz. Trebui să-și 


pună mâna streașină deasupra ochilor ca să nu fie orbit de 
lumină în timp ce scruta dealul cu privirea. 

„Dacă umezeala se ridică în aer formând rotocoale, săpați 
chiar acolo, pentru că acest semn nu poate să se producă într- 
un loc uscat...” 

Ori o vezi imediat, îi spunea tatăl lui, ori n-o s-o vezi deloc. 
Încercă să parcurgă terenul rapid și metodic, mutânduc-ţi privirea 
de la o zonă la alta. Dar totul părea dintr-o bucată - porţiuni 
maronii și cenușii scorojite de soare și fâșii de pământ roșiatic, 
începând deja să tremure în soare. Ochii i se înceţoșară. Se 
ridică pe coate, își șterse fiecare ochi cu arătătorul de la o mână 
și își așeză iar bărbia pe suport. 

Acolo! 

Era subțire ca un fir de undiță - fară „rotocoale” sau 
„ridicare”, cum spunea Vitruviu, ci vibrând deasupra solului, ca 
și cum un cârlig ar fi fost agăţat de o stâncă iar cineva ar fi tras 
de coardă. Se apropia de el în zig-zag. După care dispăru. Strigă 
și arătă cu degetul - „Acolo, Becco, acolo!” - și tencuitorul porni 
încet spre acel loc. 

— Mai în spate! Da. Acolo. Marchează locul! 

Sări în picioare și o luă grăbit spre ei, scuturând pământul 
roșu și cenușa neagră de pe tunică, zâmbind, ţinând sus bucata 
vrăjită de cedru. Cei trei se adunaseră în jurul locului, iar Becco 
încerca să înfigă prăjina în pământ, dar solul era prea tare ca să 
o poată fixa. 

Attilius era radios. 

— Aţi văzut? Nu se poate să nu fi văzut. Eraţi mai aproape 
decât mine. 

Toţi se uitau la el neîncrezători. 

— Era ciudat, n-aţi remarcat? Se ridica așa. 

Lovi aerul orizontal cu latul palmei de câteva ori. 

— Ca aburul ieșind dintr-un cazan pe care-l zgâlțâie cineva. 

Se uita de la unul la altul, cu zâmbetul pe faţă la început, care 
îi dispăru însă treptat. 

Corax dădu din cap dezaprobator. 

— Ochii îţi joacă feste, tinere. Nu e niciun izvor aici. Ți-am mai 
spus. Știu dealurile astea de douăzeci de ani. 

— lar eu îţi spun că l-am văzut. 

— Fum. 


Corax lovi cu piciorul în pământul uscat, ridicând un nor de 
praf. 

— Un foc de desiș poate arde sub pământ zile întregi. 

— Știu cum arată fumul și știu cum arată vaporii de apă. 
Acum au fost vapori. 

Se făceau că n-au văzut. Era singura explicaţie. Attilius se 
lăsă pe genunchi și începu să pipăie pământul uscat și roșu. 
Apoi începu să sape cu mâinile goale, strecurându-și degetele 
sub pietre și aruncându-le la o parte, trăgând de un tubercul 
lung, carbonizat, care nu se lăsa scos. Ceva ieșise de acolo. Era 
sigur de asta. Cum de își revenise iedera la viață atât de repede, 
dacă nu era niciun izvor? 

Fără să se întoarcă le spuse: 

— Aduceţi uneltele! 

— Aquarius... 

— Aduceţi uneltele! 


Au săpat toată dimineața, în timp ce soarele urca încet 
deasupra cuptorului albastru al golfului, topindu-se dintr-un disc 
galben într-o stea albă incandescentă. Pământul trosnea și se 
întindea de la căldură, ca o coardă de la catapultele 
străbunicului său. 

La un moment dat, pe lângă ei trecu un băiat, trăgând o capră 
famelică de frânghie către oraș. A fost singura persoană pe care 
au văzut-o. Misenum rămânea ascuns vederii, imediat după 
marginea crestei. Din când în când, sunetele sale se ridicau 
către ei - strigăte de comandă de la școala militară, zgomote de 
ciocan și fierăstrău din șantierul naval. 

Cu o pălărie veche de paie trasă pe ochi, Attilius muncea cel 
mai îndârjit. Chiar când ceilalţi se târau din când în când ca să 
se întindă pe vreun petic de umbră de care dădeau, el continua 
să ridice târnăcopul în aer și să-l înfigă în pământ. Coada 
devenise alunecoasă de la transpiraţie și era greu de ţinut. li 
apăruseră bășici în palme. Tunica îi stătea lipită de corp ca un al 
doilea rând de piele. Dar n-avea de gând să arate vreun semn 
de slăbiciune în faţa oamenilor. După o vreme, până și Corax 
tăcu din gură. 

Craterul pe care l-au săpat până la urmă era de două ori cât 
un stat de om și suficient de larg ca înăuntru să poată lucra doi 
oameni. Și era un izvor acolo, nu se poate spune că nu era, doar 


că se retrăgea cum se apropiau de el. Săpau. Solul ruginiu de pe 
fundul gropii devenea umed. După care se usca din nou sub 
căldura soarelui. Mai săpau un strat și procesul se repeta iarăși 
și iarăși. 

Abia la a zecea oră, când soarele trecuse deja de zenit, s-a 
recunoscut Attilius înfrânt. Privi cum o ultimă pată de apă se 
micșorează și se evaporă, apoi își aruncă târnăcopul peste 
marginea gropii și sări afară și el. Își scoase pălăria și îşi făcu 
vânt ca să-și răcorească obrajii în flăcări. Corax stătea pe o 
stâncă și se uita la el. Attilius observă abia acum că celălalt n- 
avea nimic pe cap. Îi zise: 

— O să-ţi fiarbă creierii-n cap pe căldura asta. 

Scoase dopul de la burduf, își turnă puţină apă în palmă, se 
stropi pe faţă și pe ceafă și apoi bău. Era fierbinte - la fel de 
puţin răcoritoare ca și cum ar fi băut sânge. 

— M-am născut aici. Nu mă deranjează căldura. La noi în 
Campania asta se cheamă vreme răcoroasă. 

Corax își drese glasul și scuipă. Arătă cu bărbia lată către 
groapă. 

— Cu asta ce facem? 

Attilius se uită la ea - o rană urâtă în coasta dealului, cu 
movile de pământ adunate în jurul ei. Monumentul lui. Nebunia 
lui. 

— O s-o lăsăm așa, zise. Acoperită cu scânduri. Când o să 
plouă, izvorul se va ridica. Veţi vedea. 

— Când o să plouă n-o să mai avem nevoie de niciun izvor. 

Attilius trebui să admită că era o observaţie de bun simţ. 

— Am putea să tragem o conductă de aici, spuse el gânditor. 

Când venea vorba de apă devenea un romantic. În imaginaţia 
lui începu deodată să prindă formă o întreagă idilă pastorală. 

— Am putea iriga toată coasta dealului. Ar putea crește 
crânguri de lămâi aici. Măslini. Ar putea fi terasat. 

Vita de vie... 

— Viţa de vie! Corax dădu din cap a lehamite. Mai nou 
suntem și agricultori! Ascultă la mine, tânăr expert venit de la 
Roma. Ascultă ce-ţi zic. Aqua Augusta nu a picat de mai bine de 
un secol. Și n-o să pice nici acum. Chiar dacă te ocupi tu de ea. 

— Să sperăm. 

Inginerul bău ultima picătură de apă. Umilit, simțea că obrajii i 
se înroșiseră ca focul, dar căldura îi ascundea rușinea. Iși îndesă 


pălăria de paie pe cap și îi trase borurile în jos ca să-i protejeze 
faţa. 

— Adună oamenii, Corax. Pentru azi am terminat. 

Își adună instrumentele și o luă din loc fără să-i mai aștepte 
pe ceilalţi. Se descurcau și singuri să ajungă înapoi. 

Trebuia să fie atent unde pune piciorul. Fiecare pas stârnea o 
forfotă de șopârle fugind din calea lui către desișul uscat de sub 
copaci. Se gândi că parcă ar fi în Africa, nu în Italia, iar după ce 
ajunse la cărarea de coastă, Misenum îi răsări la picioare, 
strălucind sub valul de căldură ca o oază, pulsând - cel puţin așa 
i se părea - în același ritm cu cântatul greierilor. 

Cartierul general al flotei imperiale apusene era un triumf al 
Omului asupra Naturii, pentru că în mod normal aici n-ar trebui 
să existe nici urmă de oraș. Prin zonă nu curgea niciun râu, iar 
fântânile și izvoarele erau puţine. Dar Divinul Augustus 
decretase că Imperiul avea nevoie de un port din care să 
controleze Mediterana, și acesta se întindea acum sub ochii săi, 
întruchipare a puterii romane: discurile argintii strălucitoare ale 
porturilor interioare și exterioare, provele aurii și pupele evazate 
ale celor cincizeci de corăbii de luptă scânteind sub soarele 
după-amiezii târzii, terenul de paradă maroniu și prăfuit al școlii 
militare, acoperișurile cu ţiglă roșie și zidurile date cu var ale 
orașului civil ridicându-se deasupra pădurii de catarge 
împungând cerul din șantierul naval. 

Zece mii de marinari și alți zece mii de civili erau înghesuiți pe 
o fâșie îngustă de uscat unde nu exista niciun pic de apă 
proaspătă. Apeductul era cel care făcuse Misenum posibil. 

Se gândi iarăși la mișcarea curioasă a vaporilor și la felul în 
care izvorul părea să se retragă în stâncă. Ciudat ţinut. Își privi 
cu ciudă mâinile acoperite de bășici. 

„Cai verzi pe pereți...” 

fși scutură capul, clipind des ca să-și îndepărteze sudoarea 
din ochi, apoi își reluă coborârea anevoioasă către oraș. 


Hora undecima 


[ora 17:42] 


Un element cu importanță practică pentru anticiparea eruptiilor 
este timpul scurs între o injecție nouă de magmă și erupția care 
îi urmează. La mulţi vulcani, acest interval poate fi măsurat în 
săptămâni sau luni, dar la altii pare să fie mult mai scurt, posibil 
chiar zile sau ore. 


Vulcanologie (ediția a doua) 


La Vila Hortensia, vasta reședință de coastă de la 
extremitatea nordică a Misenum, se făceau pregătirile pentru 
omorârea unui sclav. Urma să fie dat de mâncare la anghile. 

Nu era o practică necunoscută în acea parte a Italiei, unde 
multe din casele imense din jurul Golfului Neapolis aveau ferme 
piscicole foarte dezvoltate. Noul proprietar al Vilei Hortensia, 
milionarul Numerius Popidius Ampliatus, auzise pentru prima 
dată povestindu-se cum un aristocrat din vremea lui Augustus, 
Vedius Pollio, avea obiceiul să-i arunce pe sclavii neîndemânatici 
în bazinul cu anghile ca pedeapsă când spărgeau vreun vas, și 
se referea adesea admirativ la acest lucru ca fiind ilustrarea 
perfectă a ceea ce înseamnă să ai putere. Putere și imaginaţie și 
spirit, și un anumit stil. 

Așa se face că atunci când, după mulți ani, Ampliatus a ajuns 
să aibă la rândul său o fermă de pești - pe coastă, cu numai 
câţiva kilometri mai jos de vechea locuinţă a lui Vedius Pollio de 
la Pausilypon - și când unul din sclavii săi a distrus ceva foarte 
valoros, precedentul i-a revenit în mod firesc în minte. 
Ampliatus se născuse în sclavie și așa credea el că se cuvine să 
se poarte un aristocrat. 

Omul a fost dezbrăcat până a rămas doar cu pânza din jurul 
șalelor, i s-au legat mâinile la spate și a fost dus până la 
marginea apei. Pe coapse i s-a făcut câte o tăietură lungă cu 
cuțitul, ca să curgă sânge din abundență și l-au stropit cu oțet, 
anghilele spunându-se că sunt înnebunite după oțet. 

Era spre sfârșitul după-amiezii, o vreme caniculară. 


Anghilele aveau propriul heleșteu, construit departe de 
bazinele celorlalți pești, pentru a-i ţine separați, și la care se 
ajungea printr-un pasaj îngust de beton, care se prelungea 
înspre golf. Anghilele de aici erau murene, faimoase pentru 
agresivitatea lor, cu corpurile lungi și late cât un om, cu capuri 
turtite, boturi largi și dinţi tăioși ca lama. Ferma piscicolă a vilei 
avea o sută cincizeci de ani și nimeni nu știa câte murene 
pândeau în labirintul de tuneluri și în zonele umbroase 
construite pe fundul bazinului. Erau cu siguranţă zeci, poate 
chiar sute. Anghilele cele mai bătrâne erau adevărați monștri iar 
câteva dintre ele aveau chiar bijuterii. Despre unul din pești, cu 
un cercel de aur agăţat de înotătoarea pectorală, se spunea că 
fusese un preferat al împăratului Nero. 

Murenele îl înspăimântau în mod special pe acest sclav, 
pentru că - pe Ampliatus îl delecta ironia situaţiei - era de multă 
vreme responsabil cu hrănirea lor, și începuse să ţipe și să se 
zbată chiar înainte să fie împins către pasaj. Văzuse anghilele la 
treabă în fiecare dimineaţă, când le arunca capete de pești și 
măruntaie de găină - cum tremura suprafaţa apei, apoi se 
tulbura când peștii simțeau mirosul de sânge, apoi ţâșneau din 
ascunzători ca să lupte pentru hrană, rupând-o în bucăţi. 

La ora unsprezece, în ciuda căldurii înăbușitoare, Ampliatus 
coborî personal de la vilă pentru a privi spectacolul, însoţit de 
fiul său adolescent, Celsinus, intendentul casei, Scutarius, câţiva 
din clienţii săi de afaceri (care îl urmaseră din Pompei și 
rămăseseră prin preajmă din zori în speranţa că vor fi invitaţi la 
cină) și o mulțime de circa o sută de sclavi bărbaţi care - 
hotărâse Ampliatus - ar avea de câștigat din urmărirea 
spectacolului. Soţiei și fiicei le ordonase să rămână în casă: nu 
era o priveliște potrivită pentru ochii femeilor. Fusese instalat un 
scaun somptuos pentru el și unele mai mici pentru oaspeţi. Nu 
știa nici măcar cum îl cheamă pe sclavul indisciplinat. Îl primise 
la pachet cu iazurile de pește, când Ampliatus cumpărase vila 
pentru frumoasa sumă de zece milioane, la începutul anului. 

Felurite soiuri de pești erau crescuţi, cu cheltuieli 
considerabile, de-a lungul țărmului din apropierea casei - bibani 
de mare, cu carnea lor alburie; chefali cenușii, pentru care era 
nevoie de ziduri înalte în jurul bazinului ca să nu evadeze; 
calcani și pești-papagal și dorade; nouă-ochi și țipari de mare și 
merlucius. 


Dar de departe cea mai valoroasă dintre comorile acvatice ale 
lui Ampliatus - când se gândea cât a dat pe ei începea să 
tremure, și nici măcar nu-i plăceau peștii cine știe ce - erau 
chefalii roșii, binecunoscuţi pentru cât sunt de dificil de crescut, 
cu nuanţe mergând de la roz pal la portocaliu. Și chiar pe 
aceștia îi omorâse sclavul. Ampliatus nu știa dacă se întâmplase 
cu rea intenţie sau din nepricepere, dar asta nu-l interesa. Peștii 
erau sub ochii lui: strânși laolaltă în moarte cum fuseseră și în 
viaţă, un covor multicolor plutind la suprafaţa iazului, 
descoperiţi la începutul acelei după-amieze. Câţiva încă mai 
trăiau când Ampliatus fusese chemat să-i vadă, dar au murit 
chiar sub ochii lui, răsucindu-se ca niște frunze în adâncul 
bazinului și ridicându-se pentru a se alătura celorlalți. Otrăviţi, 
până la ultimul. La preţul pieţei fiecare din ei ar fi putut fi 
vândut cu șase mii - un chefal valorând de cinci ori mai mult 
decât amărâtul de sclav care trebuia să aibă grijă de el - iar 
acum nu mai erau buni decât pentru foc. Sentința lui Ampliatus 
a fost imediată: 

— Să fie aruncat în bazinul cu anghile! 

Sclavul urla în timp ce era târât și împins către marginea 
bazinului. Striga că nu e vina lui. Nu era de la hrană. Era din 
cauza apei. Să-l aducă pe aquarius. 

Aquarius! 

Ampliatus își miji ochii sub strălucirea mării. Îi era greu să 
distingă forma sclavului care se zvârcolea și a celorlalţi doi care 
îl ţineau, sau a celui de-al patrulea care avea în mână o cange 
ca o lance și îl împungea în spate pe condamnat - erau cu toţii 
niște simple siluete suprapuse peste aerul încins și valurile 
clipocitoare. Își ridică mâna ca un împărat, cu pumnul strâns și 
cu degetul mare paralel cu solul. Se simţea puternic ca un zeu și 
în același timp plin de o curiozitate cât se poate de omenească. 
Așteptă un moment, savurând senzaţia, apoi își răsuci brusc 
încheietura, ridicând degetul mare către cer. Să înceapă! 


Strigătele pătrunzătoare ale  sclavului clătinându-se pe 
marginea bazinului cu anghile se propagau, traversau terasele, 
treceau peste piscină și ajungeau în casa liniștită unde erau 
ascunse femeile. 

Corelia Ampliata fugise în dormitor, se aruncase pe saltea și 
își trăsese perna peste cap, dar nu era chip să scape de acel 


sunet. Spre deosebire de tatăl său, ea știa numele sclavului - 
Hipponax, un grec - ca și pe cel al mamei acestuia - Atia, care 
lucra la bucătărie și ale cărei bocete se dovedeau încă și mai 
îngrozitoare decât ale lui. Nereușind să suporte ţipetele, după 
câteva momente sări iarăși în picioare și o luă la fugă prin vila 
pustie în căutarea femeii care se tânguia. O găsi prăbușită la 
baza unei coloane din grădina acoperită. 

Zărind-o pe Corelia, Atia se agăţă de haina tinerei stăpâne și 
începu să plângă la picioarele ei încălțate cu sandale, repetând 
iarăși și iarăși că fiul ei era nevinovat, că strigase la ea în timp 
ce era luat - e de la apă, e de la apă, s-a întâmplat ceva cu apa. 
De ce nu-l asculta nimeni? 

Corelia mângâie părul cărunt al Atiei și încercă să o 
liniștească cum putea. Nu prea avea ce face. În van ar fi apelat 
la mila tatălui său, știa asta prea bine. Nu ţinea cont de părerea 
nimănui, cu atât mai puţin de a unei femei, cu atât mai puțin de 
a propriei fiice, care era datoare să îl asculte fără să crâcnească. 
Intervenţia ei n-ar fi reușit decât să facă și mai sigură moartea 
sclavului. La rugăminţile Atiei nu putea răspunde decât că n-are 
ce să facă. 

Auzind asta, bătrâna - de fapt avea patruzeci și ceva de ani, 
dar pentru Corelia anii sclavilor erau ca ai câinilor, astfel că îi 
părea cel puţin de șaizeci - se desprinse brusc și se șterse cu 
mâneca la ochi. 

— Trebuie să găsesc ajutor. 

— Atia, Atia! spuse blând Corelia, unde o să găsești tu ajutor? 

— A strigat după aquarius. Nu l-ai auzit? Am să-l aduc pe 
aquarius. 

— Și unde este? 

— Ar putea fi la apeductul de la poalele dealului, unde 
lucrează muncitorii. 

Se ridicase în picioare, tremurând dar hotărâtă, aruncând 
priviri sălbatice în jur. Arăta ca o nebună și Corelia își dădu 
imediat seama că nimeni n-avea s-o bage în seamă. Or să râdă 
de ea sau or s-o alunge cu pietre. 

— O să vin cu tine, spuse, și când un nou urlet îngrozitor 
răsună dinspre apă, Corelia își strânse fusta cu o mână, apucă 
încheietura bătrânei cu cealaltă și împreună o luară la fugă prin 
grădină, trecură de scaunul gol al portarului, ieșiră prin ușa 
laterală și ajunseră astfel în căldura năucitoare a străzii. 


Punctul terminus al Aqua Augusta era un rezervor subteran 
aflat cu câteva sute de pași mai la sud de Vila Hortensia, tăiat în 
panta dinspre port și cunoscută de toată lumea drept Pisicina 
Mirabilis - Bazinul Minunilor. 

Văzută din exterior, nu avea nimic din cale-afară de minunat, 
iar cei mai mulţi dintre locuitorii din Misenum treceau pe lângă 
ea fără a întoarce capul. La suprafaţă se vedea o clădire joasă 
din cărămidă roșie, cu acoperișul plat, decorată cu iederă verde 
pal, lungă cât o insu/a? și lată cât jumătate din aceasta, 
înconjurată de magazine, depozite, cârciumi și apartamente, 
ascunse printre străzile lăturalnice pline de praf de deasupra 
bazei navale. 

Numai noaptea, când zgomotul traficului și strigătele 
negustorilor amuţeau, se putea auzi zgomotul înfundat, 
subteran, al căderii de apă, și doar dacă mergeai în curte, 
descuiai ușa îngustă de lemn și coborai câțiva pași către bazin 
puteai vedea rezervorul în întreaga sa măreție. Acoperișul cu 
arcade era sprijinit de patruzeci și opt de stâlpi, fiecare mai înalt 
de cincizeci de picioare - deși în cea mai mare parte erau 
scufundaţi în apa rezervorului - iar ecoul apeductului duduind 
până la suprafaţă făcea să te treacă fiorii. 

Inginerul era în stare să stea aici, pierdut printre gânduri și 
ascultând, timp de ore întregi. În urechile lui, zgomotul ritmic 
făcut de Augusta nu era un muget monoton și continuu, ci 
asemeni notelor unei uriașe orgi de apă: muzica civilizaţiei. 
Acoperișul Piscinei avea guri de aerisire, și după-amiaza, când 
vaporii înspumaţi ţâșneau în soare, iar curcubeele începeau să 
danseze printre stâlpi - sau seara, când se închidea înăuntru ca 
să petreacă noaptea acolo, iar flacăra torței strălucea pe 
suprafața neagră și netedă ca aurul împrăștiat peste abanos - în 
acele momente simțea că nu este într-un rezervor, ci într-un 
templu dedicat singurului zeu în care merită să crezi. 

Primul impuls al lui Attilius după ce a coborât de pe dealuri în 
curte, la capătul acelei după-amieze, a fost să verifice nivelul 
rezervorului. Devenise obsesia sa. Dar, încercând ușa, descoperi 
că era încuiată și își aminti de cheia agăţată la cingătoarea lui 
Corax. Era atât de obosit încât încetă să se mai gândească la 


2 Subdiviziune urbană la romani. O insula era grupul compact de clădiri delimitat pe toate 
laturile de străzi principale. 


asta. Auzea duduitul îndepărtat al Augustei - curgea: era 
singurul lucru care conta - și mai târziu, când și-a analizat 
faptele, a hotărât că nu-și putea reproșa niciun fel de neglijență 
în serviciu. N-ar fi putut face nimic. Pentru el personal lucrurile 
ar fi luat altă întorsătură, e drept, dar în contextul mai larg al 
crizei asta n-avea aproape nicio importanţă. 

Așa că întoarse spatele Piscinei și cercetă cu privirea curtea 
pustie. In seara dinainte dăduse instrucțiuni să se facă ordine și 
curățenie și constată cu mulţumire că fuseseră îndeplinite. O 
curte aranjată și rânduită îi dădea un sentiment de liniște. 
Teancurile ordonate de foi de plumb, amforele cu var, sacii de 
puteolanum, conductele lungi și roșcate de teracotă - asta 
avusese în fața ochilor, din copilărie. La fel mirosurile - cel iute 
al varului sau cel prăfos al lutului ars lăsat toată ziua în soare. 

Intră în magazie, își lăsă uneltele pe podeaua de humă și își 
roti umărul dureros, apoi se șterse pe faţă cu mâneca tunicii și 
reveni în curte chiar în momentul în care apărea și grupul 
celorlalți. Se duseră drept la fântână, fără să se sinchisească de 
el, înghițind apa pe rând și stropindu-și capetele și corpurile - 
Corax, apoi Musa, apoi Becco. Cei doi sclavi stăteau pe vine la 
umbră, răbdători, așteptând să termine oamenii liberi. Attilius 
știa că ieșise cu autoritatea știrbită din acea zi. Dar putea să 
facă faţă ostilităţii lor. Făcuse el faţă la lucruri mult mai rele. 

Strigă la Corax că lucrul se terminase pentru acea zi și i se 
răspunse cu o plecăciune în batjocură. Apoi începu să urce scara 
îngustă de lemn către camerele unde locuia. 

Curtea era un patrulater înconjurat de clădiri. Partea din nord 
era ocupată de peretele Piscinei Mirabilis. La vest și la sud erau 
magazii și birourile administrative ale apeductului. La est erau 
camerele de locuit: o baracă la parter pentru sclavi și un 
apartament pentru aquarius deasupra sa. Corax și ceilalţi 
oameni liberi locuiau în oraș, cu familiile lor. 

Attilius, care își lăsase mama și sora în urmă la Roma, se 
gândea că la momentul potrivit avea să le aducă probabil și pe 
ele la Misenum și să închirieze o casă de care să se ocupe 
mama lui. Dar deocamdată dormea în locuinţa înghesuită de 
burlac a predecesorului său, Exomnius, ale cărui obiecte puţin 
numeroase le mutase în mica încăpere liberă de la capătul 
culoarului. 


Ce i se întâmplase lui Exomnius? Asta a fost firește prima 
întrebare a lui Attilius când a ajuns în port. Dar nimeni nu știa 
răspunsul, sau dacă îl știa cineva, nu avea de gând să i-l 
împărtășească. Se părea că bătrânul Exomnius, un sicilian care 
se ocupase de Augusta timp de aproape douăzeci de ani, 
plecase pur și simplu de acasă cu mai mult de două săptămâni 
în urmă și de atunci nu se mai auzise de el. 

În mod normal, departamentul Curator Aquarum din Roma, 
care se ocupa de administrarea apeductelor din regiunile unu și 
doi (Latium și Campania) ar fi fost dispus să lase lucrurile așa o 
vreme. Dar date fiind seceta și importanța strategică a 
Augustei, ca și faptul că Senatul intrase în vacanţa de vară în a 
treia săptămână din iulie, iar jumătate din membrii săi erau la 
vilele de vacanţă din jurul golfului, s-a considerat prudent să se 
trimită imediat un înlocuitor. Attilius a primit convocarea la idele 
lui August, la asfinţit, în timp ce tocmai termina niște operaţiuni 
de rutină pentru întreţinerea Anio Novus. Condus în faţa lui 
însuși Acilius Aviola - Curator Aquarum al Imperiului - la 
reședința sa oficială de pe Colina Palatină, i se oferise postul. 
Attilius era inteligent, energic, devotat - senatorul știa cum să 
flateze un om atunci când vroia ceva de la el - n-avea soţie sau 
copii care să-l reţină la Roma. Ar putea pleca a doua zi? ȘI 
Attilius a acceptat desigur imediat, pentru că era o ocazie 
nemaipomenită pentru cariera sa. Și-a luat rămas bun de la 
familie și s-a urcat în corabia care pleca zilnic din Ostia. 

Începuse să le scrie o scrisoare. Se găsea pe măsuţa de lângă 
patul tare de lemn. Nu prea se pricepea la compus scrisori. In 
afară de informaţiile obișnuite - Am ajuns, drumul a fost bun, 
vremea e foarte caldă - așternute cu scrisul lui de școlar, nu 
reușise să mai aștearnă altceva pe hârtie. Nu se întrevedea 
nimic din tumultul său interior: sentimentul apăsător al 
responsabilității, temerile lui în privința crizei de apă, izolarea 
postului său. Dar în fond erau femei - ce puteau ele să 
înţeleagă? — și în plus fusese învățat să-și trăiască viaţa 
conform preceptelor stoice: să nu irosească timpul pe prostii, să- 
și facă treaba fără să crâcnească, să fie la fel în orice 
împrejurare - durere intensă, doliu, boală - și să ducă o viaţă 
simplă: un pat de campanie și o pelerină. 

Stătea pe marginea saltelei. Sclavul de casă, Phylo, scosese o 
cană de apă și un lighean, niște fructe, o pâine și o felie de 


brânză tare. Se spălă cu grijă, mâncă tot, amestecă vinul cu apă 
și bău. Apoi, prea epuizat ca să-și mai poată scoată pantofii și 
tunica, se așeză pe pat, închise ochii și alunecă îndată în zona 
crepusculară dintre trezie și somn, unde bântuia neîncetat soția 
sa moartă, strigându-l cu o voce rugătoare dar în același timp 
imperioasă: „Aquarius! Aquarius!” 


Soția lui abia împlinise douăzeci și doi de ani când i-a privit 
trupul mistuit de rugul funerar. Femeia de acum era mai tânără 
- avea poate optsprezece ani. Dar fata din curte avea destul din 
visul care nu-i dădea pace și destul din Sabina încât să-i tresalte 
inima. Același păr închis la culoare. Aceeași piele albă. Aceeași 
figură voluptuoasă. 

Stătea sub fereastra lui și striga după el. 

— Aquarius! 

Sunetul vocilor vorbind tare atrăsese câțiva bărbați de la 
umbră și până să coboare el scările formaseră deja un semicerc 
de gură-cască în jurul ei. Era îmbrăcată cu o tunică albă și 
lejeră, deschisă larg la gât și la mâneci - o haină de purtat în 
casă, care lăsa să se vadă ceva mai mult din braţele și sânii albi 
și goi decât ar fi riscat în public o doamnă respectabilă. Văzu că 
nu era singură. O însoțea o sclavă, o bătrână slabă care 
tremura, cu părul cenușiu pe jumătate prins, pe jumătate 
revărsat pe spate. 

Avea răsuflarea tăiată și bâiguia ceva despre un bazin de 
chefali roșii care muriseră în acea după-amiază la ferma 
piscicolă a tatălui ei, și despre otrava din apă, și despre un om 
care era dat de mâncare la anghile, și cum că trebuia să vină 
imediat. Îi era greu să înţeleagă tot ce spune. 

Ridică mâna ca să o oprească și o întrebă cine este. 

— Sunt  Corelia Ampliata, fiica lui Numerius  Popidius 
Ampliatus, de la Vila Hortensia. Era impacientată și când 
menţionă numele tatălui, Attilius observă cum Corax schimbă 
priviri sugestive cu câţiva din ceilalți bărbați. 

— Tu ești aquarius? 

Corax răspunse: 

— Aquarius nu e aici. 

Inginerul îi făcu semn să nu se bage. 

— Eu mă ocup de apeduct. 

— Atunci vino cu mine. 


O porni spre poartă și păru surprinsă că Attilius nu a luat-o 
imediat după ea. Bărbaţii începeau deja să râdă de ea iar Musa 
imită mersul ei legănat, dându-și capul pe spate cu afectare: 

— Oh, aquarius, vino cu mine...! 

Fata se întoarse, cu lacrimi de frustrare sclipindu-i în ochi. 

— Corelia Ampliata, spuse Attilius răbdător și fără asprime, 
chiar dacă nu-mi permit să mănânc chefal roșu, știu că este un 
pește de mare. Și marea nu intră în responsabilităţile mele. 

Corax rânji și arătă spre fată. 

— Ai auzit? Te-a confundat cu Neptun! 

Răsunară și mai multe râsete. Attilius le spuse tăios să facă 
liniște. 

— Tatăl meu a ordonat executarea unui om. Sclavul striga să 
fie adus aquarius. Asta e tot ce știu. Ești singura lui speranţă. Vii 
sau nu? 

— Stai, spuse Attilius. 

Arătă cu capul către bătrâna care își acoperise fața cu mâinile 
și plângea cu capul aplecat. 

— Ea cine e? 

— Mama lui. 

Oamenii tăcuseră. 

— Vezi? spuse Corelia și îi atinse mâna. Vino, spuse cu un glas 
pierdut. Te rog. 

— Tatăl tău știe unde ești? 

— Nu. 5 

— Nu te băga, spuse Corax. Asta e sfatul meu. 

Un sfat foarte înțelept, se gândi Attilius, căci dacă era să 
intervii de fiecare dată când auzeai că un sclav e tratat cu 
cruzime n-ai mai fi avut timp nici să mănânci, nici să dormi. Un 
bazin cu apă de mare plin de chefali morți? Nu era în nici fel 
treaba lui. Se uită la Corelia. Și totuși, dacă amărâtul acela chiar 
se rugase să fie chemat. 

Omens, portens, auspices... 

Aburi care țâşneau ca un fir de pescuit. Izvoare care se 
retrăgeau în pământ. Un aquarius care dispăruse fără urmă. Pe 
colinele joase, acoperite cu păşuni, de pe Muntele Vezuviu, 
păstorii spuneau că văzuseră uriași. Potrivit unora, în 
Herculaneum o femeie născuse un copil cu înotătoare în loc de 
picioare. Și acum toți chefalii roșii dintr-un bazin muriseră la 


Misenum, în decursul unei după-amieze, aparent fără nicio 
cauză. 

Fiecare înţelegea ce putea de aici. 

Se scărpină după ureche. 

— Unde e vila? 

— Te rog, doar câteva sute de pași. Aproape de tot. 

Il apucă de braț iar el se lăsă tras. Nu era ușor să-i reziști 
acestei Corelia Ampliata. Poate că se cuvenea să o conducă 
măcar înapoi la familia sa? Nu era deloc sigur pentru o femeie 
de vârsta și condiţia ei să umble pe străzile unui oraș portuar. 
Strigă înapoi la Corax să vină cu el, dar acesta ridică din umeri - 
„Nu te băga!” îi repetă - iar apoi Attilius, aproape fără să-și dea 
seama ce i se întâmplă, se trezi ieșind pe poartă și ajuns în 
stradă, iar pe ceilalţi îi pierdu din vedere. 


Era acel moment al zilei, cam cu o oră înainte de amurg, când 
oamenii din ţinuturile mediteraneene încep să iasă din case. Nu 
că arșiţa și-ar fi pierdut prea mult din intensitate. Pietrele erau 
tot ca niște cărămizi scoase din cuptor. Femeile bătrâne stăteau 
pe scăunele lângă prispa casei, făcându-și vânt ca să se 
răcorească, în timp ce bărbaţii erau în cârciumi, unde beau și 
stăteau de vorbă. Bessi și dalmaţi cu barba groasă, egipteni cu 
cercei de aur în urechi, germani cu capul roșu, greci și cilicieni 
cu pielea măslinie, nubieni musculoși, negri ca tăciunele și cu 
ochii injectaţi de la vin - bărbaţi din toate ţările Imperiului, toți 
îndeajuns de disperaţi sau de ambiţioși sau de proști încât să-și 
petreacă douăzeci și cinci de ani din viaţă la vâsle în schimbul 
cetățeniei romane. De undeva din partea de jos a orașului, 
dinspre port, veneau sunetele melodioase ale unei orgi de apă. 

Corelia urca treptele rapid, ţinându-și fusta cu ambele mâini, 
nefăcând niciun zgomot pe pavajul de piatră cu papucii ei moi. 
Sclava fugea înainte, iar Attilius alerga în urma lor. „Câteva sute 
de pași”, bombănea singur, „aproape de tot” - așa era, dar 
fiecare pas era la deal!” Pelerina i se lipise de spate de la 
transpiraţie. 

La un moment dat urcușul încetă. Înaintea lor se vedea un zid 
cenușiu lung și înalt, în care se deschidea o poartă cu arcadă, 
deasupra căreia doi delfini din fier forjat se întâlneau în aer 
pentru un sărut. Femeile trecură în grabă prin intrarea nepăzită 
și, după ce aruncă o privire în jur, Attilius le urmă - pătrunzând 


deodată din realitatea zgomotoasă și plină de praf într-o lume 
azurie care îi tăie respiraţia. Turcoaz, lapislazuli, indigo, safir - 
toate nuanțele de albastru cu care Mama Natură și-a împodobit 
vreodată nestematele i se înșirau în faţă, de la apa de suprafaţă 
limpede precum cristalul la cea adâncă, la linia clară a 
orizontului și de acolo la cer. Vila propriu-zisă se întindea mai jos 
pe o serie de terase - așezate cu spatele la coasta dealului și cu 
faţa la golf - fiind construită pentru a profita din plin de această 
sublimă panoramă. Ancorat de ponton era un vas de lux cu 
douăzeci de vâsle, vopsit în aur și purpură, cu puntea acoperită 
de un covor asortat. 

Nu avu timp să observe altceva în afară de albastrul 
cuprinzător, pentru că se puseră iar în mișcare, Corelia mergând 
în faţă de data asta și conducându-l în jos, lăsând în urmă statui, 
fântâni, peluze irigate, trecând peste o podea de mozaic în care 
erau desenate creaturi maritime, ajungând apoi pe o terasă cu 
piscină, albastră și ea, cu bordură de marmură, ieșită înspre 
mare. O minge gonflabilă se învârtea ușor lângă marginile 
placate cu plăci de ceramică, abandonată parcă în mijlocul 
jocului. Brusc îl izbi cât de pustie părea această casă imensă și 
când Corelia îi făcu semn către balustradă, iar el își puse mâinile 
cu precauţie pe parapetul de piatră și se aplecă, văzu și de ce. 
Cea mai mare parte a ocupanților erau adunaţi de-a lungul 
țărmului. 

Dură ceva până când mintea lui reuși să pună laolaltă toate 
elementele scenei. Cadrul era o crescătorie de pești, după cum 
se aștepta, însă mult mai mare decât își imaginase - și judecând 
după cum arăta, mult mai veche, construită probabil în 
decadența ultimilor ani ai Republicii, când a devenit pentru 
prima dată o modă să ai pești - o serie de ziduri de beton ieșind 
din stâncă și delimitând bazine dreptunghiulare. Suprafaţa unuia 
din ele era presărată cu pești colorați morți. În jurul celui mai 
depărtat, un grup de oameni se uitau la ceva în apă, un obiect 
pe care unul din ei îl împungea cu o cange - Attilius trebui să-și 
pună mâna la ochi ca să vadă despre ce e vorba - și pe măsură 
ce îi studia mai bine simţi un gol în stomac. Îi aminteau de 
momentul uciderii dintr-un amfiteatru, când lumea parcă uita să 
respire, complicitatea erotică între mulţime și victimă. 

In spatele său, bătrâna începu să scoată un zgomot, un vaiet 
pierdut de durere și disperare. Attilius făcu un pas în spate și se 


întoarse către Corelia, clătinându-și capul. Vroia să scape de 
aici. Tânjea după pragmatismul decent și simplu al profesiei lui. 
Aici nu avea ce să facă. 

Dar fata îi bloca drumul, stând foarte aproape de el. 

— Te rog, spuse. Ajut-o! 

Avea ochi albaștri, mai albaștri chiar decât ai Sabinei. Păreau 
să adune albastrul golfului și să i-l arunce în față. 

Ezită, strânse din dinţi, apoi se întoarse și se uită din nou fără 
tragere de inimă înspre mare. 

Își obligă privirea să se întoarcă din depărtare, ocolind 
intenţionat ce se întâmpla la bazin, apoi o lăsă să alunece către 
țărm, încercând să evalueze totul cu un ochi de profesionist. 
Văzu stăvilarele de lemn. Mânerele de fier cu care se ridicau. 
Plase de metal deasupra unora din bazine, ca să împiedice peștii 
să sară afară. Pasaje. Conducte. Conducte. 

Făcu o pauză, apoi se răsuci din nou încercând să vadă coasta 
dealului. Mișcarea valurilor trecea printre grilajele de metal 
înfipte în pereţii de beton ai bazinelor, sub suprafața apei, ca 
apa din iazuri să nu stagneze. Asta știa. Dar conductele - ridică 
privirea, începând să înțeleagă - conductele aduceau apă 
proaspătă de sus, care amestecată cu apa de mare o făcea mai 
puţin sărată. Ca într-o lagună. O lagună artificială. Condiţiile 
perfecte pentru a crește pești. lar peștii cei mai delicaţi și mai 
greu de crescut, o delicatesă rezervată doar celor foarte bogati, 
erau chefalii roșii. 

Întrebă încet: 

— Unde se face legătura între apeduct și casă? 

Corelia dădu din cap. 

— Nu știu. 

Ar trebui să fie foarte mare, se gândi. La un loc de 
dimensiunile astea... 

Îngenunche lângă piscină și luă apă în căușul palmei, o gustă 
încruntându-se, își clăti apoi gura ca un degustător de vinuri. 
Din cât putea să-și dea seama era curată. Dar era posibil ca asta 
să nu însemne nimic. Încercă să-și aducă aminte când verificase 
ultima dată gura de vărsare a apeductului. In seara precedentă, 
înainte să meargă la culcare. 

— La ce oră au murit peștii? 

Corelia privi către sclavă, dar aceasta era rătăcită în lumea ei. 

— Nu știu. Acum două ore poate. 


Două ore! 
Sări peste balustradă către terasa de sub el și porni cu pași 
mari către țărm. 


Jos, pe marginea apei, spectacolului nu se ridicase la 
înălțimea așteptărilor. Dar ce se mai ridică la înălţimea 
așteptărilor în zilele noastre, se întreba Ampliatus. Simţea din ce 
în ce mai mult că ajunsese într-un punct - era poate vorba de 
vârstă, sau de bogăţie? — în care starea de excitație 
anticipativă era în mod invariabil mai delicioasă decât golul care 
urma satisfacerii dorinţei. Victima strigă, ţâșnește sângele și 
după aia? Încă o moarte, nimic mai mult. 

Partea cea mai bună fusese începutul: pregătirile lente 
urmate de o lungă perioadă în care sclavul doar plutea, cu faţa 
abia ieșindu-i din apă, devenit foarte liniștit între timp, 
încercând să nu atragă atenţia vietăţilor de sub el, 
concentrându-se, călcând apa. Amuzant. Chiar și așa, timpul 
trecea și o dată cu el venise și căldura, iar Ampliatus începea să 
creadă că toată povestea asta cu anghilele era supraapreciată și 
că Vedius Pollio nu avea chiar atâta stil cât își imaginase el. Dar 
până la urmă nu: puteai tot timpul să pui bază pe aristocrați! 
Chiar când se pregătea să abandoneze, apa a început să 
zvâcnească și apoi bâldâbâc, fața a dispărut, ca pluta unui 
pescar, ca să iasă apoi iar la suprafaţă pentru o clipă, cu o 
expresie comică de surprindere, și apoi să dispară definitiv. 
Privind în urmă, acea expresie fusese punctul culminant. După 
aceea devenise destul de plictisitor și inconfortabil să privești în 
zăpușeala soarelui de după-amiază. 

Ampliatus își scoase pălăria de paie, își făcu vânt și se uită la 
fiul său, care stătea alături. La început, Celsinus părea să 
privească drept înainte, dar când se uită iarăși la el văzu că 
avea ochii închiși, ceea ce era o manevră tipică pentru băiat. 

Tot timpul dădea impresia că face ce i se cere. Dar mai târziu 
îți dădeai seama că ascultă doar mecanic, cu corpul: atenţia îi 
era în altă parte. Ampliatus îl împunse cu degetul în coaste și 
Celsinus deschise brusc ochii. 

La ce se gândea? La prostiile lui orientale, probabil. Ampliatus 
își făcea reproșuri. Când băiatul avea șase ani - asta se 
întâmpla cu doisprezece ani în urmă - construise pe cheltuiala 
sa un templu în Pompei dedicat cultului zeiței Isis. Ca fost sclav 


nu ar fi fost privită cu ochi buni construirea de către el a unui 
templu pentru Jupiter, cel mai bun și cel mai mare dintre zei, 
sau către Venus, sau către orice altă zeitate protectoare 
principală. Dar Isis era egipteancă, o zeiţă potrivită pentru 
femei, coafeze, actori, parfumeri și alţii ca ei. Dedicase clădirea 
în numele lui Celsinus, cu scopul de a-l băga pe băiat în consiliul 
director din Pompei. Planul funcţionase. Dar ce nu luase în calcul 
era că Celsinus ar putea lua totul în serios. Ceea ce s-a și 
întâmplat, și fără îndoială la asta îi zburau gândurile acum. La 
Osiris, Zeul Soare, soțul lui Isis, care este omorât în fiecare 
seară la asfinţit de fratele trădător, Set, aducătorul întunericului. 
Și cum toţi oamenii când mor sunt judecaţi de Conducătorul 
Regatului Morților, și dacă au fost virtuoși li se acordă viaţa 
veșnică, pentru a se ridica dimineaţa precum Horus, 
moștenitorul lui Osiris, noul soare răzbunător, aducătorul 
luminii. Oare Celsinus chiar credea toate balivernele astea 
pentru muieri? Chiar credea de pildă că acest sclav devorat pe 
jumătate ar putea să se întoarcă din moarte la apusul soarelui 
ca să-și caute răzbunarea în zori? 

Ampliatus tocmai se răsucea ca să-l întrebe asta când fu 
întrerupt de un strigăt venit din spatele său. Printre sclavii 
adunaţi acolo se produse agitaţie și Ampliatus se răsuci și mai 
mult în scaun. Un bărbat pe care nu-l recunoștea cobora cu pași 
mari treptele vilei, mișcându-și brațul deasupra capului și 
strigând. 


Principiile inginerești erau simple, universale, impersonale - 
aceleași la Roma, în Galia, în Campania - de-asta îi și plăceau lui 
Attilius. Chiar în timp ce alerga își reprezenta în minte ceea ce 
nu putea vedea. Conducta principală a apeductului trecea 
probabil prin coama acelui deal, în spatele vilei, îngropată la un 
metru adâncime, mergând pe axa nord-sud de la Baiae către 
Piscina Mirabilis. Și oricine va fi fost proprietarul vilei când a fost 
construită, în urmă cu mai bine de un secol, trăsese cu 
siguranţă două ţevi din ea. Una din ele se vărsa într-un rezervor 
mare pentru a alimenta casa, piscina și fântânile din grădină: 
dacă matricea era contaminată, ar putea dura chiar o zi până să 
se răspândească în tot sistemul, în funcţie de cât de mare era 
rezervorul. Dar cealaltă conductă ducea o parte din apa 
Augustei direct către crescătorie, unde trecea prin diversele 


bazine. Aici, orice problemă a apeductului ar fi avut un impact 
imediat. 

În faţa lui, tabloul execuţiei începea la rândul lui să prindă 
contururi clare: stăpânul casei - Ampliatus, de bună seamă - 
ridicându-se uimit din scaun, spectatorii întorși acum cu spatele 
către bazin, toate privirile îndreptate către el în timp ce cobora 
în fugă ultimele trepte. Alergă către platforma de beton a 
crescătoriei, încetinind pe măsură ce se apropia de Ampliatus, 
dar fără să se oprească. 

— Scoteţi-l afară! spuse în timp ce trecea în fugă pe lângă el. 

Ampliatus, cu fața lividă, strigă ceva în spatele lui, iar Attilius 
se întoarse, continuând să alerge, mergând cu spatele acum, 
ridicându-și braţele: 

— Vă rog. Scoateţi-l afară! 

Ampliatus rămăsese cu gura căscată dar, continuând să-l 
țintuiască pe Attilius cu privirea își ridică încet mâna - un gest 
enigmatic, care puse totuși în mișcare un lanţ de activităţi, ca și 
cum toată lumea aștepta exact acest semnal. 

Intendentul casei își băgă două degete în gură și fluieră la 
sclavul care ţinea cangea; făcu o mișcare în sus cu mâna, 
moment în care sclavul își luă avânt și aruncă sulița către 
suprafața iazului cu anghile, prinse ceva cu cârligul și începu să 
tragă. 

Attilius aproape ajunsese la conducte. De aproape păreau mai 
mari decât privite de pe terasă. Teracotă. Două bucăţi. Cu un 
diametru de peste un picior. leșeau din coasta dealului, 
traversau toată platforma, se despărţeau la marginea apei și 
apoi mergeau în direcţii opuse pe lângă marginile crescătoriei. 
Fiecare avea câte o trapă grosolană - o bucată desprinsă din 
conductă, lungă de două picioare și tăiată transversal - și când 
întinse mâna observă că una din ele fusese dată la o parte și nu 
mai fusese pusă la loc cum trebuie. Alături se găsea o daltă, ca 
și cum cel care o folosise fusese întrerupt. 

Attilius îngenunche și înfipse unealta între trapă și conductă, 
mișcând-o în sus și în jos până când intră bine. Apoi o răsuci ca 
să-și poată băga degetele sub ea și să o miște. O ridică și o 
împinse la o parte, fără să ia în seamă zgomotul pe care-l făcu 
căzând jos. Ajunsese cu faţa chiar deasupra apei care curgea 
prin conductă și putu s-o miroasă imediat. Eliberat din spațiul 


închis al conductei, era suficient de puternic încât să-i vină să 
vomite. Un miros inconfundabil, de putreziciune. De ouă clocite. 
Respirația Hadesului. 
Sulf. 


Sclavul murise. Era clar de la o poștă. Attilius, ghemuit lângă 
conducta deschisă, văzu cum rămășițele sunt scoase din bazinul 
cu anghile și acoperite cu un sac. Văzu cum spectatorii se 
împrăștiau și începeau să o ia agale către vilă, în timp ce sclava 
căruntă își croia loc printre ei, îndreptându-se în direcţia opusă, 
către mare. Ceilalţi evitau să o privească, făceau loc în jurul ei, 
ca și cum ar fi avut vreo boală contagioasă. Când ajunse la 
cadavru, își aruncă mâinile către cer și începu să se legene în 
tăcere dintr-o parte în alta. Ampliatus nu o remarcase. Se 
îndrepta hotărât către Attilius. Corelia era în spatele lui, 
împreună cu un tânăr care arăta exact ca ea - probabil fratele ei 
- și cu alţi câţiva. Unii dintre bărbaţi aveau cuțite la cingătoare. 

Inginerul își îndreptă din nou atenţia către apă. | se părea lui 
sau presiunea scădea? Mirosul era cu siguranță mult mai puțin 
evident, acum că suprafaţa apei era descoperită. Işi afundă 
mâinile în șuvoi, se încruntă, încercând să-i aprecieze forța în 
timp ce i se răsucea printre degete, ca un mușchi sau ca o 
vietate. Pe vremuri, când era copil, văzuse cum a fost omorât un 
elefant la Jocuri - vânat cu săgeți și sulițe de către oameni 
îmbrăcaţi în piei de leopard. Dar îi rămăsese în minte nu atât 
uciderea, cât felul în care dresorul elefantului, venit probabil cu 
uriașul animal din Africa, se ghemuise lângă urechea lui în timp 
ce era pe moarte, întins în praf, și îi șoptea ceva. Așa se simţea 
și el acum. Apeductul, imensa Aqua Augusta, părea să-i moară 
în brațe. 

În faţa lui auzi o voce: 

— Eşti pe proprietatea mea. 

Își ridică privirea și-l văzu pe Ampliatus uitându-se fix la el. 
Proprietarul vilei avea în jur de cincizeci și cinci de ani. Scund, 
lat în umeri și vânjos. 

— Proprietatea mea, repetă Ampliatus. 

— Proprietatea ta, într-adevăr. Dar apa împăratului. 

Attilius se ridică, ștergându-și mâinile de pelerină. 

Faptul că se risipea atât lichid prețios, în mijlocul unei secete, 
pentru mofturile unui bogătaș, îl făcea furios. 


— Trebuie închise stăvilarele către apeduct. În matrice este 
sulf și chefalii roșii nu suportă niciun fel de impurități. De-asta - 
accentuă cuvântul - ţi-au murit neprețuiţii pești. 

Ampliatus își înclină ușor capul pe spate, respingând insulta. 
Avea o faţă distinsă și destul de frumoasă. Ochii aveau aceeași 
nuanţă de albastru ca și ai fetei. 

— Și tu cam cine ai fi? 

— Marcus Attilius, aquarius al Aqua Augusta. 

— Attilius? Milionarul se încruntă. Ce s-a întâmplat cu 
Exomnius? 

— Și eu aș vrea să știu. 

— Dar Exomnius e în continuare aquarius, nu? 

— Nu. După cum am zis, eu sunt noul aquarius. 

Inginerul nu era deloc într-o dispoziție omagială. 

Demn de dispreț, idiot, crud, asta gândea despre cel din faţa 
lui. Cu altă ocazie poate o să fie încântat să fie amabil, dar acum 
nu avea timp de asta. 

— Trebuie să mă întorc la Misenum. Avem o urgenţă pe 
apeduct. 

— Ce fel de urgenţă? E un semn rău? 

— Se poate spune. 

Porni spre ieșire, dar Ampliatus se mișcă rapid într-o parte și îi 
tăie calea. 

— Mă insulţi, spuse el. La mine acasă. În faţa familiei mele. Și 
acum încerci să pleci fără să-ţi ceri scuze? 

Ajunsese cu faţa atât de aproape de a lui Attilius încât îi putea 
vedea broboanele de sudoare formându-se deasupra frunţii, în 
părul care începea să se rărească. Degaja un miros dulce de 
șofran, cel mai scump unguent. 

— Cine ţi-a dat voie să vii aici? 

— Dacă te-am ofensat în vreun fel - începu Attilius. 

Dar apoi își aminti de grămada de carne învelită în giulgiul de 
sac și scuzele i se opriră în gât. 

— Dă-te la o parte. 

Încercă să-și facă loc, dar Ampliatus îl apucă de mână și 
cineva își trase cuțitul de la brâu. Înţelese că într-o clipă, cu o 
singură lovitură, totul s-ar fi terminat. 

— A venit din cauza mea, tată. Eu l-am chemat. 

— Poftim? 


Ampliatus se răsuci către Corelia. Attilius nu putea ști cum ar 
fi reacţionat dacă fata ar fi fost lovită, pentru că în acea clipă se 
porni un urlet groaznic. Avansând pe platformă, femeia căruntă 
venea către ei. Își mânjise faţa, braţele și rochia cu sângele 
fiului ei și își îndreptase mâna drept înainte, cu primul și ultimul 
dintre degetele ei cafenii și osoase întinse. Striga într-o limbă pe 
care Attilius nu o înțelegea. Dar nu era nevoie s-o înțeleagă: un 
blestem e un blestem în orice limbă, iar acela îi era adresat 
direct lui Ampliatus. 

Acesta dădu drumul mâinii lui Attilius și se întoarse ca să o 
înfrunte, într-o neclintire sfidătoare și cu o expresie de 
indiferenţă pe față. Apoi, torentul de vorbe potolindu-se puţin, 
bărbatul începu să râdă. Pentru o clipă fu liniște, apoi ceilalți 
izbucniră și ei în râs. Attilius îi aruncă o privire Coreliei, care îi 
făcu un semn aproape insesizabil cu capul și îi arătă cu privirea 
înspre vilă - „n-o să pățesc nimic”, părea să spună, „pleacă” - și 
a fost ultimul lucru pe care l-a văzut sau auzit inginerul acolo. Se 
întoarse cu spatele și începu să urce treptele către casă - câte 
două și câte trei odată - alergând cu plumb în picioare, ca într-o 
evadare din vis. 


Hora duodecima 


[ora 18:48] 


Imediat înaintea unei erupții poate exista o creștere 
semnificativă a raporturilor S/C, S02/C02, S/CI, ca și a cantității 
totale de HEI... O creștere semnificativă a proportiei 
constituenților din manta este adesea privită ca un semn al 
ridicării magmei într-un vulcan adormit și al posibilei iminente a 
unei erupții. 


Vulcanologie (ediția a doua) 


Un apeduct este opera Omului, dar ascultă de legile Naturii. 
Inginerii trebuie să capteze un izvor și să îl deturneze de la 
cursul său natural, dar odată ce începe să curgă nu se mai 
oprește, avansează implacabil, cu o viteză medie de patru 
kilometri pe oră, iar lui Attilius îi era cu neputinţă să îl împiedice 
să polueze apa din Misenum. 

Mai avea încă o firavă speranţă: aceea că sulful s-ar fi limitat 
cumva la Vila Hortensia; că scurgerea afecta ţevile de sub casă, 
iar proprietatea lui Ampliatus era doar o enclavă de impuritate 
în curba minunată a golfului. 

Această speranţă a durat cât i-a luat să coboare în fugă dealul 
până la Piscina Mirabilis, să îl scoată pe Corax din baraca unde 
juca arșice, să îi explice ce se întâmplase și să aștepte 
nerăbdător în timp ce supraveghetorul descuia ușa către 
rezervor - moment în care s-a evaporat complet, dată la o parte 
de același miros respingător pe care îl descoperise la conducta 
din crescătorie. 

— Ouă clocite! 

Corax își duse dezgustat mâna la nas. 

— Durează de ore întregi probabil. 

— De două ore. 

— Două ore? 

Satisfacția supraveghetorului era vădită. 

— Când tu ne purtai pe coclauri după cai verzi pe pereţi? 

— Și dacă eram aici? Cu ce ar fi schimbat asta lucrurile? 


Attilius cobori câteva trepte, cu dosul palmei la nas. Începea 
să se întunece. Dincolo de piloni, fără să-l vadă, putea auzi 
apeductul cum se varsă în rezervor, dar impactul nu avea forța 
normală. Se confirma ce bănuise la crescătorie, presiunea 
scădea rapid. 

li strigă sclavului grec, Polites, care aștepta în capul scărilor, 
că vroia câteva lucruri - o torţă, un plan al zonei principale a 
apeductului și o sticlă cu dop din magazie, din cele folosite 
pentru a lua mostre de apă. Polites plecă ascultător, iar Attilius 
se forţă să vadă în penumbră, bucuros că supraveghetorul nu-i 
putea zări expresia, pentru că un om este chipul său, iar chipul 
este omul. 

— Corax, de când lucrezi la Augusta? 

— De douăzeci de ani. 

— S-a mai întâmplat ceva asemănător până acum? 

— Niciodată. Ne-ai adus ghinion la toți. 

Pipăind peretele cu o mână, Attilius cobori cu prudenţă 
treptele care-l mai separau de marginea bazinului. Zgomotul 
apei care cădea din gura Augustei, împreună cu mirosul și cu 
lumina melancolică a ultimelor momente ale zilei îl făceau să se 
simtă ca și cum ar fi coborât în infern. La picioare avea chiar și o 
barcă cu vâsle, ancorată parcă acolo pentru a-l trece Styx-ul. 

Incercă să glumească, să ascundă panica ce punea stăpânire 
pe el. 

— Poţi să fii Charon, îi spuse lui Corax, dar n-am nicio monedă 
să te plătesc. 

— Inseamnă că ești sortit să bântui în veci prin Hades. 

Era amuzant. Attilius bătu darabana pe piept, cum obișnuia 
atunci când reflecta la ceva, apoi strigă în direcţia curţii, 

— Polites! Hai mai repede! 

— Vin, vin! 

Profilul zvelt al sclavului apăru în cadrul ușii, ţinând o 
lumânare și o torță. Cobori scările în fugă și îi dădu obiectele lui 
Attilius, care apropie fitilul aprins de ghemul de funie și smoală. 
Se aprinse cu un bufnet, degajând o pală de căldură cu miros de 
gaz. Umbrele lor dansau pe zidurile de beton. 

Attilius păși cu grijă în barcă, ţinând torta ridicată, apoi se 
întoarse ca să ia planurile înfășurate și sticla de apă. Barca era 
ușoară și joasă, fiind folosită doar pentru lucrări de întreţinere la 
rezervor, iar când Corax se urcă și el cobori foarte mult în apă. 


Trebuie să nu mă las copleșit de panică, își spuse Attilius. 
Trebuie să fiu stăpân pe situaţie. 

— Dacă se întâmpla așa ceva când Exomnius era aici, ce ar fi 
făcut? 

— Nu știu. Dar un lucru e sigur. Cunoștea apa asta mai bine 
ca oricine. Și-ar fi dat seama că urmează să se întâmple așa 
ceva. 

— Poate chiar și-a dat seama și de-asta a fugit. 

— Exomnius nu era laș. Nu a fugit nicăieri. 

— Și atunci unde e, Corax, unde e? 

— Tinere, ţi-am mai zis de o sută de ori: nu știu. 

Supraveghetorul se aplecă, dezlegă funia de pe inelul de pe 
mal și împinse barca, apoi se întoarse cu fața către Attilius și 
apucă vâslele. La lumina torței, fața i se vedea întunecată și 
vicleană și arăta mai bătrân decât cei patruzeci de ani ai săi. 
Avea o soţie și o liotă de copii înghesuiți într-un apartament 
aflat vizavi de rezervor. Attilius se întreba de ce-l ura Corax atât 
de mult. Era vorba doar de faptul că tânjea să primească el 
postul de aquarius și nu putea să accepte venirea cuiva mai 
tânăr de la Roma? Sau mai era și altceva? 

Îi spuse lui Corax să ducă barca spre centrul Piscinei și când 
ajunseră acolo îi dădu torța, scoase dopul de la sticlă și își 
suflecă mânecile. De câte ori nu-l văzuse pe tatăl său făcând 
asta, în rezervorul subteran al Aqua Claudia și în Anio Novus, pe 
Colina Esquilina? Bătrânul îi arătase cum fiecare matrice are 
propria aromă, la fel de distinctă de celelalte ca vinul din ani 
diferiţi. Aqua Marcia avea gustul cel mai dulce, venită din cele 
trei izvoare limpezi ale Râului Anio; Aqua Alsietina era cea mai 
murdară, o baltă plină de aluviuni, bună doar pentru irigat 
grădinile; Aqua Julia, moale și călâie; și așa mai departe. Un bun 
aquarius, îi spusese tatăl său, nu e de ajuns să cunoască legile 
stricte ale arhitecturii și hidraulicii - trebuie să aibă nas, să 
simtă apa și stâncile și solurile prin care a trecut în drumul ei 
către suprafaţă. Vieţile oamenilor pot depinde de acest talent. 

O imagine a tatălui său îi fulgeră prin minte. Ucis înainte să 
facă cincizeci de ani de plumbul cu care lucrase toată viața, l-a 
lăsat pe Attilius, abia un adolescent, cap al familiei. Nu mai 
rămăsese mai nimic din el. Doar un giulgiu subţire de piele albă 
întinsă pe un schelet ascuţit. 

Tatăl lui ar fi știut ce să facă. 


Ținând sticla cu gura în jos, Attilius se întinse într-o parte și o 
scufundă cât putu de adânc, apoi o întoarse încet sub apă, 
lăsând aerul să iasă într-un jet de bule. li puse dopul și o scoase 
afară. 

Așezat la loc în barcă, deschise din nou sticla și o trecu pe la 
nas. Luă o gură, o plimbă prin gură și înghiţi. Amară dar încă 
potabilă, la limită. l-o trecu lui Corax, care-i dădu în schimb torța 
și înghiţi totul dintr-o suflare. Se șterse la gură cu dosul palmei. 

— Merge, spuse, dacă o amesteci cu suficient vin. 

Barca se lovi de un stâlp și Attilius remarcă dunga tot mai 
largă dintre betonul uscat și cel umed - perfect vizibilă, urcând 
deja un picior deasupra suprafeţei rezervorului. Se golea mai 
repede decât putea Augusta să-l umple. 

Din nou panica. „Luptă, nu ceda!” 

— Ce capacitate are Piscina? 

— Două sute optzeci de quinariae. 

Attilius ridică torta către acoperiș, care dispărea în întuneric 
cam la cincisprezece picioare deasupra lor. Asta însemna că apa 
avea probabil o adâncime de treizeci și cinci de picioare iar două 
treimi din rezervor erau pline. Se putea presupune că acum erau 
acolo două sute de quinariae. La Roma se considera că o 
quinaria reprezenta aproximativ nevoile zilnice a două sute de 
oameni. Garnizoana navală de la Misenum număra zece mii de 
oameni, plus, să zicem, încă zece mii de civili. 

Un calcul destul de simplu. 

Mai aveau apă pentru două zile. Asta presupunând că reușeau 
să raţioneze apa - cam o oră dimineaţa și o oră seara. Și 
presupunând că sulful nu avea o concentraţie mai mare pe 
fundul Piscinei decât la suprafaţă. Încercă să gândească. Sulful 
dintr-un izvor natural este cald, prin urmare se ridică la 
suprafață. Dar când se răcește la aceeași temperatură cu apa 
din jur - ce se întâmplă cu el? Se împrăștie? Plutește? Sau se 
scufundă? 

Attilius aruncă o privire către capătul nordic al rezervorului, 
unde se vărsa Augusta. 

— Trebuie să verificăm presiunea. 

Corax începu să vâslească cu mișcări puternice, manevrând 
cu dexteritate prin labirintul de stâlpi către căderea de apă. 
Attilius ţinea torța într-o mână, iar cu cealaltă desfășură 
planurile, fixându-le pe genunchi cu antebrațele. 


Toată partea de vest a golfului, de la Neapolis la Cumae, era 
sulfuroasă - știa prea bine asta. Bucăţi de sulf verde și 
translucid fuseseră scoase din minele de pe Colinele Leucogaei, 
la trei kilometri nord de traseul principal al apeductului. Mai 
erau apoi și izvoarele sulfuroase fierbinţi din jurul Baiae, la care 
veneau convalescenţi din tot Imperiul. Mai era bazinul căruia i 
se spunea Posidian, numit astfel după un libert al lui Claudius, în 
care apa era atât de fierbinte încât puteai găti carnea. La Baiae, 
chiar și din mare ieșeau uneori vapori de sulf, cei suferinzi 
pălăcindu-se prin apa puţin adâncă în speranţa vindecării. 
Undeva în această zonă care mocnea - unde se găsea peștera 
Sibilei iar găuri de foc făceau legătura cu Lumea de Jos - se 
produsese poluarea Augustei. 

Ajunseseră la tunelul apeductului. Corax lăsă barca să 
plutească timp de câteva clipe, apoi vâăsli de câteva ori cu 
abilitate în direcţia opusă și se opriră exact lângă un stâlp. 
Attilius puse planurile deoparte și ridică torța, care făcu să 
strălucească stânca acoperită de mucegai ca smaraldul, apoi 
lumină capul uriaș al lui Neptun cioplit în piatră, din gura căruia 
țâșnea de obicei Augusta într-un torent negru. Însă în timpul 
neînsemnat cât durase drumul lor de la trepte, șuvoiul se 
subţiase și mai mult. De-abia dacă mai curgea. 

Corax scoase un fluierat ascuțit. 

— N-am crezut niciodată că voi trăi să văd Augusta secând. 
Aveai dreptate să-ţi faci griji, tinere. 

Se uită la Attilius și pentru prima dată pe faţa lui trecu o undă 
de teamă. 

— Sub ce stea te-ai născut de ai adus așa ceva asupra 
noastră? A 

Inginerul de-abia mai reușea să respire. Își duse iarăși mâna 
la nas și mișcă torţa pe deasupra rezervorului. Lumina reflectată 
de apa neagră și nemișcată îl ducea cu gândul la un foc din 
adâncuri. 

Nu era posibil, se gândi. Apeductele nu se strică din senin - 
nu așa, nu în decurs de câteva ore. Matricele aveau ziduri de 
cărămidă tencuite cu ciment impermeabil și erau înconjurate de 
un înveliș de beton gros de un picior și jumătate. Problemele 
obișnuite - erori de structură, scurgeri, depozite de calcar care 
îngustau trecerea - aveau nevoie de luni, chiar de ani ca să-și 


producă efectele. Oprirea completă a Claudiei durase un 
deceniu întreg. 

Fu întrerupt de un strigăt al sclavului Polites: 

— Aquarius! 

Își întoarse capul pe jumătate. Nu putea vedea treptele din 
cauza stâlpilor, care păreau să se ridice ca niște stejari 
pietrificaţi dintr-o mlaștină întunecată și împuţită. 

— Ce e? 

— A sosit un călăreț în curte, aquarius! Aduce mesajul că 
apeductul a cedat! 

Corax mormăi: 

— Asta vedem și noi, grec nătâng. 

Attilius apucă iar planurile. 

— Din ce oraș vine? Se aștepta ca sclavul să spună Baiae sau 
Cumae. În cel mai rău caz Puteoli. Neapolis ar fi fost un 
dezastru. 

Răspunsul veni ca un pumn în stomac: 

— Nola! 


Mesagerul era atât de prăfuit încât părea mai mult o fantomă 
decât un om. Și chiar în timp ce povestea cum în rezervorul de 
la Nola apa se terminase în zori iar criza fusese precedată de un 
miros puternic de sulf apărut în mijlocul nopţii - pe drumul din 
afara clădirii se auzi sunet de copite și un al doilea cal intră în 
curte. 

Călărețul descălecă imediat și întinse un papirus înfășurat. Un 
mesaj de la consiliul din Neapolis. Acolo Augusta încetase să 
mai curgă la prânz. 

Attilius îl parcurse cu atenţie, reușind să nu lase să i se 
citească pe faţă prin ce trecea. In curte se strânsese deja o 
mulțime destul de mare. Doi cai cu călăreţii lor, înconjurați de 
grupul de muncitori de la apeduct, care își abandonaseră masa 
de seară ca să asculte ce se întâmplă. Zarva începea să atragă 
atenţia trecătorilor de pe stradă, ca și a unora din negustorii 
dimprejur. 

— Hei, inginerule! strigă proprietarul cârciumii de vizavi. Ce 
se întâmplă? 

N-ar fi nevoie de prea mult, se gândi Attilius - doar cea mai 
ușoară adiere de vânt - ca panica să cuprindă totul ca un foc de 
miriște. Simţea de altfel chiar în el însuși o scânteie. Strigă la 


niște sclavi să închidă porțile către curte și îi spuse lui Polites să 
aibă grijă ca cei doi mesageri să primească de mâncat și de 
băut. 

— Musa, Becco - luaţi căruța și începeţi s-o umpleţi. Var 
nestins, puteolanum, instrumente - toate lucrurile care ne-ar 
putea trebui ca să reparăm matricea. Incărcaţi cât credeţi că 
sunt în stare să tragă o pereche de boi. 

Cei doi bărbaţi se uitară unul la altul. 

— Dar nu știm care e problema, protestă Musa. Doar o căruţă 
s-ar putea să nu fie de ajuns. 

— Atunci o să mai luăm materiale când trecem prin Nola. 

Porni cu pași mari către biroul apeductului, mesagerul din 
Nola urmându-l îndeaproape. 

— Și eu ce le spun edililor? 

Călărețul era aproape un băiețaș. Ochii erau singura parte a 
feței rămasă neacoperită cu praf, iar cele două discuri roz îl 
făceau să arate și mai temător. 

— Preoţii vor să-i aducă sacrificii lui Neptun. Spun că sulful 
este o piază rea îngrozitoare. 

— Spune-le că suntem la curent cu problema. 

Attilius făcu un gest vag cu planurile din mână. 

— Spune-le că am început deja să organizăm o intervenţie. 

Se strecură prin intrarea joasă în micul birou. Documentele 
legate de Augusta pe care le lăsase în urma sa Exomnius erau 
vraiște. Chitanţe și facturi, bilete la ordin, prevederi și 
interpretări juridice, rapoarte ale inginerilor și liste de inventar 
ale magaziilor, scrisori de la departamentul Curator Aquarum și 
ordine de la comandamentul naval din Misenum - unele vechi 
de douăzeci sau treizeci de ani - se revărsau din dulapuri peste 
masă și de-acolo pe podeaua de beton. Attilius mătură totul de 
pe masă cu braţul și desfășură planurile. 

Nola! Cum era posibil așa ceva? Nola era un oraș mare, 
cincizeci de kilometri la est de Misenum și nici vorbă de zone cu 
sulf prin apropiere. Măsură distanţele cu degetul. Cu o căruţă 
trasă de boi le-ar lua aproape două zile doar ca să ajungă acolo. 
Harta îi arăta cât se poate de limpede cum se răspândise 
dezastrul, matricea golindu-se cu precizie matematică. Urmări 
traseul cu degetul, mișcând încet din buze. Patru kilometri pe 
oră! Dacă Nola a picat în zori, Acerrae și Atella au urmat la 
jumătatea dimineţii. Dacă la Neapolis, situat la nouăsprezece 


kilometri de Misenum, pe coastă, se oprise alimentarea la prânz, 
atunci probabil că Puteoli a picat la a opta oră, Cumae la a noua, 
Baiae la a zecea. lar acum, la a douăsprezecea, venise inevitabil 
rândul lor. 

Opt orașe afectate. Singurul de care nu se știa deocamdată 
nimic era Pompei, aflat cu câţiva kilometri în amonte faţă de 
Nola. Dar chiar și așa: mai bine de două sute de mii de oameni 
rămăseseră fără apă. 

Își dădu seama că în spatele lui era cineva: Corax venise și se 
sprijinea de tocul ușii, privindu-l. 

Înfășură harta și o luă sub braț. 

— Dă-mi cheile de la stăvilare, îi spuse supraveghetorului. 

— De ce? 

— Nu e evident? Am de gând să închid rezervorul. 

— Apa aparţine Marinei. N-ai voie să faci asta. Nu fără 
permisiunea amiralului. 

— Atunci fă bine și obţine permisiunea amiralului, pentru că o 
să închid stăvilarele. 

Pentru a doua oară în aceeași zi se găseau față în faţă la un 
lat de palmă. 

— Uite ce e, Corax. Piscina Mirabilis este o rezervă strategică. 
Înţelegi? Ăsta e rostul ei, să fie închisă în situaţii de criză - și cu 
fiecare clipă pe care o pierdem certându-ne se irosește mai 
multă apă. Și acum dă-mi cheia, altfel o să dai socoteală la 
Roma. 

— Foarte bine. Din partea mea faci ce vrei, tinere. 

Fără să-și ia privirea de pe faţa lui Attilius, își scoase cheia de 
pe inelul de la cingătoare. 

— O să merg la amiral, asta o să fac. O să-i spun ce se 
întâmplă. Și vedem noi după aia cine și pentru ce o să dea 
socoteală. 

Attilius apucă cheia și ieși în curte dându-l la o parte. Strigă la 
cel mai apropiat sclav: 

— Polites, închide porțile după ce ies. Nimeni n-are voie să 
mai intre aici fără permisiunea mea. 

— Am înţeles, aquarius. 

În stradă era încă adunată o mulţime de gură-cască, dar îi 
făcură loc să treacă. Nu acordă nicio atenţie întrebărilor lor. O 
luă la stânga, apoi din nou la stânga pe un rând de scări abrupte 
care cobora. Orga de apă se tânguia în continuare în depărtare. 


Deasupra capului său atârnau rufe spălate, pe frânghii agăţate 
între ziduri. Oamenii pe care îi împingea la o parte din mers 
întorceau spre el priviri nedumerite. O prostituată de cel mult 
zece ani, într-o rochiţă de culoarea șofranului se prinse de braţul 
lui și nu-i dădu drumul până când nu scoase din punga de la 
brâu câteva monede de aramă. O văzu cum ţâșnește prin 
mulțime și i le dă unui capadocian gras - proprietarul ei, de 
bună seamă - și în timp ce iuţea pasul înjură în gând, de ciudă 
că se lăsase fraierit. 

Clădirea care adăpostea stăvilarul era un cub din cărămidă 
roșie de mici dimensiuni, cu puţin mai înalt decât un stat de om. 
O statuie a zeiței izvoarelor, Egeria, era așezată într-o nișă de 
lângă ușă. La picioarele ei erau puse câteva flori ofilite și bucăţi 
mucegăite de pâine și fructe - ofrande lăsate de femei 
însărcinate care credeau că Egeria, soția lui Numa, Prinţul Păcii, 
le va face nașterea mai ușoară. O superstiție inutilă în plus. 
Mâncare aruncată pe fereastră. 

Răsuci cheia în încuietoare și trase nervos de ușa grea de 
lemn. 

Se găsea acum la același nivel cu partea de jos a Piscinei 
Mirabilis. Apa din rezervor curgea cu presiune printr-un tunel 
făcut în perete, printr-un grătar de bronz, făcea un vârtej în 
conducta deschisă de la picioarele sale și apoi era condusă prin 
trei ţevi care se despărţeau în evantai și dispăreau sub dalele 
din spatele lui, ducând apa înspre portul și orașul Misenum. 
Curgerea era controlată de un stăvilar aliniat la nivelul peretelui, 
acţionat de un mâner de lemn atașat unei roţi de fier. Era 
înțepenit pentru că nu mai fusese folosit de mult. Fu nevoit să-l 
lovească cu podul palmei ca să-și dea drumul, dar când se 
propti cu spatele în el începu să se învârtă. Învârtea mânerul cât 
putea de repede. Stăvilarul cobora, zornăind ca grilajul unui 
castel, sugrumând treptat curgerea apei, până când în cele din 
urmă aceasta se opri de tot, lăsând să se simtă doar un miros 
de praf umed. 

Pe canalul de piatră rămăsese doar o mică băltoacă, ce se 
evapora atât de repede datorită căldurii încât o vedea scăzând 
sub ochii lui. Se aplecă și își înmuie degetele în pata de 
umezeală, apoi le duse la buze. Nici urmă de sulf. 

Am făcut-o deci și pe-asta, se gândi. Am lăsat Marina fără 
apă, pe timp de secetă, fără autorizaţie, la numai trei zile de la 


preluarea postului. Alţii fuseseră degradați și trimiși la ocnă 
pentru mai puţin de-atât. Îi trecu prin minte că fusese nesăbuit 
lăsându-l pe Corax să vorbească primul cu amiralul. Avea să fie 
o anchetă, cu siguranţă. Și chiar în acele momente 
supraveghetorul făcea tot ce putea ca vina să cadă pe cine vroia 
el. 

Încuind ușa către camera stăvilarului, privi în stânga și-n 
dreapta pe strada aglomerată. Nimeni nu-i acorda nicio atenţie. 
Habar n-aveau ce urma să se întâmple. Se simţea stăpân pe un 
secret formidabil, iar acest sentiment îl făcea să se ferească de 
oameni. O luă în jos către port pe o alee îngustă, mergând pe 
lângă ziduri, cu privirea în pământ, evitând ochii celorlalți. 


Vila amiralului era de cealaltă parte a orașului și ca să ajungă 
acolo inginerul avu de mers aproape un kilometru - cea mai 
mare parte la pas dar din când în când luând-o la fugă pradă 
câte unui acces de panică - traversând punți înguste și podul 
rotativ de lemn care separa cele două porturi naturale ale bazei 
navale. 

Fusese prevenit în privinţa amiralului înainte de a pleca de la 
Roma. 

— Comandantul șef este Gaius Plinius, îi spusese Curator 
Aquarum. Pliniu. Mai devreme sau mai târziu o să ai de-a face 
cu el. E convins că știe totul despre orice. Poate chiar știe. 
Trebuie să-i intri-n voie. Aruncă o privire peste ultima lui carte, 
„Istoria Naturală”. Tot ce se știe despre Mama Natură, în treizeci 
și șapte de volume. 

Exista un exemplar în biblioteca publică de la Porticul 
Octaviei. Inginerul nu avusese timp să citească decât cuprinsul. 

„Lumea, forma sa, mișcarea sa. Eclipsele de soare și de lună. 
Fulgerele. Muzica sferelor. Semnele aștrilor, cazuri consemnate. 
Raze cerești, găuri în cer, culorile cerului, flăcări pe cer, cununi 
pe cer, inele subite. Eclipse. Căderi de pietre...” 

In bibliotecă mai erau și alte cărți ale lui Pliniu. Șase volume 
despre oratorie. Opt despre gramatică. Douăzeci de volume 
despre un război din Germania în care comandase o unitate de 
cavalerie. Treizeci de volume despre istoria recentă a Imperiului, 
pe care îl slujise în calitate de procurator în Spania și Galia 
Belgiană. Attilius se întreba cum reușea să scrie atât de mult și 
în același timp să se ridice atât de sus în administraţia 


imperială. „Pentru că n-are nevastă”, îi spusese curatorul. Și 
râsese de propria glumă. „Și nu doarme niciodată. Ai grijă să nu 
te prindă pe picior greșit.” 

Cerul era roșu de la soarele care apunea iar laguna cea mare 
din dreapta lui, unde erau construite și reparate vasele, era 
pustie în timpul serii; câteva păsări de mare se tânguiau printre 
trestii. La stânga sa, în portul exterior, un vas de pasageri se 
apropia prin lumina aurie, cu pânzele strânse și cu o duzină de 
vâsle de fiecare parte coborându-se încet la unison în timp ce se 
strecura printre triremele flotei imperiale ancorate la țărm. Era 
prea târziu ca să fie corabia care venea de la Ostia, ceea ce 
însemna că era probabil vorba de un vas local. Greutatea 
pasagerilor înghesuiți pe puntea deschisă făcea ca 
ambarcaţiunea să se lase mult în apă. 

„Averse de lapte, sânge, carne, fier, lână, cărămizi. Semne 
prevestitoare. Pământul în centrul universului. Cutremure. 
Prăpăstii. Găuri de aer. Miracole de foc și apă: catran mineral; 
nafta; zone care strălucesc permanent. Principiul armonic al 
universului...” 

Se mișca mai repede decât viteza cu care se goleau 
conductele de apă și când trecu prin arcul de triumf care marca 
intrarea în port observă că fântâna publică cea mare de la 
intersecție încă mai curgea. În jurul ei era adunată obișnuita 
gloată de seară - marinari care se stropeau cu apă ca să se 
trezească din mahmureală, copii în zdrențe ţipând și 
împroșcându-se cu apă, o coadă formată din femei și sclavi cu 
vase de lut la subsoară sau pe umeri așteptând să-și ia apa 
pentru noapte. O statuie din marmură a Divinului Augustus, 
amplasată abil în apropierea intersecţiei aglomerate, ca să le 
amintească cetăţenilor cui se datorează această binecuvântare, 
îi privea rece de sus, îngheţată într-o tinereţe eternă. 

Corabia supraaglomerată trăsese în dreptul cheiului. Cele 
două pasarele, din faţă și din spate, fuseseră coborâte, iar 
lemnul se îndoia deja sub greutatea pasagerilor care se 
repezeau pe mal. Bagajele treceau din mână-n mână. Un 
proprietar de litiere, surprins de viteza cu care se revărsau 
oamenii, fugea de colo-colo și își înghiontea hamalii ca să se 
ridice de jos. Attilius strigă către cealaltă parte a străzii ca să 
întrebe de unde venea corabia, iar proprietarul de litiere îi 
aruncă peste umăr răspunsul. 


— Neapolis, prietene - și înainte de asta Pompei. 

Pompei. 

Attilius era pe punctul de a pleca, dar brusc se opri în loc. 
Ciudat, se gândi. Ciudat că nu aveau nicio veste de la Pompei, 
primul oraș al matricei. Ezită, se răsuci pe călcâie și merse în 
întâmpinarea mulțimii. 

— E cineva aici din Pompei? 

Vântură deasupra capului sulurile cu planurile Augustei ca să 
atragă atenţia. 

— A fost cineva în Pompei în dimineaţa aceasta? 

Dar nimeni nu-l băga în seamă. Erau însetaţi după călătorie - 
și era normal să fie așa, își dădu seama, dacă vin din Neapolis 
unde apa se oprise la prânz. Cei mai mulţi treceau pe lângă el 
înnebuniţi să ajungă la fântână, cu excepţia unuia, un bătrân 
venerabil cu o tichie conică și purtând un toiag arcuit, de 
prezicător, care mergea încet, scrutând cerul. 

— Am fost în Neapolis în după-amiaza asta, spuse el când 
Attilius îl opri, dar dimineaţa am fost în Pompei. De ce întrebi? 
Pot să te ajut cu ceva, fiule? Să nu te sfiești. Mă pricep la 
interpretarea tuturor fenomenelor obișnuite - fulgere, 
măruntaie, zborul păsărilor, manifestări ieșite din comun. Am 
prețuri rezonabile. 

— Aş vrea să te întreb, venerabile părinte, spuse inginerul, 
când ai plecat din Pompei? 

— La prima oră a dimineţii. 

— Și cum erau fântânile? Curgea apă? 

Atât de multe depindeau de acest răspuns încât lui Attilius 
aproape îi era frică să asculte. 

— Da, era apă. 

Augurul se încruntă și își ridică toiagul către lumina 
amurgului. 

— Dar când am ajuns în Neapolis străzile erau uscate iar în 
băi am simţit miros de sulf. De-asta m-am hotărât să mă întorc 
la corabie și să vin aici. 

Își miji iarăși ochii către cer, uitându-se după păsări. 

— Sulful e o piază rea îngrozitoare. 

— Nu te contrazic, spuse Attilius. Dar ești sigur? Și ești sigur 
că era apă? 

— Da, fiule. Sunt sigur. 


În jurul fântânii se produsese zarvă și amândoi bărbaţii se 
întoarseră să vadă ce e. Nu era mare lucru, la drept vorbind, 
doar niște înghionteli și îmbrânceli, dar nu trecu mult până 
apărură și primii pumni. Mulțimea părea să se contracteze, să se 
strângă în sine, devenind mai densă și din centrul grămezii un 
vas mare de lut zbură în aer, se răsuci încet și ateriză pe chei, 
făcându-se ţăndări. O femeie începu să tipe. Făcându-și loc cu 
greu printre spinările de la marginea gloatei, un om într-o tunică 
grecească reuși să iasă, ţinând strâns la piept un burduf plin cu 
apă. Avea o tăietură la tâmplă și îi curgea sângele. Se 
împiedică, apoi se adună de pe jos și dispăru clătinându-se pe o 
alee. 

A început, se gândi inginerul. Mai întâi această fântână, apoi 
celelalte din jurul portului, apoi bazinul cel mare din forum. Și 
apoi băile publice, robinetele de la școala militară și vilele celor 
bogați - nimic nu va mai ieși pe ţevi, doar zgomotul metalului și 
aerul șuierând. 

Orga de apă din depărtare se blocase pe o notă și se stinsese 
cu un vaiet prelung. 

Cineva strigă că nemernicul din Neapolis se îmbulzise în faţă 
și furase toată apa care mai era și, ca o sălbăticiune cu un 
singur creier și o singură voinţă, gloata se întoarse și se scurse 
pe strada îngustă pornind în urmărire. Și deodată, la fel de brusc 
cum începuse, vânzoleala se termină, lăsând în urmă un peisaj 
cu vase sparte și abandonate și câteva femei ghemuite în praf, 
protejându-și capul cu mâinile, lângă ghizdul fântânii tăcute. 


Vespera 


[ora 20:07] 


Cutremurele se pot produce în cascadă în zone de convergență 
a tensiunii - cum ar fi faliile - și în imediata vecinătate a 
magmei, unde se produc modificările presiunii. 


Haraldur Sigurdsson (editor), Enciclopedia Vulcanilor 


Reședința oficială a amiralului era amplasată în partea de sus 
a dealului care dădea spre port și până să ajungă Attilius la ea și 
să fie condus pe terasă, soarele asfinţise. In jurul golfului, în 
vilele de pe malul mării, se aprindeau torţe, lămpi cu ulei și vase 
cu jăratic, astfel că treptat începea să apară o linie întreruptă de 
lumină gălbuie, tot mai pierdută pe măsură ce priveai mai în 
depărtare, urmând curba coastei și dispărând apoi în ceața 
purpurie dinspre Capri. 

Un centurion marin în uniformă completă, cu platoșă, coif cu 
panaș și o sabie atârnată de cingătoare se îndepărta în fugă 
când sosi inginerul. Resturile unei cine consistente erau strânse 
de pe o masă din piatră așezată sub o boltă cu spaliere. La 
început nu-l văzu pe amiral, dar în clipa în care sclavul îl anunţă 
- „Marcus Attilius Primus, aquarius al Aqua Augusta!” - un 
bărbat, îndesat, în jur de cincizeci și cinci de ani, aflat la celălalt 
capăt al terasei, se răsuci pe călcâie și porni spre el cu pași 
legănaţi, urmat de cei care Attilius presupunea că erau oaspeţii 
petrecerii de cină abandonate: patru bărbaţi asudând în togile 
lor, dintre care cel puţin unul era senator, judecând după dunga 
purpurie a hainei sale oficiale. In urma lor - slugarnic, pus pe 
rele și inevitabil - venea Corax. 

Attilius își imaginase, cine știe de ce, că celebrul învățat era 
slab, însă Pliniu era gras, burta îi ieșea mult în afară, ca 
berbecele unuia din vasele sale de luptă. Işi tampona fruntea cu 
un şervet. 

— Să te arestez pe loc, aquarius? Aș putea foarte bine să o 
fac, e limpede asta. 


Avea o voce de om gras: un șuierat ascuţit, care devenea și 
mai răgușit pe măsură ce îi enumera acuzaţiile pe degetele sale 
bondoace. 

— Mai întâi incompetenţă - cine s-ar putea îndoi de asta? 
Neglijenţă - unde erai când apa a fost infectată cu sulf? 
Nesupunere - cu ce autoritate ne-ai oprit alimentarea? Trădare - 
da, aș putea face să stea în picioare o acuzaţie de trădare. Ce-ar 
mai fi... instigare la revoltă în incinta șantierului imperial? A 
trebuit să trimit o centurie de marinari - cincizeci care să spargă 
câteva capete în oraș și să încerce să restabilească ordinea 
publică, ceilalţi cincizeci la rezervor ca să păzească apa care o 
mai fi acolo. Trădare... 

Se opri din vorbit, cu răsuflarea tăiată. Cu obrajii săi umflați, 
cu buzele strânse și cu zulufii rari și cărunţi pe care transpiraţia 
îi lipise de cap arăta ca un cherubin vârstnic și furios, picat de 
pe un tavan pictat din care începuse să cadă tencuiala. Cel mai 
tânăr dintre oaspeţii săi - un puști până în douăzeci de ani, făcu 
un pas în față ca să-l susţină, dar Pliniu îl îndepărtă, smucindu-și 
brațul. În spatele grupului, Corax rânjea, lăsând să i se vadă 
dinţii întunecaţi, își răspândise veninul mult mai bine chiar decât 
se aștepta Attilius. Un politician pe cinste. S-ar găsi chiar 
senatori care să înveţe câte ceva de la el. 

Observă că deasupra Vezuviului răsărise o stea. Nu mai 
privise niciodată cu adevărat muntele, sau oricum nu din acest 
unghi. Cerul era întunecat, dar muntele era încă și mai 
întunecat, aproape negru, ridicându-și masiv deasupra golfului 
culmea ascuţită. De-acolo vine problema, se gândi. Undeva 
acolo, pe munte. Nu pe partea dinspre mare ci în cealaltă, 
dinspre uscat, pe panta nord-estică. 

— Și de fapt cine ești tu? se auzi din nou vocea gâjâită a lu 
Pliniu. Nu te cunosc. Ești mult prea tânăr. Ce s-a întâmplat cu 
adevăratul aquarius? Cum îi zicea? 

— Exomnius, spuse Corax. 

— Așa, Exomnius. Unde e? Și unde-i e mintea lui Acilius Aviola 
de ne trimite puștani ca să facă treaba bărbaţilor? Deci? N-aud! 
Ce-ai de spus în apărarea ta? 

În spatele amiralului, Vezuviul forma o piramidă naturală 
perfectă, cu dâra de lumină a vilelor de pe malul mării 
decorându-i baza. În câteva locuri linia se îngroșa și acolo, 
presupuse inginerul, trebuie să fie orașele. Le recunoștea de pe 


hartă. Cel mai apropiat era Herculaneum; cel mai depărtat, 
Pompei. 

Attilius își îndreptă spatele. 

— Am nevoie, spuse el, să iau o corabie. 


Își desfășură harta pe masa din biblioteca lui Pliniu, punând 
pe fiecare parte câte o bucată de magnetită luată dintr-o vitrină. 
Un sclav în vârstă își târșâia picioarele în spatele amiralului, 
aprinzând un candelabru complicat din bronz. Pereţii erau 
acoperiți de dulapuri din cedru, ticsite cu suluri de papirus puse 
unul peste altul, ca un fel de fagure prăfos. Deși ușile de la 
terasă erau larg deschise, dinspre mare nu adia niciun pic de 
briză care să împrăștie căldura. Fumul negru și uleios al 
lumânărilor se ridica drept și netulburat. Attilius simţea cum i se 
scurge transpiraţia pe burtă, enervant, ca o insectă târându-i-se 
pe piele. 

— Spune-le doamnelor că venim direct la masă, zise amiralul. 

Se întoarse cu spatele la sclav și îi făcu un semn cu capul 
inginerului. 

— Așa. Să auzim. 

Attilius aruncă o privire la feţele celor din jur, care îl priveau 
atenţi în lumina lumânărilor. Îi fuseseră prezentaţi înainte să se 
așeze și vroia să fie sigur că le ţinea minte: Pedius Cascus, un 
senator în vârstă care, își amintea vag, fusese consul cu ani în 
urmă și avea o vilă mare la Herculaneum, pe malul apei; 
Pomponianus, un vechi camarad de arme al lui Pliniu, care 
venise la cină cu corabia de la Stabiae; și Antius, căpitan al 
vasului amiral al Imperiului, Victoria. Tânărul plin de coșuri era 
nepotul lui Pliniu, Gaius Plinius Caecilius Secundus. 

Își puse degetul pe hartă și ceilalţi se aplecară cu toţii înainte, 
chiar și Corax. 

— Aici credeam iniţial că s-a produs fisura, aici, pe câmpurile 
mocninde din jurul Cumae. Așa s-ar fi explicat sulful. Dar apoi 
am aflat că alimentarea s-a întrerupt și în Nola - aici, la răsărit. 
Asta se întâmpla în zori. Momentul este esențial, pentru că 
potrivit unui martor care a fost în Pompei la primele ore ale 
dimineţii, acolo încă mai curgeau fântânile în dimineaţa asta. 
Cum puteţi vedea, Pompei se alimentează din matrice ceva mai 
în amonte faţă de Nola, deci logic ar fi trebuit ca Augusta să se 
întrerupă și acolo în timpul nopţii. Și cum nu s-a întâmplat așa, 


nu putem trage decât o singură concluzie. Avaria trebuie să fie 
aici - trasă un cerc cu degetul - undeva pe-aici, în această zonă 
de opt kilometri în care curge prin apropierea Vezuviului. 

Pliniu se încruntă la hartă. 

— Și vasul? Unde e vasul în toată povestea asta? 

— Cred că mai avem apă pentru două zile. Dacă plecăm pe 
uscat din Misenum ca să descoperim ce s-a întâmplat, o să ne ia 
cel puţin pe-atât doar să găsim locul unde s-a produs avaria. 
Dar dacă ajungem pe mare la Pompei - ducând puţine lucruri cu 
noi și luând ce ne trebuie din oraș - atunci am putea reuși să 
începem reparaţiile mâine. 

In tăcerea care urmă, inginerul putea auzi limpede picăturile 
regulate ale clepsidrei cu apă de lângă ușă. Câţiva țânțari care 
se roteau în jurul flăcării rămăseseră captivi în ceară. 

Pliniu spuse: 

— Câţi oameni ai? 

— Cincizeci cu totul, dar cei mai mulţi sunt împrăștiați de-a 
lungul matricei, pentru întreţinerea sifoanelor de decantare și a 
rezervoarelor din orașe. In Misenum am doisprezece oameni. 
Jumătate din ei ar veni cu mine. lar restul i-aș găsi la Pompei. 

— Am putea să-i dăm o corabie liburniană, amirale, spuse 
Antius. Dacă pleacă la prima oră ar putea fi în Pompei la 
jumătatea dimineţii. 

Corax păru panicat de această idee. 

— Cu tot respectul, amirale, nu face decât să bată câmpii în 
continuare. N-aș pune niciun preţ pe ce spune. Mai întâi, aș fi 
curios să aflu cum de e atât de sigur că în Pompei încă mai 
curge apa. 

— Am întâlnit un om pe chei în timp ce veneam încoace. Un 
augur. Corabia care face curse în partea locului tocmai 
ancorase. Mi-a zis că a fost în Pompei în această dimineaţă. 

— Un augur! repetă Corax batjocoritor. Păcat că n-a fost în 
stare să anticipeze toate astea din timp! Dar hai, să zicem că 
spune adevărul. Să zicem că avaria e aici. Cunosc partea asta 
de matrice mai bine ca oricine - are opt kilometri și fiecare 
centimetru e sub pământ. O să ne ia mai mult de o zi doar să 
descoperim unde s-a rupt. 

— Nu-i adevărat, obiectă Attilius. La cantitatea de apă care se 
scurge din matrice ar putea și un orb să găsească avaria. 


— La cantitatea de apă strânsă în tunel, cum o să intrăm ca 
să facem reparaţiile? 

— Uite cum, spuse inginerul. Când ajungem la Pompei ne 
împărţim în trei grupuri. 

Nu se gândise de fapt la toate astea în detaliu. Trebuia să 
găsească soluţia pe măsură ce vorbea. Dar vedea că Antius era 
de partea lui, iar amiralul nu-și lua ochii de pe hartă. 

— Primul grup merge la Augusta - urmărește ramura dinspre 
Pompei până la punctul de joncțiune cu matricea și de acolo o ia 
spre vest. Vă asigur că nu va fi o mare problemă să găsim unde 
este avaria. Al doilea grup rămâne în Pompei ca să adune 
oamenii și materialele de care e nevoie pentru reparaţii. Un al 
treilea grup pornește pe munte către izvoarele de la Abellinum, 
ca să închidă Augusta. 

Senatorul ridică imediat privirea. 

— Se poate face așa ceva? La Roma, când un apeduct trebuie 
închis pentru reparaţii, stă închis timp de săptămâni întregi. 

— Potrivit acestor desene, domnule senator, da, se poate face 
așa ceva. 

Attilius observase asta abia acum, dar deja se simțea plin de 
inspiraţie. Toată operaţiunea prindea formă în mintea lui chiar în 
timp ce o descria. 

— Nu am văzut niciodată izvoarele apeductului, dar din acest 
plan rezultă că ar curge într-un bazin cu două canale. Cea mai 
mare parte din apă vine spre apus, la noi. Dar un canal mai mic 
se îndreaptă către nord, ca să alimenteze Beneventum. Dacă 
trimitem toată apa către nord și lăsăm apa din canalul de vest 
să se scurgă, putem să intrăm ca să-l reparăm. Important e că 
nu trebuie să facem un dig și apoi să construim o rută 
alternativă temporară, cum se întâmplă la apeductele din Roma 
înainte de începerea oricărei operaţii de întreţinere. Putem lucra 
mult mai rapid. 

Senatorul își mută ochii încercănaţi spre Corax. 

— Ce zici supraveghetorule, e adevărat? 

— Poate că e, admise Corax fără tragere de inimă. Părea să 
simtă că pierduse, dar n-avea de gând să se dea bătut fără să 
lupte. 

— Dar eu tot susţin că bate câmpii, domnule amiral, dacă își 
închipuie că putem termina într-o zi sau două. Cum ziceam, 
cunosc zona. Am mai avut probleme aici acum aproape 


douăzeci de ani, la cutremurul cel mare. Exomnius era aquarius 
atunci, tocmai preluase postul. Abia venise de la Roma, era 
prima lui misiune și am lucrat împreună. E adevărat, nu a trebuit 
blocată toată matricea, cu asta sunt de acord, dar ne-a luat 
săptămâni întregi să reparăm toate crăpăturile din tunel. 

— Care cutremur? Attilius nu auzise niciodată vorbindu-se 
despre el. 

— De fapt a fost acum șaptesprezece ani. 

Nepotul lui Pliniu își făcu auzit pentru prima dată glasul 
pițigăiat. 

— Cutremurul s-a petrecut la nonele lui februarie, în timpul 
consulatului lui Regulus și Verginius. Împăratul Nero era la 
Neapolis unde juca pe scenă. Seneca descrie incidentul. Sunt 
sigur că l-ai citit, unchiule. Pasajul cu pricina este în „Naturales 
Questiones”. Cartea a șasea. 

— Da, Gaius, îţi mulțumesc, spuse amiralul cu asprime. Am 
citit, dar îţi sunt desigur recunoscător pentru bibliografie. 

Se uită fix la hartă și își umflă obrajii. 

— Oare - murmură el... 

Se răsuci în scaun și strigă după sclav. 

— Dromo! Adu-mi paharul cu vin. Repede! 

— Te simţi rău, unchiule? 

— Nu, nu e asta. 

Pliniu își propti bărbia în pumni și se apucă să examineze iar 
harta. 

— Deci de-asta s-a întrerupt Augusta? De la un cutremur? 

— Ar fi trebuit să-l simţim, nu? obiectă Antius. Cel de care am 
vorbit mai devreme a dărâmat o bună parte din Pompei. Nu s-a 
terminat încă de reconstruit, jumătate din oraș e încă un șantier. 
Nu s-a auzit nimic de ceva cu o asemenea amploare. 

— Și totuși, continuă Pliniu, vorbind mai mult pentru sine, este 
cu siguranţă o vreme de cutremure. Marea liniștită. Aerul atât 
de nemișcat încât păsările de-abia reușesc să zboare. In vremuri 
normale ne-am putea aștepta la o furtună. Dar când Saturn, 
Jupiter și Marte sunt în conjuncţie cu soarele, în loc să se 
petreacă în aer, trăsnetul este uneori dezlănţuit de Natură sub 
pământ. Asta e după părerea mea definiţia unui cutremur - un 
trăsnet aruncat din interiorul pământului. 

Sclavul își târșâise picioarele până în spatele său, purtând o 
tavă în mijlocul căreia era un pocal mare de sticlă transparentă, 


plin pe trei sferturi. Pliniu scoase un fel de mormăit indistinct și 
ridică paharul în lumina lumânării. 

— Caecubum, șopti Pomponianus, copleșit de emoție. Vechi 
de patruzeci de ani și e încă minunat să-l bei. 

Își plimbă limba peste buzele cărnoase. 

— Nu m-aș da înapoi de la încă un pahar, Pliniu. 

— O clipă! Priviţi! 

Pliniu mișcă paharul în faţa lor. Lichidul era gros și siropos, de 
culoarea mierii. Când paharul îi trecu pe la nas, Attilius simţi 
parfumul dulce acrișor al băuturii. 

— Și acum priviţi mai atent! 

Puse paharul pe masă cu grijă. 

La început inginerul nu înțelegea ce vrea să spună, dar 
studiind paharul mai îndeaproape, observă că suprafaţa vinului 
părea să vibreze ușor. Unde minuscule radiau dinspre centru, ca 
tremurul unei corzi ciupite. Pliniu ridică paharul și mișcarea 
încetă; îl puse la loc și aceasta reîncepu. 

— Am observat în timpul cinei. M-am antrenat să fiu atent la 
semnele Naturii pe care alţii le-ar trece cu vederea. Tremurul nu 
e continuu. Acum, de exemplu, e nemișcat. 

— Cu totul remarcabil, Pliniu, spuse Pomponianus. Te felicit. 
Eu unul mă tem că dacă am un pahar în mână nu prea îl pun jos 
până când nue gol. _ 

Senatorul nu era așa impresionat. Işi încrucișă brațele pe 
piept și se lăsă pe spate în scaun, ca și cum cineva și-ar fi bătut 
joc de el cu o scamatorie pentru copii. 

— Nu știu ce vi se pare așa remarcabil. Tremură masa, și? Ar 
putea fi orice. Vântul... 

— Nu bate deloc vântul. 

— ... calcă cineva apăsat prin preajmă. Sau poate amicul 
Pomponianus o pipăia pe una din doamne pe sub masă. 

Râsul mai risipi din tensiune. Pliniu era singurul care nu 
zâmbea. 

— Știm că lumea pe care stăm și care ne pare atât de 
nemișcată de fapt se învârte perpetuu, cu o viteză 
inimaginabilă. Și poate că toată această materie năpustindu-se 
prin spaţiu produce un sunet atât de puternic încât urechile 
omenești nu sunt în stare să îl audă. Stelele acestea, bunăoară, 
poate că răsună ca niște clopeței eolieni, ar trebui doar să avem 


noi urechi să auzim. Nu s-ar putea ca undele din acest pahar să 
fie expresia fizică a aceleiași armonii celeste? 

— Și atunci de ce pornește și se oprește? 

— N-am idee, Cascus. Poate că uneori pământul alunecă în 
liniște, alteori întâmpină rezistenţă. Unii susţin că vânturile sunt 
produse de faptul că pământul se mișcă într-o direcţie, iar 
stelele în direcţia opusă. Aquarius - tu ce crezi? 

— Eu sunt inginer, amirale, spuse Attilius cu tact, nu filosof. 

După părerea lui pierdeau timpul. Se gândi să aducă vorba 
despre comportamentul straniu al vaporilor pe deal în acea 
dimineaţă, dar până la urmă renunţă. Stele care răsună! De 
nerăbdare începuse să bată ușor din picior. 

— Tot ce pot să vă spun e că matricea unui apeduct e 
construită ca să reziste la forţe extreme. În locurile unde 
Augusta trece pe sub pământ, adică în cea mai mare parte a 
traseului, tunelul e înalt de șase picioare și lat de trei, și se 
sprijină pe o fundaţie de beton groasă de un picior și jumătate, 
cu ziduri de aceeași dimensiune. Forţa care a rupt așa ceva 
trebuie să fi fost foarte puternică. 

— Mai puternică decât cea care face să tremure vinul meu? 

Amiralul se uită la senator. 

— Doar dacă de fapt nu e vorba de un fenomen al naturii, 
continuă el. Și atunci ce e? Un act deliberat de sabotaj, care să 
lovească flota? Dar cine ar îndrăzni? În această parte a Italiei n-a 
mai fost picior de străin de la Hannibal încoace. 

— lar sabotajul ar explica cu greu prezenţa sulfului. 

— Sulf, spuse brusc Pomponianus. E chestia din trăsnete, nu? 
Și cine aruncă trăsnetele? 

Se uită în jur cuprins de exaltare. 

— Jupiter! Ar trebui să-i sacrificăm un taur alb lui Jupiter, zeul 
cerului, iar augurii să examineze măruntaiele. Și o să ne spună 
ei ce să facem. 

Inginerul râse. 

— Ce ţi se pare așa caraghios? întrebă Pomponius. E mai 
puţin caraghios decât ideea că pământul ar zbura prin spaţiu. 
Pentru că nu te supăra, dragă Pliniu, vrei nu vrei trebuie să-ți pui 
problema cum se face că nu cădem cu toţii în gol. 

— E o propunere excelentă, prietene, spuse Pliniu împăciuitor. 
lar ca amiral se întâmplă să fiu și mare preot aici în Misenum, și 
te asigur că dacă aș avea un taur alb la îndemână l-aș omori pe 


loc. Dar până una-alta s-ar putea să avem nevoie de o soluţie 
mai practică. 

Se lăsă pe spate în scaun și își șterse faţa cu șervetul, apoi îl 
desfăcu și îl examină, ca și cum ar fi putut conţine vreun indiciu 
vital. 

— Bine, inginerule, o să-ţi dau corabia. Se întoarse către 
căpitan. 

— Antius, care e cea mai rapidă corabie liburniană din flotă? 

— Cea mai rapidă ar fi Minerva, amirale. Vasul lui Torquatus. 
Tocmai s-a întors de la Ravena. 

— Să fie gata de plecare la prima oră. 

— Am înţeles, amirale. 

— Și să se pună anunţuri pe fiecare fântână, prin care 
cetățenii sunt anunţaţi că apa e raţionalizată. Va curge doar de 
două ori pe zi, exact câte o oră, în zori și la apus. 

Antius ridică din sprâncene. 

— Nu ţi-a scăpat cumva din vedere că mâine este o 
sărbătoare publică? Vulcanalia, ai uitat? 

— Știu foarte bine că mâine e Vulcanalia. 

Chiar așa, se gândi Attilius. In graba cu care plecase de la 
Roma, urmată de grijile pentru apeduct, uitase complet în ce zi 
sunt. Douăzeci și trei august, ziua lui Vulcan, când pești vii sunt 
aruncaţi în foc pentru a-l îmbuna pe zeul focului. 

— Și cu băile publice ce facem? insistă Antius. 

— Se închid până la noi ordine. 

— Amirale, n-o să le placă deloc asta. 

— Asta e, n-avem ce face. Oricum prea ne-am moleșit cu toții. 

Îi aruncă o privire lui Pomponianus. 

— Imperiul n-a fost ridicat de oameni care zăceau prin băi cât 
e ziua de lungă. O să le prindă bine să mai vadă și cum era viaţa 
pe vremuri. Gaius, scrie și dă-mi să semnez o scrisoare către 
edilii din Pompei în care le cerem să pună la dispoziţie oamenii 
și materialele care vor fi necesare pentru repararea apeductului. 
Știi genul. „In numele împăratului Titus Caesar Vespasianus 
Augustus și în virtutea autorităţii cu care am fost învestit de 
către Senatul și Poporul Romei, etc, etc,” ceva care să-i facă să 
reacționeze. Corax, e limpede că știi terenul din jurul Vezuviului 
mai bine ca oricine. Tu vei merge să găsești avaria, în timp ce 
inginerul va pune la cale echipa de intervenţie în Pompei. 

Supraveghetorul rămăsese cu gura căscată, consternat. 


— Care-i problema? Nu ești de acord? 

— Ba da, domnule amiral. 

Corax își ascunse imediat neliniștea, dar Attilius o remarcase. 

— Nu mă deranjează să caut avaria. Totuși ar fi înțelept ca 
unul din noi să rămână la rezervor, ca să supervizeze 
raţionalizarea apei... 

Pliniu îi tăie scurt vorba. 

— Raţionalizarea este responsabilitatea Marinei. E în primul 
rând o chestiune de ordine publică. 

O clipă Corax păru că va intra într-o dispută, dar apoi își 
înclină capul încruntat. 

De pe terasă se auziră vocile femeilor și un hohot de râs. 

Nu vrea să ajung la Pompei, își dădu brusc seama Attilius. Tot 
circul din seara asta - pentru asta a fost, ca să mă împiedice să 
mă duc la Pompei. 

Capul unei femei cu o coafură sofisticată apăru în cadrul ușii. 
Avea cam șaizeci de ani. Perlele de la gâtul ei erau cele mai 
mari pe care le văzuse Attilius vreodată. Făcu un semn cu 
degetul către senator. 

— Cascus, dragule, cât ai de gând să ne mai faci să 
aşteptăm? 

— lartă-ne, Rectina, spuse Pliniu. Suntem aproape gata. Mai 
are cineva ceva de spus? 

Se uită pe rând la fiecare din cei prezenți. 

— Nu? În acest caz, eu unul propun să ne terminăm cina. 

Işi dădu scaunul în spate și toți se ridicară. Povara pântecelui 
îl împiedica să se scoale. Gaius îi oferi brațul, dar amiralul îl 
respinse cu un gest. Fu nevoit să-și ia avânt de câteva ori iar 
efortul îi tăie respiraţia. Cu o mână se prinse de masă, cu 
cealaltă vru să apuce paharul. Dar se opri cu mâna în aer. 

Vinul își reluase tremuratul abia perceptibil. 

Își umflă iarăși obrajii. 

— Pomponianus, poate că până la urmă chiar o să sacrific 
acel taur alb. lar tu, se întoarse către Attilius, o să-mi dai înapoi 
apa în două zile. 

Apucă paharul și luă o înghiţitură. 

— Altfel o să avem cu toţii nevoie de protecţia lui Jupiter, ţi-o 
spun de pe-acum. 


Node intempesta 

Mișcările magmei ar putea de asemenea să deranjeze pânza 
freatică locală și se pot înregistra schimbări ale curgerii și 
temperaturii apelor subterane. 


Enciclopedia Vulcanilor 


Două ore mai târziu, inginerul stătea în pat așteptând zorile, 

nedormit, dezbrăcat, întins pe patul său îngust de lemn. 
Murmurul familiar al apeductului dispăruse și în locul lui se 
auzeau toate micile zgomote ale nopţii - scârțâitul bocancilor 
santinelei pe stradă, foșnetul șoarecilor pe sub șindrile, tușea 
seacă a unuia dintre sclavii din barăcile de la parter. Inchise 
ochii, dar îi deschise imediat la loc. 
În panica provocată de criză reușise să uite de cadavrul tras 
afară din bazinul cu anghile, dar în întuneric întreaga scenă i se 
derula din nou prin faţa ochilor - tăcerea concentrată de la 
marginea apei; corpul prins cu cangea și tras la mal; sângele; 
tipetele femeii; figura chinuită și braţele albe ale fetei. 

Prea epuizat ca să se poată odihni, își cobori picioarele goale 
pe podeaua caldă. O lampă mică de noapte pâlpâia pe tăblia de 
lângă pat. Scrisoarea pentru acasă, neterminată, rămăsese 
alături. Se gândi că acum nu mai avea niciun rost s-o termine. 
Ori reușea să repare Augusta, caz în care mama și sora lui 
aveau să afle vești de la el la întoarcere, ori vor afla despre el 
când va fi trimis înapoi la Roma, în dizgrație, pentru a se 
prezenta în faţa unui tribunal - o dezonoare pentru numele 
familiei. 

Luă lampa și o duse aproape de raftul de la capătul patului, 
așezând-o printre figurinele reprezentându-i pe strămoșii lui. 
Îngenunche, întinse mâna și scoase din rând efigia străbunicului. 
Oare bătrânul fusese printre inginerii care construiseră Augusta? 
Nu era imposibil. Documentele de la Curator Aquarum arătau că 
Aggripa trimisese patruzeci de mii de oameni, sclavi și legionari, 
care o terminaseră în optsprezece luni. Asta se întâmpla la șase 
ani după ce construise Aqua Julia la Roma și la șapte ani după 


ce construise Virgo, iar străbunicul său lucrase cu siguranță la 
acestea două. Îi făcea plăcere să se gândească cum un alt 
Attilius venise în sud, în aceste ţinuturi caniculare - poate a stat 
chiar în acest loc în timp ce sclavii săpau Piscina Mirabilis. Simţi 
cum prinde curaj. Augusta fusese construită de oameni. Oamenii 
or s-o și repare. Elo s-o repare. 

Fusese apoi tatăl lui. 

Puse figurina la loc și luă o alta, mângâind-o ușor pe cap cu 
degetul. 

Tatăl tău a fost un om de toată isprava; tu trebuie să-i calci pe 
urme. 

Era încă bebeluș când tatăl lui termina Aqua Claudia, dar 
auzise de atâtea ori povestea consacrării lui - cum la vârsta de 
patru luni fusese trecut din mână-n mână peste umerii 
inginerilor, în mulţimea de pe Colina Esquilină - încât uneori i se 
părea că își amintește cum a fost: împăratul Claudius, în vârstă, 
tremurând și bâlbâindu-se în timp ce îi aducea sacrificiul lui 
Neptun și apoi apa care apărea pe canal ca printr-o minune, 
exact în momentul când își ridica mâinile spre cer. Dar, în ciuda 
strigătelor de uimire ale celor prezenţi, asta n-avea nimic de-a 
face cu intervenţia divină. Minunea se întâmplase pentru că 
tatăl lui cunoștea legile hidraulicii și deschisese stăvilarul 
apeductului cu exact optsprezece ore înainte de momentul când 
ceremonia trebuia să ajungă la apogeu, iar el călărise înapoi în 
oraș mai repede decât curgerea apei. 

Contemplă bucata de lut din mâna sa. 

Și tu, tată? Ai fost vreodată în Misenum? L-ai cunoscut pe 
Exomnius? Inginerii hidraulici din Roma au fost totdeauna o 
familie - la fel de strânși uniţi ca o cohortă, obișnuiai tu să spui. 
Exomnius a fost oare unul din acei ingineri de pe Esquilină din 
ziua triumfului tău? M-a legănat și el în braţe împreună cu toți 
ceilalţi? 

Continuă să privească figurina o vreme, apoi o sărută și o 
puse la loc lângă celelalte. 

Se așeză din nou pe pat. 

Mai întâi dispare inginerul hidraulic, apoi apa. Cu cât se 
gândea mai mult, cu atât se convingea că există o legătură între 
cele două evenimente. Dar care? Privi în jur la pereţii prost 
tencuiți. Nu era niciun indiciu aici, putea fi sigur de asta. In 
această celulă simplă nu rămăsese nicio urmă din 


personalitatea acelui om. Și totuși Corax spune că Exomnius se 
ocupase de Augusta timp de douăzeci de ani. 

Luă iar lampa și ieși afară pe culoar, adăpostind flacăra cu 
palma. Trăgând la o parte draperia, lumină cămăruța unde erau 
depozitate lucrurile lui Exomnius. Câteva lăzi de lemn, două 
candelabre de bronz, o pelerină, sandale, o oală de noapte. Nu 
era cine știe ce, pentru o viaţă de om petrecută acolo. Observă 
că niciuna din lăzi nu era încuiată. 

Aruncă o privire către scări, dar singurul sunet care venea de 
jos erau sforăiturile. Ținând în continuare lampa în mână, ridică 
capacul lăzii care se afla mai aproape de el și începu să 
răscolească înăuntru cu mâna liberă. Haine - haine vechi, în cea 
mai mare parte - care în timp ce erau date la o parte emanau 
un miros puternic de transpiraţie stătută. Două tunici, fâșii de 
pânză de legat în jurul șalelor, o togă împăturită cu grijă. Inchise 
încet capacul și îl deschise pe celălalt. Nici aici nu era mare 
lucru. O bucată abrazivă de piele pentru îndepărtat uleiul la 
baie. O figurină comică a lui Priap, cu penisul exagerat de lung. 
Un pahar de argilă pentru zaruri, cu alte penisuri gravate în jurul 
buzei. Zarurile. Câteva borcane de sticlă cu diverse ierburi și 
unguente. Câteva plăcuţe. Un mic pocal de bronz, cu luciul dus 
de tot. 

Amestecă zarurile cât putu de încet în pahar și le aruncă. 
Avea noroc. Patru de șase - mâna lui Venus. Incercă iarăși și ieși 
tot Venus. Apoi încă o dată la fel. Erau măsluite. 

Lăsă zarurile deoparte și apucă pocalul. Chiar era din bronz? 
Acum că se uita mai atent la el, nu mai era atât de sigur. Il 
cântări în mână, îl răsuci, îl aburi cu respiraţia și frecă partea de 
jos cu degetul mare. Apăru o dâră aurie și o parte din litera P, 
gravată în metal. Continuă să frece, mărind treptat raza cercului 
auriu, până când putu citi toate inițialele. 

N.P.N.IA. 

Litera /venea de la /ibertus și arăta că obiectul aparţinea unui 
sclav eliberat. 

Un sclav eliberat de un proprietar al cărui nume de familie 
începea cu P, și care era suficient de bogat și de vulgar încât să 
bea vin dintr-o cupă de aur. 

Vocea fetei îi răsună deodată în minte la fel de clar ca și cum 
ar fi vorbit de lângă el. 


Sunt Corelia Ampliata, fiica lui Numerius Popidius Ampliatus, 
de la Villa Hortensia... 


Lumina lunii strălucea pe pietrele negre și netede ale străzii 
înguste și scotea în evidenţă conturul acoperișurilor plate. Părea 
aproape la fel de înăbușitor ca la sfârșitul după-amiezii; luna era 
la fel de strălucitoare ca soarele. 

În timp ce urca treptele dintre casele tăcute, cu obloanele 
închise, o vedea în fața ochilor ţâșnind în fața lui, vedea 
mișcarea șoldurilor pe sub rochia albă și simplă. 

„Câteva sute de pași, aproape de tot - așa era, dar fiecare 
pas era la deal!” 

Urcușul se termină și ajunse din nou pe teren drept, în faţa 
zidului înalt al vilei celei mari. O pisică cenușie trecu în fugă pe 
lângă zid și dispăru în cealaltă parte. Delfinii lucitori de metal 
săreau și se sărutau deasupra porţii închise cu lanţul. In 
depărtare auzea marea bătând malurile și cântecul greierilor în 
grădină. Făcu să zăngăne barele de metal și își lipi faţa de 
metalul cald. Încăperea portarului avea obloanele trase și bara 
pusă. Nu se vedea nicio lumină. 

Își aminti reacţia lui Ampliatus când apăruse pe mal: „Ce s-a 
întâmplat cu Exomnius? Dar Exomnius e în continuare aquarius, 
nu?” Era surprindere în glasul lui și, acum că se gândea mai 
bine, poate chiar mai mult: îngrijorare. 

— Corelia! îi strigă numele ușor. Corelia Ampliata! 

Niciun răspuns. Apoi o șoaptă în întuneric, atât de slabă încât 
aproape n-o auzi. 

— S-a dus. 

O voce de femeie. Venea de undeva din stânga lui. Făcu un 
pas înapoi și încercă să vadă prin întuneric. Nu distingea decât o 
mică movilă de zdrenţe sprijinită de zid. Se apropie și observă 
că mormanul de cârpe părea să se miște. Un picior slab ieșea în 
afară, asemeni unui os. Era mama sclavului mort. Puse un 
genunchi în pământ și atinse cu grijă materialul aspru al hainei 
ei. O trecu un fior, apoi gemu și îngăimă ceva. Își retrase mâna. 
Degetele erau lipicioase de la sânge. 

— Poţi să stai în picioare? 

— S-a dus, repetă femeia. 

O ridică cu grijă în picioare, sprijinind-o de perete. Capul 
umflat se aplecă în față și Attilius văzu că părul ei încâlcit lăsase 


o urmă umedă pe piatră. Fusese biciuită și bătută bestial, iar 
apoi aruncată afară din curte ca să moară. 

N.P.N.LA: Numerius  Popidius Numerii libertus Ampliatus. 
Familia Popidius îi acordase libertatea. Era un fapt că nu exista 
stăpân mai crud decât un fost sclav. 

Îi atinse ușor gâtul cu un deget, ca să se asigure că mai 
trăiește. Apoi îi trecu un braț pe sub genunchi iar cu celălalt o 
apucă pe după umeri. O ridică fără niciun efort. Era doar piele și 
os. Undeva pe străzile din apropierea portului straja de noapte 
anunţa cea de-a cincea diviziune a nopţii: „Media noctis 
inclinatio” - miezul nopţii. 

Inginerul își îndreptă spatele și porni la vale, la cumpăna 
dintre ziua Marte și ziua Mercur. 


MERCUR 


23 August 


Ziua dinaintea erupției 


Diluculum 


[06:00] 


Înainte de anul 79 d. Chr., sub vulcan se acumulase un rezervor 
de magmă. Nu se poate spune când a început să se formeze 
această pungă de magmă, dar avea un volum de cel putin 3,6 
kilometri cubi, era situată la circa 3 km adâncime și avea o 
compoziție stratificată, cu magme alcaline bogate în elemente 
volatile (55% Si02 și aproape 10% K20) suprapuse peste o 
magmă ceva mai densă și mai mafică. 


Peter Francis, Vulcanii. O perspectivă Planetară. 


În vârful marelui far din piatră, ascuns după creasta 
promontoriului din sud, sclavii stingeau focurile, pentru a 
întâmpina zorile. Locul era considerat sacru. Potrivit lui Virgiliu, 
era chiar locul unde Misenus, solul troienilor ucis de zeul mării, 
Triton, era îngropat cu trompeta și vâslele sale. 

Attilius privea lumina roșiatică cum dispărea dincolo de 
promontoriul acoperit cu o creastă de arbori, în timp ce în port 
siluetele vaselor de luptă se conturau tot mai clar pe fundalul 
gri-perlat al cerului. 

Se întoarse și merse înapoi de-a lungul cheiului până în locul 
unde așteptau ceilalţi. Reușea în fine să le distingă fețele - 
Musa, Becco, Corvinus, Polites - începea să se simtă în familie 
printre ei. Nici urmă de Corax deocamdată. 

— Nouă bordeluri! spunea Musa. Ascultă-mă pe mine, dacă 
vrei să ţi-o tragi, Pompei e locul unde trebuie să mergi. Până și 
Becco ar putea să-și mai odihnească puţin mâna. Inginerule! 
strigă el la Attilius, care se apropiase de ei. Zi-i lui Becco că 
poate să și-o tragă! 

Docul mirosea a rahat și a pește eviscerat. Attilius avea sub 
ochi un pepene galben putrezit și cadavrul umflat și albicios al 
unui șobolan legănându-se în apă la picioarele sale, printre 
pilonii debarcaderului. Poezie curată! | se făcu brusc dor de una 
din acele ape reci din nord despre care auzise povestindu-se - 
Atlanticul, sau poate marea Germaniei - un tărâm unde nisipul 


și stâncile erau măturate zilnic de fluxul puternic; un loc mai 
sănătos decât acest lac roman cu apă călâie. 

— Câtă vreme reuşim să reparăm Augusta, Becco poate din 
partea mea să călărească toate fetele din Italia. 

— Te-ai scos, Becco. În curând o să-ți fie puta la fel de lungă 
ca nasul... 

Vasul promis de amiral era ancorat în faţa lor: Minerva, numit 
așa după zeiţa înţelepciunii, cu o bufniţă - simbolul acesteia - 
sculptată la provă. O corabie libumiană. Mai mică decât 
masivele trireme. Construită pentru viteză. Etamboul înalt ieșea 
în afară la pupă, încovoindu-se apoi peste puntea joasă, ca o 
coadă de scorpion gata să atace. Era pustie. 

— ... Cuculla și Zmyrina. Ar mai fi și evreica aia roșcată, 
Martha. Și o fetiță grecoaică, dacă ai astfel de gusturi - maica-sa 
abia a împlinit douăzeci de ani... 

— La ce-mi folosește o corabie fără echipaj? bombăni încet 
Attilius. 

Incepuse deja să se agite. Nu-și putea permite să irosească 
nicio oră. 

— Polites, dă o fugă până la baracă și vezi ce se întâmplă. 

— ... Aegle și Maria... 

Tânărul sclav se ridică. 

— Nu mai e nevoie, spuse Corvinus arătând cu capul înspre 
intrarea portului. Se aud venind. 

— Ai urechea mai fină ca mine, spuse Attilius, dar apoi îi auzi 
și el. 

O sută de perechi de picioare, tropăind pe stradă dinspre 
școala militară. In timp ce marinarii traversau podul de lemn, 
ritmul rapid deveni un bubuit continuu de sandale pe lemn, apoi 
apărură câteva torţe, iar grupul intră pe strada care ducea către 
partea din față a portului. Se apropiau în rânduri de câte cinci, 
conduși de trei ofițeri purtând armură și coifuri cu panaș. La un 
prim strigăt de comandă, coloana se opri; la al doilea rupseră 
rândurile și marinarii se îndreptară către vas. Nimeni nu scotea 
un cuvânt. Attilius se trase înapoi, ca să-i lase să treacă. leșind 
din tunicile fără mâneci, umerii diformi și braţele cu mușchi 
uriași ale vâslașilor păreau grotesc de mari față de partea de jos 
a corpului. 

— Uitaţi-vă la ei, vorbi cel mai înalt dintre ofițeri. Crema 
Marinei, adevărați bivoli umani. 


Se întoarse către Attilius și își ridică pumnul în semn de salut. 
— Torquatus, căpitanul Minervei. 
— Marcus Attilius, inginer. Să mergem. 


Încărcatul vasului nu luă mult. Attilius considerase inutil să 
târască după ei amforele grele de var nestins și sacii cu 
puteolanum de la rezervor ca să le transporte pe mare de 
cealaltă parte a golfului. Dacă Pompei era, cum se spunea, 
înțesat de construcţii, avea să folosească scrisoarea amiralului 
ca să rechiziţioneze ce-i trebuia. Cu uneltele era altceva. Un 
profesionist își folosește mereu uneltele lui. 

Organiză un lanţ uman ca să le încarce la bord. | le dădea pe 
rând lui Musa, care i le arunca lui Corvinus - topoare, baroase, 
ferăstraie, târnăcoape și lopeţi, tăvi de lemn pentru cimentul 
proaspăt pregătit, sape ca să-l amestece și tampoane grele de 
fier pentru tasat betonul - toate ajungând în cele din urmă la 
Becco, pe puntea Minervei. Lucrau rapid, fără să schimbe o 
vorbă, iar când terminară se făcuse lumină și vasul era gata să 
pornească. 

Attilius trecu peste pasarelă și sări pe punte. Un rând de 
marinari cu cange în mâini așteptau să împingă vasul de la chei. 
De pe platforma de sub etambou, chiar lângă cârmaci, 
Torquatus strigă în jos: „Eşti gata, inginere?” iar Attilius îi strigă 
la rândul lui că era gata. Cu cât plecau mai repede, cu atât mai 
bine. 

— Dar Corax n-a ajuns încă, protestă Becco. 

Să-l ia naiba, se gândi Attilius. Era aproape bucuros. O să 
rezolve totul singur. 

— Asta-i problema lui. 

Frânghiile de ancorare fură desprinse. Cangele se coborâră ca 
niște lăncii și atinseră docul. Attilius simţi sub picioare cum se 
clatină puntea la scoaterea vâslelor, iar Mineroa începu să se 
miște. Se uită înapoi către țărm. În jurul fântânii publice se 
adunase o gloată așteptând să vină apa. Se întrebă dacă n-ar fi 
trebuit să rămână la rezervor mai mult, ca să supravegheze 
deschiderea stăvilarului. Dar lăsase în urmă șase sclavi care să 
se ocupe de Piscină, iar clădirea era înconjurată de soldaţii lui 
Pliniu. 

— Uite-l! strigă Becco. Uitaţi, e Corax! 

Începu să-și miște braţele deasupra capului. 


— Aici, Corax, aici! 

Îi aruncă o privire acuzatoare lui Attilius. 

— Vezi? Ar fi trebuit să aşteptăm. 

Supraveghetorul trecea agale de fântână cu o desagă 
aruncată peste umăr, părând cufundat în gânduri. Dar acum 
ridică ochii, îi văzu și începu să alerge. Se mișca destul de 
repede pentru cineva la patruzeci și ceva de ani. Distanţa dintre 
corabie și chei creștea rapid - trei picioare, patru picioare - și lui 
Attilius i se păru că nu mai are cum să-i prindă, dar când ajunse 
la margine își aruncă desaga și apoi sări după ea, iar câţiva 
marinari se întinseră, îl apucară de mâini și îl traseră la bord. 
Ateriză în picioare, aproape de pupă; îi aruncă o privire lui 
Attilius și își ridică degetul mijlociu către el. Inginerul îi întoarse 
spatele. 

Făcând o voltă, Minerva ieșea din port, cu prova înainte și 
scoțând două duzini de vâsle de o parte și de alta a carenei 
înguste. Sub punte se auzi o bătaie de tobă, iar vâslele atinseră 
suprafaţa apei. Toba răsună din nou și lemnul plezni apa, fiecare 
vâslă fiind trasă de câteva două perechi de braţe. Vasul alunecă 
înainte - mai întâi imperceptibil, apoi prinzând viteză pe măsură 
ce tempoul bătăilor de tobe se înteţea. Pilotul se aplecă în afară, 
deasupra berbecelui și, privind drept înainte, făcu un semn spre 
dreapta; Torquatus dădu un ordin, iar cârmaciul împinse cu 
putere în vâsla imensă care servea drept cârmă, dirijând vasul 
printre două trireme ancorate. Pentru prima dată după patru 
zile, Attilius simţi în obraz o ușoară briză. 

— Avem public, inginere! strigă Torquatus, arătând către 
dealul de deasupra portului. 

Attilius recunoscu terasa lungă și albă a vilei amiralului, 
așezată printre crânguri de mirt, iar aplecată peste balustradă 
silueta corpolentă a lui Pliniu. Se întrebă ce-i trecea bătrânului 
prin minte. Ezitând puţin, ridică o mână. O clipă mai târziu, 
Pliniu răspunse. Apoi Minerva trecu printre cele două vase mari 
de luptă, Concordia și Neptun, și când privi din nou în sus, pe 
terasă nu mai era nimeni. 

În depărtare, în spatele Vezuviului, începea să se vadă 
soarele. 


Pliniu privi cum corabia  liburniană prindea viteză, 
îndreptându-se către mare. Pe fundalul cenușiu al apei, vâslele 


apăreau ca niște scânteieri albe, răscolindu-i amintirea de mult 
uitată a Rinului plumburiu - era la Vetera, în urmă cu treizeci de 
ani - și a vasului Legiunii a V-a Privighetoarea trecând cavaleria 
sa pe celălalt mal. Ce vremuri! Ce n-ar da să plece din nou pe 
mare la prima oră a dimineţii, sau și mai bine să comande o 
flotă în luptă, lucru pe care nu-l mai făcuse deloc în cei doi ani 
de când era amiral. Dar efortul de a ieși din bibliotecă și a veni 
pe terasă ca să vadă trecerea Minervei - de a se scula de pe 
scaun și a face câțiva pași scurți - îl lăsase fără suflu, și când 
întinse mâna ca să răspundă la salutul inginerului se simţi ca și 
cum ar fi ridicat o greutate. 

„Natura nu i-a dat omului dar mai mare decât scurtimea vieții 
sale. Simţurile se încețoșează, membrele amorţțesc, vederea, 
tinuta, mersul, până și dinţii și organele digestive mor înaintea 
noastră, și totuși se consideră că omul încă mai trăiește.” 

Îndrăzneţe cuvinte. Ușor de scris când ești tânăr iar moartea 
stă la pândă pe vreun deal îndepărtat; ceva mai greu când ai 
șaizeci de ani și dușmanul avansează la vedere, în câmp 
deschis. 

Își sprijini pântecele proeminent de balustradă, sperând că 
niciunul din secretari nu-i remarcase slăbiciunea, apoi se 
întoarse și își târșâi picioarele înapoi în casă. 

Simţise mereu o slăbiciune pentru tinerii de felul lui Attilius. 
Nu în maniera nerușinată a grecilor, desigur - nu avusese 
niciodată timp pentru astfel de prostii, deși văzuse destule în 
Armată - ci sufletește, ca întruchipare a virtuţilor virile ale 
Romei. Senatorii visau la imperii; soldaţii le cucereau; dar 
inginerii, cei care făceau drumurile și săpau apeductele, erau cei 
care le construiau efectiv și care confereau Romei anvergura sa 
globală. Își promise că la întoarcerea inginerului o să-l invite la 
cină și o să-l tragă de limbă, ca să afle ce anume păţise 
Augusta. lar apoi vor consulta împreună câteva texte din 
biblioteca amiralului și îi va povesti despre misterele Naturii, cu 
surprizele ei fără sfârșit. Aceste vibrații armonice intermitente, 
de pildă - ce reprezentau? Ar trebui să consemneze fenomenul 
și să-l includă în următoarea ediţie a /storiei Naturale. In fiecare 
lună mai descoperea ceva nou, care trebuia explicat. 

Cei doi sclavi greci așteptau răbdători în picioare lângă masă 
- Aleman ca să citească cu voce tare, Alexion pentru dictare. 
Erau pregătiţi aproape de la miezul nopţii, pentru că amiralul se 


disciplinase de multă vreme să funcţioneze fără prea multă 
odihnă. „Să fii treaz înseamnă să trăiești” era motto-ul său. 
Întâlnise un singur om care reușea să doarmă mai puţin ca el, 
răposatul împărat Vespasian. La Roma aveau obiceiul să se 
întâlnească în mijlocul nopţii ca să se ocupe de problemele 
Imperiului. De asta îi dăduse Vespasian comanda flotei: „Dragul 
meu Pliniu, tot timpul de veghe”, așa îi spusese, cu accentul lui 
de ţărănoi nătâng, și îl ciupise de obraz. 

Se uită în jurul lui la comorile adunate în călătoriile de-a 
lungul și de-a latul Imperiului. O sută șaizeci de caiete, în care 
își notase toate lucrurile interesante pe care le citise sau le 
auzise vreodată (Larcius Licinius, guvernatorul provinciei 
Hispania Tarraconensis, îi oferise patru sute de mii de sesterți 
pentru întreaga colecţie, dar nici nu-i trecuse prin gând să 
accepte). Două bucăţi de magnetită extrase în Dacia și prinse 
laolalta de tainica lor magie. Un fragment de rocă cenușie și 
lucioasă din Macedonia, despre care se spunea că picase din 
cer. Nişte chihlimbar din Germania, cu un ţânţar captiv în celula 
sa translucidă din vremuri imemoriale. O bucată concavă de 
sticlă, găsită în Africa, care aduna razele soarelui și le focaliza 
într-un punct atât de fierbinte, încât putea să înnegrească și să 
scoată fum din lemnul cel mai tare. Apoi clepsidra sa, cea mai 
precisă din Roma, construită după specificaţiile lui Ctesibius din 
Alexandria, inventatorul orgii cu apă, cu găuri din aur și 
nestemate, ca să prevină coroziunea și colmatarea. 

— Aleman, adu-mi un vas cu apă. Sau nu - se răzgândi când 
sclavul tocmai ieșea pe ușă, amintindu-și cum descrisese 
geograful Strabo luxuriantul Golf Neapolis drept „vasul cu vin”. 

— Dacă mă gândesc mai bine, vinul ar fi mai potrivit. Dar 
ceva ieftin. Un Surrentum, poate. 

Se trânti pe scaun. 

— Așa, Alexion, unde eram? 

— Redactarea unei misive pentru împărat, amirale. 

— Într-adevăr. 

Acum că se făcuse ziuă, trebuia să-i trimită noului împărat, 
Titus, un mesaj prin semnale luminoase ca să-l informeze 
despre problema apărută la apeduct. Mesajul avea să treacă 
dintr-un turn de semnalizare în următorul, până la Roma, și să 
ajungă în mâinile împăratului pe la prânz. Și oare cum ce reacţie 
va avea noul Stăpân al Lumii, se întreba. 


— O să-i scriem împăratului, și după ce terminăm vom începe 
un caiet nou ca să consemnăm niște observații științifice. Ţi se 
pare interesant? 

— Da, domnule amiral. 

Sclavul își luă stilusul și tăbliţa cu ceară, încercând să-și 
înghită un căscat. Pliniu se făcu că nu văzuse. Își lovea ușor 
buzele cu un deget. Il știa bine pe Titus. Luptaseră împreună în 
Germania. Fermecător, cultivat, inteligent - și nemilos. Vestea 
că un sfert de milion de oameni rămăseseră fără apă i-ar fi putut 
declanșa cu ușurință una din acele crize fatale de furie. Era deci 
nevoie să-și aleagă cu grijă cuvintele. 

— Majestății Sale Prea Eminente, împăratul Titus, din partea 
Comandantului Șef din Misenum, începu Pliniu, trimitem salutul 
nostru. 


Minerva trecu printre digurile de beton care protejau intrarea 
în port și ieși în largul golfului. Lumina gălbuie a dimineţii 
strălucea pe suprafaţa apei. Dincolo de pădurea de prăjini care 
marcau culturile de stridii, unde pescărușii coborau în picaj și 
țipau neîncetat, Attilius zări ferma piscicolă a Vilei Hortensia. Se 
ridică în picioare ca să vadă mai bine, încercând să-și ţină 
echilibrul pe corabia în mișcare. Terasele, cărările din grădină, 
panta unde își instalase Ampliatus scaunul ca să privească 
execuția, rampele din lungul țărmului, structurile de metal 
dintre iazuri, bazinul cel mare cu anghile, separat de celelalte - 
toate pustii. Vasul purpuriu-auriu al vilei dispăruse din dreptul 
debarcaderului. 

Era exact cum spusese Atia: plecaseră. 

Bătrâna nu-și venise încă în fire când plecase Attilius, înaintea 
zorilor. O așezase pe o saltea de paie, într-una din încăperile de 
lângă bucătărie, și îi spusese sclavului Phylo să cheme un doctor 
și să se ocupe ca femeia să fie îngrijită. Phylo se cam 
strâmbase, dar Attilius i-o tăiase scurt zicându-i să facă ce i s-a 
spus. Dacă avea să moară - cu atât mai bine pentru ea. Dacă își 
revenea - atunci din partea lui putea să stea. Ar fi trebuit oricum 
să cumpere încă un sclav care să se ocupe de mâncarea și 
hainele sale. Avea nevoi puţine - munca o să fie ușoară. Nu se 
preocupase niciodată de astfel de lucruri. Cât timp fusese 
căsătorit, de casă se ocupase Sabina; după ce ea n-a mai fost, 
sarcinile au fost preluate de mama lui. 


Vila cea mare arăta întunecată și cu storurile trase, parcă 
pregătită pentru o înmormântare; ţipetele pescărușilor erau ca 
niște strigăte de bocitoare. 

— Am auzit că a dat zece milioane pe ea, spuse Musa. 

Attilius scoase un mormăit, fără să-și ia ochii de la casă. 

— Nu e aici, din câte se pare. 

— Ampliatus? Sigur că nu e. Nu e mai niciodată aici. Are case 
peste tot. Cea mai mare parte a timpului stă în Pompei. 

— Pompei? 

Inginerul se uită în jurul lui. Musa stătea cu picioarele 
încrucișate și cu spatele sprijinit de unelte, mâncând o 
smochină. Lăsa impresia că mănâncă tot timpul. Nevasta îi 
dădea în fiecare zi un pachet cât pentru șase. Işi îndesă ultima 
bucăţică de fruct în gură și se linse pe degete. 

— De-acolo vine. În Pompei și-a adunat averea. 

— Dar s-a născut sclav. 

— Așa merg lucrurile în ziua de azi, spuse Musa cu 
amărăciune. Sclavii mănâncă din farfurii de argint, iar cetăţenii 
onești și liberi muncesc din zori până-n seară pe nimic. 

Ceilalţi stăteau mai spre pupă, adunaţi în jurul lui Corax care 
își ținea capul aplecat înainte și vorbea încet - spunând o 
poveste care impunea se pare gesturi largi cu mâna și clătinări 
ale capului. Attilius își dădu seama că descria întâlnirea cu 
Pliniu, din noaptea dinainte. 

Musa scoase dopul burdufului și luă o dușcă, apoi șterse gura 
vasului și i-l întinse lui Attilius. Inginerul îl luă și se așeză pe vine 
lângă el. Apa avea un gust ușor amărui. Sulf. Bău un pic, mai 
mult ca să se arate prietenos decât de sete, șterse la rândul lui 
gura burdufului și îl dădu înapoi. 

— Ai dreptate, Musa, răspunse el prudent. Câţi ani are 
Ampliatus? Nici măcar cincizeci. În cât i-a luat lui să treacă de la 
sclavie la Vila Hortensia, noi doi abia am reuși să adunăm de un 
apartament plin de gândaci. Cum poate cineva să facă așa ceva 
dacă e cinstit? 

— Un milionar cinstit? Când o avea găina dinţi. Din câte am 
auzit, spuse Musa uitându-se în spate și coborându-și glasul, a 
început să prindă cheag abia după cutremur. A fost eliberat de 
bătrânul Popidius prin testament. 

Era un flăcău chipeș Ampliatus, și nu se dădea înapoi de la 
nimic pentru stăpânu-său. Bătrânul era un libidinos, cred că nici 


câinele din casă n-a scăpat de el. lar Ampliatus se îngrijea de 
nevastă-sa pentru el, înţelegi? Musa îi făcu cu ochiul. În fine, 
Ampliatus a devenit liber și a primit de undeva niște bani, iar 
apoi Jupiter a hotărât să ne zgâlţâie un pic. Asta era pe vremea 
lui Nero. A fost un cutremur cumplit - nimeni nu-și amintea unul 
mai rău. Eu eram la Nola și am crezut că mi-a ajuns funia la par. 
Işi sărută amuleta norocoasă - un penis cu testicule din bronz, 
atârnat de gât cu un șnur de piele. Dar știi cum se zice: necazul 
unuia, bucuria altuia. La Pompei a fost cel mai rău. Dar în timp 
ce toți ștergeau putina, spunând că orașul e terminat, Ampliatus 
se învârtea de colo-colo și cumpăra ruinele. Așa a pus mâna pe 
câteva din vilele cele mari pe mai nimic, le-a reparat, le-a 
împărțit în trei sau în patru și apoi le-a vândut pe o avere. 

— Dar nu-i nimic ilegal aici. 

— Poate că nu. Dar erau cu adevărat ale lui când le-a vândut? 
Asta-i întrebarea. 

Musa își atinse ușor nasul cu degetul. 

— Proprietarul mort. Proprietarul dispărut. Moștenitorii legali 
în cealaltă parte a Imperiului. Nu uita că jumătate din oraș era 
moloz. Împăratul a trimis un inspector de la Roma ca să 
lămurească ale cui sunt proprietăţile. Suedius Clemens îl chema. 

— Și Ampliatus l-a mituit? 

— Să spunem că a plecat mai bogat decât venise. Cel puţin 
așa se vorbește. 

— Și Exomnius? Era aquarius la momentul cutremurului, sigur 
se cunoștea cu Ampliatus. 

Attilius își dădu imediat seama că făcuse o greșeală. Lui Musa 
îi dispăru imediat pofta de bârfă din privire. 

— Despre asta nu știu nimic, mormăi el și începu să-și facă de 
lucru cu sacul de mâncare. Era om bun Exomnius. Era bine să 
lucrezi pentru el. 

Era, se gândi Attilius. Era om bun. Era bine să lucrezi pentru 
el. Incercă să glumească: 

— Vrei să spui că nu vă scotea din pat înainte de răsărit? 

— Nu, vreau să spun că vorbea pe faţă și nu-ncerca să te 
ducă cu vorba ca să afle mai multe decât vroiai să-i spui. 

— Hei, Musa! strigă Corax. Pe cine toci tu acolo? Bârfești ca o 
muiere. Vino mai bine încoace să bei cu noi! 

Musa se ridică imediat în picioare și porni spre ceilalţi, 
clătinându-se de la mișcarea vasului. În timp ce Corax îi arunca 


burduful cu vin, Torquatus sări jos de la pupă și se îndreptă spre 
mijlocul punţii, unde erau catargul și pânzele coborâte. 

— Mă tem că n-o să prea avem ce face cu astea. 

Era un bărbat masiv. Cu mâinile în șolduri, se apucă să 
scruteze cerul. Lumina proaspătă și vie a soarelui făcea să-i 
strălucească platoșa; se făcuse deja foarte cald. 

— Mada. la să vedem de ce sunt în stare bivolii mei. 

Se răsuci pe călcâie către scară și cobori prin chepeng către 
puntea inferioară. Câteva clipe mai târziu tempoul tobei se înteţi 
iar Attilius simţi cum vasul se clatină puţin. Vâslele mușcară 
apa. Vila Hortensia, învăluită în tăcere, se pierdea în urma lor. 


Minerva continua să înainteze, iar arșița dimineţii învăluia 
treptat golful. Timp de două ore, văslașii menţinură același ritm 
îndrăcit. Rotocoale de abur se ridicau de pe terasele băilor 
descoperite din Baiae. Pe dealurile de la nord de Puteoli, focurile 
minelor de sulf ardeau cu flăcări verde pal. 

Inginerul stătea deoparte, cu mâinile în jurul genunchilor și cu 
pălăria trasă peste ochi, ca să-l apere de soare, privind cum 
defilează coasta pe lângă ei, căutând cu privirea indicii care l-ar 
putea ajuta să înțeleagă ce se întâmplase cu Augusta. 

Totul e straniu în această parte a ltaliei, se gândi. Chiar și 
pământul ruginiu din jurul orașului Puteoli avea ceva magic: 
dacă îl amestecai cu var și îl aruncai în mare se transforma în 
piatră. Acest puteolanum, cum fusese numit materialul, în 
cinstea locului de obârșie, era descoperirea care transformase 
Roma. Și care dăduse familiei sale o profesie, pentru că lucruri 
care înainte necesitau construcții laborioase din piatră și 
cărămidă puteau fi acum ridicate peste noapte. Cu cofraje și 
ciment, Agrippa construise marile diguri de la Misenum și 
împânzise Imperiul cu apeducte - Augusta aici în Campania, 
Julia și Virgo la Roma, Nemausus în Galia de sud. Lumea fusese 
reinventată. 

Dar nicăieri nu dăduse acest ciment hidraulic rezultate mai 
spectaculoase decât în ţinutul unde fusese descoperit. 
Debarcadere și pontoane, terase și diguri, spărgătoare de valuri 
și ferme piscicole transformaseră cu totul Golful Neapolis. Vile 
întregi păreau să se înalțe direct din apă și să plutească în 
apropierea malurilor. Locuri care fuseseră odată domeniul celor 
putred de bogaţi - Caesar, Crassus, Pompei - erau acum 


invadate de o nouă clasă de milionari, oameni de felul lui 
Ampliatus. Attilius se întrebă câţi dintre acești proprietari, 
relaxaţi și apatici în acest august înăbușitor care intra alene în a 
patra săptămână, câţi dintre ei și-au dat seama de oprirea 
apeductului. Nu prea mulţi, probabil. Apa era ceva adus de 
sclavi, sau ceva care apărea ca prin miracol prin gurile uneia din 
băile cu dușuri inventate de Sergius Orata. Dar nu mai era mult 
și își vor da seama. Își vor da seama fără nicio îndoială, când vor 
fi nevoiţi să-și bea bazinele de înot. 

Cu cât înaintau spre răsărit, cu atât Vezuviul se ridica mai 
impunător deasupra golfului. Pantele dinspre poale erau un 
mozaic de câmpuri cultivate și vile, dar de la jumătate în sus se 
ridica o pădure virgină, de un verde întunecat. Câteva fuioare de 
nori pluteau nemișcate în jurul vârfului. Torquatus spunea că 
acolo sus vânatul era excelent - mistreţ, cerb, iepure. Fusese de 
multe ori cu câinii și cu plasa de vânătoare, uneori și cu arcul. 
Dar trebuia să ai grijă la lupi. larna, vârful era învelit în zăpadă. 

Căpitanul se așeză pe vine lângă Attilius, își scoase coiful și se 
șterse pe frunte. 

— Dificil să te gândești la zăpadă, spuse el, pe o vreme ca 
asta. 

— Și e greu să urci acolo sus? 

— Nu foarte greu. Mai ușor decât pare. Odată ajuns sus, 
terenul e destul de plat. Spartacus a așezat acolo tabăra 
armatei sale de răzvrătiți. O fortăreață naturală cum nu s-a mai 
văzut. Nu e de mirare că lepădăturile au reușit să ţină piept 
atâta timp legiunilor. Când nu sunt nori poţi vedea până la 
optzeci de kilometri. 

Trecuseră de Neapolis și erau în dreptul unui oraș mai mic - 
Torquatus spunea că e Herculaneum, dar coasta era o panglică 
continuă de construcţii, ziduri maronii și acoperișuri roșii, 
punctate ici și colo de coroanele verde închis ale chiparoșilor, 
așa încât nu era tot timpul posibil să-ţi dai seama unde se 
termina un oraș și unde începea următorul. Herculaneum arăta 
impozant și mulțumit de sine la poalele muntelui luxuriant, cu 
ferestrele caselor orientate înspre mare. Ambarcaţiuni de 
agrement cu culori vii, unele în formă de animale marine, se 
legănau lângă maluri. Pe plaje erau umbrele de soare, iar 
oamenii aruncau cu undiţa de pe debarcadere. Muzica și 


strigătele copiilor care băteau mingea pluteau pe deasupra apei 
liniștite. 

— lată și cea mai mare vilă din Golf, spuse Torquatus. 

Arătă cu capul înspre o proprietate imensă, cu colonade, care 
se întindea de-a lungul țărmului și ale cărei terase se ridicau 
deasupra nivelului mării. 

— E Vila Calpurnia. Am avut onoarea să-l conduc aici pe noul 
împărat, în vizită la fostul consul Pedius Cascus. 

— Cascus? 

Attilius îl revăzu în minte pe senatorul cu înfățișare de 
șopârlă, din seara dinainte, înfășurat în toga sa cu dungă 
purpurie. 

— Habar n-aveam că e atât de bogat. 

— Moștenirea soţiei, Rectina. E înrudită cu clanul Piso. 
Amiralul vine des aici, pentru bibliotecă. Vezi acel grup de 
siluete care stau și citesc la umbră în apropierea bazinului? Sunt 
filosofi. 

Torquatus găsea faptul foarte amuzant. 

— Unii cresc păsări ca să-și treacă timpul, alţii au câini. 
Senatorul are filosofi. 

— Și ce fel de filosofi sunt aceștia? 

— Discipoli ai lui Epicur. Potrivit lui Cascus, susţin că oamenii 
sunt muritori, zeii sunt indiferenți la soarta lor și prin urmare 
singurul lucru de făcut în viaţă este să te simţi bine. 

— Puteam să-i spun și eu asta pe degeaba. 

Torquatus râse din nou, apoi își puse coiful și își strânse 
curelușa de sub bărbie. 

— Nu mai e mult până la Pompei, inginere. Într-o jumătate de 
oră suntem acolo. 

Se întoarse înapoi la pupă. 

Attilius își puse mâna la ochi și contemplă vila. Nu-l prea 
interesase niciodată filosofia. De ce unii oameni moștenesc 
astfel de palate, alţii sunt sfâșiaţi de anghile, iar alţii își rup 
spinarea în întunericul calei, trăgând la vâsle pe o corabie - 
puteai s-o iei razna de tot, încercând să afli de ce e lumea 
orânduită așa. De ce a trebuit el să-și privească soția murind 
când abia ieșise din adolescenţă? Să-i arate cineva pe filosofii 
care să-i explice asta și poate atunci ar fi dispus să accepte că 
aveau vreun rost pe lume. 


Sabina vroia mereu să vină în vacanţă în Golful Neapolis și el 
o amânase tot timpul, zicându-i că e prea ocupat. lar acum era 
prea târziu. Durerea după ce pierduse și regretul pentru ce nu 
reușise să facă, cei doi vrăjmași care atacau mereu împreună, îl 
prinseră din nou cu garda jos și îl secătuiră, ca de fiecare dată. 
Simţea un gol fizic în stomac. Privind coasta, își aminti 
scrisoarea pe care i-o arătase un prieten, în ziua funeraliilor 
Sabinei; o învățase pe de rost. Juristul Servius Sulpicus se 
întoarce pe mare la Roma, venind din Asia, copleșit de durere, și 
contemplă la un moment ţărmul Mediteranei. Ulterior își descrie 
sentimentele către Cicero, care își pierduse la rândul său fata: 
„În spatele meu era Aegina, în fața mea Megara, la dreapta 
Piraeus, la stânga Corintul; odinioară orașe înfloritoare, astăzi 
zăcând în ruine înaintea ochilor mei, și am început să-mi spun: 
cum să ne mai plângem că unul din noi moare sau este ucis, 
creaturi efemere care suntem, când cadavrele atâtor orașe zac 
abandonate doar în acest loc. Privește-ţi soarta, Servius, și 
amintește-ți că te-ai născut muritor. Se poate să fii atât de 
tulburat de pierderea sufletului efemer al unei biete femei?” 

Întrebare la care răspunsul lui Attilius rămânea - după mai 
bine de doi ani: da, se poate. 


O vreme lăsă căldura să-i pătrundă corpul și faţa, și fără să 
vrea probabil ațipise, căci atunci când deschise iar ochii, orașul 
dispăruse și prin faţa lui se târa alene, pe sub umbrela pinilor 
uriași, o altă vilă imensă, cu sclavi care udau gazonul și 
îndepărtau frunzele din bazinul de înot. Işi scutură capul ca să-și 
limpezească mintea și întinse mâna către sacul de piele unde 
ținea cele necesare - scrisoarea lui Pliniu către edilii din Pompei, 
un săculeţ cu monede de aur și harta Augustei. 

Munca fusese tot timpul alinarea sa. Desfăâșură planul, 
sprijinindu-l de genunchi și simţi un puseu de panică. Își dădu 
seama că proporțiile desenului nu erau deloc exacte. Nu reieșea 
din schiţă imensitatea Vezuviului, de care încă nu trecuseră și 
care, acum că se uita la el, trebuie că avea doisprezece sau 
treisprezece kilometri în diametru. Locul care pe hartă măsura 
jumătate de deget se dovedea a fi un drum de câteva ore prin 
praf și arșița soarelui. Își reproșă naivitatea - să se laude în faţa 
unui client, în tihna bibliotecii, cu ceea ce se poate face, fără să 


verifice mai întâi cum arată de fapt terenul. Greșeala tipică a 
începătorului. 

Se ridică în picioare și se îndreptă către oamenii săi, care 
stăteau ghemuiţi în cerc și jucau zaruri. Corax ţinea mâna peste 
gura paharului și îl agita cu putere. Nu ridică privirea când 
umbra lui Attilius veni peste el. 

— Hai, Fortuna, curvă bătrână, hai, spuse printre dinţi și 
aruncă zarurile. 

Aruncă numai ași - un zar prost - și mormăi nemulțumit. 
Becco lăsă să-i scape un strigăt de bucurie și adună grămada de 
monede de aramă. 

— Aveam noroc, spuse Corax, până să apară el. 

Arătă cu un deget acuzator către Attilius. 

— E mai rău ca un corb, fraţilor. Ascultaţi ce vă spun, o să ne 
ducă pe toți la moarte. 

— Spre deosebire de Exomnius, spuse inginerul, lăsându-se 
pe vine lângă ei. Pun prinsoare că el câștiga tot timpul. 

Ridică zarurile. 

— Ale cui sunt astea? 

— Ale mele, zise Musa. 

— Bine, atunci uite ce zic eu. Hai să jucăm altceva. Când vom 
ajunge la Pompei, Corax o să meargă primul de cealaltă parte a 
Vezuviului ca să găsească avaria. Cineva trebuie să meargă cu 
el. la daţi voi cu zarul pentru onoarea de a-l însoți. 

— Cine câștigă merge cu Corax, exclamă Musa. 

— Nu, zise Attilius. Cine pierde. 

Toţi râseră, mai puţin Corax. 

— Cine pierde! repetă Becco. Hai c-a fost bună! 

Dădură cu zarul pe rând, fiecare din ei prinzând paharul în 
căușul palmelor în timp ce îl agita și murmurându-și formula 
aducătoare de noroc. 

Musa era ultimul și aruncă un zar prost. Părea foarte 
dezumflat. 

— Ai pierdut, se bucură Becco. Musa fraierul! 

— Bun, spuse Attilius, zarurile au hotărât. Corax și Musa vor 
localiza avaria. 

— Și ceilalţi ce-or să facă? bombăni Musa. 

— Becco și Corvinus vor merge călare până la Abellinum, ca 
să închidă stăvilarele. 


— Nu înţeleg de ce e nevoie să meargă doi inși la Abellinum. 
Și Polites ce-o să facă atunci? 

— Polites rămâne cu mine în Pompei ca să organizăm 
transportul uneltelor. 

— Asta-i dreptatea, spuse Musa cu amărăciune. Oamenii liberi 
își transpiră și sufletul pe munte iar sclavul și-o trage cu curvele 
din Pompei! 

Apucă zarurile și le aruncă în mare. 

— Decât așa noroc mai bine mă lipsesc. 

Dinspre partea din faţă a vasului, unde se găsea căpitanul, 
veni un strigăt de avertizare - „Pompei în faţa noastră!” - și cele 
șase capete se întoarseră ca la comandă ca să vadă orașul. 


Apărea încet din spatele unui promontoriu și nu era deloc cum 
și-l imaginase inginerul - o staţiune împrăștiată pe o distanţă 
mare, ca Baiae sau Neapolis, întinse de-a lungul coastei golfului 
- ci un oraș-fortăreaţă, construit ca să facă faţă asediilor, așezat 
la aproape jumătate de kilometru de mare, pe un teren mai 
ridicat și cu portul întinzându-se dedesubt. 

Abia când se apropiară mai mult reuși să observe că zidurile 
nu mai erau continue - numeroșii ani de pace romană îi 
convinseseră pe conducătorii orașului să lase garda jos. Se 
permisese construirea de case în afara întăriturilor, case care 
coborâseră astfel sub formă de terase largi și umbrite de 
palmieri către docuri. Rândurile de acoperișuri plate erau 
dominate de un templu cu vedere spre mare. Pilonii de 
marmură strălucitoare erau decoraţi cu ceea ce părea o friză din 
figuri ca abanosul. Dar curând își dădu seama că friza era de 
fapt vie. Muncitori aproape goi și înnegriţi de soare umblau de 
colo-colo pe pietrele albe - lucrând, deși era sărbătoare. 
Ciocănitul dălţilor în piatră și huruitul ferăstraielor se auzea clar 
prin aerul încins. 

Activitate peste tot. În grădinile care dădeau spre mare, 
oamenii mergeau pe creasta Zidurilor și munceau. Un puhoi de 
lume pe strada din faţa orașului - pe jos, pe cai, în trăsuri și 
căruțe - ridicând nori de fum și umplând cele două drumuri 
abrupte care duceau dinspre port către cele două porți 
principale ale orașului. În timp ce Minerva manevra către 
intrarea îngustă în port, hărmălaia făcută de mulţime se auzea 
tot mai tare - o mulțime festivă după câte se părea, venită de la 


tară la oraș pentru sărbătoarea lui Vulcan. Attilius inspectă 
docurile cu privirea în căutarea fântânilor, dar nu văzu niciuna. 

Oamenii lui așteptau în tăcere, aliniaţi, fiecare pierdut în 
gândurile sale. 

Se întoarse către Corax. 

— De unde vine apa în oraș? 

— Din cealaltă parte, răspunse Corax, cu ochii aţintiţi spre 
țărm. De lângă Poarta Vezuviului. Asta dacă - accentuă foarte 
tare cuvântul - încă mai curge. 

Asta chiar ar fi de pomină, se gândi Attilius, dacă se dovedea 
că apa nu curgea și îi adusese pe toţi aici după vorba unui 
bătrân augur scrântit la cap. 

— Cine se ocupă de acel loc? 

— Un sclav al orașului. N-o să-ţi fie de prea mare ajutor. 

— De ce nu? 

Corax rânji și dădu din cap. Nu vroia să spună. O glumă 
înțeleasă numai de el, se pare. 

— Foarte bine. Atunci de-acolo o să pornim, de la Poarta 
Vezuviului. 

Attilius bătu din mâini. 

— Hai băieţi, nu e prima dată când vedeți un oraș. Călătoria s- 
a încheiat. 

Intraseră deja în port. Lângă apă era o aglomerare de 
depozite și macarale. Dincolo de ele era un râu - Samus, potrivit 
harţei lui Attilius - blocat de barje așteptând să fie descărcate. 
Torquatus dădea ordine în stânga și-n dreapta și mergea cu pași 
mari de-a lungul vasului. Tobele încetiniră și se opriră. Vâslele 
se retraseră înăuntru. Cârmaciul întoarse cârma și alunecară lin 
de-a lungul unui dig, cu mai puţin de jumătate de metru de apă 
între punte și chei. Două grupuri de marinari ducând cablurile de 
ancorare săriră pe țărm și le înfășurară rapid în jurul suporțţilor 
din piatră. O clipă mai târziu, corzile se întinseră și, cu o 
smucitură care aproape îl dărâmă din picioare pe Attilius, 
Minerva se opri. 

O văzu în timp ce își recăpăta echilibrul. Un soclu mare din 
piatră simplă, cu un cap al lui Neptun din care ţâșnea apă într- 
un bazin de forma unei stridii, iar apa se revărsa - n-avea să 
uite niciodată asta - spălând pietrele din caldarâm și vărsându- 
se în mare. Nu se formase nicio coadă. Nimeni nu-i acorda nicio 
atenție. Și de ce ar fi făcut-o? Nu era decât un miracol de zi cu 


zi. Sări peste partea mai joasă a corabiei și porni clătinându-se 
către fântână, pământul părându-i-se ciudat de stabil după 
călătoria pe mare. Lăsă jos sacul și își scufundă palmele în arcul 
de apă limpede, apoi le strânse căuș și ridică lichidul către buze. 
Gustul era dulce și curat și aproape izbucni în râs de plăcere și 
ușurare, după care își băgă capul sub jetul de apă și lăsă lichidul 
să-i intre în gură, în nări, în urechi, să-i curgă pe spate, fără să-i 
pese de cei care se uitau la el ca la un nebun. 


Hora quarta 


[09:48] 


Cercetări izotopice ale magmei vulcanice napolitane arată 
semne ale unui amestec semnificativ cu rocile din jur, sugerând 
că rezervorul nu este o formatiune topită continuă. E posibil ca 
rezervorul să arate mai degrabă ca un burete, magma 
infiltrându-se prin numeroasele fracturi ale rocii. Stratul masiv 
de magmă ar putea să ajungă în mai multe rezervoare mai mici, 
care sunt aproape de suprafață dar prea mici ca să poată fi 
identificate cu tehnici seismice... 


Asociația Americană pentru Progresul Științelor, buletin 
informativ, „Stratul masiv de magmă care a alimentat Muntele 
Vezuviu”, 16 noiembrie 2001 


În portul Pompei puteai să cumperi orice aveai nevoie. 
Papagali indieni, sclavi nubieni, sare din bazinele de lângă Cairo, 
scorţișoară chinezească, maimuțe africane, fete din Orient 
renumite pentru ce știau să facă în pat... Caii erau la fel de ușor 
de găsit ca muștele. Vreo șase geambași se învârteau tot timpul 
prin preajma clădirii vămii. Cel mai apropiat stătea pe un 
scăunel, sub un desen grosolan al înaripatului Pegas însoţit de 
sloganul „Baculus: Cai luţi pe Măsura Zeilor”. 

— Îmi trebuie cinci, îi spuse Attilius geambașului. Dar să nu-mi 
dai vreo mârţoagă deșelată. Am nevoie de animale zdravene 
care să poată munci toată ziua. Și am nevoie de ele acum. 

— Sigur, cetăţene, nicio problemă. 

Baculus era mic și chel, cu faţa roșie ca o cărămidă și ochi 
sticloși de alcoolic. Purta un inel din fier prea larg pentru degetul 
lui, pe care îl răsucea într-una. 

— Nimic nu e o problemă în Pompei, numai să ai bani. O să 
vreau o garanţie, cred că-ţi dai seama. Chiar săptămâna trecută 
mi-a fost furat un cal. 

— Mai vreau și boi. Două perechi și două căruțe. 

— În zi de sărbătoare? 

Plescăi din limbă. 

— Mă tem că asta o să ia mai mult. 


— Cât de mult? 

— Păi să mă gândesc. Baculus își miji ochii în soare. Cu cât 
dădea impresia că e mai dificil, cu atât putea să ceară mai mulţi 
bani. 

— Două ore. Poate trei. 

— De acord. 

Incepură să se tocmească la preţ, geambașul cerând o sumă 
obscenă, pe care Attilius o împărţi pe loc la zece. Chiar și așa, 
după ce bătură palma rămase convins că fusese escrocat și asta 
îl irita, ca orice risipă. Dar n-avea timp să caute un preț mai bun. 
li spuse geambașului să aducă imediat patru cai la Poarta 
Vezuviului, iar apoi își făcu loc printre negustori înapoi către 
Minerva. 

Între timp echipajul primise permisiunea să urce pe punte. Cei 
mai mulţi își scoseseră tunicile ude fleașcă iar mirosul de 
transpiraţie al trupurilor masive făcea concurenţă putorii venind 
dinspre fabrica de sosuri de pește din apropiere, unde 
măruntaiele putrezeau în butoaie, sub căldura soarelui. Corvinus 
și Becco își făceau loc printre vâslași, cărând uneltele și 
aruncându-le peste bord lui Musa și Polites. Corax stătea cu 
spatele la vas, scrutând orașul cu privirea, ridicându-se din când 
în când pe vârfuri ca să vadă peste capetele din mulţime. 

Il remarcă pe Attilius și se întoarse spre el. 

— Va să zică e apă, spuse și își încrucișă brațele la piept. 

Era ceva aproape eroic în încăpăţânarea și îndărătnicia cu 
care refuza să accepte că se înșelase. În acel moment Attilius își 
dădu seama, fără nici cea mai mică îndoială, că după ce totul se 
va fi terminat va trebui să scape de Corax. 

— Da, e apă, răspunse inginerul. 

Le făcu un semn celorlalți să se oprească și să vină în jurul lui. 
Căzură de acord să-l lase pe Polites să termine descărcatul și să 
păzească uneltele pe chei; Attilius avea să-i trimită vorbă unde 
să se întâlnească. Cei cinci o luară spre cea mai apropiată 
poartă, Corax rămânând puţin în urmă, iar când Attilius privea 
înapoi avea mereu impresia că celălalt caută pe cineva, 
întinzându-și gâtul în stânga și-n dreapta. 

Inginerul o luă înainte, pe rampa care lega portul de zidul 
orașului, pe sub templul lui Venus pe jumătate gata și ajunseră 
în tunelul întunecat al porţii. Un inspector al vămii îi măsură 


scurt cu privirea, ca să verifice că nu duceau lucruri de vândut, 
apoi le făcu semn că pot intra în oraș. 

Strada de dincolo de poartă nu era atât de abruptă ca rampa 
din exterior, nici la fel de alunecoasă, dar era mai îngustă, astfel 
încât erau aproape striviți de mulţimea de corpuri care năvăleau 
în Pompei. Attilius fu purtat pe lângă magazine și pe lângă alt 
templu masiv - de data asta dedicat lui Apollo - și de acolo în 
copleșitorul spațiu deschis al forumului, cu forfota lui 
neîntreruptă. 

Pentru un oraș de provincie, era destul de impunator: bazilica, 
piața acoperită, câteva temple, o bibliotecă publică - toate viu 
colorate și sclipind în lumina soarelui; vreo patruzeci de statui 
ale împăraţilor și notabilităților din partea locului se înălțau pe 
piedestaluri. Nu era totul terminat. Unele din clădirile mari erau 
acoperite de o încrengătură de schele din lemn. Zidurile înalte 
stăteau în calea zgomotelor făcute de mulţime și le reflectau 
înapoi - flauturile și tobele cântăreților din stradă, strigătele 
cerșetorilor și ale negustorilor ambulanți, sfârâitul mâncării pe 
foc. Vânzătorii de fructe ofereau smochine verzi și felii roz de 
pepene. Negustorii de vin stăteau ghemuiţi lângă rândurile de 
amfore roșii, adăpostite în cuiburi de paie. La picioarele unei 
statui din apropiere, un dresor de șerpi stătea cu picioarele 
încrucișate, cântând din fluier, iar un șarpe cenușiu se ridica 
buimac de pe covorașul din faţa sa, în timp ce altul stătea 
înfășurat în jurul gâtului. Pe un grătar deschis se frigeau mici 
bucăţi de pește. Sclavii încovoiaţi sub greutatea legăturilor de 
lemne se mișcau de colo-colo ca furnicile, pregătind rugul ridicat 
în mijlocul forumului pentru sacrificiile ce aveau să-i fie aduse lui 
Vulcan în acea seară. Un frizer se lăuda că e expert în scoaterea 
dinţilor și drept dovadă avea lângă el o grămadă de mici cioturi 
cenușii și negre, înaltă de aproape jumătate de metru. 

Inginerul își scoase pălăria și se șterse pe frunte. Simţea deja 
că locul începe să nu-i placă. Oraș de șarlatani, se gândi. Plin de 
oameni puși pe căpătuială. Primitori cu tine doar cât le ia să te 
lase lefter. Îl chemă pe Corax ca să-l întrebe unde-i găsește pe 
edili - fu nevoie să-și facă mâinile pâlnie și să-i strige în ureche 
ca să se facă auzit - iar supraveghetorul arătă către un rând de 
trei birouri mici, aliniate pe latura sudică a pieţei, toate închise 
cu ocazia sărbătorii. Un panou de afişaj era ticsit cu anunțuri, 


dovadă a unei birocraţii în floare. Attilius blestemă în gând. Tot 
timpul apăreau piedici. 

— Tu știi cum se ajunge la Poarta Vezuviului, îi strigă lui 
Corax. la-o înainte! 

Apa curgea prin tot orașul. În timp ce-și croiau drum către 
cealaltă parte a forumului o auzea cum spală marea latrină 
publică de lângă Templul lui Jupiter și cum se învolburează pe 
străzile de dincolo de templu. Îl urma îndeaproape pe Corax și 
de câteva ori ajunse să calce în micile șuvoaie din rigole, care 
duceau praful și gunoiul la vale înspre mare. Numără șapte 
fântâni, toate cu apa dând pe dinafară. Era clar că pierderea din 
aval era un câștig pentru Pompei. Intreaga forţă a apeductului 
n-avea unde să se reverse decât aici. Așa că în vreme ce restul 
orașelor din golf se prăjeau la soare, la Pompei copiii se 
bălăceau pe străzi. 

Nu era deloc ușor să urci dealul. Șuvoiul uman se scurgea în 
partea opusă, către atracțiile din forum și până să ajungă la 
poarta cea mare din nord, Baculus sosise deja cu caii. Îi 
priponise de un stâlp lângă o clădire mică, lipită de zidul 
orașului. 

— Castellum aquae? întrebă Attilius, iar Corax confirmă cu o 
mișcare a capului. 

Inginerul se lămuri imediat - aceeași construcţie din cărămidă 
roșie ca și Piscina Mirabilis, același sunet înfundat al apei 
curgând cu presiune. Părea să fie cel mai înalt punct din oraș, 
ceea era logic: întotdeauna un apeduct intra pe sub zidurile 
orașului pe acolo unde altitudinea era cea mai ridicată. Privind 
înapoi spre poalele dealului, văzu turnurile de apă care 
regularizau presiunea curgerii. Îl trimise pe Musa înăuntru după 
sclavul care se ocupa de apă, iar între timp își îndreptă atenţia 
asupra cailor. Nu erau răi. Nu-ţi venea neapărat să-i înscrii la o 
cursă pe Circus Maximus, dar puteai să-ţi faci treaba cu ei. 
Numără o grămăjoară de monede din aur și i le dădu lui 
Baculus, care încercă una din ele între dinți. 

— Și boii? 

Baculus promise, apăsându-și insistent mâinile pe inimă și 
rostogolindu-și ochii spre cer, că îi va avea la a șaptea oră. Se 
va ocupa imediat de asta. Le ură cu risipă de cuvinte ca Mercur 
să-i aibă în pază și plecă - nu foarte departe, observă Attilius, 
până la cârciuma de peste drum. 


Împărţi caii în funcţie de cât erau de puternici. Pe cel mai bun 
îl primiră Becco și Corvinus, pe motiv că vor avea de călărit cel 
mai mult. Îi explica încă motivele acestei alegeri lui Corax, care 
era supărat foc, când Musa reapăru ca să anunţe că în castellum 
aquae nu era nimeni. 

— Cum? 

Attilius se întoarse pe călcâie. 

— Nu e absolut nimeni? 

— E Vulcanalia, ai uitat? 

— Ți-am zis că n-o să-ţi fie de prea mare ajutor, spuse Corax. 

— Sărbătoarea! 

De frustrare îi venea să dea cu pumnul în cărămizi. 

— Sper să mai fie și oameni dispuși să muncească în orașul 
ăsta! 

Se gândea cu îngrijorare la mica sa expediție și îi trecu iar 
prin minte cât de imprudent fusese în biblioteca amiralului, 
confundând ce e teoretic posibil cu ce se poate efectiv realiza. 
Dar acum astfel de gânduri erau de prisos, își drese glasul. 

— Bine. Ştie toată lumea ce-are de făcut, nu? Becco, Corvinus 
- a mai fost vreunul din voi la Abellinum? 

— Am fost eu, răspunse Becco. 

— Cum arată? 

— Izvoarele ţâșnesc din spatele unui templu dedicat zeițelor 
apei și se varsă într-un bazin din nymphaeum. Inginerul 
hidraulic responsabil este Probus, care este și preot. 

— Un aquarius pe post de preot! 

Attilius râse răutăcios și își clătină capul. 

— Păi atunci poţi să-i spui acestui ceresc inginer că zeițele, în 
divina lor înţelepciune, îi cer să închidă stăvilarul principal și să 
direcţioneze toată apa către Benventum. Vezi să facă asta pe 
loc. Becco, o să rămâi în Abellinum ca să te asiguri că va 
rămâne închis timp de douăsprezece ore. Apoi îl deschizi la loc. 
Douăsprezece ore - măsurate cât mai exact. Ai înţeles? 

Becco dădu din cap afirmativ. 

— Și dacă printr-un ghinion incredibil nu reușim să terminăm 
reparaţiile în douăsprezece ore, spuse Corax sarcastic, ce se 
întâmplă? 

— M-am gândit la asta. Imediat ce se închide apa, Corvinus îl 
va lăsa pe Becco la bazin și va urma traseul Augustei prin munți 
până când dă de noi, la nord-vest de Vezuviu. Până atunci vom 


ști clar de cât timp avem nevoie. Dacă problema nu se poate 
rezolva în douăsprezece ore, se va duce înapoi la Becco să-i 
spună cât mai trebuie să ţină stăvilarul închis. O să ai mult de 
mers. Corvinus, crezi că te descurci? 

— Da, inginere. 

— Bravo, foarte bine. 

— Douăsprezece ore, repetă Corax, clătinându-și capul. Asta 
înseamnă că o să lucrăm toată noaptea. 

— Ce e, Corax, ţi-e frică de întuneric? 

Reuși și de data asta să îi facă pe ceilalți să râdă. 

— După ce localizezi problema, fă o evaluare a materialelor și 
a forței de muncă de care e nevoie. Tu rămâi acolo, și-l trimiţi pe 
Musa înapoi să ne spună cum stau lucrurile. Între timp, eu o să 
obţin torţe suficiente și tot ce ne mai trebuie de la edili. După ce 
încarc totul în căruțe aştept vești de la voi aici, la castellum 
aquae. 

— Și dacă nu reușesc să localizez problema? 

Lui Attilius îi trecuse prin minte că, din resentiment, 
supraveghetorul ar putea încerca să saboteze întreaga misiune. 

— Atunci o să pornim oricum la drum și vom ajunge la tine 
înainte de căderea nopţii. 

Zâmbi. 

— Așa că nu încerca să tragi de timp cu mine. 

— Sunt convins că sunt mulţi care ar vrea să și-o tragă cu 
tine, tinere, dar nu mă număr printre ei. 

Corax îi aruncă o privire lascivă. 

— Ești departe de casă, tinere Marcus Attilius. Ascultă sfatul 
meu: în acest oraș e bine să-ţi păzești spatele, dacă înţelegi 
unde bat. 

Işi împinse bazinul în faţă de câteva ori, cu același gest 
obscen pe care îl făcuse în ziua dinainte pe deal, când Attilius 
căuta izvorul. 


Îi conduse până la pomoerium, hotarul sacru situat puţin mai 
încolo de Poarta Vezuviului, lăsat fără nicio clădire în jur în 
cinstea zeităților protectoare ale orașului. 

Drumul înconjura orașul ca o pistă de curse, trecând printr-o 
turnătorie de bronz și un cimitir întins. În timp ce oamenii lui 
încălecau pe cai, Attilius simţea că ar trebui să spună ceva - un 


discurs, ca Cezar în ajunul bătăliei - dar astfel de vorbe nu-i 
stăteau în fire. _ 

— După ce terminăm o să vă dau de băut. In cel mai bun loc 
din Pompei, mai adăugă, fără prea mare inspiraţie. 

— Și o femeie, spuse Musa arătând înspre el. Nu uita de 
femei, aquarius. 

— Femeile poţi să ţi le plătești singur. 

— Cu condiţia să găsească una care să-l accepte! 

— Du-te-n mă-ta, Becco. Hai pe curând, bulangiilor! 

Și, până să mai apuce Attilius să spună ceva, cei patru își 
îmboldiră caii și porniră în goană printre mulțimile care se 
îmbulzeau în oraș - Corax și Musa la stânga, ca să o apuce pe 
drumul spre Nola; Becco și Corvinus la dreapta, către Nuceria și 
Abelinum. În timp ce intrau în necropolă, Corax fu singurul care 
privi înapoi - nu la Attilius, ci peste capul lui, către zidurile 
orașului. Parcurse încă o dată cu privirea întăriturile și turnurile 
de observaţie, apoi se așeză mai bine în șa și o luă pe drumul 
spre Vezuviu. 

Inginerul îi urmări pe călăreți cu privirea până când dispărură 
dincolo de morminte, lăsând în urmă doar o dâră de praf 
maroniu pe deasupra sarcofagelor albe, care arăta pe unde 
trecuseră. Rămase pe loc câteva momente - îi cunoștea atât de 
puțin și totuși atâtea speranțe, însuși viitorul lui, depindeau de 
acești oameni. Se întoarse și porni către poarta orașului. 

Abia când se alătură celor care stăteau la coadă în fața porții 
observă că în locul unde apeductul trecea peste zidul orașului 
pământul era umflat puţin. Se opri, o luă înapoi către cea mai 
apropiată gură de canal și fu extrem de surprins să constate că 
traseul se îndrepta direct către vârful Vezuviului. Prin norii de 
praf și prin aerul tremurând de la arșiță, muntele dădea 
impresia că se ridică și mai masiv deasupra uscatului din jur 
decât păruse de pe mare, dar nu mai era la fel de clar; acum 
avea o culoare gri-albăstruie mai degrabă decât verde. Era 
totuși imposibil ca derivaţia să ducă chiar până la Vezuviu. 
Probabil că ocolea spre est la poalele muntelui, ca să se 
unească cu conducta principală a Augustei. Se întrebă unde se 
întâmpla asta. Și-ar fi dorit să fie familiar cu configuraţia 
terenului, cu structura rocilor și a solului. Dar Campania 
rămânea un mister pentru el. 


Se întoarse prin poarta întunecoasă în mica piaţetă de un alb 
strălucitor și deveni brusc conștient că e singur într-un oraș 
străin. Ce știau locuitorii din Pompei și ce le păsa lor despre 
criza din afara zidurilor orașului? | se părea că forfota voioasă 
din jurul lui îi făcea înadins în ciudă. Înconjură castellum aquae 
și parcurse aleea scurtă care ducea spre intrare. 

— E cineva înăuntru? 

Niciun răspuns. De aici auzea mult mai clar șuvoiul 
apeductului și când împinse ușa scundă din lemn fu izbit de 
stropii fini și de mirosul acela pregnant, aspru și dulce 

— Mirosul care îl urmărise toată viaţa - al apei proaspete în 
contact cu piatra caldă. 

Intră. Suliţe de lumină venite de la cele două ferestruici aflate 
deasupra capului pătrundeau în întunericul răcoros. Însă n-avea 
nevoie de lumină ca să știe cum arată acest castellum. Văzuse 
în timp zeci de asemenea clădiri - identice toate, construite 
toate conform principiilor lui Vitruviu. Tunelul derivaţiei de la 
Pompei era mai mic decât matricea principală a Augustei, dar 
îndeajuns de mare ca un om să se poată strecura înăuntru 
pentru reparaţii. Apa ţâșnea din gura conductei, printr-o plasă 
de bronz, și se vărsa într-un rezervor superficial din beton, 
despărțit prin porţi de lemn, care la rândul său alimenta un grup 
de trei ţevi mari de plumb. Conducta centrală ducea apa către 
fântânile cu apă potabilă; cea din stânga către reședințele 
particulare; cea din dreapta către băile publice și teatre. 
Neobișnuită era forţa șuvoiului. Nu numai că udase pereții, dar 
măturase o mulţime de resturi din tunel, care acum stăteau 
prinse în plasa de metal. Se strânseseră frunze și ramuri de 
copac și chiar câteva pietre. Întreţinere neglijentă. Avea 
dreptate Corax când spunea că sclavul care se ocupă de apă nu 
e bun de nimic. 

Își trecu un picior peste zidul de beton al rezervorului, apoi pe 
celălalt și se cobori în bazinul învolburat. Apa îi venea aproape 
până la brâu. Se simţea de parcă ar fi mers printr-o mătase 
caldă. Din câţiva pași ajunse la grilaj și pipăi cu mâinile pe sub 
apă, de-a lungul marginii, căutând șuruburile de prindere. Le 
găsi și le scoase. Mai erau două sus. Le desfăcu și pe acelea, 
ridică grilajul și se dădu la o parte lăsând resturile să treacă. 

— E cineva acolo? i 

Vocea îl făcu să tresară. In cadrul ușii apăruse un tânăr. 


— Sigur că e cineva aici, deșteptule. Nu se vede? 

— Ce faci acolo? 

— Eşti sclavul care se ocupă de apă? Fac ce trebuia să fi făcut 
tu până acum, asta fac. Așteaptă acolo. 

Attilius puse grilajul la loc și prinse șuruburile, apoi veni către 
marginea rezervorului și ieși afară. 

— Marcus Attilius. Sunt noul aquarius al Augustei. Ție cum ţi 
se mai spune, în afară de dobitoc leneș? 

— Tiro. 

Băiatul îl privea cu ochi mari și plini de teamă care se 
întorceau speriați în toate părțile. 

— lartă-mă. 

Se lăsă în genunchi. 

— E sărbătoare... m-am sculat mai târziu... m-am... 

— Bine, lasă. 

Băiatul n-avea mai mult de șaisprezece ani - o mână de om, 
mai slab ca un câine vagabond - și Attilius își regretă vorbele 
aspre. 

— Hai, ridică-te. Trebuie să mă duci la magistrați. 

Îi întinse mâna dar băiatul păru s-o ignore, ochii jucându-i în 
continuare în toate părțile. Attilius își trecu palma prin faţa lui 
Tiro. 

— Ești orb? 

— Da, aquarius. 

Un ghid orb. De-asta a râs Corax când l-a întrebat despre el. 
Un ghid orb într-un oraș ostil! 

— Și cum îţi faci treaba dacă nu poţi vedea? 

— Am auzul mai fin decât oricine. 

În ciuda neliniștii cu care vorbea, era o urmă de mândrie în 
glasul lui. 

— După sunetul apei îmi dau seama cât de bine curge și dacă 
întâmpină vreun obstacol. O miros. Simt impurităţile după gust. 

Își înălţă capul și adulmecă aerul. 

— În dimineaţa asta nu e nevoie să dau drumul la stăvilare. N- 
am auzit-o niciodată curgând așa tare. 

— E adevărat. 

Inginerul dădu din cap - îl subestimase pe băiat. 

— Conducta principală e blocată undeva între noi și Nola. De 
asta am venit, să caut ajutor pentru reparaţii. Ești proprietatea 
orașului? 


Tiro încuviinţă din cap. 

— Cine sunt magistrații? 

— Marcus Holconius și Quintus Brittius, răspunse imediat Tiro. 
Edilii sunt Lucius Popidius și Gaius Cuspius. 

— Care din ei e responsabil cu apa? 

— Popidius. 

— Unde îl găsesc? 

— E sărbătoare... 

— Atunci unde locuiește? 

— La poalele dealului, către Poarta Stabiană. Pe stânga, 
imediat după intersecţia cea mare. 

Tiro sări nerăbdător în picioare. 

— Pot să-ţi arăt dacă vrei. 

— Cred că mă descurc. 

— Nu, nu. Tiro era deja pe alee, dornic să arate ce poate. O să 
te duc acolo, o să vezi. 

Coborâră împreună în oraș. Se întindea la picioarele lor, un 
mozaic pestrit de acoperișuri din teracotă coborând în pantă 
către apa strălucitoare a mării. În stânga, panorama era 
delimitată de coasta albastră a peninsulei Surentum; la dreapta 
se găsea un versant împădurit al Vezuviului. Attilius se gândi că 
e greu de imaginat un loc mai bun pentru a construi un oraș, 
îndeajuns de ridicat deasupra mării încât să fie mângâiat din 
când în când de briză, îndeajuns de aproape de țărm încât să se 
bucure de foloasele comerțului pe Mediterană. Nu era de mirare 
că se ridicase atât de repede după cutremur. 

De-o parte și de alta a străzii erau rânduri continue de case, 
nu în genul blocurilor întinse de la Roma ci mai degrabă clădiri 
cu faţada îngustă și fără ferestre, părând că întorc spatele 
circulaţiei aglomerate și își îndreaptă atenţia către sine. Din loc 
în loc, câte o ușă deschisă lăsa să se întrezărească interiorul - 
holuri răcoroase cu mozaic pe jos, o grădină însorită, o fântână - 
dar în afara acestor crâmpeie de interioare, monotonia zidurilor 
cenușii era întreruptă doar de sloganele electorale măzgălite cu 
vopsea roșie. 

„INTREAGA ADUNARE A APROBAT CANDIDATURA LUI CUSPIUS 
LA POSTUL DE EDIL.” 

„NEGUSTORII DE FRUCTE ȘI HELVIUS VESTALIS SUSŢIN ÎN 
UNANIMITATE ALEGEREA LUI MARCUS HOLCONIUS PRISCUS CA 
MAGISTRAT CU PUTERI JUDECĂTOREȘTI.” 


„ADORATORII LUI ISIS SUSŢIN ÎN UNANIMITATE ALEGEREA LUI 
LUCIUS POPIDIUS SECUNDUS CA EDIL.” 

— Orașul tău pare obsedat de alegeri mai ceva ca Roma, Tiro. 

— În martie oamenii liberi votează întotdeauna ca să aleagă 
noi magistrați. 

Mergeau cu pași iuți, Tiro luând-o puţin în faţa lui Attilius, 
avansând cu grijă pe trotuarele aglomerate, călcând uneori prin 
rigolă, ca să se bălăcească prin apă. Inginerul fu nevoit să-l 
roage să meargă mai încet. Tiro își ceru scuze. Era orb din 
naștere, începu el degajat să povestească. Fusese abandonat și 
lăsat să moară la groapa de gunoi din afara orașului. Dar cineva 
îl luase de-acolo, și de la șase ani trăia făcând diverse 
comisioane pentru municipalitate. Știa drumul din instinct. 

— Edilul acesta, Popidius, spuse Attilius în timp ce treceau 
pentru a treia oară pe lângă numele lui, e din familia care l-a 
avut ca sclav pe Ampliatus, nu? 

În ciuda auzului foarte fin, de data asta Tiro părea să nu fi 
auzit întrebarea. 

Ajunseră la o intersecţie mare, dominată de un arc de triumf 
uriaș, sprijinit pe patru piloni de marmură. Patru cai, înghețaţi în 
nemișcarea pietrei, se ridicau pe picioarele din spate, proiectați 
pe fundalul cerului de un albastru aprins, trăgând după ei o 
întruchipare a Victoriei în carul ei auriu. Monumentul îi era 
dedicat unui alt Holconius - Marcus Holconius Rufus, mort în 
urmă cu șaizeci de ani - iar Attilius se opri cât să citească 
inscripţia: tribun militar, preot al lui Augustus, de cinci ori 
magistrat și patron al orașului. 

Mereu aceleași câteva nume, se gândi. Holconius, Popidius, 
Cuspius... Cetăţenii de rând își îmbrăcau în fiecare primăvară 
togile, veneau să asculte discursurile, își băgau tăbliţele în urnă 
și alegeau o nouă echipă de magistrați. Dar din urne ieșeau 
mereu aceleași fețe familiare. Inginerul punea aproape la fel de 
puţin preţ pe politicieni ca și pe zei. 

Era pe punctul de a începe să traverseze strada, când brusc 
își trase piciorul înapoi. | se păru că pietrele mari din pavaj 
tremurau. O undă subterană traversa orașul. O clipă mai târziu 
se clătină, la fel ca atunci când Minerva atinsese malul, și fu 
nevoit să se prindă de brațul lui Tiro ca să nu cadă. Se auziră 
țipete de oameni; un cal se smuci și necheză. In celălalt colț al 
intersecţiei, o ţiglă alunecă de pe un acoperiș abrupt și se 


sparse pe trotuar. Vreme de câteva clipe, în centrul orașului nu 
se mai auzi aproape niciun sunet. lar apoi activităţile se puseră 
iar în mișcare, una câte una. Oamenii reîncepeau să respire. 
Conversaţiile erau reluate de unde rămăseseră. Vizitiul plesni cu 
biciul spinarea calului cuprins de agitaţie și căruța se smuci 
înainte. 

Tiro profită de întreruperea traficului ca să ţâșnească de 
cealaltă parte și după o scurtă ezitare Attilius îl urmă, 
așteptându-se ca pietrele mari și proeminente să se dea în orice 
moment la o parte de sub sandalele lui. Senzaţia îl făcea mai 
surescitat decât ar fi fost dispus să recunoască. Dacă nu puteai 
avea încredere în pământul pe care calci, în ce să ai atunci 
încredere? 

Sclavul îl aștepta. Ochii lui albi, căutând mereu ceva ce nu 
putea vedea, îl făceau să pară tot timpul îngrijorat. 

— Nu-ţi face griji, aquarius. Vara asta au tot fost de-astea. De 
cinci ori, de zeci ori chiar în ultimele două zile. Pământul se 
plânge de căldură! 

Băiatul îi întinse mâna dar Attilius nu-l băgă în seamă - i se 
părea penibil ca un orb să aibă grijă de unul care vedea - și urcă 
singur pe trotuar. 

— Unde naiba e casa? întrebă iritat, iar Tiro făcu un gest vag 
către o intrare de vizavi, ceva mai jos. 

Nu părea cine știe ce. Aceleași ziduri albe. De o parte se afla o 
brutărie, cu o coadă de clienţi așteptând să intre înăuntru. Un 
miros persistent de urină de la spălătoria de vizavi, unde câteva 
vase erau lăsate pe trotuar pentru ca trecătorii să se ușureze în 
ele (nimic nu curăţă hainele ca urina de om). Lângă spălătorie - 
un teatru. Deasupra ușii înalte a casei se putea citi încă unul din 
omniprezentele slogane roșii: „VECINII SUSŢIN ALEGEREA LUI 
LUCIUS POPIDIUS CA EDIL. SE VA DOVEDI DEMN DE 
ÎNCREDERE.” Attilius n-ar fi reușit cu niciun chip să găsească 
singur casa. 

— Aquarius, pot să te întreb ceva? 

— Ce? 

— Unde e Exomnius? 

— Nu știe nimeni, Tiro. A dispărut. 

Sclavul se gândi câteva clipe la ce auzise, dând ușor din cap. 


— Exomnius era ca tine, nu se putea obişnui cu mișcările. 
Zicea că îi aduc aminte de timpul dinaintea cutremurului celui 
mare de acum multă vreme. Din anul când m-am născut eu. 

Părea gata să izbucnească în plâns. Attilius îi puse o mână pe 
umăr și îl studie atent. 

— Exomnius a trecut prin Pompei în ultima vreme? 

— Sigur că da. Aici locuia. 

Attilius își încordă palma pe umărul băiatului. 

— Aici? În Pompei? 

Era șocat dar își dădu imediat seama că trebuie să fie 
adevărat. Se explica de ce locuinţa lui Exomnius de la Misenum 
avea așa puține obiecte personale, de ce Corax nu vroia ca el să 
vină aici și de ce se purtase atât de ciudat în Pompei - uitându- 
se mereu în jur, scrutând mulţimea în căutarea unei figuri 
familiare. 

— Avea o cameră la Africanus, spuse Tiro. Nu era tot timpul 
aici, dar venea foarte des. 

— Și când ai vorbit ultima dată cu el? 

— Nu-mi amintesc. 

Tânărul începea să pară speriat de-a binelea. Își întoarse 
capul ca și cum ar fi încercat să se uite la mâna lui Attilius de pe 
umărul său. Inginerul îi dădu imediat drumul și îl atinse ușor pe 
spate încercând să-l liniștească. 

— Încearcă să-ţi amintești, Tiro. Ar putea fi important. 

— Nu știu. 

— Înainte de Sărbătoarea lui Neptun sau înainte? 

Neptunalia fusese pe douăzeci și trei iulie: cea mai sfântă zi 
din calendar pentru cei care se ocupă de apeducte. 

— După. Clar după. Poate acum două săptămâni. 

— Două săptămâni? Înseamnă că ai fost printre ultimii care au 
vorbit cu el. Și zici că era îngrijorat din cauza mișcărilor 
pământului? 

Tiro dădu iarăși din cap afirmativ. 

— Și Ampliatus? Era prieten bun cu Ampliatus, nu? Petreceau 
mult timp împreună? 

Sclavul arătă către ochi. 

— Nu pot să văd... 

Nu poţi, se gândi Attilius, dar sunt convins că i-ai auzit. Nu 
scapă multe auzului tău. Aruncă o privire peste drum la casa lui 
Popidius. 


— E-n regulă, Tiro. Poţi să te întorci la castellum. Fă-ţi treaba 
acolo. Mi-ai fost de folos. 

— Mulţumesc, aquarius. Tiro făcu o mică plecăciune, îi luă 
mâna lui Attilius și i-o sărută. Apoi se întoarse cu spatele și 
începu să urce dealul către Poarta Vezuviului, ţopăind dintr-o 


parte în alta a drumului printre mulțimea adunată pentru 
sărbătoare. 


Hora quinta 


[11:07] 


Injecțiile de magmă nouă pot de asemenea să declanșeze 
erupții, prin afectarea echilibrului termic, chimic și mecanic al 
magmei mai vechi dintr-un rezervor superficial. Magma nouă 

venind din surse mai adânci și mai fierbinți poate să ridice brusc 
temperatura magmei mai reci pe care o întâlnește, provocând 
convecția sau apariția de pungi de aer. 


Vulcanologie (ediția a doua) 


Casa avea o ușă cu două canaturi, cu nituri masive și 
balamale din bronz, solidă ca un zid. Attilius lovi de câteva ori cu 
pumnul în ea. | se păru că bufniturile se vor pierde sub larma 
străzii, dar aproape imediat ușa se întredeschise și apăru 
portarul - un nubian foarte înalt și lat în umeri, cu o tunică 
purpurie fără mâneci. Braţele vânjoase și ceafa de culoare 
neagră, solide ca niște trunchiuri de copac, erau unse cu ulei și 
luceau ca lemnul african de esenţă tare lustruit. 

Attilius spuse pe un ton glumet: 

— Un paznic demn de poarta pe care o păzește, din câte văd. 

Portarul nu schiţă niciun zâmbet. 

— Spune ce treabă ai! 

— Marcus Attilius, aquarius al Aqua Augusta, dorește să-și 
aducă omagiile lui Lucius Popidius Secundus. 

— E sărbătoare. Nu e acasă. 

Attilius își puse piciorul în ușă. 

— Acum este. 

Își desfăcu sacul și scoase scrisoarea amiralului. 

— Vezi acest sigiliu? Dă-i scrisoarea. Spune-i că e de la 
comandantul șef din Misenum. Spune-i că trebuie să vorbesc cu 
el într-o problemă a împăratului. 

Portarul privi în jos la piciorul lui Attilius. Dacă trântea ușa l-ar 
fi strivit ca pe o insectă. Interveni o voce din spatele său: 

— A zis ceva de o problemă a împăratului, Massavo? Cred că 
ar fi bine să-l lași să intre. 


Nubianul ezită - Massavo: un nume pe măsură, se gândi 
Attilius - apoi se dădu înapoi, iar inginerul se strecură iute 
înăuntru. În spatele lui ușa fu închisă și încuiată; sunetele 
orașului se stinseră. 

Cel care vorbise purta aceeași uniformă purpurie ca și 
portarul. Avea la brâu un mănunchi de chei - intendentul casei, 
probabil. Luă scrisoarea și își trecu degetul peste sigiliu ca să 
vadă dacă e întreg. Multțumit de rezultat, îl studie pe Attilius. 

— Lucius Popidius se ocupă de oaspeţii săi cu ocazia 
sărbătorii. Dar o să-i transmit scrisoarea. 

— Nu, spuse Attilius. O să i-o dau personal. Acum. 

Întinse mâna. Intendentul își lovi ușor sulul de papirus de 
dinţi, încercând să hotărască ce să facă. 

— Bine. 

Îi dădu scrisoarea lui Attilius. 

— Urmează-mă. 

Îl conduse prin coridorul îngust al vestibulului, către un atrium 
luminat de soare și Attilius începu să înţeleagă până unde se 
întindea vechea clădire. Fațada îngustă era o iluzie. Dincolo de 
umărul intendentului putea vedea tot interiorul, cincizeci de 
metri sau chiar mai lung, priveliști succesive de lumină și 
culoare: culoarele de trecere umbrite, cu pardoseala de mozaic 
alb și negru; strălucirea orbitoare a atriumului, cu fântâna lui de 
marmură; un tablinum pentru primirea oaspeţilor, păzit de două 
busturi din bronz; la urmă un bazin de înot, cu colonade 
îmbrăcate în viță de vie. Auzea sticleţi cântând într-o colivie prin 
apropiere și glasuri de femei râzând. 

Intrară în atrium și intendentul îi spuse brusc: „așteaptă aici”, 
după care dispăru la stânga după o draperie care închidea un 
culoar îngust. Attilius privi în jurul său. Liniște desăvârșită în 
mijlocul freneziei orașului, cumpărată cu bani, bani cât cuprinde. 
Soarele era aproape la amiază, strălucind prin deschizătura 
pătrată din acoperișul atriumului, iar aerul era cald și mirosea a 
trandafiri. De unde stătea, vedea aproape tot bazinul de înot. 
Statui complicate de bronz decorau treptele la capătul dinspre 
el - un mistreţ, un leu, un șarpe încolăcit ridicându-și capul și 
Apollo cântând la liră. La celălalt capăt, patru femei stăteau 
întinse pe canapele făcându-și vânt cu evantaiul, fiecare cu o 
servitoare în spate. Remarcară că Attilius se uita la ele și din 
spatele evantaielor se revărsară câteva râsete. Simţi că roșește 


de jenă și se întoarse imediat cu spatele la ele, chiar când 
draperia era dată la o parte și intendentul reapăru, făcându-i 
semn să vină cu el. 

Attilius își dădu imediat seama, după mirosul de ulei și 
umezeală, că era dus către baia particulară a casei. Desigur, se 
gândi, era inevitabil să existe și așa ceva; la câţi bani erau aici, 
de ce să te amesteci cu prostimea? Intendentul îl conduse către 
vestiar și îi spuse să-și scoată sandalele, apoi reveniră pe culoar 
și de acolo în tepidarium, unde un bărbat gol și formidabil de 
gras stătea întins cu fața în jos pe masă și era frământat de un 
maseur tânăr. Fesele albe vibrau în timp ce acesta îl lovea rapid 
cu latul palmei de-a lungul șirei spinării. Când Attilius trecu pe 
lângă el, își întoarse puţin capul, deschise un ochi cenușiu și 
injectat, apoi îl închise la loc. 

Intendentul împinse o ușă, făcând să iasă un val de vapori 
parfumati din interiorul întunecat, apoi se dădu la o parte ca să-l 
lase pe inginer să treacă. 

La început îi fu greu să distingă ceva în caldarium. Singura 
lumină venea de la câteva torţe prinse pe pereți și de la cărbunii 
roșii dintr-un vas cu jăratic - sursa aburului care umplea 
încăperea. Treptat, Attilius reuși să distingă sub nivelul 
pardoselii o baie mare și trei capete acoperite cu păr negru, 
parcă desprinse de corpuri și plutind pe suprafaţa cenușie a 
apei. Mișcarea unuia din ele și ridicarea unei mâini în semn de 
salut provocară câteva unde pe suprafaţa apei. 

— Încoace, aquarius, se auzi o voce leneșă. Dacă am înţeles 
bine, ai un mesaj pentru mine de la împărat. Nu-i cunosc pe 
Flavienii ăștia. Dacă nu mă-nșel se trag dintr-unul care aduna 
impozitele. Dar cu Nero am fost prieten bun. 

Un al doilea cap începu să se miște. 

— Adu-ne o torţă, comandă acesta. Măcar să-l putem vedea 
pe cel care ne deranjează în zi de sărbătoare. 

Un sclav din colțul încăperii, pe care Attilius nu-l remarcase 
până atunci, desprinse o torţă din perete și o apropie de fața 
inginerului, ca ceilalţi să-l poată vedea. Attilius simţea cum i se 
deschid porii de pe faţă iar transpiraţia îi curge abundent pe 
corp. Pardoseala de mozaic de sub picioarele sale era fierbinte - 
își dădu seama că era un hipocaust. La acest Popidius luxul 
părea să fie la el acasă. Se întrebă dacă, în vremea când încă 


mai era sclav aici, Ampliatus fusese nevoit să asude la furnal în 
mijlocul verii. 

Căldura torței pe obrazul său devenise insuportabilă. 

— Locul e total nepotrivit pentru discutat probleme ale 
împăratului, spuse el și împinse la o parte mâna sclavului. Cu 
cine stau de vorbă? 

— E din topor băiatu', asta e clar, declară al treilea cap. 

— Eu sunt Lucius Popidius, spuse vocea leneșă, iar acești 
domni sunt Gaius Cuspius și Marcus Holconius. lar distinsul 
nostru prieten din tepidarium este Quintus Brittius. Acum știi 
cine suntem? 

— Sunteţi cei patru magistrați aleși ai orașului Pompei. 

— Corect, spuse Popidius. Și ești în orașul nostru, inginere, 
așa că ciocul mic. 

Attilius știa cum funcţiona sistemul. În calitate de edili, 
Popidius și Cuspius emiteau autorizaţiile pentru toate afacerile, 
de la bordeluri la băi; trebuiau să aibă grijă ca străzile să fie 
curate, apa să curgă iar templele să fie deschise. Holconius și 
Brittius erau duoviri - comisia formată din doi membri care 
prezida tribunalul din bazilica şi împărțeau dreptatea 
împăratului: o flagelare ici, o răstignire colo, și desigur când se 
ivea ocazia, câte o amendă care să umple cuferele oraşului. 
Fără ei n-ar fi putut să facă mai nimic, așa că își impuse să fie 
reținut și să aștepte cuvântul lor. Atâta timp, se gândi... pierd 
atâta timp. 

— Mda, spuse Popidius după o vreme. Hai că m-am opărit 
destul. 

Căscă și se ridică în picioare - o siluetă fantomatică printre 
aburi - și întinse mâna după un prosop. Sclavul puse torța la loc 
pe zid, îngenunche înaintea stăpânului și îi înfășură o pânză în 
jurul șalelor. 

— Așa. Unde e scrisoarea aia? 

O luă și porni desculț către încăperea alăturată. Attilius îl 
urmă. 

Brittius era întins pe spate și era clar că tânărul sclav îi făcuse 
ceva mai mult decât un simplu masaj, pentru că penisul 
patricianului era roșu și umflat, îndreptat către pântecele 
proeminent. Bătrânul îl dădu la o parte pe sclav și se întinse 
după un prosop. Avea faţa stacojie. Se uită urât la Attilius: 

— Popi, cine mai e și ăsta? 


— Noul aquarius al Augustei. Înlocuitorul lui Exomnius. A venit 
de la Misenum. 

Popidius rupse sigiliul și desfășură scrisoarea. Avea patruzeci 
și ceva de ani și trăsăturile îi erau delicate și plăcute. Se aplecă 
să citească, iar părul lins, trecut după urechile mici, îi accentuă 
și mai mult profilul acvilin; pielea corpului era albă, netedă, fără 
niciun fir de păr. S-a epilat, se gândi, plin de repulsie, Attilius. 

Ceilalţi veneau și ei din caldarium, curioși sa afle ce se 
întâmplă, cu apa curgând de pe ei pe pardoseala în alb și negru. 
De jur-împrejur, pereţii erau decoraţi cu o frescă a unei grădini 
înconjurate de un gard din lemn. Într-un alcov, pe un piedestal 
în care era sculptată o naiadă, era așezat un vas rotund de 
marmură. 

Brittius se ridică într-un cot. 

— Spune cu voce tare, Popi. Ce zice? 

Popidius își încruntă fruntea netedă. 

—E de la Pliniu: „În numele împăratului Titus Caesar 
Vespasianus Augustus și în virtutea autorităţii cu care am fost 
învestit de către Senatul și Poporul Romei...” 

— Sări peste umplutură, spuse Brittius. Treci direct la subiect! 
Își frecă degetul mare și arătătorul unul de altul ca și cum ar fi 
numărat bani. Ce vrea de la noi? 

— Se pare că apeductul a cedat undeva pe lângă Vezuviu. 
Toate orașele din vest, începând cu Nola, au rămas fără apă. 
Spune că ar vrea - ne „ordonă”, așa zice - să „punem imediat la 
dispoziție oamenii și materialele necesare din colonia Pompei 
pentru realizarea reparațiilor la Aqua Augusta sub comanda lui 
Marcus Attilius Primus, inginer al Departamentului Curator 
Aquarum, Roma”. 

— Nu zău? Și dacă nu sunt prea curios, cine o să plătească 
pentru așa ceva? 

— Asta nu zice. 

Attilius interveni: 

— Banii nu sunt o problemă. Pot să le asigur pe domniile 
voastre că toate costurile vor fi rambursate de Curator 
Aquarum. 

— Pe bune? Ai tu autoritatea să promiți așa ceva? 

Attilius ezită. 

— Aveţi cuvântul meu. 


— Cuvântul tău? Cuvântul tău n-o să facă să ne crească aurul 
la loc în pungă. 

— Și ia uite aici, interveni unul dintre ei. 

Avea cam douăzeci și cinci de ani, un trup musculos și capul 
mic. Attilius presupuse că trebuie să fie al doilea magistrat 
adjunct, edilul Cuspius. Răsuci robinetul deasupra vasului rotund 
și apa ţâșni cu putere. 

— La noi e apă, vezi? Așa că te-ntreb: ce treabă avem noi cu 
asta? Vrei oameni și materiale? Du-te în unul din orașele care n- 
au apă! Du-te în Nola! La noi dă pe-afară. Uite! 

Ca să-și ilustreze tirada, deschise și mai tare robinetul și lăsă 
apa să se reverse. 

— Și pe lângă asta, adăugă abil Brittius, pentru afacerile 
noastre e foarte bine. Toţi oamenii din golf care vor să se spele 
sau pur și simplu să bea apă trebuie să vină în Pompei. Unde 
mai pui că e și sărbătoare. Ce zici de asta, Holconius? 

Magistratul cel mai în vârstă își așeză prosopul în jurul 
corpului ca pe o togă. 

— Este o jignire pentru preoţi să vadă oameni muncind într-o 
zi de sărbătoare, declară el solemn. Toată lumea ar trebui să ne 
urmeze exemplul - să se adune cu prietenii și rudele pentru 
ritualurile religioase. Părerea mea e să-i spunem acestui tânăr, 
cu tot respectul pentru Amiralul Pliniu, să se ducă puţin în mă- 
sa. 

Brittius se scutură de râs, lovind cu palmele în masă în semn 
de aprobare. Popidius zâmbi și înfășură la loc papirusul. 

— Cred că tocmai ai primit răspunsul nostru, aquarius. Revino 
tu mâine pe-aici și vedem ce se poate face. 

Îi întinse scrisoarea înapoi dar Attilius întinse mâna și închise 
strâns robinetul. Ce tablou, cei trei cu apa scurgându-se de pe ei 
- apa lui - și Brittius cu erecţia lui anemică pierdută printre 
colacii de grăsime de pe burtă. Se șterse pe față cu mâneca 
tunicii. 

— Vă rog să mă ascultați cu atenţie. La miezul nopţii o să se 
oprească apa și în Pompei. Tot cursul este deviat către 
Beneventum ca să putem intra în tunelul apeductului și să-l 
reparăm. Mi-am trimis deja oamenii în munţi ca să închidă 
stăvilarele. 

Se stârni o rumoare de nemulțumire. 


— Ridică braţul. În aceste condiţii, e în interesul tuturor 
orașelor din golf să coopereze, cred că sunteți de acord. 

Işi îndreptă privirea către Cuspius. 

— Da, așa e, aș putea să merg la Nola după ajutor. Dar aș 
pierde cel puţin o zi. Și ar fi o zi în plus fără apă și pentru voi, nu 
doar pentru ei. 

— Da, dar e o diferenţă, spuse Cuspius. Noi am fost preveniţi. 
Ce zici de ideea asta, Popidius? Am putea face un anunț prin 
care spunem cetățenilor să-și umple toate vasele și în felul ăsta 
Pompei va rămâne în continuare singurul oraș din golf cu o 
rezervă de apă pusă deoparte. 

— Am putea chiar s-o vindem, spuse Brittius. Și cu cât va dura 
mai mult seceta, cu atât vom obţine un preţ mai bun. 

— Nu e a voastră, ca s-o puteţi vinde! 

Attilius se stăpânea cu greu. 

— Dacă refuzaţi să mă ajutaţi, vă jur că primul lucru pe care-l 
fac după ce se repară apeductul va fi să am grijă ca derivaţia 
spre Pompei să fie închisă. 

N-avea nicio autoritate să-i amenințe în acest fel, dar continuă 
sigur pe el, împungându-l pe Cuspius cu degetul în piept. 

— Și o să chem un comisar de la Roma care să investigheze 
folosirea abuzivă a apeductului imperial. O să vă fac să plătiți 
pentru fiecare cană de apă luată peste cota care vi se cuvine. 

— Câtă nesimţire! strigă Brittius. 

— M-a atins! spuse Cuspius plin de indignare. Aţi văzut cu 
toţii. Rahatul ăsta cu ochi și-a pus mâna lui împuţită pe mine. 

Işi ridică bărbia și se apropie de Attilius, gata de luptă, și 
probabil că inginerul ar fi răspuns, ceea ce ar fi fost un dezastru 
și pentru el personal și pentru misiunea lui, dacă draperia n-ar fi 
fost dată la o parte dintr-o mișcare, dând la iveală un bărbat 
care stătuse pe culoar și ascultase ce vorbeau. 

Attilius nu-l mai întâlnise decât o dată, dar nu avea să-l uite 
prea curând: Numerius Popidius Ampliatus. 

După ce își reveni din șocul provocat de revedere, Attilius fu 
uimit de deferența pe care i-o arătau toți ceilalţi. Până și Brittius 
își cobori picioarele dolofane peste marginea mesei, ca și cum 
ar fi fost cumva lipsit de respect să stea întins în prezența 
acestui om născut sclav. Ampliatus puse o mână pe umărul lui 
Cuspius, îi șopti ceva la ureche, apoi îi făcu cu ochiul și îi ciufuli 
părul, rămânând însă tot timpul cu ochii îndreptaţi spre Attilius. 


Inginerului îi veniră în minte rămășițele însângerate ale 
sclavului din bazinul cu anghile și spatele flagelat al femeii. 

— Păi ce facem aici, domnilor? rânji deodată Ampliatus 
arătând către Attilius. Ne certăm în baie? In zi de sărbătoare? 
Nu-i frumos! Așa v-a-nvăţat acasă? 

Popidius spuse: 

— E noul aquarius al apeductului. 

— ÎI știu pe Marcus Attilius. Ne-am întâlnit deja, nu-i așa 
inginere? Pot să văd? 

Luă scrisoarea lui Pliniu de la Popidius și o parcurse rapid, 
apoi îi aruncă o privire lui Attilius. Purta o tunică tivită cu aur, 
părul îi strălucea și se simţea același miros de unguente scumpe 
pe care îl remarcase în ajun. 

— Cum ai de gând să procedezi? 

— Urmez derivația din Pompei până la joncţiunea cu Augusta, 
apoi înaintez de-a lungul conductei principale către Nola până 
găsesc avaria. 

— Şi de ce ai nevoie? 

— Încă nu știu exact, ezită Attilius. 

Apariţia lui Ampliatus îl descumpănise. 

— Var nestins. Puteolanum. Cărămizi. Cherestea. Torţe. 
Oameni. 

— Cât din fiecare? 

— Să zicem șase amfore de var. Douăsprezece coșuri de 
puteolanum. Șaptezeci și cinci de metri de cherestea și cinci 
sute de cărămizi. Torţe cât de multe îmi puteţi da. Zece 
muncitori zdraveni. Ar putea fi mai puţin, ar putea fi mai mult. 
Depinde de cât de gravă e avaria. 

— Când o să știi sigur? 

— Aștept vești de la un om al meu în după-amiaza asta. 

Ampliatus dădu din cap. 

— Stimaţi cetățeni, dacă vreţi să știți părerea mea, eu aș zice 
că s-ar cuveni să facem tot ce ne stă în putere ca să ajutăm. Să 
nu se spună apoi că vechea colonie Pompei și-a întors spatele 
unui apel al împăratului. În plus de asta, am la Misenum o 
crescătorie de pești care înghite apa cum înghite amicul Brittius 
vinul. Aș vrea ca apeductul să reînceapă să curgă cât mai 
curând posibil. Ce ziceţi? 

Magistraţii schimbară priviri încurcate. Într-un târziu Popidius 
vorbi: 


— E posibil să ne fi pripit un pic. 

Cuspius fu singurul care riscă un început de împotrivire: 

— Eu tot zic că ar trebui să fie treaba celor din Nola... 

Ampliatus îi tăie vorba: 

— Rămâne așa atunci. O să-ți dau tot ce ai nevoie, Marcus 
Attilius, fii doar amabil și așteaptă puţin afară. 

Strigă peste umăr la intendent: 

— Scutarius! Dă-i inginerului sandalele! 

Niciunul din ceilalți nu-i adresă vreun cuvânt lui Attilius, nici 
nu se uitară la el. Erau ca niște școlari neastâmpărați, pe care 
dirigintele îi găsise bătându-se. 

Inginerul își luă sandalele și ieși din tepidarium, trecând în 
holul întunecat. Draperia fu imediat trasă în urma lui. Se sprijini 
de perete ca să se încalţe, încercând să asculte ce se vorbea 
înăuntru, dar nu auzea nimic. Din direcţia atriumului se auzi 
cum cineva tocmai sărise în bazin. Zgomotul îi aduse aminte că, 
fiind sărbătoare, locuinţa era plină de oameni. Risca prea mult 
să fie prins trăgând cu urechea. Dădu la o parte cea de-a doua 
draperie și păși în lumina orbitoare a soarelui. De cealaltă parte 
a atriumului, dincolo de tablinum, suprafaţa apei se legăna de la 
plonjonul pe care tocmai îl auzise. Soţiile magistraţilor 
sporovăiau în continuare la celălalt capăt, unde li se alăturase o 
matroană între două vârste, cu înfățișare ștearsă, care stătea 
cuminte deoparte, cu mâinile în poală. Doi sclavi, cărând tăvi 
încărcate cu mâncare, trecură prin spatele lor. Se simţea miros 
de mâncare. Era limpede că se pregătea un ospăț de proporţii. 

Privirea îi fu atrasă de o pată întunecată sub suprafaţa 
scânteietoare a apei și o clipă mai târziu înotătorul scoase capul 
afară. 

— Corelia Ampliata! 

Fără să vrea îi rostise numele cu voce tare. Fata nu îl auzise. 
Își scutură capul și își dădu părul negru la o parte de pe ochii 
închiși, adunându-l la spate cu ambele mâini. Braţele erau 
depărtate de corp iar fața albă întoarsă către soare. Nu își 
dădea seama că e urmărită. 

— Corelia! 

Rosti numele în șoaptă, ca să nu atragă atenţia celorlalte 
femei, și de data asta fata se întoarse. Dură ceva până reuși să-l 
distingă în lumina orbitoare a atriumului, dar după ce îl văzu 
porni spre el. Era îmbrăcată cu un combinezon străveziu care îi 


venea până deasupra genunchilor, iar când ieși din apă își puse 
un braţ peste sâni și pe celălalt în dreptul pubisului, ca o Venus 
pudică ieșind din valuri. Intră în tablinum și veni către bazin, 
trecând pe lângă măștile funerare ale clanului Popidius. 
Reprezentările celor morţi erau unite cu panglici roșii care 
indicau relaţiile de rudenie, formând o rețea de putere întinsă în 
timp de-a lungul generaţiilor. 

— Aquarius, șopti ea alarmată, trebuie să pleci de-aici! 

Stătea pe treptele circulare de la ieșirea din bazin. 

— Pleacă, fugi de-aici. Tata e aici, și dacă te vede... 

— Prea târziu, ne-am întâlnit deja. 

Dar se trase ușor înapoi ca să nu poată fi văzut de femeile de 
la celălalt capăt al bazinului. Ar trebui să mă uit într-o parte, se 
gândi. Asta ar face un om bine-crescut. Dar nu putea să-și ia 
ochii de la ea. 

— Ce faci aici? 

— Ce fac aici? 

II privi de parcă ar fi fost sărac cu duhul și se aplecă spre el. 

— Unde ai vrea să fiu? Tata e proprietar aici. 

li luă puţin până să înţeleagă ce îi spunea fata. 

— Dar mi s-a zis că aici locuiește Lucius Popidius... 

— Da, locuiește. 

Nu reușea să înțeleagă. 

— Și atunci? 

— Urmează să ne căsătorim. 

Spuse cuvintele cu o voce albă și ridicând din umeri, iar 
gestul avea ceva teribil în el, o deznădejde fără margini, și brusc 
totul deveni clar - motivul apariţiei neanunţate a lui Ampliatus, 
deferența lui Popidius în faţa lui, felul în care ceilalţi i se 
supuneau. Ampliatus reușise cumva să-i cumpere lui Popidius 
acoperișul de deasupra capului, iar acum urma să-și 
desăvârșească achiziţia măritându-și fata cu fostul său stăpân. 
Gândul că acel crai tomnatic, cu corpul lui epilat și neted, o să 
împartă așternutul cu Corelia îl umplu de o mânie neașteptată, 
deși își repeta că nu e în niciun fel treaba lui. 

— Dar nu se poate, un bărbat de vârsta lui Popidius ar trebui 
să fie căsătorit. 

— A fost. A trebuit să divorţeze. 

— Și ce părere are Popidius despre acest plan? 


— Consideră desigur că e înjositor că e nevoit să se însoare cu 
cineva atât de inferior lui - la fel cum consideri și tu, de bună 
seamă. 

— Nu, Corelia, nu! protestă imediat Attilius. 

Fata avea lacrimi în ochi. 

— Dimpotrivă. Cred că ești de o sută de ori deasupra lui. Deo 
mie de ori. 

— Îl urăsc! 

Nu se înțelese dacă se referea la Popidius sau la tatăl ei. 

Pe culoar se auziră pași grăbiţi și vocea lui Ampliatus 
strigând: 

— Aquarius! 

Pe fată o trecu un frison. 

— Te implor, pleacă de-aici. A fost foarte frumos din partea ta 
că ai încercat să mă ajuţi ieri. Dar nu-l lăsa să te prindă în lat, 
cum ne-a prins pe noi ceilalţi. 

Attilius răspunse plin de demnitate: 

— Sunt cetățean roman liber, angajat de Curator Aquarum în 
serviciul împăratului, venit aici în misiune oficială ca să repar 
apeductul imperial. Nu sunt un sclav pe care să-l dea de 
mâncare la anghile sau o bătrână pe care s-o omoare în bătaie. 

Fu rândul ei să fie șocată. Işi duse mâinile la gură: 

— Atia? 

— Da, Atia... aşa o cheamă? Noaptea trecută am găsit-o 
zăcând pe stradă și am dus-o în locuința mea. Fusese biciuită 
până și-a pierdut cunoștința și lăsată afară să moară ca un 
câine. 

— Monstrul! 

Corelia se dădu înapoi, ţinându-și în continuare mâinile peste 
față, și intră la loc în apă. 

— Profiţi de bunătatea mea, aquarius! spuse Ampliatus. 

Traversa tablinum-ul și se îndrepta către el. 

— Ți-am zis să mă aștepți, atât. 

Îi aruncă o privire furioasă Coreliei: 

— Văd că tot nu te-ai învăţat minte după ce ţi-am spus ieri. 

Apoi strigă înspre cealaltă parte a bazinului: 

— Celsia! 

Femeia ștearsă pe care Attilius o remarcase mai devreme 
tresări. 


— Scoate-o pe fata noastră din apă. Nu se cade să-și arate 
țâtele în public atâta! 

Se întoarse către Attilius. 

— Uită-te la ele, parcă sunt un cârd de cloști pe cuibar. 

Işi flutură coatele înspre ele și începu să imite o găină 
- cotcodaac, cotcodaac - iar femeile își ridicară jignite 
evantaiele. 

— Dar nu zboară niciodată. Nu-nu-nu. Un lucru e sigur când 
vine vorba de aristocrații romani: ar merge până la capătul lumii 
pentru o masă pe degeaba. lar nevestele lor sunt și mai și. 
Strigă tare: 

— Vin într-o oră! Să nu puneţi mâncarea până nu mă-ntorc! 

Îi făcu semn lui Attilius să-l urmeze și apoi noul stăpân al 
Casei Popidius se răsuci pe călcâie și porni cu pași mari către 
ușă. 

Când treceau prin atrium, Attilius mai aruncă o privire către 
bazinul unde o văzu pe Corelia în continuare sub apă, ca și cum 
apa ar fi putut-o spăla de tot ce i se întâmpla. 


Hora sexta 


[12:00] 


În timp ce se ridică din adâncul pământului, magma suferă o 
scădere pronunțată a presiunii. La o adâncime de 10 kilometri, 
de exemplu, presiunea este de circa 300 de megapascali (MPa), 
adică de 3000 de ori mai mare decât presiunea atmosferică. O 
modificare atât de însemnată a presiunii are multiple consecințe 

pentru proprietățile fizice și curgerea magmei. 


Enciclopedia Vulcanilor 


Ampliatus era așteptat în stradă de o litieră cu opt sclavi, 
îmbrăcaţi în aceeași tunică purpurie ca și portarul și intendentul. 
La apariţia stăpânului tresăriră și deveniră alerţi, dar acesta 
trecu pe lângă ei fără să-i bage în seamă, la fel cum nu băgă în 
seama nici mica mulțime de petenţi care, în ciuda sărbătorii, 
stăteau ghemuiţi la umbra zidului de peste drum și începură să-i 
strige numele într-un cor pestriţ. 

— O să mergem pe jos, spuse Ampliatus și începu să urce 
dealul către intersecţie cu același pas alert cu care se mișca prin 
casă. 

Attilius urca alături de el. Era amiază, aerul încins, pe străzi 
liniște. La vederea lui Ampliatus, cei câţiva trecători pe care îi 
întâlneau fie săreau în rigolă, fie se retrăgeau sub intrarea 
magazinelor. Mergea fredonând, dădea din cap ca răspuns la 
câte un salut, iar când inginerul se uită în urmă văzu că aveau o 
suită demnă de un senator - mai întâi, la o distanţă 
respectuoasă, sclavii cu litiera, iar în urma lor mica gloată a 
celor care aveau ceva de cerut, cu feţele deprimate și epuizate 
ale unora care încearcă dinainte de răsărit să-i intre în voie unui 
puternic al zilei și știu că nu se vor alege cu nimic. 

Cam la jumătatea urcușului către Poarta Vezuviului - inginerul 
numărase trei insulae - Ampliatus o luă la dreapta, traversă 
strada şi împinse o ușă mică de lemn care se deschidea în 
perete. li puse mâna pe umăr lui Attilius, îndemnându-l să intre, 
iar Attilius simţi cum i se strânge carnea la atingerea 
milionarului. 


„Nu-l lăsa să te prindă în lat, cum ne-a prins pe noi ceilalţi.” 

Se elibera din strânsoarea mâinii lui Ampliatus, iar acesta 
închise ușa în urma lor. Inginerul se uită în jur și văzu că se afla 
într-un spaţiu mare și pustiu, un șantier de construcţii care 
ocupa cea mai mare parte a unei insula. La stânga era un zid de 
cărămidă, deasupra căruia se vedea un acoperiș înclinat din 
țiglă roșie - partea din spate a unui rând de magazine - având în 
mijloc două porţi înalte de lemn; la dreapta se găsea un 
complex de clădiri noi, aproape gata, cu ferestre mari și 
moderne care dădeau spre întinderea de tufișuri și pietriș. Chiar 
sub ferestre era săpat un rezervor dreptunghiular. 

Ampliatus stătea cu mâinile în șolduri și studia reacţia 
inginerului. 

— Deci: ce crezi că fac aici? Ai dreptul la o încercare. 

— Băi. 

— Corect. Ce părere ai? 

— E impresionant, spuse Attilius. 

Chiar este, își spuse în gând. Cel puţin la fel de bine ca orice 
se construise la Roma în ultimii zece ani. Pereţii din cărămidă și 
coloanele erau finisate superb. Totul avea un aer de liniște - de 
spaţiu, calm și lumină. Ferestrele înalte erau îndreptate către 
sud-vest, ca să profite de soarele de după-amiază, care tocmai 
începea să se reverse înăuntru. 

— Felicitări! 

— A trebuit să demolăm aproape toate clădirile dintre cele 
două străzi ca să facem loc, spuse Ampliatus, și oamenii au fost 
nemulţumiţi. Dar va merita. Vor fi cele mai bune băi din afara 
Romei. Și mai moderne decât oricare de acolo. 

Privi mândru în jur. 

— Dacă ne punem mintea, noi ăștia din provincie le putem da 
lecţii celor din capitală. 

Își puse mâinile pâlnie la gură și strigă: 

— Januarius! 

Din cealaltă parte a curții se auzi un strigăt de răspuns și un 
bărbat înalt apăru în capul scărilor. Își recunoscu stăpânul și 
cobori în fugă către ei. În timp ce se apropia, își ștergea mâinile 
de tunică și își tot pleca umil capul. 

— Januarius, el e prietenul meu, inginerul hidraulic 
responsabil cu Augusta. Lucrează pentru împărat! 


— Onorat, spuse Januarius și se înclină iarăși în faţa lui 
Attilius. 

— Januarius e unul din conducătorii lucrărilor. Unde sunt 
băieţii? 

— În barăci, domnule. 

Părea îngrozit, de parcă ar fi fost prins lâncezind. E 
sărbătoare... 

— La naiba cu sărbătoarea! Avem nevoie de ei aici. Câţi 
spuneai că-ţi trebuie, inginere, zece? Hai mai bine doisprezece. 
Januarius, trimite-mi doisprezece din cei mai zdraveni oameni ai 
noștri. Gașca lui Brebix. Zi-le să-și ia mâncare și apă pentru o zi. 
Ce mai era? 

— Var nestins, începu Attilius, puteolanum... 

— Așa. Toate astea... cherestea, cărămizi, torţe - nu uita de 
torţe. Să primească tot ce îi trebuie. Și îţi trebuie ceva să le 
transporţi, nu? Câteva perechi de boi? 

— Le-am închiriat deja. 

— la-le pe-ale mele, insist... 

— Nu. 

Generozitatea lui Ampliatus începea să-l stingherească pe 
inginer. Incepea cu un dar, apoi darul se dovedea a fi fost un 
împrumut și împrumutul se transforma într-o datorie imposibil 
de plătit. Fără îndoială că așa își pierduse Popidius casa. Oraș de 
șarlatani. Privi către cer. 

— E amiază. Pe la ora asta boii au ajuns probabil în port. Am 
un sclav acolo care așteaptă cu uneltele. 

— De la cine i-ai închiriat? 

— Baculus. 

— Baculus! Hotţomanul ăla beţiv! Boii mei ar fi fost mai buni. 
Măcar lasă-mă să schimb două vorbe cu el. O să-ţi facă o 
reducere babană. 

Attilius ridică din umeri. 

— Dacă insiști. 

— Insist. Januarius, cheamă oamenii de la barăci și trimite un 
băiat la docuri să aducă încoace căruțele inginerului. Intre timp 
o să-ţi prezint locul. 

Il apucă iarăși de umăr pe Attilius. 

— Să mergem! 


Băile nu sunt un lux. Băile sunt piatra de temelie a civilizaţiei. 
Băile sunt lucrul care îl ridică pe cel mai amărât cetăţean roman 
deasupra celui mai bogat barbar care-și face nevoile pe câmp. 
Băile îi învaţă pe oameni curăţenia, sănătatea și programul 
strict, trei ramuri ale disciplinei. Nu de-asta fuseseră în primul 
rând inventate apeductele, ca să alimenteze băile? Nu fuseseră 
băile la fel de importante ca legiunile pentru răspândirea 
civilizaţiei romane în Europa, Africa și Asia, astfel că indiferent 
de orașul în care te-ai afla pe vastul cuprins al imperiului, puteai 
fi sigur că vei găsi acolo această părticică din Roma? 

Cam asta era esenţa discursului ţinut de Ampliatus în timp ce 
îi arăta lui Attilius cochilia deocamdată goală a visului său. 
Încăperile nu erau mobilate și miroseau puternic a vopsea 
proaspătă și stuc, iar pașii lor răsunau în timp ce treceau prin 
despărțituri și săli de exerciţii, către partea principală a clădirii. 
Aici frescele erau gata. Imagini ale Nilului, cu apa sa verde și 
presărat cu crocodili întinși la soare, se amestecau cu scene din 
vieţile zeilor. Triton înota pe lângă corabia argonauţilor și îi 
conducea înapoi în siguranţă. Neptun își transforma fiul într-o 
lebădă. Perseus o salva pe Andromeda de monstrul marin trimis 
să-i atace pe etiopieni. Bazinul din caldarium putea primi 
douăzeci și opt de clienţi plătitori odată, care ar sta întinși pe 
spate și ar privi către tavanul de safir luminat de când sute de 
lămpi, în care vor înota tot felul de vietăţi marine, având astfel 
impresia că plutesc într-o grotă subterană. 

Ca să obţină luxul pe care îl vroia, Ampliatus folosea cele mai 
moderne tehnici, cele mai bune materiale, cei mai pricepuţi 
meseriași din Italia. Domul laconiumului - sauna uscată - avea 
ferestre de sticlă napolitană, groase de un deget. Pardoselile, 
zidurile și plafoanele aveau pereţi dubli, iar cuptorul care 
încălzea cavitățile era atât de puternic încât chiar dacă afară era 
zăpadă, aerul dinăuntru ar fi fost atât de încins încât ai fi putut 
prăji carne înăuntru. Totul era construit ca să facă faţă la un 
cutremur. Toată instalaţia principală - conducte, ţevi de 
scurgere, grilaje, guri de aerisire, robinete, robinete 
intermediare, capete de duș, până și mânerele pentru tras apa 
erau din bronz. Colacul scaunelor de toaletă era din marmură 
frigiană, cu suporturi pentru coate sculptate în formă de delfini 
și himere. Apă caldă și rece peste tot. Civilizatie. 


Attilius fu nevoit să-i admire viziunea. Ampliatus îi arăta toate 
acestea cu atâta mândrie de parcă ar fi vrut să-l convingă să 
investească în proiectul lui. Și adevărul era că dacă ar fi avut 
vreun ban - dacă cea mai mare parte a salariului său nu ar fi 
fost trimisă deja la Roma mamei și sorei - ar fi putut să-i dea 
ultimul bănuţ, pentru că nu întâlnise în viața lui un antreprenor 
mai convingător ca Numerius Popidius Ampliatus. 

— Cât mai ai până termini? 

— Cam o lună. Trebuie să aduc dulgherii. Am nevoie de niște 
rafturi și de câteva dulapuri. Aș fi vrut să pun podea dublă de 
lemn în vestiare. Mă gândeam la pin. 

— Nu, spuse Attilius. Pune arin. 

— Arin? De ce? 

— Nu putrezește în contact cu apa. Aș folosi pin - sau poate 
chiparos - pentru obloane. Dar trebuie să fie adus de la câmpie, 
unde soarele strălucește cu putere. Să nu te atingi de pinul din 
munţi. În niciun caz pentru o construcţie de calitatea asta. 

— Alte sfaturi? 

— Să folosești mereu cherestea tăiată toamna, nu primăvara. 
Primăvara copacii sunt impregnaţi și lemnul e mai slab. Pentru 
fixare folosește lemn de măslin întărit în foc - ţine o sută de ani. 
Dar probabil știi deja toate chestiile astea. 

— Nu, deloc. Am construit mult, e adevărat, dar nu m-am 
priceput niciodată la lemn și piatră. La bani mă pricep eu. Și 
avantajul la bani e că nu contează când îi culegi. Sunt plante 
perene. 

Râse de propria glumă și își întoarse ochii către inginer. 
Privirea lui intensă avea ceva care te îngheţa. Nu era niciodată 
fixă ci se mișca în permanenţă, ca și cum tot timpul și-ar fi 
evaluat interlocutorul, iar Attilius se gândi „nu, nu la bani te 
pricepi, ci la oameni - la punctele lor tari și la cele slabe; când 
să măgulești omul și când să-l bagi în sperieţi”. 

— Și tu, aquarius? spuse Ampliatus încet. Tu la ce te pricepi? 

— La apă. 

— E un lucru important. Apa e cel puţin la fel de valoroasă ca 
banii. 

— Serios? Atunci de ce nu sunt și eu bogat? 

— Cine știe, ai putea deveni. 

Rosti cuvintele aparent nepăsător, lăsându-le să plutească o 
clipă sub domul masiv, apoi continuă: 


— Stai vreodată să te gândești cât de ciudat e orânduită 
lumea, inginere? După ce voi deschide aici, o să adun o avere. 
Și apoi o să folosesc acea avere să fac o alta, și apoi o alta. Dar 
fără apeductul tău, n-aș putea să construiesc nicio baie. Nu te 
tulbură gândul? Fără Attilius n-ar exista niciun Ampliatus. 

— Atâta că apeductul nu e al meu. Nu eu l-am construit, ci 
împăratul. 

— Așa e. Și fiecare kilometru a costat peste un milion. 
Regretatul Augustus... mă-ntreb dacă a meritat vreun om mai 
mult decât el să fie proclamat zeu. Îl prefer pe Divinul Augustus 
lui Jupiter la orice oră. Nu trece zi fără să-mi spun rugăciunile 
către el. 

Adulmecă aerul. 

— Vopseaua asta proaspătă îmi dă dureri de cap. Hai să-ți 
arăt ce planuri am pentru parter. 

II conduse înapoi pe unde veniseră. Soarele strălucea puternic 
prin geamurile larg deschise. Zeii de pe zidul din faţa ferestrelor 
păreau să fi înviat. Și totuși aceste încăperi goale aveau un aer 
de loc bântuit - acea neclintire care te toropea, praful plutind în 
razele de lumină, uguitul porumbeilor în curtea muncitorilor. O 
pasăre zburase în laconium și rămăsese captivă acolo. Aripile 
izbindu-se de dom îl făceau pe inginer să tresară. 

Afară, aerul luminos părea aproape solid din cauza căldurii, 
precum sticla topită, dar Ampliatus nu părea deranjat. Urcă fără 
efort scara deschisă și ajunse pe mica terasă superioară. De 
acolo putea vedea în întregime micul său regat. 

— Acolo o să fie curtea de gimnastică, spuse. 

De jur împrejur urma să planteze platani care să facă umbră. 
Experimenta o nouă metodă de încălzire a apei în bazinul 
exterior. Lovi ușor cu palma parapetul de piatră. 

— In locul acesta se găsea prima mea proprietate. Am 
cumpărat-o acum șaptesprezece ani. Dacă ţi-aș spune cât de 
puţin am dat pe ea, nu m-ai crede. Să ne-ntelegem, după 
cutremur nu mai rămăsese mare lucru din clădire. Nu mai avea 
acoperiș, doar pereţi. Aveam douăzeci și opt de ani. N-am mai 
fost atât de fericit nici înainte de acel moment, nici după. Am 
reparat-o, am închiriat-o, am cumpărat alta, am închiriat-o și pe- 
aia. Unele din căsoaiele astea vechi din vremea Republicii erau 
imense. Le-am compartimentat și am băgat în ele câte zece 


familii. Și de-atunci tot asta am făcut. Îţi dau un sfat, prietene: 
nu există investiție mai sigură decât o proprietate în Pompei. 

Iși trase o palmă peste ceafă și privi insecta strivită. O aruncă 
de pe deget. Attilius și-l imagină în tinereţe: brutal, energic, 
nemilos. 

— Fuseseși deja eliberat de Popidius? 

Ampliatus îl săgetă cu privirea. Oricât ar încerca să fie afabil, 
se gândi Attilius, ochii o să-l dea mereu de gol. 

— Inginere, dacă încercai să mă insulţi, las-o baltă. Toată 
lumea știe că Numerius Popidius Ampliatus s-a născut sclav și 
nu-i e rușine de asta. Da, eram deja liber. Stăpânul meu m-a 
eliberat prin testament când aveam douăzeci de ani. Fiul lui, 
Lucius - cel pe care tocmai l-ai întâlnit - m-a făcut intendentul 
casei. Apoi am muncit ca recuperator pentru un cămătar bătrân 
pe nume Jucundus, și el m-a învăţat multe. Dar nu m-aș fi 
îmbogățit niciodată dacă n-ar fi fost cutremurul. 

— Se uită cu drag către Vezuviu. Vocea i se înmuie. 

— A coborât din munţi într-o dimineaţă de februarie, ca un 
vânt subteran. L-am văzut cum venea, înclinând copacii în 
drumul său. Când totul a trecut, orașul era la pământ. Nu mai 
conta cine se născuse sclav și cine se născuse liber. Nu mai era 
nimeni aici. Puteai să mergi pe străzi o oră întreagă fără să 
întâlnești decât cadavre. 

— Cine a fost însărcinat cu reconstrucţia? 

— Nimeni! A fost o rușine. Toate familiile bogate au fugit la 
reședințele de la ţară. Erau convinși cu toţii că va veni un alt 
cutremur. 

— Inclusiv Popidius? 

— Mai ales Popidius! 

Işi frânse mâinile și începu să se vaite: 

— O, Ampliatus, zeii ne-au părăsit! O, Ampliatus, zeii ne 
pedepsesc! Zeii! Cum adică? Ca și cum zeilor le-ar păsa cine și 
cum trăiește. li doare-n fund. Ca și cum aici în Campania 
cutremurele n-ar fi la fel de obișnuite ca izvoarele fierbinţi și 
seceta pe timp de vară! Când au văzut că erau în siguranţă, au 
început bineînțeles să se târască înapoi, dar între timp lucrurile 
începuseră să se schimbe. Salve lucrum! Trăiască profitul! Asta 
e mottoul noului Pompei. Îl poţi vedea peste tot în oraș. Lucrum 
gaudium! Profitul e un motiv de bucurie! Atenţie, nu banii - 
orice prostănac poate să moștenească bani. Profitul. Pentru asta 


e nevoie de pricepere. Scuipă peste zid înspre strada aflată sub 
ei. Lucius Popidius! Ce pricepere are el? Poate să bea apă rece 
și să se pișe caldă, cam atât știe să facă. In vreme ce tu - 
Attilius simţi din nou că este evaluat - tu mi se pare că ești un 
om capabil. Mă recunosc în tine la vârsta ta. Mi-ar fi de folos 
cineva ca tine. 

— De folos? 

— Aici, pentru început. Băile au nevoie de cineva care să 
înţeleagă apa. Drept răsplată aș putea să-ţi dau o cotă parte din 
profit. 

Attilius dădu din cap zâmbind. 

— Nu ţine. 

Ampliatus zâmbi la rândul lui. 

— Negociezi la sânge. Admir asta. Foarte bine atunci, o cotă 
parte din proprietate. 

— Nu. Mulţumesc. Sunt măgulit. Dar familia mea lucrează 
pentru apeductele imperiale de un secol. M-am născut ca să fiu 
inginer la matrice și o să mor făcând asta. 

— Și de ce nu le-ai face pe-amândouă? 

— Ce anume? 

— Să te ocupi de apeduct și să fii și consilierul meu. Nu 
trebuie să știe nimeni. 

Attilius se uită de aproape la fața lui vicleană și lacomă. 
Dincolo de bani, de violenţă și de setea de putere, nu era decât 
un găinar de provincie. 

— Nu, răspunse cu răceală, așa ceva nu se poate. 

Probabil că pe faţă i se citea clar disprețul, pentru că 
Ampliatus dădu imediat înapoi. 

— Ai dreptate, spuse el dând din cap. Uită că ţi-am vorbit de 
așa ceva. Uneori sunt mai din topor. Îmi vin tot felul de idei și nu 
mă gândesc prea mult la ele. 

— Cum ar fi să omori un sclav înainte să afli dacă spune 
adevărul? 

Ampliatus rânji și îndreptă un deget către Attilius. 

— Bună! Ai dreptate. Dar ce să te-aștepţi de la un om ca 
mine? Poţi să ai toţi banii din Imperiu dar asta n-o să te facă un 
nobil, nu? Te gândești că îi imiţi pe aristocrați, că ai stil, și până 
la urmă se dovedește că nu ești decât un monstru. Parcă așa 
mi-a zis Corelia, nu? Un monstru. 


— Și Exomnius? îi scăpă lui Attilius întrebarea. Aveai și cu el o 
înțelegere de care nu știa nimeni? 

Ampliatus continua să zâmbească netulburat. Din stradă se 
auzi hurducăitul unor roţi grele de lemn pe piatră. 

— Ai auzit?... cred că ţi-au sosit căruțele. Să coborâm ca să le 
deschidem. 


Era ca și cum conversaţia nici nu avusese loc. Fredonând 
iarăși încetișor, Ampliatus traversă cu pași rapizi curtea 
presărată cu pietriș. Deschise porţile grele și, în timp ce Polites 
aducea prima pereche de boi în curte, făcu o reverență. A doua 
pereche era adusă de un bărbat pe care Attilius nu-l recunoscu; 
alți câţiva stăteau în spatele unei căruțe goale, cu picioarele 
bălăngănindu-se în gol. Îndată ce îl remarcară pe Ampliatus 
săriră imediat în picioare și rămaseră cu privirea coborâtă în 
pământ. 

— Bravo, băieţi! spuse Ampliatus. O să am grijă să fiți 
răsplătiți pentru că lucraţi în zi de sărbătoare. Dar e o urgenţă și 
trebuie să putem cu toţii umărul ca să reparăm apeductul. 
Pentru binele comun, nu-i așa inginere? 

Îl ciupi de obraz pe bărbatul aflat lângă el. 

— Sunteţi la ordinele lui, să faceţi treabă bună. Inginere, ia ce 
ai nevoie. Găsești totul în curte. Torțele sunt în magazie. Mai pot 
să te ajut cu ceva? 

Era evident că vroia să plece. 

— O să ţin socoteala la ce folosim, spuse Attilius pe un ton 
grav. O să ţi se facă plata. 

— Nu e nevoie. Dar cum dorești. N-aș vrea să fiu acuzat că 
am încercat să te corup! 

Râse și arătă spre curte. 

— Aș rămâne să vă ajut cu încărcatul - se știe că Numerius 
Popidius Ampliatus nu se dă înapoi de la munca de jos - dar știi 
cum e. Fiind sărbătoare, cinăm devreme și n-aş vrea să-mi dau 
de gol originea lăsându-i pe distinșii domni și doamne să aștepte 
un ţărănoi ca mine. 

Îi întinse mâna. 

— Bun! îţi urez baftă, inginere! 

Attilius apucă mâna celuilalt, pe care o simţi uscată și fermă; 
palma și degetele erau bătătorite, ca și ale lui. Dădu din cap: 

— Mulţumesc! 


Ampliatus mormăi o încuviinţare și plecă. În strada liniștită 
litiera îl aștepta, iar de data astă se urcă direct în ea. Sclavii se 
precipitară ca să-și ocupe locurile, câte patru pe fiecare parte. 
Ampliatus pocni din degete și cărăușii ridicară mânerele 
îmbrăcate în bronz - mai întâi până la brâu, apoi, 
schimonosindu-se de efort, până pe umeri. Stăpânul se cufundă 
în perne, căzut pe gânduri și privind în gol. Întinse mâna în 
spatele său, desfăcu draperia și o lăsă să cadă. Attilius 
rămăsese în poartă și îl privea cum se îndepărtează, cu 
baldachinul purpuriu legănându-se în timp ce litiera cobora 
dealul și cu mica mulţime de petenţi epuizați târându-se după 
el. 

Se întoarse înapoi în curte. 


Se găseau de toate acolo, exact cum spusese Ampliatus și o 
vreme Attilius reuși să-și piardă gândurile în efortul fizic. Era o 
alinare pentru el să manevreze iarăşi materialele cu care-și 
făcea meseria - cărămizile grele și colțuroase, mari cât să le poţi 
lua într-o mână, scoțând acel sunet sec atât de familiar când 
erau așezate una peste alta în spatele căruţei; coșurile cu praf 
roșu de puteolanum, de fiecare dată mai greu și mai dens decât 
te-ai fi așteptat, alunecând pe scândurile aspre de pe fundul 
căruței; cheresteaua caldă și netedă mângâindu-i obrazul în 
timp ce traversa curtea cu ea pe umăr; și la urmă varul din 
amforele pântecoase de lut - greu de apucat și de urcat în 
căruță. 

Munci cu spor alături de ceilalți și simţea în fine că începea să 
facă progrese. Ampliatus era fără îndoială crud și nemilos și cine 
mai știe ce altceva, dar materialele erau bune și le lua pentru un 
scop nobil. Ceruse șase amfore de var dar până la urmă se 
hotărî să ia douăsprezece; dublă și cantitatea de puteolanum, 
luând douăzeci de coșuri. Nu vroia să se întoarcă la Ampliatus 
ca să-i mai ceară; ce nu folosea, putea foarte bine să aducă 
înapoi. 

Intră în clădire ca să caute torţele și le găsi în magazia cea 
mai mare. Până și acestea erau de calitate superioară - fâșii de 
in și rășină înfășurate strâns și impregnate cu gudron; mânere 
bune, solide, legate cu funie. Lângă ele erau lăzi deschise pline 
cu lămpi pe ulei, cele mai multe din teracotă, dar și unele din 
bronz, și lumânări cât pentru un întreg templu. Cum spusese 


Ampliatus: calitate fără egal. Avea să fie o culme a luxului, nu 
încăpea îndoială. 

„Vor fi cele mai bune băi din afara Romei...” 

Brusc deveni curios și, cu braţele pline de torţe, merse să 
vadă ce e în celelalte magazii. Stive de prosoape în una, 
borcane cu ulei parfumat de masaj în alta, greutăți de plumb 
pentru gimnastică, colaci de frânghie și mingi de piele în a treia. 
Toate pregătite, așteptând să fie folosite; nu lipsea decât forfota 
oamenilor asudând și sporovăind, care să aducă totul la viaţă. Și 
apa, desigur. Trase cu ochiul prin ușa deschisă înspre șirul de 
încăperi. O să aibă nevoie de multă apă acest stabiliment. Patru 
sau cinci bazine, dușuri, toalete, o saună... Doar obiectivele 
publice, ca fântânile, se puteau conecta gratuit la apeduct, ca 
un dar din partea împăratului. Dar pentru niște băi ca acestea, 
apa ar costa o mică avere. Și dacă Ampliatus devenise bogat 
cumpărând proprietăţi mari, împărțindu-le și apoi închiriindu-le, 
trebuie că avea un consum de apă uriaș. Se întrebă cât plătea 
pentru asta. Probabil va putea afla odată întors la Misenum, 
după ce va face puţină ordine în evidențele Augustei, lăsate 
vraiște de Exomnius. 

Poate că de fapt nu plătea nimic. 

Rămase în loc sub lumina soarelui, în clădirea plină de ecouri 
a băii, ascultând gânguritul porumbeilor și răsucind această 
ipoteză pe toate părţile. Apeductele fuseseră mereu o sursă de 
corupţie. Fermierii își trăgeau câte o ţeavă când conducta 
principală trecea pe terenurile lor. Cetăţenii legau o conductă 
sau două în plus și îi mituiau pe inspectorii veniţi să controleze. 
Se acordau lucrări publice unor antreprenori particulari și se 
plăteau facturi pentru operaţiuni fictive. Materialele dispăreau. 
Attilius bănuia că peștele era stricat chiar de la cap: se zvonea 
că până și Acilius Aviola - Curator Aquarum - își trăgea un 
procent. Inginerul nu avusese niciodată de-a face cu așa ceva. 
Dar un om cinstit era un lucru rar la Roma; un om cinstit era un 
fraier. 

Brațele începeau să-l doară de la greutatea torțelor. leși afară 
și le puse una peste alta într-una din căruţe, apoi se sprijini de 
ea, pierdut în gânduri. Intre timp sosiseră și ceilalţi oameni ai lui 
Ampliatus. Terminaseră de încărcat și acum erau întinși la 
umbră, așteptând ordinele sale. Boii stăteau placizi, pleznind din 
coadă și cu nori de muște în jurul capetelor. 


Oare faptul că registrele Augustei de la Piscina Mirabilis erau 
atât de vraiște nu era intenționat? 

Se uită în sus la cerul fără nori. Soarele trecuse de amiază. 
Becco și Corvinus ar trebui să fi ajuns deja la Abellinum. Poate 
că stăvilarele au fost deja închise iar Augusta începuse să se 
scurgă. Simţea din nou presiunea timpului. Dar luă o hotărâre și- 
| chemă pe Polites. 

— Mergi înăuntru, îi spuse, și adu încă o duzină de torţe, una 
de lămpi și un borcan cu ulei de măsline. Și un colac de 
frânghie, dacă tot ești acolo. Dar ai grijă, nu mai mult. Apoi, 
după ce terminaţi aici, du căruțele și oamenii la castellum 
aquae, lângă Poarta Vezuviului, și așteaptă-mă acolo. Corax ar 
trebui să se întoarcă în curând. Între timp vezi și dacă reușești 
să cumperi niște mâncare pentru noi. 

li dădu punga sclavului. 

— Ai bani aici. Să ai grijă de ei. Mă întorc repede. 

Işi scutură praful de cărămidă și puteolanum de pe tunică și 
ieși prin poarta deschisă. 


Hora septa 


[14:10] 


Dacă magma este gata să urce într-un rezervor de nivel înalt, o 
mică schimbare a tensiunii locale, produsă de obicei de un 
cutremur, este suficientă ca să afecteze stabilitatea sistemului 
și să declanșeze o erupție. 


Vulcanologie (ediția a doua) 


Banchetul lui Ampliatus tocmai intra într-a doua oră și dintre 
cei doisprezece oaspeţi întinși în jurul mesei unul singur dădea 
semne că s-ar simţi cu adevărat bine, și era vorba chiar de 
Ampliatus. 

Mai întâi că era înăbușitor de cald, în ciuda sălii de mese cu 
un perete complet deschis și a celor trei sclavi în tunici purpurii 
care agitau evantaie din pene de păun în jurul mesenilor. Un 
harpist așezat lângă bazin făcea să răsune o melodie tristă și 
informă. 

Și stăteau câte patru pe o canapea! Cel puţin unul era în plus, 
după părerea lui Popidius, care mormăia nemulțumit la fiecare 
nou fel de mâncare ce îi era pus în faţă. El personal era adeptul 
regulii lui Varro, care spunea că numărul de invitaţi la o cină nu 
trebuie să fie mai mic decât cel al Graţiilor (trei), nici să-l 
depășească pe cel al Muzelor (nouă). Altfel însemna să stai prea 
aproape de ceilalţi meseni. Acum de pildă Popidius stătea tolănit 
între anosta nevastă a lui Ampliatus, Celsia, și propria sa mamă, 
Taedia Secunda - atât de aproape încât simţea căldura 
corpurilor. Dezgustător. lar când se sprijinea în cotul stâng și 
întindea mâna dreaptă ca să ia ceva de pe masă atingea cu 
ceafa pieptul plat al Celsiei și - mai rău încă - inelul i se prindea 
în peruca blondă a mamei sale, tunsă de pe capul unei sclave 
din Germania și împodobind acum părul cărunt al venerabilei 
doamne. 

Și apoi mâncarea! Ampliatus nu era în stare să înțeleagă că 
pe o astfel de vreme se potriveau feluri simple și reci, iar toate 
sosurile și toată sofisticăraia asta nu mai erau la modă din 
vremea lui Claudius. Primul antreu nu fusese rău - stridii 


crescute în Brundisium și apoi duse trei sute de kilometri de-a 
lungul coastei în Lacul Lucrinus ca să se îngrașe, astfel încât 
aveai parte în același timp de ambele varietăţi. Măsline cu 
sardine și ouă asezonate cu anşoa - cât se poate de decent. Dar 
apoi se servise homar, arici de mare și, într-un final, șoareci 
înveliți în miere cu seminţe de mac. Popidus se simţise obligat 
să mănânce măcar un șoarece, ca să-i facă plăcere gazdei, și 
zgomotul osișoarelor zdrobindu-i-se în dinţi îl făcuse să transpire 
de greață. 

Uger de scroafă umplut cu rinichi, cu vulva scroafei servită 
separat, rânjind la meseni ca o gură știrbă. Mistreţ la cuptor 
umplut cu sturzi vii, care se zbăteau neputincioși pe masă după 
ce burta mistreţului era tăiată și s-au găinăţat zvârcolindu-se. 
(La această scenă Ampliatus bătuse din palme și hohotise cu 
poftă). Apoi delicatesele: limbă de barză și flamingo (nu erau 
rele), dar lui Popidius i se păruse totdeauna că limba de papagal 
vorbitor seamănă foarte bine cu un vierme, și gustul se dovedi 
exact cum își imagina că ar fi un vierme în oțet. Apoi o tocană 
din ficăței de privighetoare... 

Aruncă o privire la fețele înroșite ale celorlalți. Până și 
grăsanul Brittius, care se lăudase odată că a mâncat o trompă 
întreagă de elefant și al cărui motto erau cuvintele lui Seneca - 
„mănâncă pentru a vomita și vomită pentru a mânca” - începea 
să se înverzească. Prinse privirea lui Popidius și îi șopti ceva. 
Popidius nu reuși să audă. Işi puse mâna la ureche iar Brittius 
repetă, punându-și șervețelul la gură ca să nu-l vadă Ampliatus 
și rostind fiecare silabă apăsat: Tri-mal-chi-o. 

Popidius aproape că izbucni în râs. Trimalchio! Foarte bună! 
Sclavul eliberat ajuns monstruos de bogat din satira lui Titus 
Petronius, care își supune oaspeţii la o masă întocmai ca a lor, 
fără să-și dea seama cât de vulgar și ridicol se dovedește. Ha- 
ha! Trimalchio. Timp de câteva clipe, Popidius alunecă înapoi în 
timp cu douăzeci de ani, pe vremea când era un tânăr aristocrat 
de la curtea lui Nero, iar Petronius, arbitrul bunului gust, își 
întreținea comesenii timp de ore întregi cu satire nemiloase 
împotriva noilor îmbogățiți. 

Deodată se simţi cuprins de sentimentalism. Bietul Petronius! 
Era prea amuzant și prea stilat ca să nu sfârșească rău. Până la 
urmă Nero a început să bănuiască că propria lui măreție 
imperială era luată ușor în derâdere. L-a privit o ultimă dată prin 


monoclul său de smarald și i-a ordonat să se sinucidă. Dar 
Petronius reușise să transforme până și acel eveniment într-o 
glumă - deschizându-și venele înaintea unei cine în reședința sa 
de la Cumae, apoi legându-le ca să mănânce și să sporovăiască 
cu prietenii, apoi deschizându-le iarăși, apoi legându-le la loc, și 
tot așa pe măsură ce viaţa se scurgea treptat din el. Ultimul lui 
act conștient a fost să spargă un vas pentru vin în valoare de 
trei sute de mii de sesterţi, pe care împăratul spera să-l 
moștenească. Asta stil și bun gust. 

Și ce viitor aș fi avut pe lângă el, se gândi Popidius cu 
amărăciune. lar acum eu, un Popidius, care am cântat și am 
jucat cu Stăpânul Lumii, să ajung la patruzeci și cinci de ani 
prizonierul lui Trimalchio! 

Se uită la fostul său sclav așezat în capul mesei. Încă nu 
înţelegea prea bine cum se întâmplase totul. Fusese cutremurul, 
desigur. lar apoi, la câţiva ani, moartea lui Nero. Apoi războiul 
civil, un negustor de măgari pe post de împărat, iar lumea lui 
Popidius s-a întors cu susul în jos. Deodată Ampliatus era peste 
tot - reconstruind orașul, ridicând un templu pentru a-și insinua 
copilul în consiliul municipal, controlând alegerile, cumpărând 
chiar casa de alături. Popidius nu se pricepuse niciodată la cifre, 
așa că atunci când Ampliatus i-a zis că ar putea să se aleagă și 
el cu niște bani, semnase contractele fără măcar să le citească. 
Și s-a întâmplat că banii s-au pierdut, iar apoi s-a dovedit că 
locuinţa familiei era pusă gaj, și singura scăpare de la umilinţa 
publică a evacuării era să se căsătorească cu fata lui Ampliatus. 
Era de neînchipuit: fostul lui sclav avea să-i fie socru. Nu era 
exclus ca mama lui să moară de rușine. De atunci nu mai scotea 
aproape nicio vorbă, cu faţa trasă de nesomn și griji. 

Nu că l-ar fi deranjat să împartă așternutul cu Corelia. Se uită 
pofticios la ea. Era întinsă cu spatele la Cuspius, șoptindu-i ceva 
fratelui ei. Nu l-ar fi deranjat să i-o tragă și băiatului, de altfel. 
Simţi că membrul începe să i se întărească. Ar putea oare să 
sugereze o partidă în trei? Nu, n-ar accepta nici în ruptul 
capului. Era o scorpie rece ca gheața. Dar o s-o încălzească el în 
curând. Privirea lui o întâlni iarăși pe a lui Brittius. Haios tip. Îi 
făcu cu ochiul, arătă cu privirea către Ampliatus și șopti la 
rândul lui: „Trimalchio!” 

— Ce spui acolo, Popidius? 


Vocea lui Ampliatus șuieră peste masă ca un bici. Popidius se 
retrase intimidat. 

— Spunea „ce ospăţ!”, își ridică Brittius paharul. Asta e tot, 
Ampliatus, asta spuneam. Ce ospăț magnific! 

Un murmur de aprobare făcu înconjurul mesei. 

— Și n-aţi văzut încă partea cea mai bună, spuse Ampliatus. 
Bătu din palme și unul din sclavi plecă în fugă din sala de mese 
către bucătărie. 

Popidius reuși cu greu să afișeze un zâmbet chinuit. 

— Eu unul mi-am păstrat loc pentru desert, Ampliatus. 

De fapt simțea că-i vine să vomite, fără să mai aibă nevoie de 
obișnuita ceașcă de saramură caldă cu muștar. 

— Ce-o să fie, mă întreb. Un coș de prune de la Muntele 
Damasc? Sau poate bucătarul acela al tău expert în aluaturi a 
pregătit o plăcintă cu miere din Atica? 

Bucătarul lui Ampliatus era marele Gargilius, cumpărat pentru 
un sfert de milion cu tot cu cărţile de bucate. Astea erau 
vremurile în Golful Neapolis. Bucătarii erau mai respectaţi decât 
cei pe care-i serveau. Preţurile ajunseseră o nebunie. Banii 
ajunseseră la cine nu trebuie. 

— A, nu, nu a sosit încă momentul desertului, dragul meu 
Popidius. Imi dai voie - ce rost are să mai așteptăm? — să-ţi 
spun „fiule”? 

Ampliatus rânji și, cu un efort supraomenesc, Popidius reuși 
să-și ascundă repulsia. Trimalchio, Trimalchio, se gândi edilul... 

Se auzi un târșâit de picioare și apărură patru sclavi, cărând 
pe umeri macheta unei trireme din argint turnat, lungă cât un 
om și plutind pe o mare de safire încrustate. Oaspeţii izbucniră 
în aplauze. Sclavii se apropiară în genunchi de masă și cu greu 
reușiră să împingă trirema cu prova înainte de-a lungul mesei. 
Interiorul era umplut de o anghilă imensă. Ochii fuseseră scoși și 
înlocuiți cu două rubine. Fălcile erau deschise și umplute cu 
fildeș. De înotătoarea dorsală era prins un inel gros de aur. 

Popidius vorbi primul: 

— Ampliatus, e un adevărat monstru! 

— Din crescătoria mea de la Misenum, spuse Ampliatus plin 
de mândrie. E o murenă. Are treizeci de ani pe puţin. Am dat 
ordin să fie prinsă noaptea trecută. Vezi inelul ăsta? Am 
convingerea, Popidius, că este chiar peștele căruia obișnuia să-i 
cânte prietenul tău Nero. 


Luă un cuţit mare de argint. 

— la să vedem, cui îi dăm prima felie? Corelia, cred că tu ar 
trebui să fii prima. 

Uite un gest frumos, își spuse Popidius. Până acum Ampliatus 
o ignorase în mod ostentativ și începuse să creadă că există 
animozităţi între ei. Dar se liniștise la acest semn de simpatie. 
Așa că nu mică îi fu mirarea când văzu cum fata îi trimite tatălui 
ei o privire încărcată de ura cea mai crâncenă, își aruncă 
șervetul, se ridică și pleacă plângând de la masă. 


Primii trecători pe care îi abordă Attilius se jurau că nu 
auziseră în viaţa lor de Africanus. Dar înaintând puţin pe stradă 
până la cârciuma ticsită de lume a lui Hercules, cel din spatele 
tejghelei îl examină rapid cu privirea și apoi îl îndrumă cu voce 
joasă - trebuia să coboare în continuare până se termină blocul, 
să o ia la dreapta, apoi prima la stânga și acolo să întrebe din 
nou. 

— Dar ai grijă cu cine stai de vorbă, cetăţene. 

Attilius își dădu seama cam ce însemna acea avertizare și, din 
momentul în care ieși de pe drumul principal, deveni evident că 
locuințele erau tot mai pricăjite și mai înghesuite. Din loc în loc, 
lângă intrările sordide se vedea un falus cioplit în piatră, cu o 
pereche de testicule. Rochiile ţipătoare ale prostituatelor săreau 
în ochi în semi-întuneric ca niște flori albastre și galbene. Va să 
zică aici își făcea veacul Exomnius! Attilius încetini pasul. Se 
gândi dacă nu era mai bine să se întoarcă. Avea ceva foarte 
important de făcut în acea noapte și nu trebuia să-și pună în 
pericol misiunea. 

Dar apoi îi veni din nou în minte imaginea tatălui său dându-și 
sufletul pe o saltea, într-un colț al locuinţei lor înghesuite - alt 
fraier cinstit, a cărui probitate inflexibilă lăsase în urmă o 
văduvă săracă lipită - și iuți iarăși pasul, de data asta împins de 
furie. 

La capătul străzii, un balcon masiv de la primul etaj ieșea 
mult în afară, transformând drumul într-un fel de pasaj. Îşi făcu 
loc printr-un grup de bărbaţi cu fețele buhăite de vin și căldură 
care-și pierdeau vremea prin zonă, intră prin cea mai apropiată 
ușă deschisă și ajunse într-un vestibul jegos. Se simţea un miros 
puternic, aproape animalic, de transpiraţie și spermă. Locuri ca 
acesta se chemau lupanare, de la urletul lupoaicei în călduri. 


Lupa - lupoaică - așa era denumită popular o prostituată - o 
meretrix. Toată colcăiala asta îl îngrețoșa. De sus răzbătea 
sunetul unui flaut, bubuituri pe podeaua de lemn și râsete de 
bărbaţi. Din despărțiturile cu perdea la intrare înșirate de-o 
parte și de alta a culoarului se auzeau sunetele nopții - gemete, 
șoapte, scâncetul unui copil. 

O femeie purtând o rochie verde scurtă stătea pe un taburet 
în semiîntuneric, cu picioarele depărtate. Când îl auzi venind, se 
ridică în picioare și porni spre el cu braţele desfăcute și cu 
buzele de un roșu aprins lăţite într-un zâmbet ce se vroia 
ademenitor. Sprâncenele înnegrite cu antimoniu erau alungite și 
se întâlneau deasupra nasului, ceea ce pentru unii bărbaţi era 
un semn de frumuseţe, dar lui Attilius îi amintea de măștile 
mortuare ale familiei Popidius. În lumina slabă nu-i putea 
distinge vârsta - putea să aibă la fel de bine cincisprezece sau 
cincizeci de ani. 

— Africanus? întrebă inginerul. 

— Cine? răspunse femeia cu un accent pronunțat, probabil din 
Cilicia. 

— Atunci poate Exomnius? A 

La auzul numelui, gura boită se deschise larg. Incercă să-l 
oprească, dar Attilius o dădu la o parte, apucând-o ușor de 
umerii goi, iar apoi trase draperia din spatele ei. Un bărbat gol 
era ghemuit deasupra unei latrine, cu coapsele osoase și 
albăstrii în întuneric. Tresări și ridică privirea. 

— Africanus? întrebă Attilius. 

Expresia bărbatului arăta că nu înţelege. 

— Scuză-mă, cetăţene. 

Attilius lăsă draperia să cadă la loc și se îndreptă către una 
din despărțiturile din celălalt capăt al vestibulului, dar femeia se 
repezi înaintea lui și se așeză în faţa intrării cu brațele întinse. 

— Nu, spuse, nu probleme. Africanus nu aici. 

— Atunci unde? 

Ezita. Sus! Făcu un semn cu capul către tavan. 

Attilius se uită în jur. Nu se vedea nicio scară. 

— Cum ajung acolo? Arată-mi! 

Femeia nu se mișca din loc, iar Attilius se îndreptă către altă 
draperie, dar ea ajunse din nou prima. 

— Arăt la tine, spuse. Pe aici. 


Îi arătă drumul către o a doua ușă. Din despărţitura de alături, 
un bărbat scoase un geamăt extatic. Attilius ieși în stradă iar 
femeia veni după el. La lumina zilei văzu că în claia de păr 
strâns într-un coc complicat se distingeau șuvițe cărunte. 
Transpiraţia săpase dâre adânci în obrajii ei supţi și machiaţi 
grosolan. Nu mai avea mult până când proprietarul bordelului 
avea s-o dea afară, și atunci o să-și facă veacul în necropola de 
după Poarta Vezuviului, unde își va câștiga pâinea desfăcându-și 
picioarele pentru cerșetorii care trăiau printre morminte. 

Işi duse mâna la gâtul cu pielea lăsată, ca și cum ar fi ghicit 
ce-i trecea prin minte, arătă către scara aflată la câţiva pași, iar 
apoi porni grăbită înapoi. In timp ce începea să urce scara auzi 
cum femeia fluieră scurt. Sunt ca Tezeu în labirint, se gândi, atât 
că n-am ghemul Ariadnei care să mă ducă înapoi. Dacă cineva îl 
ataca de sus iar altcineva îi tăia calea de jos nu ar fi avut nicio 
șansă. Când ajunse în capul scărilor, împinse ușa cu putere fără 
să mai bată. 

Bărbatul aproape ieșise pe fereastră, alertat probabil de 
fluieratul prostituatei. Însă inginerul traversă camera și, înainte 
ca omul să poată sări pe acoperișul plat de dedesubt, îl prinse 
de cureaua de la brâu. Era sfrijit și ușor iar Attilius îl trase înapoi 
cum își trage un stăpân câinele de zgardă. Îl așeză pe covor. 

Nimerise în mijlocul unei petreceri. Doi bărbaţi erau întinși pe 
canapele. Un băiat negru strângea un flaut la pieptul gol. O fată 
cu pielea măslinie, goală și ea, cu sfârcurile pictate în argintiu, 
înţepenise în mijlocul dansului pe o masă. O clipă, nimeni nu se 
clinti. Lumina tremurătoare a lămpilor cu ulei dezvăluia scenele 
erotice pictate grosolan pe pereţi - o femeie călare pe un 
bărbat, un bărbat penetrând o femeie pe la spate, doi bărbaţi 
întinși pe spate, fiecare cu mâna pe penisul celuilalt. Unul din 
clienţii întinși își duse încet mâna sub canapea, încercând să 
găsească pe pipăite un cuţit așezat lângă o farfurie cu fructe 
curățate de coajă. Attilius își propti cu putere piciorul în spinarea 
lui Africanus, acesta scoase un geamăt, iar bărbatul de pe 
canapea își retrase imediat mâna. 

— Așa! 

Attilius dădu din cap, apoi zâmbi. Se aplecă și îl apucă iarăși 
pe Africanus de curea, târându-l afară din cameră. 


Adolescentă! spuse Ampliatus în timp ce sunetul pașilor 
Coreliei se pierdea în depărtare. Are nervii întinși ca un arc 
înainte de nuntă. Îți spun cinstit, Popidius, o să fiu mult mai 
liniștit după ce o să treacă din grija mea în ata. 

Soţia lui se ridică să meargă după ea. 

— Nu, femeie, las-o! 

Celsia se așeză ascultătoare, scuzându-se cu un zâmbet față 
de ceilalți oaspeți. Ampliatus se încruntă la ea. De ce să le arate 
respect acestor oameni așa-zis superiori? Putea să-i vândă și să- 
i cumpere pe toţi! 

Înfipse cuțitul în coasta anghilei și îl răsuci, apoi făcu un semn 
iritat către cel mai apropiat sclav ca să se ocupe de tăiat. 
Peștele se holba la el cu ochi roșii și goi. Animalul de companie 
al împăratului, se gândi: un adevărat prinţ în micul lui iaz. Până 
ieri seară. 

Își înmuie pâinea într-un vas cu oțet și se apucă s-o sugă în 
timp ce privea mâna expertă a sclavului cum le umplea celorlalţi 
farfuriile cu bucăţi de carne cenușie, plină de oase. Nimeni nu 
vroia să mănânce, însă niciunul din ei nu îndrăznea să fie primul 
care refuză. Un sentiment de indispoziţie și teamă punea 
stăpânire pe invitaţi, la fel de apăsător ca aerul greu și încărcat 
cu mirosuri de mâncare din jurul mesei. Ampliatus lăsă tăcerea 
stânjenitoare să dureze. De ce i-ar face să se simtă bine? Când 
era sclav și servea la masă nu avea voie nici măcar să 
vorbească în prezența mesenilor. 

Fu servit primul, dar aşteptă până când ceilalți își primiră toți 
farfuriile aurii și abia apoi întinse mâna ca să rupă o bucată de 
carne. O ridică la gură și făcu o pauză, privind în jurul mesei 
până când ceilalţi îi urmară unul câte unul, fără nicio tragere de 
inimă, exemplul, începând cu Popidius. 

Era un moment pe care îl așteptase toată ziua. Vedius Pollio 
își arunca sclavii la anghile nu doar pentru noutatea 
spectacolului - un om sfâșiat de fiare sub apă, nu în arenă - ci și 
pentru că în calitate de gurmand susținea că murenele căpătau 
de la carnea de om un gust mai picant. Ampliatus mestecă cu 
atenție, dar nu simți nimic. Carnea era insipidă și aţoasă - 
aproape necomestibilă - și cunoscu aceeași dezamăgire ca în 
după-amiaza dinainte, pe malul mării. Ca și atunci, se pregătise 
de o experienţă fără seamăn și nu se alesese cu nimic. 


Scoase carnea din gură cu degetele și o aruncă dezgustat pe 
farfurie. Incercă să glumească: 

— Așa deci. Se pare că anghilele sunt ca femeile, trebuie să te 
înfrupţi din ele cât sunt tinere. 

Luă paharul de vin ca să scape de gustul rău din gură. Era clar 
însă că orice plăcere dispăruse. Oaspeţii tușeau politicos în 
şervet sau își scoteau osișoarele din dinți și Ampliatus știa că 
după ce vor pleca de la masă aveau să râdă de el zile întregi, 
mai ales Holconius și bulangiul ăla obez de Brittius. 

„Prietene, ai auzit-o pe ultima cu Ampliatus? Crede că peștele 
devine mai bun pe măsură ce îmbătrânește, ca vinul!” 

Luă încă o gură de vin, clătindu-și gura cu el, și tocmai se 
pregătea să propună un toast - pentru împărat! Pentru Armata! 
— când observă că intendentul se apropie de masă ducând în 
mână o cutie. Scutarius ezită, nedorind în mod evident să-și 
deranjeze stăpânul într-o problemă de afaceri în timpul mesei, 
iar Ampliatus se pregătea într-adevăr să-l facă cu ou și cu oțet, 
dar ceva din expresia celuilalt îl reţinu... 

Işi smulse șervetul de la gât, se ridică, făcu un semn politicos 
cu capul către invitaţi și îi dădu de înțeles lui Scutarius să-l 
urmeze în tablinum. Imediat ce ieșiră din sala de mese întinse 
mâna: 

— Ce e? Dă-o încoace! 

Era o capsa, un toc pentru documente din lemn ieftin de fag, 
acoperit cu piele netăbăcită, de felul celor în care își duceau 
școlarii cărțile. Încuietoarea fusese ruptă. Ampliatus desfăcu 
capacul. lnăuntru erau douăsprezece rulouri mici de papirus. 
Scoase unul la întâmplare. Era plin cu șiruri de numere și o clipă 
îi jucară în faţa ochilor fără să înţeleagă nimic, dar apoi semnele 
căpătară sens - se pricepuse întotdeauna la cifre - și înțelese. 

— Unde e cel care le-a adus? 

— Așteaptă în vestibul, stăpâne. 

— Du-l în grădina veche. Spune la bucătărie să servească 
desertul și zi-le oaspeților că mă întorc repede. 

Ampliatus o luă prin spatele sălii de mese și urcă treptele largi 
înspre curtea casei sale. Cumpărase această locuinţă în urmă cu 
zece ani, stabilindu-se intenţionat chiar lângă reședința 
ancestrală a familiei Popidius. Ce plăcere să trăiască pe picior 
de egalitate cu foștii săi stăpâni și să stea la pândă, știind încă 
de atunci că într-o zi va reuși cumva să facă o gaură în zidul 


gros al grădinii și să se prelingă de cealaltă parte, ca o armată 
răzbunătoare capturând un oraș inamic. 

Se așeză pe banca rotundă de piatră din mijlocul grădinii, sub 
umbra unei bolți acoperite de trandafiri. Aici îi plăcea să se 
ocupe de afacerile cele mai secrete. Nimeni nu putea să se 
apropie fără să fie văzut. Deschise iarăși cutia, scoase pe rând 
fiecare papirus și apoi își ridică ochii către cerul larg, fără niciun 
nor. Auzea sticleţii Coreliei ciripind în cuștile de pe acoperiș și, în 
depărtare, freamătul orașului care revenea la viaţă după lunga 
siestă. Hanurile și birturile o să se scalde în bani, cu toți oamenii 
care năvăleau pe străzi gata pentru sacrificiile în cinstea lui 
Vulcan. 

Salve lucrum! 

Lucrum gaudium! 

Auzi că se apropie cineva, dar nu ridică privirea. 

— Deci, spuse Ampliatus, se pare că avem o problemă. 


Corelia primise sticleţii la puţină vreme după ce familia se 
mutase în această casă, când fata împli- nea zece ani. l-a hrănit 
cu atenţie de mamă, s-a ocupat de ei când se îmbolnăveau, i-a 
privit ieșind din ou, împerechindu-se, crescând și murind, iar 
acum colivia lor era locul unde venea de fiecare dată când vroia 
să fie singură. Ocupa jumătate din micul balcon al camerei sale, 
de-asupra grădinii înconjurate de un peristil. Partea de sus a 
coliviei era acoperită, ca să protejeze păsările de soare. 

Stătea ghemuită în colțul cu umbră, cu bărbia sprijinită de 
genunchi și cu braţele în jurul picioarelor, când deodată auzi că 
intră cineva în curte. Se aplecă puţin în faţă, ca să tragă cu 
ochiul peste balustrada joasă. Tatăl ei se așezase pe banca 
circulară din piatră, având alături o cutie din care scotea niște 
hârtii și le citea. O puse deoparte pe ultima și își întoarse 
privirea către cer, uitându-se în direcţia ei. Fata își retrase 
repede capul. Lumea zicea că seamănă cu el: „E leit taică-su!” 
Și cum era un bărbat chipeș, pe vremuri fetei îi făcea plăcere să 
audă asta. 

Îl auzi vorbind: 

— Deci se pare că avem o problemă. 

De mic copil descoperise că peristilul avea o proprietate 
ciudată. Pereţii și coloanele părea să capteze sunetul vocilor și 
să îl trimită în sus, astfel încât șoapte care jos abia se auzeau 


ajungeau la ea clare ca niște discursuri din ziua alegerilor. 
Firește că asta făcea și mai minunat ascunzișul ei secret. Cele 
mai multe din lucrurile pe care le-a auzit de aici nu aveau niciun 
sens pentru ea - contracte, hotare, rata dobânzii - dar rămânea 
plăcerea de a avea o fereastră secretă înspre lumea adulților. 
Nu-i spusese nici măcar fratelui ei de asta, pentru că nu 
începuse să descifreze misteriosul limbaj al afacerilor tatălui ei 
decât în ultimele luni. Și tot de aici auzise în urmă cu o lună cum 
tatăl ei și Popidius se tocmiseră pe viitorul ei: cutare sumă va fi 
scăzută la anunţul logodnei, întreaga datorie va fi ștearsă după 
încheierea căsătoriei, proprietatea va fi returnată în cazul în 
care nu va apărea un copil, numitul copil va moșteni integral la 
majorat... 

„Mica mea Venus,” așa îi spunea pe vremuri. „Mica mea 
Diana neînfricată.” 

„„se va plăti o primă pentru virginitate, care va fi atestată de 
către medicul Pumponius Magonianus, dar la care se va renunţa 
dacă se semnează contractele în termenele stipulate... 

— Vorbind ca de la bărbat la bărbat, Popidius, își auzise tatăl 
șoptind, eu am fost tot timpul de părere să nu ne pierdem prea 
mult în chichiţe juridice - un futai de calitate e neprețţuit. 

„Mica mea Venus...” 

„Se pare că avem o problemă...” 

O voce masculină - o voce aspră pe care nu o cunoștea - 
răspunse. 

— Da, se poate spune că avem o problemă. 

La care Ampliatus răspunse: 

— Și problema se cheamă Marcus Attilius... 

Se aplecă iarăși, ca să nu-i scape niciun cuvânt. 


Africanus nu vrea scandal. Africanus e om cinstit. Attilius îl 
împingea în jos pe scări fără să-i asculte prea atent protestele, 
privind tot timpul peste umăr ca să se asigure că nu-i urmărea 
nimeni. 

— Sunt în misiune oficială și mă ocup de o problemă a 
împăratului. Trebuie să văd unde locuia Exomnius. Și repede! 

Când auzi de împărat, Africanus se lansă într-o nouă rundă de 
asigurări în privinţa bunelor sale intenții. Attilius îl zgâlțăi puţin. 

— N-am timp să ascult toate astea. Du-mă în camera lui. 

— E încuiată. 


— Unde e cheia? 

— Jos, la parter. 

— Adu-o. 

Când ajunseră în stradă, îl împinse pe proprietarul bordelului 
în holul întunecat și rămase de pază în timp ce își scotea cutia 
cu bani din ascunzătoare. Meretrix în rochia verde și scurtă 
revenise pe scaunul ei. 

— Zmyrina - așa îi spunea Africanus - Zmyrina, care e cheia 
de la camera lui Exomnius? 

Mâinile îi tremurau atât de tare, încât când reuși în fine să 
deschidă cutia și să ia cheile le scăpă pe jos, femeia trebuind să 
se aplece ca să le culeagă, după care alese o cheie de pe inel și 
i-o arătă. 

— De ce te-ai speriat așa? întrebă Attilius. De ce s-o iei la 
goană la auzul unui nume? 

— Nu vreau să fie probleme, repetă Africanus. 

Luă cheia și porni înainte către cârciuma de alături. Era un 
local ieftin, o tejghea de piatră cu găuri pentru borcanele cu vin 
și cam atât. Nu aveai unde să te așezi. Cei mai mulți dintre cei 
care beau stăteau afară, pe stradă, sprijiniți de perete. Attilius 
presupuse că aici era locul unde clienţii lupanarului își așteptau 
rândul și apoi reveneau ca să prindă forţe și să se laude cu ce- 
au făcut. Avea același miros infect ca și bordelul și Attilius se 
gândi ce mult trebuie să fi căzut Exomnius - corupția îi mâncase 
sufletul - ca să sfârșească în acest loc. 

Africanus era mărunt și sprinten. Braţele și picioarele le avea 
păroase ca o maimuţă. Poate că așa își căpătase numele - de la 
maimutele africane din forum, care făceau acrobaţii legate de 
un lanţ, adunând astfel câteva monede pentru proprietarii lor. 
Trecu repede prin cârciumă și urcă pe scările șubrede de lemn. 
Se opri cu cheia în mână și își dădu capul într-o parte, uitându- 
se atent la Attilius. 

— Cine ești? îl întrebă. 

— Deschide! 

— Nu m-am atins de nimic. Ai cuvântul meu. 

— Ei, dacă-i așa, te cred. Hai deschide! 

Negustorul de carne vie se întoarse și vru să bage cheia în 
ușă dar imediat scoase un strigăt de uimire. Arătă spre 
încuietoare și când Attilius se apropie, văzu că fusese forţată. În 
cameră era întuneric iar aerul păstrase tot felul de mirosuri - 


așternuturi, piele, mâncare stricată. Dungile subţiri de lumină de 
pe peretele opus indicau locul ferestrei cu oblonul tras. 
Africanus intră primul, se împiedică de ceva în întuneric și apoi 
deschise fereastra. Lumina după-amiezii scoase brusc la iveală o 
harababură de haine aruncate peste tot și mobile întoarse cu 
fundul în sus. Africanus privea uimit în jur. 

— Habar n-am cine a făcut asta, îţi jur. 

Attilius se lămuri dintr-o privire cum stătea treaba. Nu erau 
multe lucruri în cameră - un pat cu o saltea subţire, o pernă și o 
pătură maronie aspră, un ibric pentru toaletă, o oală de noapte, 
o ladă - dar nimic nu rămăsese la locul său. Până și salteaua 
fusese despicată; părul de cal cu care era umplută ieșea afară în 
smocuri. 

— Îţi jur, repetă Africanus. 

— Bine, te cred, spuse Attilius. 

Chiar îl credea. Africanus n-avea niciun motiv să-și spargă 
încuietoarea în condiţiile în care avea cheia, și nici n-ar fi lăsat 
camera cu fundu-n sus. Pe o măsută cu trei picioare se găsea o 
bucată de marmură verzuie, care la o examinare mai atentă se 
dovedi a fi o jumătate de pâine. Alături mai erau un cuţit și un 
măr putrezit. În praf erau dâre proaspete, lăsate de o mână. 
Attilius își trecu mâna peste masă și se uită apoi la negreala 
adunată pe deget. S-a întâmplat de curând, se gândi. Praful nu 
apucase să se așeze la loc. Poate asta explica de ce Ampliatus 
fusese atât de dornic să-i arate noile băi până în cele mai mici 
amănunte - ca să-l ţină deoparte cât timp era percheziţionată 
camera. Ce idiot fusese, cu discursurile lui despre pinul de la 
câmpie și lemnul de măslin întărit în foc. Se întoarse către 
celălalt. 

— De când locuia Exomnius în camera asta? 

— Trei ani. Poate patru. 

— Dar nu stătea tot timpul aici, nu? 

— Venea și pleca. 

Attilius își dădu seama că nici măcar nu știa cum arăta 
Exomnius. Urmărea o fantomă. 

— Nu avea niciun sclav? 

— Nu. 

— Când l-ai văzut ultima dată? 

— Pe Exomnius? 


Africanus ridică din umeri. Cum să mai ţină minte? Avea 
atâţia clienţi, vedea atâtea feţe. 

— Când își plătea chiria? 

— Plătea în avans. La calendele fiecărei luni. 

— Deci ţi-a plătit la începutul lui august? Africanus încuviinţă 
din cap. Atunci un lucru era sigur. Orice i s-ar fi întâmplat, 
Exomnius nu își planificase dispariţia. Era în mod evident un om 
zgârcit. N-ar fi plătit camera dacă n-avea de gând s-o 
folosească. 

— Du-te, spuse. O să aranjez eu camera. 

Africanus păru că vrea să protesteze, dar când Attilius făcu un 
pas către el își ridică mâinile ca să arate că cedează și ieși afară. 
Inginerul închise ușa ruptă în urma lui și ascultă zgomotul 
pașilor coborând scările. 

Se învârti de colo-colo prin cameră, punând lucrurile la loc ca 
să-și facă o idee despre cum arăta de fapt locul, ca și cum astfel 
ar fi putut face să apară vreo urmă a lucrului care lipsea. Puse 
salteaua spintecată la loc pe pat și așeză perna - tăiată și ea - 
la cap. Împături cuvertura subţire. Se întinse. Când întoarse 
capul remarcă o aglomerare de puncte negre pe perete și își 
dădu seama că erau insecte strivite. Și-l imagină pe Exomnius 
stând aici, în căldura înăbușitoare și omorând gândacii din pat. 
Dacă lua într-adevăr mită de la Ampliatus, de ce trăia ca un 
sărăntoc? își cheltuise toţi banii pe femei? Puțin probabil. O 
tăvăleală cu una din fetele lui Africanus nu putea să coste mai 
mult de câteva monede de aramă. 

Un scârţăit în podea îi întrerupse gândurile. 

Se ridică foarte încet și se întoarse spre ușă. Pe sub lemnul 
ieftin se vedea clar umbra mișcătoare a unei perechi de 
picioare, și o clipă fu convins că era Exomnius, venit să-i ceară 
explicaţii acestui străin care îi luase slujba, îi invadase 
proprietatea și acum stătea întins pe patul lui în camera 
ravășită. 

— Cine-i acolo? întrebă, și când ușa se deschise ușor și văzu 
că nu era decât Zmyrina se simţi în mod ciudat aproape 
dezamăgit. Da, spuse. Ce vrei? l-am zis lui Africanus să fiu lăsat 
în pace. 

Femeia rămăsese în prag. Rochia era despicată și lăsa să i se 
vadă picioarele lungi. Pe una din coapse avea o vânătaie cât un 
pumn. Se uită prin cameră și își duse mâinile la gură îngrozită. 


— Cine făcut asta? 

— Eu ar trebui să te întreb pe tine. 

— Zis la mine că o să are grijă de mine. 

— Poftim? 

Zmyrina intră în încăpere. 

— Zis la mine că la întoarcere o să are grijă de mine. 

— Cine? 

— Aelianus. El zis. 

li luă o clipă să-și dea seama că se referă la Exomnius. 
Exomnius Aelianus. Era prima persoană care îi spunea fostului 
aquarius pe numele mic. Asta spunea totul despre personaj. În 
afara unei curve, n-avea pe nimeni apropiat. 

— Păi să știi că nu se mai întoarce ca să aibă grijă de tine, 
spuse Attilius cu o voce tăioasă. Nici în alte scopuri. 

Femeia se ștergea într-una la nas cu dosul palmei și inginerul 
își dădu seama că plângea. 

— El murit? 

— Tu artrebui să știi. 

Attilius își mai îmblânzi glasul: 

— Adevărul e că nu știe nimeni. 

— Cumpără pe mine de la Africanus. Așa zis el. Nu mai curva 
tuturor. Specială pentru el. Înțelegi? își duse mâinile la piept, le 
îndreptă spre Attilius și apoi și le duse iar la piept. 

— Da, înțeleg. 

Se uită la Zmyrina cu mai mult interes. Știa că nu e un lucru 
neobișnuit, mai ales în această parte a Italiei. Când se retrăgeau 
din Marină după cei douăzeci și cinci de ani de serviciu și 
primeau cetățenia romană, primul lucru pe care îl făceau 
marinarii străini cu banii primiţi era să meargă în prima piață de 
sclavi și să-și cumpere o nevastă. Prostituata se aplecă și începu 
să culeagă hainele împrăștiate pe jos, împăturindu-le și 
punându-le la loc în ladă. Și poate că era o bilă albă pentru 
Exomnius, se gândi inginerul, că o alesese pe ea șinu pe una 
mai tânără sau mai frumoasă. Sigur că era posibil s-o fi minţit 
când i-a zis că se va întoarce după ea. Oricare ar fi fost situaţia, 
dispariţia principalului ei client îi lăsa viitorul în aer. 

— Și avea bani? Destui bani ca să te cumpere? Dacă te uiţi în 
jur nu prea-ţi vine să crezi. 


— Nu aici, Se așeză pe jos cu cu picioarele sub ea și privi în 
sus către el cu dispreţ. Nu siguranţă banii aici. Banii ascunși. 
Bani mulţi. Loc isteţ. Nimeni găsește. Așa zis. Nimeni. 

— Cineva a încercat... 

— Bani nu aici. 

Era foarte sigură. Fără îndoială că îi căutase peste tot când 
bărbatul era' plecat. 

— Ţi-a spus vreodată unde erau ascunși? 

Căscă ochii la el, cu gura roșie ca sângele deschisă, apoi 
deodată își înclină capul. Umerii i se scuturau. La început crezu 
că plânge iarăși, dar când se întoarse spre el văzu că râdea cu 
lacrimi. 

— Nu! Începu să se scuture iarăși. 

Părea aproape un copil, atât era de încântată. Bătea din 
palme. Era cel mai amuzant lucru pe care-l auzise - și inginerul 
îi dădea dreptate - gândul că Exomnius i-ar fi spus unei 
prostituate a lui Africanus unde și-a ascuns banii. Chiar era 
amuzant. Incepu și el să râdă, apoi se ridică de pe saltea și 
rămase așezat pe marginea patului. 

Nu mai avea rost să-și piardă timpul aici. 

De pe palier se mai uită o dată la ea. Stătea în continuare pe 
jos, în aceeași poziţie, cu o tunică a lui Exomnius lipită de faţă. 

XXX 

Attilius porni grăbit înapoi pe unde venise, de-a lungul 
străzilor lăturalnice și întunecate. Se gândi că ăsta trebuie să fi 
fost drumul lui Exomnius de la bordel la castellum aquae. Asta 
vedea el de câte ori venea încoace - curvele și beţivii, bălțile de 
urină și voma întărită în rigole, desenele de pe pereţi și efigiile 
lui Priapus de lângă intrări, cu falusul său enorm de care erau 
agăţaţi clopoței care să alunge duhurile rele. Oare la ce se 
gândea când a trecut ultima dată pe aici? La Zmyrina? La 
Ampliatus? La siguranţa banilor ascunși? 

Aruncă o privire înapoi, însă nimeni nu-i acorda nicio atenţie. 
Se simţi totuși ușurat când ajunse pe strada centrală, în 
siguranţa pe care i-o dădea lumina zilei. 

Orașul era mult mai liniștit decât fusese dimineaţa, căldura 
soarelui ţinându-i acum pe oameni în case, iar inginerul avansa 
cu pași repezi pe deal, înspre Poarta Vezuviului. Când ajunse 
aproape de micul scuar din faţa clădirii castellum aquae, văzu 
boii și căruțele pline cu unelte și materiale. Un grup de oameni 


stăteau întinși pe jos la intrarea unei cârciumi, râzând de ceva. 
Calul pe care îl închiriase era priponit de un stâlp. lar Polites - 
credinciosul Polites, cel mai de încredere membru al echipei sale 
- tocmai îi ieșea în întâmpinare. 

— Ai stat mult, aquarius. 

Attilius se făcu că nu remarcă tonul de reproș. 

— Acum sunt aici. Unde e Musa? 

— N-a sosit încă. 

— Poftim? 

Trase o înjurătură și își puse mâna streașină la ochi ca să 
vadă poziţia soarelui. Au trecut patru ore... nu, aproape cinci de 
când plecaseră cei doi. Se aștepta ca până acum să primească 
vești de la ei. 

— Câţi oameni avem? 

— Doisprezece. Polites își freca palmele încurcat. 

— Ce-i cu tine? 

— Sunt o haită de bădărani, aquarius. 

— Da? Câtă vreme sunt buni de muncă nu mă interesează să 
aibă maniere alese. 

— Beau întruna de o oră. 

— Aha. Păi ar fi timpul să se oprească. 

Attilius  traversă  scuarul către cârciumă. Ampliatus îi 
promisese cei mai puternici sclavi și își ţinuse și de data asta 
cuvântul cu vârf și îndesat. Arătau ca o echipă de gladiatori. 
Aveau braţele tatuate și își treceau de la unul la altul un ulcior 
cu vin, iar ca să-și omoare timpul îl aduseseră pe Tiro de la 
castellum și jucau un joc cu el. Unul din ei îi luase pălărioara de 
fetru din cap, iar când băiatul se întorcea neputincios către cel 
la care bănuia că se află acesta i-o arunca altuia. 

— Terminati, interveni inginerul. Lăsaţi-l în pace pe ăsta mic. 
Nimeni nu-l băgă în seamă. Ridică glasul. 

— Sunt Marcus Attilius, aquarius responsabil cu Aqua Augusta 
sunteti la ordinele mele. 

Apucă pălăria lui Tiro și i-o îndesă pe cap. 

— Întoarce-te la castellum, Tiro. 

lar apoi, către grupul sclavilor: 

— Aţi băut destul. Trebuie să plecăm. 

Cel la care ajunsese ulciorul cu vin îl privi nepăsător pe 
Attilius. Ridică vasul de lut la gură, își dădu capul pe spate și 
începu să bea. Vinul i se scurgea pe bărbie și de acolo pe piept. 


Ș 


Se auzi un cor de aclamații admirative iar Attilius simţi cum e 
cuprins de furie. Atâta pregătire, atâta muncă, atâta pricepere și 
ingeniozitate câte intrau în construirea unui apeduct - totul 
pentru ca brute ca aceștia sau ca Africanus să aibă apă. Ar 
trebui lăsaţi să zacă lângă o mlaștină plină de țânțari. 

— Cine e șeful printre voi? 

Cel care băuse își luă ulciorul de la gură. 

— Șeful, repetă în batjocură. Ce puii mei crezi că-i aici, 
armată? 

— Ești beat, spuse Attilius, încercând să rămână calm. Dar eu 
sunt treaz și mă grăbesc. lar voi veniţi cu mine. 

Ridică piciorul și dădu un șut ulciorului, făcându-l să zboare 
din mâna sclavului. Vasul porni învârtindu-se prin aer și ateriză 
pe o parte, fără să se spargă, cu vinul curgând pe caldarâm. 
Timp de câteva momente nu se auzi decât gâlgâitul vinului, apoi 
se stârni agitaţie - bărbaţii se ridicau, strigau, cel cu vinul se 
repezi înainte, părând că vrea să-și înfigă dinţii în piciorul lui 
Attilius. Peste toată această larmă se auzi deodată o voce 
tunătoare - „Opriţi-vă!” - și un bărbat uriaș, mult peste un 
metru optzeci, traversă în fugă scuarul și se așeză între Attilius 
și ceilalţi. Işi desfăcu braţele ca să le tină calea. 

— Sunt Brebix, spuse. Libert. Avea o barbă roșie și aspră, 
tăiată în formă de lopată. Dacă e să fie cineva șef, atunci eu 
sunt. 

— Brebix. Attilius dădu din cap. 

O să ţină minte numele. Văzu că acesta chiar era gladiator, 
sau mai degrabă fusese. Avea emblema unităţii sale de luptă 
tatuată pe braţ - un șarpe pregătindu-se să atace. 

— Trebuia să ajungi aici acum o oră. Spune-le oamenilor tăi 
că dacă au vreo nemulţumire n-au decât s-o discute cu 
Ampliatus. Spune-le că nu e niciunul obligat să vină cu mine, dar 
cine alege să rămână va trebui să răspundă în faţa stăpânului 
vostru. Şi acum scoateţi căruțele pe poartă. Ne întâlnim în afara 
zidurilor. 

Se răsuci pe călcâie și bărbaţii de la celelalte cârciumi, 
adunaţi în scuar sperând să vadă o bătaie, se dădură la o parte 
ca să-i facă loc. Tremura de furie și trebui să-și strângă pumnul 
ca să nu se vadă. 

— Polites! 

— Aici! 


Sclavul își făcu loc prin mulţime. 

— Adu-mi calul! Am pierdut destul timp. 

Polites se uită neliniștit către Brebix, care își conducea trupa 
îndărătnică la căruţe. 

— Oamenii ăștia, aquarius... n-am încredere în ei. 

— Nici eu. Dar n-avem ce face. Hai, adu-mi calul. O să dăm de 
Musa pe drum. 

Polites plecă grăbit, iar Attilius aruncă o privire pe deal în jos. 
Pompei nu arăta a staţiune litorală ci mai degrabă a garnizoană 
de graniță: un oraș în ascensiune. Ampliatus îl reconstruia după 
propriul chip. Dacă nu l-ar mai vedea niciodată n-ar regreta 
nimic de aici - nimic cu excepţia Coreliei. Se întrebă ce făcea 
fata în timpul ăsta, dar când începu să i se înfiripe în faţa ochilor 
imaginea ei mergând prin apă către el își impuse să și-o 
îndepărteze din minte. Trebuia să plece de aici, să ajungă la 
Augusta, să o repare, apoi să revină la Misenum și să verifice 
evidenţele apeductului, ca să descopere matrapazlăcurile lui 
Exomnius. Astea erau priorităţile. Era o prostie să se gândească 
la orice altceva. 

Lângă castellum, Tiro stătea ghemuit la umbră. Attilius 
aproape își ridică mâna în semn de rămas bun dar privirea îi 
căzu pe ochii agitaţi și goi ai băiatului. 


Ceasul public arăta ora a noua când Attilius trecu călare pe 
sub bolta lungă a Porții Vezuviului. Ecoul potcoavelor pe piatră 
dădeau impresia că trece un mic detașament de cavalerie. 
Vameșul își scoase capul din gheretă ca să vadă ce se întâmplă, 
apoi căscă și se retrase la loc. 

Inginerul nu fusese niciodată un călăreț foarte priceput. Dar 
de data asta se bucura că e călare. Așa era mai înalt și în 
situaţia lui orice avantaj era binevenit. Se apropie de Brebix și 
de oamenii lui, iar aceștia fură nevoiţi să se uite în sus către el, 
cu ochii mijiţi din cauza cerului strălucitor. 

— Vom urma traseul apeductului către Vezuviu, spuse 
inginerul. 

Calul se răsuci și trebui să strige înapoi peste umăr: 

— Și ne mișcăm repede. Vreau să ajungem înainte să se 
înnopteze. 

— Să ajungem unde? întrebă Brebix. 


— Încă nu știu. Dar când vom fi acolo o să recunoaștem locul 
cu siguranță. 

Răspunsul său cam vag îi făcu pe oameni să se agite - și nu 
puteai să-i condamni. Ar fi preferat și el să știe unde merg. Lua- 
l-ar naiba pe Musa! Își struni calul și îl întoarse către câmpie. Se 
ridică în șa ca să poată vedea drumul dincolo de necropolă. 
Mergea drept către munte printre parcele dreptunghiulare cu 
măslini și porumb, despărțite de ziduri joase de piatră și șanțuri 
- loturi atribuite cu decenii în urmă legionarilor lăsaţi la vatră. Pe 
drumul pavat nu era înghesuială - două-trei căruțe, câţiva 
oameni mergând pe jos. Nici urmă de norul de praf pe care l-ar 
ridica un cal în galop. Lua-l-ar naiba... 

— Printre băieţi sunt câţiva care n-ar prea vrea să fie în 
preajma Vezuviului după căderea întunericului, spuse Brebix. 

— De ce, le e frică? 

— Uriașii, strigă unul din bărbaţi. 

— Uriașii? 

Brebix începu să explice, aproape cerându-și scuze: 

— S-au văzut uriași, aquarius, mai mari ca oamenii. Bântuie 
pământul ziua și noaptea. Uneori zboară prin aer. Vocile lor sunt 
ca niște tunete. 

— Poate chiar asta sunt, tunete, spuse Attilius. V-aţi gândit la 
asta? Pot fi tunete și fără să plouă. 

— Da, dar acestea nu sunt niciodată în aer. Sunt pe pământ. 
Chiar sub pământ. 

— Deci de-asta vă îmbătațţi? 

Attilius izbucni într-un râs puţin forţat. 

— Pentru că vă e teamă să fiți în afara orașului pe întuneric? 
Și pretinzi că ai fost gladiator, Brebix? Mă bucur că n-am pariat 
niciodată pe tine. Sau vă luptaţi doar cu băieţei orbi? 

Brebix începu să înjure, dar inginerul continuă să le vorbească 
celorlalţi peste capul lui. 

— l-am cerut stăpânului vostru să-mi dea bărbaţi, nu muieri. 
Gata cu vorbăria! Mai avem de mers opt kilometri până se 
întunecă. Poate chiar cincisprezece. Așa că luaţi boii și veniţi 
după mine. 

Își înfipse călcâiele în coastele calului și acesta porni la trap. 
Trecură pe aleea dintre morminte. Pe unele fuseseră lăsate flori 
și mici ofrande de hrană, cu ocazia Sărbătorii lui Vulcan. Câţiva 
oameni erau ieșiți la picnic la umbra chiparoșilor. Șopârle mici și 


negre se mișcau dezordonat pe boitele de piatră, ca niște 
crăpături întinzându-se rapid în toate direcţiile. Nu se uită 
înapoi. Era sigur că oamenii îl vor urma. li întărâtase și în plus le 
era teamă de Ampliatus. 

La marginea cimitirului trase de hăţuri și aşteptă până când 
auzi scârţâitul căruţelor înaintând cu greu peste pietre. Erau 
vehicule din cele mai primitive: osia se învârtea odată cu roata - 
un simplu disc tăiat dintr-un trunchi de copac, gros de aproape 
jumătate de metru. Huruitul lor se auzea de la peste un 
kilometru. Mai întâi trecură pe lângă el boii, cu capetele lăsate, 
fiecare pereche fiind condusă de un om cu un băț, apoi căruțele 
hodorogite și la urmă restul grupului de muncitori. li numără. 
Erau toţi, inclusiv Brebix. De-a lungul drumului, bornele 
apeductului - câte una la o sută de pași - se pierdeau în 
depărtare. Între ele, la intervale egale, erau capacele din piatră 
prin care se putea intra în tunel. Regularitatea și precizia cu 
care erau înșirate îi provocau inginerului un efemer sentiment 
de încredere. Avea măcar mulțumirea că aici era pe un teren 
familiar. 

Își îndemnă calul. 

O oră mai târziu, când soarele după-amiezii cobora înspre 
golf, traversaseră jumătate din câmpie. Loturile înguste și 
scorojite de pământ și șanțurile uscate ca piatra se întindeau de 
jur-împrejur, zidurile și turnurile de pază maronii ale orașului 
dispăreau în praful ridicat în urma lor, iar apeductul îi conducea 
implacabil înainte, către piramida de un albastru cenușiu a 
Vezuviului, ridicându-se tot mai impunătoare în fața lor. 


Hora duodecima 


[18:47] 


Deși în stare de compresie rocile sunt extrem de rezistente, în 
stare de tensiune ele sunt slabe (rezistență de aproximativ 1,5 x 
101 bari). Astfel, rezistenta rocilor care acoperă un rezervor de 
magmă în curs de răcire și veziculare este depășită cu ușurință 
cu mult timp înainte de solidificarea magmei. Odată produs 
acest fenomen, are loc o erupție explozivă. 


Vulcanii: O perspectivă Planetară 


Pliniu urmărise frecvența vibraţiilor toată ziua - mai exact 
secretarul său, Alexion, făcuse asta pentru el, așezat la masa 
din biblioteca amiralului cu clepsidra într-o parte și vasul cu vin 
în cealaltă. 

Faptul că era sărbătoare nu schimba cu nimic programul 
obișnuit al amiralului. Muncea indiferent de zi. Se întrerupsese 
din citit și dictat o singură dată, la jumătatea dimineţii, ca să-și 
ia rămas-bun de la oaspeţii săi și insistase să coboare cu ei până 
în port, ca să-i conducă până la vasele lor. Lucius Pomponianus 
și Livia se duceau la Stabiae, de cealaltă parte a golfului, și 
urmau s-o ia în modesta lor corabie și pe Rectina, care mergea 
la Villa Calpurnia din Herculaneum. Pedius Cascus urma să plece 
către Roma fără soţie, în corabia sa liburniană, pentru un 
consiliu cu împăratul. Dragii lui prieteni de-o viață! li îmbrăţișase 
pe toți cu căldură. Pomponianus se cam ţinea de clovnerii, era 
adevărat, dar tatăl lui, marele Pomponianus Secundus, fusese 
patronul lui Pliniu și acesta simțea că are o datorie de onoare 
față de familie. Cât despre Pedius și Rectina - generozitatea lor 
faţă de el nu avea limite. Locuind în afara Romei, i-ar fi fost 
foarte greu să termine /storia Naturală dacă n-ar fi avut la 
dispoziţie biblioteca lor. 

Chiar înainte să se urce pe punte, Pedius îl luă de braț. 

— N-am vrut să aduc vorba mai devreme, Pliniu... ești sigur 
că ţi-e bine? 

— Sunt prea gras, răspunse Pliniu aproape horcăind, în rest n- 
am nimic. 


— Doctorii ce ţi-au zis? 

— Doctorii? N-am de gând să-i las pe pungașii ăia din Grecia 
să se apropie de mine. Doctorii sunt singurii oameni care pot 
omori un om fără să fie pedepsiţi. 

— Dar nu te vezi cum arăţi... inima... 

— În boala cardiacă singura speranţă de ameliorare ţine de 
vin. Ar trebui să-mi citeşti cartea. lar vinul, dragul meu Pedius, e 
un medicament pe care mi-l pot administra și singur. 

Senatorul îl privi pătrunzător și apoi spuse pe un ton sumbru. 

— Împăratul e îngrijorat din cauza ta. 

Pliniu simţi un junghi în inimă. Făcea parte și el din consiliul 
imperial. De ce oare nu fusese invitat la întrunirea unde se 
grăbea Pedius să ajungă? 

— Ce vrei să zici? Crede că sunt depășit? 

Pedius tăcu - o tăcere care spunea totul. Işi desfăcu brațele 
iar Pliniu se aplecă spre el și îl îmbrăţișă, bătându-l prietenește 
pe spate pe senator cu mâna sa dolofană. 

— Ai grijă de tine, prietene! 

— Şi tu la fel! 

Spre rușinea lui, când se retrase din îmbrăţișare obrazul lui 
Pliniu era umed. Rămase pe chei cu ochii în zare până când 
vasele dispărură. Cam cu asta se ocupa de-o vreme încoace: 
privea lumea cum pleacă. 

Conversaţia cu Pedius îi rămăsese în minte tot restul zilei, în 
timp ce își târșâia picioarele încoace și-ncolo pe terasă, intrând 
din când în când în bibliotecă ca să verifice coloanele ordonate 
de cifre înșirate de Alexion. „Împăratul e îngrijorat din cauza ta.” 
La fel ca durerea din coaste, vorbele nu vroiau să dispară. 

Se refugie ca întotdeauna în observaţiile sale științifice. 
Numărul de episoade armonice, după cum hotărâse să le spună 
vibraţiilor, crescuse ușor. Cinci în prima oră, șapte în a doua, opt 
în cea de-a treia și așa mai departe. Și mai frapantă fusese 
creșterea duratei lor. Prea mici la începutul zilei ca să poată fi 
măsurate, pe măsură ce trecea timpul Alexion reușise să le 
estimeze durata cu ajutorul clepsidrei - mai întâi a zecea parte 
dintr-o oră, apoi o cincime, până când pentru a unsprezecea oră 
consemnase o singură vibraţie continuă. 

— Trebuie să  modificăm nomenclatura, murmură Pliniu, 
aplecându-se peste umărul sclavului. E insuficient să numim 
aceste mișcări „episoade”. 


Și, parcă proporţional cu mișcările pământului, ca și cum 
Omul și Natura ar fi fost conectaţi printr-o legătură invizibilă, din 
oraș veneau vești tot mai multe despre tulburări - bătăi la 
fântânile publice când s-a întrerupt alimentarea de dimineaţă 
înainte să-și poate umple toată lumea vasele; o răzmeriţă la 
intrarea în băile publice când a devenit evident că nu se vor 
deschide la ora a șaptea; o femeie înjunghiată mortal pentru 
două amfore cu apă - apă! — de un beţiv, în apropiere de 
Templul lui Augustus; iar acum se zvonea că bande înarmate 
stau prin preajma fântânilor, așteptând să se încaiere. 

Lui Pliniu nu-i fusese niciodată greu să dea ordine. Era esenţa 
condiției de comandant. Decretă că sacrificiile în cinstea lui 
Vulcan din acea seară vor fi anulate, iar rugul din forum trebuie 
dat jos imediat. Nu era defel sigur să aprinzi un foc de 
asemenea dimensiuni în centrul orașului cu toate fântânile și 
conductele secate, iar din cauza secetei casele erau inflamabile 
ca niște surcele uscate. 

— Preoţii n-or să aprecieze asta, spuse Antius. 

Căpitanul navei amiral i se alăturase lui Pliniu în bibliotecă. 
Sora văduvă a acestuia, Julia, care se ocupa de gospodăria lui, 
era și ea în cameră, ţinând în mână o tavă cu stridii și un vas cu 
vin pentru cină. 

— Zi-le preoţilor că n-avem de-ales. Sunt convins că, din 
cuptorul lui ascuns în munte, Vulcan ne va ierta de data asta. 

Pliniu își frecă iritat braţul. Îi amorţise. 

— Toţi soldaţii, cu excepţia patrulelor de gardă, să fie 
consemnați în barăci după ce se lasă întunericul! De fapt vreau 
ca nimeni să nu mai iasă din casă pe timpul nopţii. Oricine e 
găsit pe stradă va fi amendat și închis. S-a-nţeles? 

— Da, amirale. 

— S-au deschis stăvilarele din rezervor? 

— Ar trebui să fie deschise chiar acum. 

Pliniu căzu pe gânduri. Nu-și puteau permite încă o zi ca asta. 
Totul depindea de cât vor mai avea apă. Se hotări. 

— Mă duc să arunc o privire. 

Julia se apropie îngrijorată de el, ţinând tava în mâini. 

— Oare e bine ce faci, frățioare? Ar trebui să mănânci și să te 
odihnești... 

— Nu mă mai cicăli, femeie. 


Julia se întunecă la faţă și amiralului îi păru imediat rău pentru 
tonul tăios. Viaţa fusese aspră cu ea - umilită de un soț de nimic 
și de oribila lui amantă, apoi rămasă văduvă, cu un băiat de 
crescut. Îi veni o idee. 

— Gaius, spuse, pe un ton mai blând. lartă-mă, Julia, ţi-am 
vorbit prea aspru. O să-l iau pe Gaius cu mine, sper să fii mai 
liniștită așa. 

În timp ce ieșea, strigă la celălalt secretar, Aleman. 

— Am primit vreun semn de la Roma? 

— Nu, amirale. 

„Împăratul e îngrijorat din cauza ta...” 

Nu-i placea această liniște. 


Pliniu devenise prea gras pentru litieră. Trebuia să se 
deplaseze într-o șaretă cu două locuri, cu Gaius înghesuit lângă 
el. Băiatul părea palid și străveziu ca o fantomă pe lângă unchiul 
său roșu la față și corpolent. Amiralul îl strânse de genunchi cu 
un gest de afecţiune. Îl numise pe băiat moștenitorul său și îl 
dăduse la cei mai buni profe- sori din Roma - Quintilian la 
literatură și istorie; Nicetes Sacerdos din Smyrna la retorică. Îl 
costa o avere, dar preceptorii spuneau că băiatul e excepţional. 
Dar n-avea să ajungă soldat. Era făcut să fie avocat. 

O escortă de soldaţi cu coiful pe cap tropăia de ambele părţi 
ale șaretei, făcându-i loc pe străzile înguste. Câţiva trecători îi 
huiduiră. Cineva scuipă. 

— Ce se mai aude cu apa noastră? 

— Uită-te la umflatul ăsta! Pun prinsoare că la el nu s-a luat 
apa! 

— Să trag perdelele, unchiule? 

— Nu, fiule. Nu trebuie să le arăţi niciodată că-ţi e frică. 

Știa că va fi multă lume nemulțumită pe străzi în acea seară. 
Nu doar în Misenum, ci și în Neapolis și Nola și în toate celelalte 
orașe, mai ales că era sărbătoare. Poate că Mama Natură ne 
pedepsește pentru lăcomia și egoismul nostru, se gândi Pliniu. O 
chinuim tot timpul cu fiare și lemn și foc și piatră. Îi excavăm 
trupul și-l aruncăm în mare. Săpăm mine în ea și îi smulgem 
măruntaiele - și totul pentru o pietricică de pus pe deget. Poţi s- 
o condamni dacă din când în când tremură de mânie? 

Trecură de-a lungul portului. Se formase o coadă imensă de 
oameni care așteptau la fântână. Fiecare avea voie să-și aducă 


un singur vas, dar Pliniu vedea clar că o oră nu poate fi de ajuns 
ca să-și ia toţi porţia. Cei care fuseseră în faţă își primiseră deja 
rația și se grăbeau spre casă, strângând ulcioarele în brațe de 
parcă ar fi fost pline cu aur. 

— Va trebui să prelungim alimentarea în seara asta, spuse 
amiralul, și să sperăm că tânărul nostru inginer o să termine 
reparaţiile după cum a promis. 

— Unchiule, și dacă nu reușește? 

— Atunci mâine jumătate din oraș o să ia foc. 

După ce au lăsat în urmă mulţimea și au ajuns pe pod, șareta 
începu să prindă viteză. Trecu zornăind peste scândurile de 
lemn și încetini iarăși când începură să urce dealul către Piscina 
Mirabilis. Zgâlțâit în toate părţile, Pliniu simţi că o să leșine, 
probabil chiar leșină. Sigur e că aţipi puţin, iar când își reveni 
intrau în curtea rezervorului, trecând pe lângă un mic grup de 
soldați aprinși la faţă. Le răspunse la salut și se dădu jos 
clătinându-se, sprijinit de braţul lui Gaius. Dacă împăratul îmi ia 
comanda flotei, se gândi, o să mor cu siguranţă. Ar putea la fel 
de bine să ordone unui soldat din garda pretoriană să-mi reteze 
capul. N-o să mai scriu nicio carte. Viața s-a scurs din mine. Sunt 
terminat. 

— Te simţi bine unchiule? 

— Excelent, Gaius, mulțumesc. 

Ce neghiob sunt, se mustră singur. Un moșneag idiot și fricos 
și credul! Un cuvânt al lui Pedius Cascus, o reuniune fără 
însemnătate a consiliului imperial la care n-a fost invitat și 
încrederea i se făcuse ţăndări. Insistă să coboare până la 
rezervor fără să fie ajutat. Se întunecase, și un sclav o luă 
înainte cu o torță. Erau ani de zile de când coborâse ultima dată 
aici. Atunci pilonii erau aproape în întregime sub apă, iar 
zgomotul  Augustei făcea imposibilă orice încercare de 
conversaţie. Acum răsuna ca un mormânt. Fu uimit cât era de 
mare. Apa scăzuse atât de mult sub nivelul pardoselii încât abia 
reușea s-o vadă, până când sclavul ridică torța deasupra 
suprafeței lucitoare și amiralul își văzu fața reflectată în apă, 
spartă și parcă pusă pe ceartă, își dădu seama că rezervorul 
avea o vibraţie ușoară, la fel ca vinul din pahar. 

— Ce adâncime are? 

— Cinci metri, amirale, spuse sclavul. 

Pliniu își contemplă imaginea. 


— În toată lumea n-a existat vreodată ceva mai uimitor, 
murmură el. 

— Despre ce vorbești, unchiule? 

— „Dacă ne gândim la consumul de apă din clădirile publice, 
băi, bazine, canale deschise, reședințe particulare, grădini și 
proprietăţi de la ţară, apoi la drumul parcurs de apă până să 
ajungă la noi, construcţia arcelor, săparea de tuneluri prin munți 
și nivelarea traseului peste văi adânci, o să vedem limpede că n- 
a existat vreodată ceva mai uimitor în toată lumea decât 
apeductele noastre”. Mă tem că tocmai am dat un citat din 
mine. Obiceiurile mele proaste. 

Işi retrase capul. 

— Lăsaţi să curgă jumătate din apă în seara asta. Restul o să 
fie distribuită mâine dimineaţă. 

— Și apoi? 

— Și apoi, dragul meu Gaius, apoi ne vom pune speranțele 
într-o zi mai bună. 


La Pompei, primul foc în cinstea lui Vulcan urma să fie aprins 
imediat după lăsarea întunericului. Înainte de asta, în forum 
erau programate distracţiile obișnuite - plătite chipurile de 
Popidius, dar de fapt finanţate de Ampliatus - o coridă, trei 
perechi de gladiatori care se vor încăiera, câteva meciuri de box 
în maniera grecească. Nimic foarte sofisticat, doar o oră și ceva 
de divertisment pentru alegătorii care așteptau căderea nopții, 
genul de spectacol la care se aștepta lumea de la un edil în 
schimbul funcţiei sale. 

Corelia pretinse că îi e rău. 

Stătea întinsă pe pat, urmărind cum dungile de lumină care 
pătrundeau prin obloanele închise alunecau încet pe perete în 
vreme ce soarele apunea. Se gândea la conversaţia care îi 
ajunsese la urechi și la inginer, la Attilius. Remarcase cum o 
privea, atât la Misenum, cât și în acea dimineaţă, când înota. 
lubit, răzbunător, salvator, victimă tragică - și-l reprezenta în 
imaginaţie câte puţin în toate aceste roluri, dar de fiecare dată 
fantezia era întreruptă de cruda realitate: ea îl adusese în 
preajma tatălui ei, iar acum tatăl ei punea la cale să fie ucis. O 
să moară din pricina ei. 

Ascultă zgomotele făcute de ceilalţi în timp ce se pregăteau 
să plece. Işi auzi mama chemând-o și apoi pașii ei răsunând pe 


scări. Se întinse repede după pana ascunsă sub pernă. Deschise 
gura și își gâdilă omușorul, vomită zgomotos, iar când Celsia 
apăru în ușă își șterse buzele și arătă neputincioasă către 
conţinutul vasului. 

Mama se așeză pe marginea saltelei și își puse palma pe 
fruntea Coreliei. 

— Bietul meu copil! Ești fierbinte! Să chem doctorul! 

— Lasă-l, nu-l mai deranja. 

O vizită a lui Pumponius Magonianus, cu poţiunile și laxativele 
lui putea să te îmbolnăvească cât de sănătos ai fi fost. N-am 
nevoie decât de somn. E de la masa aia interminabilă și 
cumplită. Am mâncat prea mult. 

— Draga mea, dar n-ai pus mai nimic în gură! 

— Nu-i adevărat... 

— Șttt! Femeia ridică un deget. 

Pe scări se auzea un pas mai apăsat iar Corelia își adună 
forţele pentru o confruntare cu tatăl ei. Pe el avea să-i fie mai 
greu să-l păcălească. Dar nu era decât fratele, în veșmintele 
lungi și albe de preot al lui Isis. Dinspre el venea un miros de 
tămâie. 

— Grăbește-te, Corelia! Strigă după noi. 

Inutil să menţioneze despre cine era vorba. 

— E bolnavă. 

— Da? Chiar și așa, trebuie neapărat să vină. N-o să fie de 
acord să lipsească. _ 

Ampliatus strigă de la parter și tresăriră cu toţii. Işi îndreptară 
privirile către ușă. 

— Hai, Corelia, nu poţi să faci un efort? o întrebă Celsia. Fă-o 
pentru el. 

Pe vremuri, ei trei se aliaseră împotriva lui: râdeau de el pe la 
spate, de toanele, de furiile și de obsesiile lui. Dar de o vreme 
alianţa se rupsese. Triumviratul lor domestic cedase sub furia lui 
necruțătoare. Adoptaseră cu toții strategii individuale de 
supraviețuire. Sub ochii Coreliei, mama sa se transformase într- 
o matroană romană desăvârșită, instalându-și un altar al Liviei 
în camera de toaletă, iar fratele ei se cufundase complet în 
cultul său egiptean. lar ea? Ce putea ea să facă? Să se mărite cu 
Popidius ca să dea un stăpân pe altul? Să fie o sclavă în casa 
aceluia, mai sclavă decât fusese Ampliatus vreodată? 


Dar era fiica tatălui ei, și n-avea de gând să se lase învinsă 
fără luptă. 

— Hai, duceţi-vă, spuse fata cu amărăciune. Arătaţi-i ce-am 
vomat dacă vreţi. Dar la spectacolul lui idiot eu nu merg. 

Se întoarse pe o parte, cu faţa la perete. De jos se auzi încă 
un strigăt. 

Celsia scoase un oftat de martir. 

— Cum vrei tu. O să-i spun. 


Era exact cum bănuise inginerul. După ce au mers aproape în 
linie dreaptă spre nord, apropiindu-se cu câţiva kilometri de 
culme, derivaţia apeductului cotea brusc înspre est, chiar când 
terenul începea să se înalțe către munte. Drumul cotea și el și 
pentru prima dată se găseau cu spatele la mare, îndreptându-se 
către poalele îndepărtate ale Apeninilor. 

Derivaţia începea să se îndepărteze mai des de drum, urmând 
relieful terenului, tăindu-le frecvent calea. Atlilius era încântat 
de felul acesta subtil în care înaintau apeductele. Marile drumuri 
romane își tăiau traseul drept prin mijlocul Naturii, fără să 
tolereze nicio opoziție. Dar apeductele, care trebuiau să coboare 
cu o lățime de deget la fiecare sută de metri - un pic mai mult și 
șuvoiul ar fi rupt zidurile; un pic mai puţin și curgerea apei s-ar fi 
oprit - erau nevoite să urmeze conturul solului. Cele mai mari 
realizări, ca podul cu trei etaje din sudul Galiei - cel mai înalt din 
lume - care sprijinea apeductul Nemausus, erau adesea departe 
de ochii oamenilor. Uneori doar vulturii care se avântau în aerul 
fierbinte de deasupra vreunei priveliști montane singuratice 
puteau aprecia cu adevărat măreţia lucrării omului. 

Lăsaseră în urmă rețeaua de parcele ale centurionilor și intrau 
acum într-un ţinut al viței de vie deţinut de marii latifundiari. 
Cocioabele dărăpănate ale micilor proprietari de la câmpie, cu 
caprele lor priponite și cu cele cinci-șase găini ciufulite ciugulind 
prin praf lăsaseră locul unor ferme arătoase, cu acoperișuri de 
țiglă roșie ca niște pete roșii presărate pe coasta muntelui. 

Privind de pe cal podgoriile, Attilius era aproape uluit de 
această abundență, de această fertilitate uimitoare în ciuda 
secetei ajunse la apogeu. Işi alesese greșit meseria. Trebuia să 
renunţe la apă și să se apuce de vin. Viile depășiseră hotarele 
strâmte ale agriculturii și se cățăraseră pe orice perete sau 
copac întâlnit în cale, urcând până la vârful celor mai înalte 


crengi, învăluindu-le în luxuriante cascade verzi și purpurii. Mici 
statuete albe cu figura lui Bachus, făcute din marmură ca să 
alunge duhurile rele și având găuri în loc de ochi și gură erau 
agăţate și stăteau nemișcate în aerul imobil, pândind din 
mijlocul frunzișului, parcă gata de atac. Era vremea recoltei și 
câmpurile erau pline de sclavi - sclavi cocoțați pe scări, sclavi 
îndoiți de greutatea coșurilor cu struguri purtate în spate. 
Attilius se întrebă cum reușeau să culeagă tot înainte să 
putrezească? 

Ajunseră la o vilă mare, îndreptată spre golf, iar Brebix ceru 
voie să facă un popas. 

— Bine. Dar nu stăm mult. 

Attilius descălecă și își întinse picioarele. După ce se șterse pe 
frunte văzu că dosul palmei se înnegrise de la praf, iar când 
încercă să bea apă descoperi că buzele îi erau acoperite cu un 
strat gros de pământ. Polites cumpărase două pâini și câţiva 
cârnaţi unsuroși și inginerul înfuleca cu poftă. Ca întotdeauna, 
efectele mâncării pe stomacul gol erau uimitoare. Cu fiecare 
îmbucătură simţea că se umple de energie. Aici și-ar fi dorit 
mereu să fie - nu în cine știe ce oraș împuţit, ci la ţară, aproape 
de venele ascunse ale civilizaţiei, sub un cer curat. Il văzu pe 
Brebix stând singur deoparte și se duse la el. Rupse pâinea în 
două și îi întinse jumătate, împreună cu câţiva cârnaţi. Oferta lui 
de împăcare. 

Brebix ezită, apoi încuviinţă cu o înclinare a capului și le luă. 
Era gol de la brâu în sus, iar trunchiul transpirat îi era brăzdat de 
cicatrice în toate direcțiile. 

— Ce armă ai avut ca luptător? 

— Încearcă să-ţi dai seama! 

Era multă vreme de când Attilius nu mai fusese la jocuri. 

— În orice caz nu retiarius, spuse într-un târziu. Nu te văd 
dansând de colo-colo cu o plasă și un trident. 

— Nu, așa e. 

— Atunci thraex. Sau murmillo, poate. 

Un thraex purta un mic scut și o sabie scurtă și încovoiată; 
murmillo era un luptător mai masiv, înarmat ca un infanterist, 
cu gladius și scut dreptunghiular întreg. Brațul stâng al lui 
Brebix - foarte probabil cel care ţinea scutul - era la fel de 
noduros ca și cel drept. 

— Murmillo, aș zice. 


Brebix încuviinţă. 

— Câte lupte? 

— Treizeci. 

Attilius era impresionat. Nu multă lume supraviețuia la 
treizeci de lupte. Însemna opt sau chiar zece ani de apariţii în 
arenă. 

— In a cui echipă erai? 

— Alleius Nigidius. Am luptat în tot golful. Cel mai mult în 
Pompei. Nuceria. Nola. După ce mi-am câștigat libertatea, am 
venit la Ampliatus. 

— N-ai vrut să te faci antrenor? 

— Mi-ajunge cât sânge am văzut, inginere. Mulţumesc pentru 
pâine. 

Se ridică în picioare cu agilitate, dintr-o singură mișcare și se 
duse la ceilalţi. 

Nu era nevoie de prea mult efort ca să ţi-l imaginezi în praful 
unui amfiteatru. Attilius bănuia ce greșeală făcuseră adversarii 
lui. Credeau că e masiv, încet și greoi. Însă el era agil ca o 
pisică. 

Inginerul duse din nou plosca la gură. Vedea în faţa lui tot 
golful, până la insulele stâncoase din dreptul Misenum - 
Prochyta cea mică și muntele înalt al Aenariei - și pentru prima 
dată observă că apa era învolburată. Clăbuci albi de spumă 
apăruseră printre vasele minuscule, presărate ca niște fire de 
șpan pe marea strălucind metalic. Niciunul nu avea pânzele 
ridicate. Și se gândi că era un lucru neobișnuit, era ciudat, dar 
așa stăteau lucrurile: nu era pic de vânt. Erau valuri, dar nu era 
vânt. 

Încă o scamatorie a naturii la care să mediteze amiralul. 

Soarele începea să coboare după Vezuviu. Un vultur mic, 
negru, puternic, - cunoscut pentru că nu scoate niciun sunet - 
făcea rotocoale și se înălța în tăcere deasupra pădurii dese. În 
curând aveau să pășească în umbra muntelui. Ceea ce era într- 
un fel bine, se gândi, pentru că o să fie mai răcoare, dar era și 
rău, căci însemna că apusul era aproape. 

Bău ultima picătură de apă și dădu ordinul de plecare. 


Se făcuse liniște și în casa cea mare. 
iși dădea întotdeauna seama când tatăl ei nu mai era acolo. 
Parcă întreaga clădire răsufla ușurată. Işi trase mantia pe umeri 


și își apropie din nou urechea de obloane, înainte să le deschidă. 
Camera ei dădea spre apus. De cealaltă parte a curții cerul era 
roșu ca un acoperiș de teracotă, iar grădina de sub balconul ei 
rămăsese ascunsă în umbră. 

Colivia era încă acoperită de o țesătură și o trase la o parte ca 
să lase aerul înăuntru. Apoi, dintr-un impuls de moment - nu se 
mai gândise niciodată la asta - trase zăvorul și deschise ușița 
laterală a coliviei. 

Se retrase în cameră. 

Captivitatea e o obișnuinţă care se pierde greu. Dură ceva 
până când sticleţii sesizară ocazia care li se oferea. Până la 
urmă una din păsări, mai curajoasă ca celelalte, avansă câte 
puţin pe stinghia ei și sări pe pragul ușiţei. Işi întoarse căpșorul 
colorat în roșu și negru către fată, clipi din ochii minusculi și 
strălucitori iar apoi se avântă în aer. Aripile bătură cu putere. O 
scânteiere aurie lumină penumbra. Traversă în plonjon grădina 
și se așeză pe ţiglele de vizavi. 

Incă o pasăre își flutură aripile până la ușiţa coliviei și își luă 
zborul, apoi încă una. l-ar fi plăcut să le privească pe toate cum 
evadează, dar închise obloanele. 

Spusese servitoarei să meargă în forum împreună cu ceilalți 
sclavi. Holul din apropierea camerei sale era pustiu, la fel ca 
scările și ca grădina unde tatăl ei avusese conversaţia pe care o 
crezuse secretă. Il traversă rapid, mergând aproape de stâlpi, de 
teamă să nu dea peste cineva. Trecu prin atriumul casei vechi și 
se îndreptă spre tablinum. Incăperea aceasta rămăsese locul 
unde tatăl ei se ocupa de afaceri: se trezea în zori ca să se 
întâlnească cu clienţii, fie unul câte unul, fie în grupuri, înainte 
să se deschidă tribunalele, moment în care ieșea în stradă, 
purtând după el obișnuita trenă de petenţi munciţi de griji. Ca 
un simbol al puterii lui Ampliatus, încăperea nu avea o singură 
casă de valori, cum era obiceiul, ci trei, făcute din lemn greu cu 
întărituri de aramă și prinse de podeaua din piatră cu drugi de 
fier. 

Corelia știa unde erau ţinute cheile pentru că în vremuri mai 
bune - dacă nu cumva era doar o strategemă ca să le arate 
asociaților săi ce băiat bun e el - fata avea voie să se strecoare 
în cameră și să se așeze la picioarele tatălui în timp ce acesta se 
ocupa de afaceri. Deschise sertarul iar cheile erau acolo, după 
cum se aștepta. 


Tocul cu documente se găsea în a doua casă de valori. Nu fu 
interesată să desfacă micile suluri, ci le îndesă în buzunarele 
pelerinei, apoi încuie cutia și puse cheia la loc. Partea cea mai 
riscantă trecuse și Corelia se mai relaxă puţin. In caz că ar fi 
oprit-o cineva își pregătise o explicaţie - cum că își revenise și 
se hotărâse să vină și ea în forum - dar nu era nimeni prin 
preajmă. Traversă curtea și cobori scările, trecu de bazinul de 
înot, cu fântâna curgând ușor, apoi de sala de mese unde fusese 
supusă la acea cină cumplită, ocoli cu pas iute colonada și se 
îndreptă către salonul vopsit în roșu al familiei Popidius. În 
curând aici avea să fie casa ei. Gândul o îngrozea. 

Un sclav tocmai aprindea unul din candelabrele de bronz, dar 
se trase înapoi și se lipi de perete ca să îi facă loc. Dădu la o 
parte o draperie și trecu mai departe. Alte scări, mai înguste. 
Brusc ajunse într-o cu totul altă lume - tavane joase, pereţi 
prost tencuiți, miros de transpiraţie: camerele sclavilor. Auzi 
câţiva bărbaţi vorbind prin apropiere, sunetul unor vase de fier 
și într-un târziu, spre ușurarea ei, nechezatul unui cal. 

Grajdurile erau la capătul coridorului și se dovedi că, așa cum 
se aștepta, tatăl ei hotărâse să-și ducă oaspeţii în forum cu 
litiera, lăsând toţi caii acasă. O mângâie pe bot pe preferata ei, 
o iapă murgă, și îi șopti ceva la ureche. De obicei șaua i-o 
puneau sclavii, dar îi privise de atâtea ori încât învățase cum se 
face. In timp ce strângea harnașamentul de piele sub burta 
calului, animalul tropăia ușor pe loc și lovi staulul de lemn. Fata 
își tinu respiraţia, dar nu apăru nimeni. 

Șopti iarăși în urechea animalului: 

— Liniște-te, fetițo, liniște-te, sunt eu, totul e bine. 

Ușa grajdului dădea direct într-o stradă lăturalnică. | se părea 
că toate sunetele pe care le făcea erau asurzitoare - zgomotul 
drugului de fier în timp ce-l ridica, scârţâitul balamalelor, 
pocnetul copitelor în drum spre stradă. Cineva trecu în grabă pe 
trotuarul de vizavi și își întoarse capul, dar nu se opri - probabil 
era în întârziere și se grăbea către locul sacrificiului. Dinspre 
forum se auzea muzică și apoi veni un fel de muget, ca 
zgomotul valurilor spărgându-se de mal. 

Se aruncă pe cal. In noaptea asta nu avea vreme de călărit 
delicat și feminin. Işi desfăcu picioarele și încălecă șaua ca un 
bărbat. Sentimentul de libertate fără margini o îmbăta. Strada 
asta - strada asta cum nu se poate mai obișnuită, cu prăvăliile 


cizmarilor și ale croitorilor, pe care mersese de atâtea ori - 
devenise marginea universului. Știa că dacă mai stătea vreun 
pic să ezite ar fi fost copleșită de panică. Își apăsă genunchii în 
coasta calului și trase tare de frâu în stânga, pornind în direcţia 
opusă forumului. La prima intersecţie o luă iarăși la stânga. 
Prudentă, înainta pe străzile lăturalnice, rămase goale, și abia 
când consideră că se îndepărtase suficient de casă încât să nu 
mai riște o întâlnire cu cineva cunoscut o apucă pe strada 
principală. Un nou val de aplauze răzbătu dinspre forum. 

Urcă dealul, trecu de băile pustii pe care le construia tatăl ei, 
lăsă în urmă castellum aquae și arcada de deasupra porții 
orașului. Când trecu pe lângă postul de vamă își cobori capul și 
își trase gluga pe ochi, iar câteva momente mai târziu ieșise din 
Pompei și era pe drumul spre Vezuviu. 


Vespera 


[20:00] 


Ajungerea magmei aproape de suprafată umflă rezervorul și 
produce denivelări ale acesteia... 


Enciclopedia Vulcanilor 


Attilius și expediția sa ajunseră la matricea Augustei chiar 
când ziua lua sfârșit. Timp de câteva clipe, inginerul privi 
soarele cum se ascunde în spatele masivului, subliniindu-i 
conturul întunecat pe fundalul cerului roșiatic, făcând copacii să 
pară aprinși și dispărând apoi cu totul. Privind înainte, văzu 
câteva movilițe ca niște grămezi lucitoare de nisip deschis la 
culoare. Incercă să-și dea seama despre ce e vorba, apoi își 
îndemnă calul și porni în galop înaintea celorlalţi. 

Patru piramide de pietriș erau grupate în jurul unui zid circular 
de cărămidă, fără acoperiș, care îi venea cam până la brâu. Era 
un sifon de decantare. Știa că de-a lungul Augustei erau cel 
puţin o duzină de astfel de rezervoare - Vitruviu recomanda 
unul la cinci-șase kilometri - locuri unde curgerea apei era 
încetinită deliberat pentru ca impurităţile să se scufunde și să 
fie scoase afară. Cantități mari de pietricele perfect rotunjite de 
trecerea prin matrice erau scoase afară și așezate sub formă de 
mici movile lângă apeduct, urmând apoi să fie luate cu căruţa și 
aruncate sau folosite pentru construcția de drumuri. 

Rezervoarele de decantare fuseseră întotdeauna locul 
preferat de racordare a conductelor secundare, iar când Attilius 
descălecă și porni spre construcţie văzu că lucrurile stăteau la 
fel și aici. Pământul de sub picioarele lui era buretos, vegetația 
mai verde și mai luxuriantă, solul mustea de apă. Lichidul făcea 
bulbuci peste tot deasupra carapacei rezervorului, acoperind 
construcţia de cărămidă cu o perdea transparentă de lichid. 
Ultima gură de acces a derivaţiei către Pompei era chiar în fața 
zidului. 

Işi așeză mâinile pe buza bazinului și îl măsură cu privirea. 
Avea șase metri în diametru și probabil cel puţin patru 
adâncime. Soarele fiind ascuns după munte, era prea întuneric 


ca să poată vedea pietrișul de pe fund, dar știa că jos sunt gurile 
a trei tunele: unul prin care intra Augusta, altul prin care ieșea și 
al treilea prin care Pompei era conectat la apeduct. Apa i se 
scurgea cu repeziciune printre degete. Se întrebă când 
închiseseră Corvinus și Becco stăvilarele de la Abellinum. Cu 
puţin noroc, apa ar trebui în curând să înceapă să scadă. 

In spatele lui auzi zgomot de picioare lipăind pe pământul 
umed. Brebix și câţiva dintre sclavi veneau spre el de la căruțe. 

— Am ajuns unde trebuie, inginere? 

— Nu, Brebix. Incă nu. Dar nu mai e mult. Uite-acolo! Vezi 
cum ţâșnește apa de dedesubt? E din cauză că apeductul e 
blocat undeva în amonte. 

Își șterse mâinile de tunică. 

— Trebuie să mergem! 

N-a fost o decizie populară, iar când descoperiră că roţile 
căruţelor intraseră până la osie în noroi deveni și mai puțin 
populară. Se auzi un val de înjurături și fu nevoie de toată 
puterea lor - umeri și spinări proptite mai întâi în prima căruţă, 
apoi în a doua - ca să le mute pe teren uscat. Jumătate din 
oameni se lungiră pe jos și refuzară să se mai miște. Attilius fu 
nevoit să meargă de la unul la altul întinzându-le mâna și 
trăgându-i în picioare. Erau obosiţi, superstițioși, înfometați - ar 
fi preferat mai degrabă să conducă un grup de catări 
recalcitranţi. 

Işi legă calul la spatele uneia din căruţe și la întrebarea lui 
Brebix răspunse că merge pe jos cu ei. Apucă unul din boi de 
căpăstru și îl trase după el. Se întâmplă la fel ca în Pompei. La 
început nu se mișcă nimeni, dar apoi se ridicară și fără nicio 
tragere de inimă porniră după el. Impulsul natural al oamenilor 
este să urmeze pe cineva, se gândi inginerul, iar cine știe cel 
mai bine ce vrea îi va domina întotdeauna pe ceilalţi. Și nimeni 
nu înțelesese acest lucru mai bine ca Ampliatus. 

Traversau un câmp îngust care tăia podișul. Vezuviul era la 
stânga, iar la dreapta se înălțau ca un zid crestele îndepărtate 
ale Apeninilor. Drumul se despărţise din nou de apeduct și 
mergeau pe o cărare, înaintând cu greu pe lângă Augusta - 
bornă de piatră, gură de acces, bornă de piatră, gură de acces, 
iarăși și iarăși - printre crânguri vechi de măslini și lămăi, 
întunericul punând treptat stăpânire pe copaci. În afară de 


zornăitul roţilor nu se auzea mai nimic, doar când și când 
talăngile caprelor în aerul de asfinţit. 

_ Attilius își întorcea mereu privirea către traseul apeductului. 
In jurul capacului gurilor de acces, apa făcea uneori bulbuci, și 
asta era un semn. Tunelul apeductului era înalt de doi metri. 
Dacă apa era atât de puternică încât să miște acele capace 
grele însemna că presiunea era imensă, ceea ce dădea de 
înțeles că lucrul care blocase matricea era la rândul său foarte 
mare, altfel forța apei l-ar fi dat la o parte. Unde erau Corax și 
Musa acum? 

Un zgomot asurzitor, ca un trăsnet, veni din direcția 
Vezuviului. Avură impresia că trece de ei și că se reflectă în 
peretele de stâncă al Apeninilor cu un ecou surd. Pământul se 
clătină iar boii se traseră înapoi, ferindu-se instinctiv de zgomot 
și târându-l după ei câţiva pași. Işi înfipse călcâiele în pământ și 
abia reușise să-i oprească, când unul dintre oameni începu să 
tipe, arătând cu mâna. 

— Uriaşii! 

Nişte creaturi imense de un alb fantomatic în lumina 
asfințitului păreau să iasă din pământ în fața lor, ca și cum 
acoperișul Hadesului s-ar fi frânt în două iar sufletele morţilor 
zburau către cer. Până și Attilius simţi că i se ridică părul de pe 
ceafă. Cel care izbucni în râs până la urmă fu Brebix. 

— Sunt doar niște păsări, idioţilor. Uitaţi-vă! 

Și într-adevăr păsările - niște păsări imense, să fi fost 
flamingo? — se ridicau cu sutele, ca o pânză uriașă care flutura, 
se cobora și apoi se așeza într-un loc unde ei nu mai băteau cu 
privirea. Flamingo, se gândi Attilius. Păsări de apă. 

În depărtare văzu doi oameni făcând cu mâna. 


Nici Nero însuși, dacă și-ar fi pus mintea un an întreg, n-ar fi 
visat un lac artificial mai grozav decât ce crease Augusta în doar 
o zi și jumătate. O depresiune ușoară de la nordul matricei era 
acum scufundată sub o întindere de apă adâncă de un metru. 
Suprafața lacului reflecta lumina moale a amurgului, întreruptă 
ici și colo de insulițe formate de frunzișul întunecat al măslinilor 
pe jumătate scufundaţi. Păsări de apă săgetau de la un copac la 
altul; șiruri de flamingo stăteau aliniate pe celălalt mal. 

Cei din echipa lui Attilius nu mai așteptară permisiunea. Își 
smulseră tunicile și porniră goi către lac, cu corpurile arse de 


soare și fesele albe ca zăpada săltând ritmic, făcându-i să arate 
ca o cireadă de antilope exotice venite să se adape și să se 
spele. Strigăte și plescăieli ajungeau până în locul unde Attilius 
stătea cu Musa și Corvinus. Nu schiță niciun gest de a-i opri. Să 
se bucure cât au ocazia! In plus, avea de rezolvat un mister mai 
presant. 

Corax dispăruse. 

Potrivit lui Musa, el și supraveghetorul descoperiseră lacul la 
mai puţin de două ore după ce au plecat din Pompei - trebuie să 
fi fost în jurul prânzului - și fusese exact cum anticipase Attilius: 
cum să treci pe lângă atâta apă fără s-o remarci? După cea 
cercetat rapid locul accidentului, Corax a încălecat iarăși și a 
pornit înapoi spre Pompei ca să raporteze amploarea problemei, 
după cum fusese înțelegerea. 

Attilius scrâșnea din dinţi furios. 

— Dar asta s-a întâmplat acum șapte-opt ore. 

Nu-i venea să creadă prin ce trece. 

— Haide Musa, zi pe bune ce s-a întâmplat? 

— Asta s-a întâmplat, inginere, jur că asta s-a întâmplat! 

Musa avea ochii măriţi de o îngrijorare ce părea sinceră. 
Credeam că o să vină înapoi cu tine. Trebuie să i se fi întâmplat 
ceva! 

Lângă gura de acces deschisă, Musa și Corvinus aprinseseră 
un foc, nu ca să se încălzească - aerul era încă înăbușitor - ci ca 
să alunge duhurile rele. Scândurile peste care dăduseră erau 
uscate ca surcelele, iar flăcările luminau în întuneric, aruncând 
jerbe de scântei roșii care se înălțau răsucindu-se împreună cu 
fumul. Nişte molii albe și mari se amestecau cu bucățile de 
funingine. 

— Poate că am trecut pe lângă el și nu l-am văzut. 

Attilius se uită în urmă, încercând să deslușească ceva prin 
întunericul tot mai des. Dar chiar când rostea cuvintele își dădea 
seama că nu putea fi așa. Și oricum, chiar dacă ar fi mers pe alt 
drum, un om călare avea timp suficient să ajungă în Pompei, să 
vadă că plecaseră și apoi să îi prindă din urmă. 

— Nu se leagă. In plus, dacă mi-aduc bine aminte v-am zis 
clar că mesajul trebuie să-l aduci tu, nu Corax. 

— Așa e, ne-ai zis. 

— Și atunci? 

— A insistat să vină el. 


A fugit, se gândi Attilius. Era cea mai plauzibilă explicaţie. El 
și prietenul lui Exomnius, fugiseră împreună. 

— Locul ăsta, spuse Musa, privind în jur... o să fiu sincer cu 
tine, Marcus Attilius... mă cam bagă-n sperieţi. Zgomotul de 
adineauri - l-ai auzit? 

— Bineînţeles că l-am auzit. L-au auzit cu siguranţă și cei din 
Pompei. 

— Și încă n-ai văzut ce s-a întâmplat cu matricea. 

Attilius se duse la una din căruţe și luă o torță. Veni cu ea și o 
băgă în foc. Se aprinse imediat. Se adunară toţi trei în jurul 
deschizăturii din pământ și simţi din nou mirosul de sulf venind 
din întuneric. 

— Adu niște frânghie, îi spuse lui Musa. E la un loc cu 
uneltele. Îi aruncă o privire lui Corvinus. La tine cum a mers 
treaba? Ai închis stăvilarele? 

— Da, aquarius. A trebuit să ne certăm cu preotul dar Becco a 
reușit să-l convingă. 

— Când le-aţi închis? 

— La a șaptea oră. 

Attilius își frecă tâmplele, încercând să calculeze. Nivelul apei 
din tunelul inundat urma să înceapă să scadă în câteva ore. Dar 
dacă nu-l trimitea imediat pe Corvinus înapoi la Abellinum, 
Becco o să facă ce i s-a spus, adică va aștepta douăsprezece ore 
și apoi va redeschide stăvilarele la a șasea strajă a nopţii. 
Timpul era foarte scurt, n-aveau cum să reușească. 

Când Musa veni înapoi, Attilius îi dădu torța. Işi legă un capăt 
al frânghiei în jurul mijlocului și se așeză pe marginea gurii de 
acces deschise. 

— Tezeu în labirint, murmură inginerul. 

— Ce-ai zis? 

— Nu contează. Tu ai grijă să ţii bine frânghia. 

Un metru de pământ, se gândi Attilius, apoi jumătate de 
metru de zidărie și doi metri de aer de la plafonul tunelului până 
la planșeu. Cu totul trei metri și jumatate. N-ar fi rău să 
aterizeze în picioare. Se răsuci și începu să coboare prin tunelul 
îngust, rămânând agăţat o clipă de marginea gurii de acces. De 
câte ori nu făcuse această operaţiune? Și totuși, după mai mult 
de un deceniu, tot îl cuprindea senzaţia aceea de panică la 
gândul că va ajunge prizonier în măruntaiele pământului. Era 
spaima lui secretă, nemărturisită nimănui, nici chiar tatălui său. 


Mai ales tatălui său. Închise ochii și își dădu drumul, îndoind 
genunchii ca să atenueze șocul. Rămase ghemuit o clipă, 
căutându-și echilibrul cu miasma de sulf în nări, apoi începu să 
pipăie cu prudenţă peretele. Tunelul era lat de numai un metru. 
Simţea sub degete ciment uscat. Deși deschise ochii, nu vedea 
absolut nimic, era la fel de întuneric ca și cu ei închiși. Se ridică 
în picioare, făcu cu greu un pas în spate și strigă în sus către 
Musa: 

— Aruncă-mi torţa! 

Flacăra tremură puternic în cădere și o clipă se temu că s-a 
stins, dar când se aplecă să apuce mânerul flacăra crescu iarăși, 
luminând zidurile. Partea de jos avea depuneri de calcar așezate 
în decursul anilor. Suprafaţa aspră și noduroasă semăna mai 
mult a perete de peșteră decât a ceva făcut de mâna omului, și 
Attilius se gândi cât de repede reclamă Natura înapoi ceea cei 
se luase - zidurile de cărămidă sunt fărâmiţate de ploaie și 
îngheţ, drumurile, îngropate sub valuri de bălării, apeductele 
colmatate chiar de apa pe care trebuiau s-o transporte. 
Civilizaţia e un război fără odihnă, pe care Omul e sortit în cele 
din urmă să-l piardă. Zgârie calcarul cu unghia. Era încă o 
dovadă a delăsării lui Exomnius. Depunerea era groasă de 
aproape un deget. Ar fi trebuit răzuită o dată la câţiva ani. Pe 
porţiunea aceasta nu se mai făcuse nicio operaţiune de 
întreţinere de cel puţin un deceniu. 

Se întoarse cu greutate în spaţiul strâmt, ţinând torta în faţă, 
și își miji ochii în întuneric. Nu distingea nimic, începu să 
meargă, numărând pașii, iar când ajunse la optsprezece scoase 
un murmur de uimire. Nu doar că tunelul era în întregime blocat 
- la asta se aștepta - dar arăta ca și cum planșeul fusese 
deplasat în sus, împins de o forță irezistibilă. Fundaţia groasă de 
beton pe care se sprijinea canalul fusese fracturată și una din 
bucăţile secționate urca spre plafon. Auzi ca prin vată strigătul 
lui Musa venind din spate: 

— Ai văzut? 

— Da, am văzut. 

Tunelul se îngusta foarte tare. Fu nevoit să se lase în 
genunchi și să se târască pentru a înainta. Ruperea fundației 
îndoise zidurile înspre interior și făcuse să se prăbușească 
plafonul. Apa se scurgea prin grămada comprimată de cărămizi, 
pământ și bucăţi de beton. Incercă să scormonească molozul cu 


mâna liberă, dar miasma de sulf devenea tot mai puternică, iar 
flacăra torţei începuse să pâlpâie. O luă repede înapoi, 
întorcându-se la galeria de acces. Uitându-se în sus, de-abia 
reușea să distingă figurile lui Musa și Corvinus, încadrate de 
cerul în amurg. Sprijini torta de peretele tunelului. 

— Tineti strâns frânghia! Încep să urc. 

Dezlegă capătul înfășurat în jurul mijlocului și trase tare de el. 
Fetele celor de sus nu se mai vedeau. 

— Sunteţi gata? 

— Da! 

încercă să nu se gândească ce s-ar întâmpla dacă cei de sus i- 
ar fi dat drumul. Apucă frânghia cu mâna dreaptă și se trase în 
sus, apoi o se prinse de ea cu stânga și se ridică în continuare. 
Frânghia se zbătea cu putere. Își băgă capul și umerii în tunel și 
o clipă crezu că o să-l lase puterile, dar se mai trase de două ori 
în sus și ajunse cu genunchii în dreptul deschiderii, reușind apoi 
să-și proptească spatele de peretele galeriei. Hotărî că ar fi mai 
ușor să renunţe la frânghie și să se deplaseze sprijinindu-se în 
genunchi și în spate, până când își scoase braţele afară prin 
gura de acces și reuși să iasă în aerul proaspăt al nopţii. 

Rămase întins pe pământ ca să-și tragă răsuflarea, cu Musa și 
Corvinus uitându-se la el. Luna plină se ridica pe cer. 

— Deci? spuse Musa. Cum e? 

Inginerul dădu din cap. 

— N-am mai întâlnit așa ceva. Am văzut plafoane prăbușite și 
alunecări de teren pe coasta muntelui. Dar aici... aici arată ca și 
cum o întreagă porţiune a planșeului a fost deplasată cu totul în 
sus. E ceva nou. 

— Corax a spus exact același lucru. 

Attilius se ridică și privi în jos de-a lungul galeriei. La capătul 
ei, torța ardea în continuare. 

— Pământul ăsta, spuse el cu obidă. Pare solid și de 
încredere, dar de fapt nu e mai stabil ca apa. 

Incepu să măsoare, refăcând traseul de-a lungul Augustei. 
Numără optsprezece pași și se opri. Acum că cerceta mai atent 
terenul, observă că avea o mică ridicătură. Făcu un semn cu 
piciorul și merse mai departe, continuând să numere. Porțiunea 
umflată nu părea foarte mare. Șase metri poate, cel mult opt. 
Era greu să-ţi dai seama exact. Făcu încă un semn. În stânga lui, 


ceva mai departe, oamenii lui Ampliatus se zbenguiau în 
continuare în apa lacului. 

Brusc fu cuprins de un val de optimism. La urma urmei, 
obturația nu era chiar așa mare. Cu cât se gândea mai mult, cu 
atât mai improbabil i se părea să fie vorba de un cutremur, care 
ar fi putut dărâma cu ușurință acoperișul unei întregi secțiuni - 
abia asta ar fi fost un dezastru. Dar ce se întâmplase aici era 
mult mai localizat: era ca și cum, din cine știe ce motiv 
enigmatic, pământul se ridicase pe o porțiune îngustă cu un 
metru sau doi. 

Se învârtea agitat, ca într-o cușcă. Da, acum vedea totul clar. 
Pământul se umflase. Matricea fusese obstrucționată. In același 
timp, presiunea produsă de mișcare fisurase zidul tunelului. Apa 
ieșise și formase un lac în acea depresiune. Dar dacă ar reuși să 
dea la o parte molozul și să lase Augusta să se scurgă... 

În acel moment luă hotărârea să nu-l mai trimită pe Corvinus 
înapoi la Abellinum. O să încerce să repare Augusta peste 
noapte. Să încerce imposibilul - ca un adevărat roman ce era! Işi 
puse palmele pâlnie în jurul gurii și strigă la cei din lac. 

— Domnilor, băile se închid! Ne apucăm de treabă! 


Nu se întâmpla des ca o femeie să călătorească singură pe 
drumurile publice din Campania, iar când Corelia trecea pe 
lângă ei, țăranii care lucrau câmpurile uscate și înguste se 
întorceau și făceau ochii mari. Chiar și o nevastă zdravănă de 
fermier, lată în umeri cât un bărbat și înarmată cu o sapă solidă, 
ar fi avut reţineri să se aventureze neprotejată la ceasul serii. 
Dar o tânără fată provenind în mod evident dintr-o familie 
bogată? Pe un cal atât de arătos? Mai rar așa trufanda. De două 
ori câţiva bărbaţi îi ieșiră în față, încercând să-i taie calea sau să 
apuce frâul, dar de fiecare dată dădu pinteni calului și după 
câteva sute de pași urmăritorii abandonară cursa. 

Ştia pe ce drum plecase inginerul de acasă, când trăsese cu 
urechea. Dar ceea ce în grădina însorită păruse o nimica toată - 
să urmezi cursul derivaţiei din Pompei până la joncţiunea cu 
Augusta - se dovedi o încercare înspăimântătoare odată pornită 
la drum în amurg, și în dreptul podgoriilor de la poalele 
Vezuviului începu să-și dorească să nu fi plecat de-acasă. Era 
adevărat ce spunea tatăl ei despre ea - încăpăţânată, 
neascultătoare, nesăbuită, mai întâi acţiona și abia apoi se 


gândea. Erau acuzaţiile familiare pe care i le aruncase în faţă în 
seara dinainte, după moartea sclavului, în timp ce se îmbarcau 
pentru întoarcerea la Pompei. Dar acum era prea târziu pentru a 
mai face cale întoarsă. 

Ziua de muncă se terminase și șiruri de sclavi epuizați și 
tăcuţi, legaţi unul de altul cu cătușe prinse de gleznă, își târau 
picioarele pe lângă drum în lumina amurgului. Zgomotul 
lanțurilor pe piatră și șuieratul biciului supraveghetorului pe 
spinările lor erau singurele sunete din jur. Auzise despre acești 
nenorociţi, înghesuiți în celulele de pe lângă fermele cele mari și 
munciți până își dădeau duhul, după un an sau doi; nu-i văzuse 
niciodată de aproape. Din când în când câte un sclav găsea 
puterea să-și ridice ochii din pământ și să îi întâlnească privirea; 
era ca și cum ar fi privit printr-o gaură direct în iad. 

Dar cu toate acestea nu renunța, chiar când căderea nopţii 
lăsase drumul aproape pustiu, iar linia apeductului devenise tot 
mai greu de urmat. Imaginea familiară a vilelor de la poalele 
muntelui dispăru treptat, înlocuită de torţe și lămpi clipind în 
întuneric, ca niște pete izolate de lumină. Calul încetini până 
ajunse să meargă la pas, iar fata se lăsă legănată în șa. 

Era înăbușitor de cald. li era sete. (Uitase firește să ia apă; de 
asta se ocupau întotdeauna sclavii). Locurile unde hainele se 
frecau de pielea transpirată începeau s-o doară. O ajuta să 
continue doar gândul la inginer și la pericolul care îl pândea. 
Dacă o să ajungă prea târziu? Dacă l-au omorât deja? Incepea 
deja să se întrebe dacă-l va mai ajunge din urmă, când aerul 
greu din jur păru că devine solid și vuiește surd, iar o clipă mai 
târziu din partea stângă se auzi o pocnitură zgomotoasă, venită 
din interiorul muntelui. Calul se ridică pe picioarele din spate și 
aproape o aruncă jos. Frâul îi alunecă printre degetele 
transpirate, picioarele umede nu reușiră să se prindă de 
flancurile calului care respira agitat. Când acesta se lăsă înapoi 
pe pământ și se năpusti în galop, fata abia reuși să se salveze 
înfingându-și degetele în coama deasă și strângând-o cu 
disperare. 

Goana dură vreo doi kilometri și, când animalul începu să 
încetinească, iar ea reuși să-și ridice capul, văzu că se 
îndepărtaseră de drum și înaintau acum pe câmp. Undeva în 
apropiere auzea apa curgând, iar calul o auzi probabil și el, sau 
poate o mirosi, pentru că se întoarse și porni către locul de unde 


venea zgomotul. Stătuse cu obrazul lipit de gâtul animalului și 
cu ochii strânși, dar acum că își ridicase capul reuși să distingă 
niște grămezi albe de pietre și un zid jos de cărămidă, care 
părea să înconjoare o fântână imensă. Calul se aplecă să bea. 
Fata îi șopti ceva cu blândeţe, ca să nu-l sperie, apoi descălecă. 
Tremura de spaimă. _ 

Picioarele i se afundară în noroi. In depărtare se vedeau focuri 
de tabără. 

XXX 

Primul obiectiv al lui Attilius era să scoată molozul de sub 
pământ. O sarcină deloc ușoară. Tunelul era lat doar cât să 
încapă un om, să meargă până la locul blocajului, să dea cu 
târnăcopul și cu lopata și, după ce se umplea astfel un coș, 
acesta trebuia trecut din mână-n mână de-a lungul matricei, 
până când ajungea la gura de jos a galeriei, unde urma să fie 
legat de o frânghie, tras afară, golit și trimis jos, timp în care 
următorul coș era deja încărcat și gata de a fi trimis sus. 

După obiceiul său, Attilius intră primul în tunel. Smulse o 
bucată de țesătură din tunică și o legă în dreptul gurii și al 
nasului ca să mai atenueze mirosul de sulf. Să scormonești 
cărămizile și pământul și apoi să le încarci cu lopata în coș nu 
era deloc ușor. Dar să ridici târnăcopul în acel spaţiu strâmt și 
să-ți aduni forţele pentru a zdrobi betonul în fragmente care să 
poată fi transportate era un efort herculean. Bucăţile rămâneau 
uneori atât de mari, încât era nevoie de doi oameni ca să le 
care, și în curând coatele i se jupuiseră până la carne de pereţii 
tunelului. Cât despre căldură, agravată de noaptea înăbușitoare, 
corpurile transpirate și torţele aprinse - era chiar mai cumplit 
decât își imaginase că ar fi în minele de aur din Hispania. Dar 
Attilius simțea că avansează, și asta îi dădea puterea de a 
continua. Găsise locul unde Augusta era gâtuită. Toate 
problemele lui se vor rezolva dacă reușește să curețe cei câţiva 
metri de aici. 

La un moment dat, Brebix îl bătu pe umăr și îi propuse să-i ia 
locul. Attilius îi dădu târnăcopul cu o privire recunoscătoare, 
uitându-se cu admiraţie cum acest uriaș, deși corpul său masiv 
aproape umplea tunelul, învârtea unealta de parcă ar fi fost o 
jucărie. Inginerul se strecură înapoi, iar ceilalţi se lipiră de 
perete ca să-i facă loc. Erau o echipă acum, munceau ca un corp 
viu. Erau din nou niște romani adevăraţi. Și fie că baia îi 


revigorase, fie că aveau acum ceva concret de făcut, cert e că 
moralul oamenilor părea să se fi schimbat. Începu să creadă că 
poate nu erau așa răi la urma urmei. Ampliatus avea toate 
defectele din lume, dar nu se putea spune că nu știe să 
pregătească o echipă de sclavi. Luă coșul atârnând greu de la 
bărbatul de lângă el - același, remarcă Attilius, căruia îi 
smulsese vinul din mână - se întoarse și târî greutatea către 
următorul. 

Treptat pierdu noţiunea timpului, universul său reducându-se 
la cei câţiva metri de tunel, iar senzațiile la durerea din braţe și 
spate, palmele tăiate de bucăţile ascuţite de piatră, durerea din 
coatele jupuite și căldura sufocantă. Era atât de absorbit de 
ceea ce făcea, încât nu îl auzi de la început pe Brebix cum strigă 
la el. 

— Aquarius! Aquarius! 

— Da! 

Se lipi de perete și înaintă pe lângă ceilalți, dându-și pentru 
prima dată seama că apa din tunel îi ajungea până la glezne. 

— Cee? 

— Vino să vezi! 

Attilius luă o torţă de la cel din spatele lui și o apropie de 
masa compactă care obstrucționa apeductul. La prima vedere 
totul păru solid, dar apoi observă că apa se infiltra peste tot. 
Mici pârâiașe se scurgeau pe grămada informă din faţa lor, ca și 
cum molozul ar fi început să transpire. 

— Înţelegi? îl întrebă Brebix, scurmând peretele cu 
târnăcopul: 

— Dacă dăm la o parte porţiunea asta, o să fim înecaţi ca 
șobolanii în canalizare. 

Attilius își dădea seama că în spatele lui se făcuse liniște. 
Sclavii se opriseră cu toţii și așteptau să audă ce va spune. 
Privind în urmă, văzu că deja curățaseră patru sau cinci metri de 
tunel. Ce mai ţinea în loc presiunea Augustei? Un metru, un 
metru și ceva de moloz? N-ar fi vrut să se oprească. Dar nu 
vroia nici să-i ducă pe toţi la moarte. 

— Bine, spuse nemulțumit inginerul. Părăsiţi tunelul! 

Nu a fost nevoie să le spună de două ori. Işi sprijiniră torţele 
de perete, lăsară jos uneltele și coșurile și se așezară la coadă în 
dreptul frânghiei. Imediat ce unul se cățărase și dispărea prin 
galeria de acces, altul se agăța cu mâinile de frânghie și se 


ridica spre ieșire. Attilius înaintă prin tunel în urma lui Brebix și 
când ajunseră la galerie nu mai erau sub pământ decât ei doi. 

Brebix îi întinse frânghia. Attilus o dădu la o parte. 

— Nu. Suie-te tu. Eu rămân aici să văd ce se mai poate face. 

Işi dădu seama că Brebix se uita la el ca la un nebun. 

— O să mă leg cu frânghia pentru siguranţă. Când ajungi sus, 
desfă capătul legat de căruţă și las-o în jos cât să-mi ajungă 
până la capătul tunelului. Și ţine-o bine. 

Brebix ridică din umeri. 

— Cum vrei. 

În timp ce se întorcea ca să urce la suprafaţă, Attilius îl apucă 
de braţ. 

— Brebix, o să poţi să mă ţii? 

Un rânjet trecu pe fața gladiatorului. 

— Oho, te ţin și pe tine și pe mă-ta! 

In ciuda greutăţii sale, Brebix se sui pe frânghie ager ca o 
maimuţă, iar Attilius rămase singur. În timp ce își înfășură 
frânghia a doua oară în jurul mijlocului se gândi că poate chiar 
era nebun, dar n-avea de ales. Cât timp tunelul nu era uscat nu-l 
puteau repara, și nu avea timp să aștepte ca toată apa să se 
infiltreze prin obturaţie. Trase de frânghie. 

— E totul în regulă, Brebix? 

— Sunt gata! 

Apucă torţa și începu să se deplaseze înapoi de-a lungul 
tunelului, cu apa trecându-i deja de glezne, gâlgâindu-i printre 
picioare când pășea peste uneltele și coșurile abandonate. 
Inainta încet, ca Brebix să poată da drumul la frânghie, și când 
ajunse la grămada de moloz era deja leoarcă de transpiraţie, de 
la încordare ca și de la căldură. Simţea forța Augustei în spatele 
grămezii de moloz. Işi trecu torţa în mâna stângă și cu dreapta 
începu să tragă de capătul ieșit în afară al unei cărămizi de la 
nivelul ochilor, mișcând-o în sus și-n jos și dintr-o parte în alta. 
N-avea nevoie decât de o mică deschidere: un loc în care 
presiunea să fie eliberată în mod controlat pe undeva prin 
partea de sus. La început cărămida nu se clinti. Apoi apa începu 
să facă bulbuci în jurul ei și deodată îi fugi dintre degete, 
proiectată de un jet de apă pe lângă capul său, atât de aproape 
încât îi juli urechea. 

Scoase un strigăt și se trase înapoi, în timp ce zona din jurul 
găurii se umfla, apoi se rupse cu totul, despicându-se înspre el 


sub forma literei V, totul petrecându-se într-o clipă, dar cumva 
îndeajuns de încet încât să poată vedea distinct fiecare stadiu al 
prăbușirii - înainte ca un zid de apă să vină peste el, 
răsturnându-l pe spate, smulgându-i torta din mână și 
scufundându-l în întuneric. Se mișcă foarte repede pe sub apă - 
cu fața în sus și cu capul înainte - alunecă prin tunel, căutând cu 
disperare ceva de care să se prindă, dar cimentul neted al 
matricei nu oferea niciun punct de sprijin. Curentul tumultuos de 
apă îl dădu de-a dura, îl răsuci cu burta în jos și simţi cum îl 
săgetează durerea când funia i se încordă sub coaste, îndoindu-l 
și trăgându-l în sus, făcându-l să se frece cu spinarea de plafon. 
O clipă crezu că era salvat, dar funia slăbi din nou și căzu către 
fundul tunelului, iar el fu măturat de curent ca o frunză într-o 
rigolă și purtat înspre întuneric. 


Nocte concubia 


[22:07] 


Mulţi observatori au comentat tendința erupțiilor de a fi inițiate 
sau de a deveni mai puternice în zilele cu lună plină, când 
tensiunile din crustă ținând de atracția selenară ating un maxim. 


Vulcanologie (ediția a doua) 


Ampliatus nu se dăduse niciodată în vânt după Vulcanalia. 
Sărbătoarea marca un moment în calendar când noaptea se 
lăsa în mod evident mai devreme, iar dimineaţa era nevoie să 
aprinzi lumânările: sfârșitul verii pline de promisiuni și începutul 
unui lung și melancolic declin către iarnă. In plus, ceremonia în 
sine era de prost gust. Vulcan sălășluia într-o peșteră sub un 
munte și își împrăștia focul devastator pe pământ. Toate 
creaturile fugeau înspăimântate din calea sa, cu excepţia 
peștilor, astfel că - pe principiul că zeii, ca și oamenii, își doresc 
cel mai mult ceea ce e cel mai greu de obţinut - trebuia să fie 
îmbunat sacrificându-i pești aruncaţi de vii pe un rug în flăcări. 

Nu era vorba că lui Ampliatus i-ar fi lipsit cu desăvârșire 
sentimentele religioase. Îi plăcuse întotdeauna să vadă cum e 
sacrificat un animal arătos - aerul nepăsător al unui taur, de 
exemplu, în timp ce mergea alene către altar, și nedumerirea cu 
care îl privea pe preot; apoi lovitura neașteptată și năucitoare 
de ciocan a ajutorului și sclipirea cuţitului tăind gâtlejul; 
picăturile purpurii de sânge se întăreau în praful de pe jos și 
măânunchiul de maţe galbene se revărsa din abdomenul 
secţionat, pentru a fi examinate de către auguri. Asta da religie! 
Dar sute de peștișori aruncaţi în flăcări de către populaţia 
superstițioasă a orașului, în timp ce treceau cu toţii pe lângă 
focul sacru, să priveşti corpurile argintii zvârcolindu-se şi 
țopăind în flăcări - nu găsea nimic nobil aici. 

lar în acest an era mai plictisitor ca oricând, datorită 
numărului mare al celor care vroiau să facă sacrificii. Seceta 
care nu se mai termina, izvoarele și fântânile care secau, 
mișcările pământului, nălucile văzute și auzite pe munte - peste 
tot lumea vedea mâna lui Vulcan, iar orașul era cuprins de 


teamă. Ampliatus își dădea seama de asta după feţele roșii și 
transpirate care se târau în cerc la marginea forumului, cu ochii 
aţintiţi înspre foc. Frica plutea în aer. 

Nu avea o poziţie foarte bună. Conducătorii orașului erau 
strânși, cum cerea tradiţia, pe treptele Templului lui Jupiter - 
magistraţii și preoţii în faţă, iar membrii Ordo, inclusiv fiul său, 
adunaţi în spatele lor, în vreme ce Ampliatus, în calitatea sa de 
sclav eliberat, fără nicio funcţie oficial, a era întotdeauna relegat 
de rigorile protocolului în rândurile din spate. Nu că l-ar fi 
deranjat. Dimpotrivă. Se delecta cu faptul că puterea, puterea 
adevărată, rămânea ascunsă. O forță invizibilă care încuviinţa 
aceste ritualuri civice și în același timp îi trăgea de sfori pe 
participanţi ca pe niște marionete. In plus - și asta era partea cu 
adevărat delectabilă - majoritatea celor prezenți știau că el - al 
treilea ins de la coadă din rândul al zecelea - era cel care 
conducea de fapt orașul. Popidius și Cuspius, Holconius și 
Brittius o știau și ei, iar Ampliatus avea impresia că se foiau 
stingheriţi chiar în timp ce răspundeau omagiilor mulţimii. lar cei 
din mulţime știau la rândul lor, și ca atare erau cu atât mai 
respectuoși față de el. Îi vedeau cum îi caută figura, cum își dau 
coate și arată cu degetul. 

„Acela de acolo e Ampliatus”, își imagina el că își spun 
oamenii, „care a reconstruit orașul când toţi ceilalţi au dat bir cu 
fugiţii. Trăiască  Ampliatus! Trăiască  Ampliatus! Trăiască 
Ampliatus!” 

Se retrase înainte să se termine totul. 

Hotări și de data asta să meargă pe jos în loc să ia litiera. 
Cobori treptele templului printre rândurile de spectatori, 
salutând cu o înclinare a capului pe unul, strângându-l ușor de 
mână pe altul, înaintă de-a lungul părții din umbră a clădirii, pe 
sub arcul de triumf al lui Tiberius și ajunse în strada pustie. 
Sclavii cărau litiera în urma sa și îi slujeau drept gardă de corp, 
dar lui nu-i era teamă de Pompei după lăsarea întunericului. 
Cunoștea fiecare piatră din oraș, fiecare ridicătură și hârtoapă a 
drumurilor, fiecare faţadă de prăvălie, fiecare canal de scurgere. 
Luna plină imensă și, din loc în loc, felinarele stradale - o altă 
inovaţie a sa - îi luminau drumul către casă. Dar nu doar 
clădirile din Pompei îi erau cunoscute. Știa și oamenii, cu 
enigmaticele tribulaţii ale sufletului lor, mai cu seamă în vremea 
alegerilor: cinci circumscripții - Forenses, Campanienses, 


Salinienses, Urbulanenses, Pagani - în care avea câte un om 
infiltrat; apoi toate breslele de meșteșugari - spălătorii, brutarii, 
pescarii, parfumerii, aurarii și toţi ceilalţi - avea câte un om și 
acolo. Putea să ofere jumătate din adoratorii lui Isis, templul 
său, sub formă de vot colectiv. lar în schimb pentru ajutorul 
acordat nătăflețului căruia îi dăruia puterea primea toate 
licențele și permisele, autorizaţiile de construcţii și verdictele 
favorabile din Basilica, care formau moneda invizibilă a puterii. 

Se întoarse și începu să coboare dealul înspre casa unde 
locuia - casele, ar fi putut spune - și se opri o clipă pentru a 
savura aerul nopţii. lubea acest oraș. La primele ore ale 
dimineţii căldura putea părea copleșitoare, dar de obicei dinspre 
Capri apărea curând un șir de valuri unduitoare, de un albastru 
închis, iar pe la a patra oră o briză marină traversa orașul, 
făcând să foșnească frunzele, și în tot restul zilei Pompei 
mirosea dulce ca însăși primăvara. E adevărat că atunci când 
era foarte cald și lumea devenea apatică, ca în seara aceasta, 
oamenii subţiri se plângeau că pute. Dar el aproape că prefera 
momentele când aerul era mai greu - balega cailor pe străzi, 
urina din spălătorii, fabricile de sos de pește din port, 
transpiraţia celor douăzeci de mii de corpuri omenești 
înghesuite între zidurile orașului. Pentru Ampliatus era mirosul 
vieții: miros de activitate, de bani și de profit. 

Işi reluă plimbarea și când ajunse la ușa din faţă se opri sub 
felinar și bătu cu putere. Incă simţea o plăcere deosebită să 
intre prin ușa pe care nu avea voie să o folosească pe vremea 
când era sclav și îl răsplăti pe portar cu un zâmbet. Era foarte 
binedispus, atât de binedispus încât la jumătatea vestibulului se 
întoarse și spuse: 

— Massavo, știi care e secretul fericirii? 

Portarul dădu din cap. 

— Să mori. 

Ampliatus îi dădu în glumă un pumn în stomac dar se strâmbă 
de durere; parcă ar fi dat în lemn. 

— Să mori, iar apoi să reînvii și să te bucuri de fiecare zi ca de 
o victorie asupra zeilor. 

Nu se temea de nimeni și de nimic. lar partea amuzantă era 
că averea lui nu se ridica nici pe departe la cât presupunea 
lumea. Vila de la Misenum - zece milioane de sesterţi, mult prea 
scumpă, dar nu putuse rezista tentaţiei - fusese cumpărată din 


împrumuturi, primite în principal pe seama casei sale, la rândul 
ei plătită printr-o ipotecă pe băi, care nici măcar nu erau gata. 
Dar Ampliatus reușea cumva să jongleze cu aceste lucruri prin 
forța voinţei, istețime și mulțumită încrederii celorlalţi, iar dacă 
nătărăul de Lucius Popidius își imagina că măritându-se cu 
Corelia o să-și recupereze casa familială, atunci era demn de 
milă. Ar fi trebuit să-și ia un avocat mai acătării înainte să 
semneze contractele. 

Trecând pe lângă bazinul de înot luminat de torţe, se opri să 
examineze fântâna. Vaporii se amestecau cu parfumul 
trandafirilor, dar uitându-se la apă i se părea că începe să-și 
piardă din putere. Îi veni în gând inginerul cel tânăr și serios, 
rătăcit undeva în întuneric și încercând să repare apeductul. N- 
avea să se mai întoarcă. Era păcat. Ar fi putut face afaceri 
frumoase împreună. Dar era cinstit, și motto-ul lui Ampliatus 
fusese mereu „Să te ferească zeii de omul cinstit”. Poate că deja 
era mort. 

jetul anemic al fântânii începea să-l îngrijoreze. Se gândi la 
peștii argintii săltând și sfârâind în flăcări și încercă să-și 
imagineze reacţia oamenilor când vor descoperi că apeductul se 
oprește. Işi dădu îndată seama că, idioţi și superstițioși cum 
erau, vor da imediat vina pe Vulcan, îi scăpase din vedere acest 
aspect. Caz în care a doua zi ar fi putut fi momentul propice să 
fie făcută publică profeția Biriei Onomastia, sibila orașului 
Pompei, pe care avusese grijă să o plătească la începutul verii. 
Femeia locuia într-o casă din apropierea amfiteatrului și în 
timpul nopţii intra în comuniune, printre rotocoale de fum, cu 
vechiul zeu Sabazios, căruia îi sacrifica șerpi - un procedeu 
dezgustător - pe un altar cu două mâini magice din bronz. 
Intreaga ceremonie îi dăduse fiori, dar sibila prezisese un viitor 
nemaiauzit pentru Pompei, și ar fi fost util să se răspândească 
această veste prin oraș. Hotări să îi convoace pe magistrați în 
dimineaţa următoare. Deocamdată, cât timp ceilalţi erau încă în 
forum, avea treburi mai urgente de rezolvat. 

Membrul începu să i se întărească în timp ce urca treptele 
către apartamentele private ale familiei Popidius, un drum pe 
care îl bătuse de atâtea ori în tinereţe, când vechiul stăpân își 
făcuse toate mendrele cu el. La câte acuplări tainice și 
dezlănțuite nu fuseseră martori acești pereţi, câte dezmierdări 
pofticioase nu auziseră, în timp ce Ampliatus se lăsa în voia 


degetelor care pătrundeau peste tot și se întindea cu picioarele 
desfăcute pentru stăpânul casei. Era mult mai tânăr ca Celsinus, 
mai tânăr chiar decât Corelia - cu ce drept se plângea ea că se 
mărită fără să iubească? E drept că stăpânul îi șoptea tot timpul 
că îl iubește, și pesemne chiar așa era - la urma urmei 
testamentul său îi adusese libertatea. Toată creșterea lui 
Ampliatus peste ani își avea originea în sămânţa fierbinte 
vărsată în această cameră. Nu uitase niciodată asta. 

Ușa de la dormitor nu era încuiată și intră fără să bată. O 
lampă cu ulei de pe măsuţa de toaletă ardea potolit. Razele lunii 
se strecurau prin obloanele deschise și în lumina moale o văzu 
pe Taedia Secunda întinsă cu faţa-n jos pe pat, ca un cadavru pe 
catafalc. Când îl auzi își întoarse capul. Era goală. Șaizeci de ani 
bătuţi pe muchie. Peruca era pusă pe un cap de manechin 
așezat lângă lampă, spectator orb la ce avea să se întâmple. Pe 
vremuri, comenzile le dădea ea - aici, acolo, acolo - dar acum 
rolurile se inversaseră, și Ampliatus nu era foarte sigur că femeii 
nu-i plăcea mai mult așa, deși nu scotea niciun cuvânt. Se răsuci 
în tăcere și se sprijini pe mâini și pe genunchi, oferindu-și 
șoldurile osoase, lucind albăstrui de la lumina lunii, așteptând 
nemișcată ca fostul ei sclav - acum stăpânul ei - să o încalece. 


După ce frânghia cedă, Attilius reuși de două ori să se sprijine 
cu genunchii și cu coatele de zidurile înguste ale matricei, 
încercând să rămână pe loc, și de fiecare dată presiunea apei îl 
desprinse de perete și îl purtă mai departe prin tunel. Membrele 
îi slăbeau, plămânii stăteau să explodeze și își dădu seama că 
mai are o singură șansă, încercă din nou și de data asta reuși să 
rămână prins de pereţi, ca o stea de mare. Scoase capul 
deasupra apei, se înecă și bolborosi, trăgând aer în piept cu 
disperare. 

In întunericul din jur nu-și dădea seama unde este, nici cât îl 
purtase curentul. Nu vedea și nu auzea nimic, iar de simţit nu 
simțea decât cimentul de care stătea lipit cu mâinile și cu 
genunchii și presiunea apei până la gât, lovindu-se neîncetat de 
corp. Stătu așa agăţat fără să știe cât timp, dar la un moment 
dat își dădu seama că presiunea slăbea, iar nivelul apei cobora. 
Când ajunse să-și simtă umerii în aer, își spuse că partea cea 
mai grea trecuse. Ceva mai târziu, pieptul îi ieșea din apă. Cu 
mare grijă, dădu drumul pereţilor și rămase în picioare. Se 


aplecă pe spate sub curgerea curentului slab și apoi se îndreptă, 
ca un copac care reușise să rămână în picioare după o revărsare 
scurtă dar furioasă a apelor. 

Mintea i se punea și ea funcţiune. Apa prinsă de dărâmături 
se scurgea; stăvilarele de la Abellinum fiind închise în urmă cu 
douăsprezece ore, apeductul nu mai era alimentat de nimic. Ce 
rămăsese pe traseu era încetinit de înclinarea imperceptibilă a 
conductei. Simţi că îl trage ceva de mijloc - frânghia plutea în 
urma sa. O căută cu mâinile în întuneric și o trase spre el, 
înfășurând-o în jurul braţului. Când ajunse la celălalt capăt îl 
pipăi cu degetele. Era neted. Nicio urmă de rupere sau de 
sfâșiere. Brebix îi dăduse pur și simplu drumul. Oare de ce? 
Brusc se panică, cuprins de o dorinţă disperată de a ieși de aici. 
Se aplecă înainte și începu să pășească prin apă, dar era ca într- 
un coșmar - întindea braţele în faţă fără să le vadă, pipăind 
pereţii în întunericul ca smoala, iar picioarele nu și le putea 
mișca mai repede decât un bătrân cu mersul târșâit. Se simțea 
prins într-o dublă capcană: mai întâi pământul care-l înconjura 
din toate părțile, apoi greutatea apei din fața lui. 

Îl dureau coastele. Umărul și-l simţea de parcă ar fi fost ars cu 
fierul roșu. 

Auzi un pleoscăit și în depărtare o pată galbenă se lăsă în jos, 
ca o stea căzătoare. Se opri din mers și ascultă, respirând 
agitat. Se auziră strigăte, apoi încă un pleoscăit și altă torță. Il 
căutau. Auzi un strigăt pierdut - „Aquarius!” 

— Și încercă să stabilească dacă să răspundă sau nu. Nu-și 
făcea cumva griji din nimic? Peretele de moloz se rupsese atât 
de abrupt și cu atâta forţă încât niciun om normal n-ar fi fost în 
stare să ţină frânghia. Dar puterea lui Brebix nu era a unui om 
normal, iar ce se întâmplase nu era neprevăzut: gladiatorul ar fi 
trebuit să fie pregătit pentru așa ceva. 

— Aquarius! 

Ezita în continuare. Dar știa că n-are cum să iasă din tunel 
prin altă parte. Trebuia să meargă mai departe și să dea ochii cu 
ei. Instinctul însă îi spunea să-și păstreze suspiciunile pentru 
sine. Răspunse strigând - „Sunt aici!” - și porni lipăind prin apa 
tot mai puţin adâncă către luminile tremurate. 


ÎI întâmpinară cu un amestec de uimire și respect - Brebix, 
Musa și tânărul Polites repezindu-se cu toţii înspre el - avuseseră 


impresia că nimeni n-ar fi putut ieși viu din acea revărsare a 
apei. Brebix insistă că frânghia îi fugise din mâini ca un șarpe. 
Drept dovadă își arătă palmele. La lumina torţei, pe fiecare din 
ele se vedea câte o dungă roșie. Poate că spunea adevărul. 
Părea să regrete ce s-a întâmplat. Dar orice asasin ar fi 
stingherit dacă s-ar întâlni cu victima lui revenită la viaţă. 

— Brebix, din câte ţin minte ziceai că poţi să mă ţii și pe mine 
și pe mama. 

— Mda... se pare că mama ta e mai grea decât mi-am 
închipuit. 

— Zeii îţi sunt favorabili, aquarius, declară Musa. Ti-au 
rezervat o soartă aparte. 

— Soarta mea, spuse Attilius, e să repar nenorocitul ăsta de 
apeduct și să mă întorc la Misenum. 

Își desfăcu frânghia din jurul șalelor, luă torţa lui Polites și 
porni înainte pe lângă ceilalţi, luminând tunelul în faţa sa. 

Cât de repede se scurgea apa! Coborâse deja sub genunchi. 
Își imagină curentul învolburându-se mai departe în drum spre 
Nola și celelalte orașe. Până la urmă o să traverseze tot golful, 
trecând peste arcadele de la nord de Neapolis și peste arcul cel 
mare de la Cumae, coborând pe creasta peninsulei către 
Misenum. În curând această secţiune o să fie complet uscată. 
Nu o să mai rămână decât mici băltoace pe fundul canalului. 
Orice s-ar mai fi întâmplat, își îndeplinise promisiunea făcută 
amiralului. Eliberase canalul matricei. 

Locul unde tunelul fusese blocat era încă vraiște, dar forța 
curentului de apă făcuse cea mai mare parte a muncii de 
curăţare. Acum nu mai rămânea decât să îndepărteze resturile 
de pământ și pietriș, să netezească planșeul și pereții, să așeze 
o fundaţie de beton și un rând de cărămizi, apoi o tencuială de 
ciment - nimic foarte elaborat: doar lucrări temporare care să 
țină până la toamnă, când vor putea să revină pentru a face 
totul cum trebuie. Dar chiar și așa era mult de muncă pentru o 
singură noapte. Trebuiau să termine înainte ca primele șuvoaie 
de apă proaspătă să sosească de la Abellinum, după ce Becco 
va fi redeschis stăvilarele. Le spuse care era planul, iar Musa 
făcu la rândul său câteva sugestii. Dacă începeau să coboare 
cărămizile acum, spuse el, puteau să le pună de-a lungul 
zidurilor și astfel să le aibă la îndemână după ce se scurge apa. 
Ar putea începe să amestece cimentul la suprafață imediat. De 


la preluarea apeductului de către Attilius, era prima dată când 
Musa se arăta dornic să coopereze. Părea foarte impresionat de 
supraviețuirea inginerului. Ar trebui să mă întorc din morţi mai 
des, se gândi el. 

— Măcar a dispărut duhoarea, spuse Brebix. 

Attilius nu remarcase. Trase aer pe nări. Așa era. 

Miasma atotprezentă de sulf părea să se fi evaporat. Se 
întrebă ce fusese cu ea, în primul rând de unde venise, apoi 
cum se făcea că dispăruse - dar nu avea timp să se gândească 
la asta. Auzi că îl strigă cineva și își croi drum prin apă până la 
galeria de acces. Era vocea lui Corvinus: 

— Aquarius! 

— Cred că e ceva ce te-ar interesa aici. 

Imediat ce termină de vorbit, capul îi dispăru din dreptul gurii 
de acces. 

Se întrebă ce putea să mai fie. Attilius apucă frânghia și o 
încercă prudent, apoi începu să se caţere. Îi venea și mai greu, 
acum că era lovit și epuizat. Urcă ușor - mâna dreaptă, mâna 
stângă, mâna dreaptă, mâna stângă, trăgându-se în sus până la 
gura galeriei, ridicându-se, sprijindu-și braţele de marginea gurii 
de acces și înălțându-se afară, în aerul cald al nopţii. 

Cât timp fusese sub pământ răsărise luna - imensă, plină și 
roșie. Arăta ca și stelele din această parte a lumii - ca toate 
lucrurile de aici de fapt - nefirească și supradimensionată. La 
suprafață, locul începuse deja să arate a șantier: grămezile de 
moloz excavat din tunel, câteva focuri în aer liber scuipând 
scântei înspre luna plină, torțele înfipte în pământ ca să 
lumineze terenul, căruțele descărcate aproape de tot. Sub 
lumina lunii vedea că lacul este înconjurat deja de un inel lat de 
noroi, lăsat de apa care se retrăsese. Sclavii din echipa lui 
Ampliatus stăteau sprijiniți de căruţe, așteptând ordinele. Priviri 
iscoditoare se îndreptară înspre el când ieși din galerie. Își dădu 
seama că probabil arăta de pomină, ud fleașcă și murdar din 
cap până-n picioare. Strigă prin tunel la Musa să vină sus și să-i 
pună pe oameni la treabă, apoi se uită în jur după Corvinus. Era 
la vreo treizeci de pași, aproape de boi, cu spatele la gura de 
acces. Attilius strigă nerăbdător la el: 

— Deci? 

Corvinus se întoarse și în loc de explicaţii se dădu la o parte, 
dezvăluind o siluetă înfășurată într-o pelerină cu glugă. Attilius 


porni spre ei. Abia când ajunse aproape și străinul își dădu jos 
gluga o recunoscu. N-ar fi fost atât de uluit nici dacă însăși 
Egeria, zeița izvoarelor, s-ar fi materializat deodată din lumina 
lunii. Primul său gând fu că venise împreună cu tatăl ei și se uită 
în jur după ceilalţi cai și călăreţi. Dar nu se vedea decât un 
singur cal, mestecând nepăsător iarba rară. Era singură, și când 
ajunse lângă ea își ridică mâinile uimit. 

— Corelia, ce e asta? 

— N-a vrut să-mi spună ce vrea, interveni Corvinus. Zice că 
nu vorbește decât cu tine. 

— Corelia? 

Fata arătă neîncrezătoare cu privirea spre Corvinus, își duse 
degetul la buze și dădu din cap. 

— Vezi? De când a apărut ieri am știut că e o pacoste... 

— Gata Corvinus, suficient. Du-te înapoi la treabă! 

— Dar... 

— La treabă am zis! 

După ce sclavul plecă abătut, inginerul se uită mai 
îndeaproape la ea. Avea obrajii murdari, părul despletit, pelerina 
și rochia pătate de noroi. Dar ce îl tulbura cel mai tare erau ochii 
ei, nefiresc de mari și luminoși. Îi luă mâna în a lui. 

— Nu e un loc potrivit pentru tine, spuse cu blândețe. Ce cauţi 
aici? 

— Am venit să-ți aduc astea, șopti fata și din cutele pelerinei 
începu să scoată mici suluri de papirus. 


Documentele aveau date diferite, iar starea lor varia. În total 
erau șase și ar fi încăput toate la subraț, nu erau foarte mari. 
Attilius luă o torță și însoţit de Corelia se îndepărtă de agitația 
din jurul apeductului, mergând către un loc mai retras din 
spatele căruțelor, cu vedere spre terenul inundat. Luna arunca o 
dungă tremurată de lumină peste ce rămăsese din lac, dreaptă 
și lată ca un drum roman. Din depărtare se auzeau foșnet de 
aripi și ţipetele păsărilor de apă. 

Își luă pelerina de pe umeri și o întinse pe jos, ca fata să aibă 
pe ce se așeza. Apoi înfipse mânerul torței în pământ, se lăsă pe 
vine și desfășură cel mai vechi dintre documente. Era planul 
unei secțiuni a Augustei - chiar cea în care se găseau: Pompei, 
Nola și Vezuviul erau însemnate cu o cerneală ajunsă gri 
spălăcit, din neagră cum fusese la început. Era marcat cu sigiliul 


imperial al Divinului Augustus, semn că fusese examinat și 
aprobat oficial. Desenul părea făcut de un supraveghetor. Era 
chiar originalul. Întocmit în urmă cu mai bine de un secol. Poate 
că însuși marele Marcus Agrippa ţinuse odinioară în mâini acest 
papirus. Îl întoarse pe cealaltă parte. Un astfel de document nu 
putea să provină decât din două locuri, fie din arhiva Curator 
Aquarum de la Roma, fie din Piscina Mirabilis de la Misenum. Il 
înfășură la loc cu grijă. 

Următoarele trei suluri conţineau în principal coloane de 
numere și îi luă ceva până să priceapă cam despre ce era vorba. 
Unul din ele avea titlul Colonia Veneria Pompeianorum şi era 
împărţit pe ani - DECCXIV, DECCXV, și așa mai departe - 
coborând în timp aproape două decenii, cu subîmpărțiri ale 
notaţiilor, cifrelor și sumelor totale. Cantităţile creșteau în 
fiecare an, pentru ca în ultimul - anul opt sute treizeci și cinci al 
Romei - să ajungă de două ori mai mari. Al doilea document 
părea la prima vedere identic cu primul, până când îl examină 
mai îndeaproape și văzu că toate cifrele erau cam jumătate din 
celelalte. Pentru anul dinainte, de pildă, totalul general de trei 
sute cincizeci și două de mii consemnat în primul papirus fusese 
redus la o sută șaptezeci și opt de mii în cel de-al doilea. 

Al treilea document nu era la fel de oficial. Părea să fie 
registrul lunar de venituri al unei persoane. Și aici cifrele se 
întindeau pe aproape două decenii iar sumele creșteau treptat, 
până ajungeau aproape să se dubleze. Era un venit frumușel, 
cam cincizeci de mii de sesterți doar în ultimul an iar cu totul se 
putea să treacă de trei sute de mii. 

Corelia stătea cu genunchii aduși sub bărbie și îl urmărea. 

— Ei? Ce reprezintă? 

Nu răspunse imediat. Simţea că murdăria se întindea și 
asupra lui: rușinea unuia, rușinea tuturor. Și cine putea ști cât 
de sus se întindea putregaiul? Dar apoi se gândi că nu putea să 
fi ajuns până la Roma, pentru că dacă cei de acolo ar fi fost 
părtași la așa ceva, atunci Aviola nu l-ar fi trimis în niciun caz pe 
el la Misenum. 

— Acestea par să fie cifrele reale privitoare la apa consumată 
în Pompei. Îi arătă primul papirus. Trei sute cincizeci de 
quinariae pentru anul trecut - pare plauzibil pentru un oraș ca 
Pompei. lar al doilea set de registre presupun că reprezintă ce 
trimitea oficial la Roma predecesorul meu, Exomnius. Cei de la 


centru n-aveau cum să-și dea seama, mai ales după cutremur, 
decât dacă trimiteau un inspector ca să verifice. lar aici - nu 
făcu niciun efort ca să-și ascundă disprețul în timp ce flutură cel 
de-al treilea document - sunt sumele pe care i le dădea tatăl tău 
ca să-și ţină gura. 

Fata se uita uimită la el. 

— Apa este scumpă, îi explică el, mai ales dacă reconstruiești 
jumătate din oraș. Cel puţin la fel de valoroasă ca banii - mi-a 
spus-o chiar tatăl tău. Fără îndoială că sumele erau îndeajuns de 
mari încât să transforme pierderea în profit. Salve lucrum! 

Înfășură papirusurile la loc. Probabil fuseseră furate din 
încăperea sordidă de deasupra cârciumii. Se întrebă de ce 
riscase Exomnius să ţină dovezi atât de compromiţătoare într-un 
loc unde puteau fi găsite de oricine. Dar apoi își dădu seama că 
exact asta urmărea Exomnius, să aibă la îndemână dovezi 
compromiţătoare. li dădeau un ascendent considerabil asupra 
lui Ampliatus: „Nu încerca să faci vreo mișcare împotriva mea, 
să mă reduci la tăcere, să mă dai la o parte din afacere sau să 
mă ameninţi cu dezvăluirea, pentru că dacă mă prăbușesc eu, o 
să te trag după mine”. 

— Și celelalte două? întrebă Corelia. 

Ultimele papirusuri erau atât de diferite de celelalte încât 
parcă n-ar fi provenit din același loc. Mai întâi că erau mult mai 
recente, și în loc de cifre erau acoperite cu cuvinte. Primul era în 
grecește. 


„Culmea este aproape peste tot netedă și complet lipsită de 
vegetație. Solul arată ca cenușa și există gropi din rocă 
înnegrită semănând cu niște peșteri, arătând ca și cum ar fi fost 
trecute prin foc. Zona pare să fi ars în trecut și să fi avut cratere 
cu flăcări, care s-au stins la un moment dat din lipsă de 
combustibil. Fără îndoială acesta e motivul pentru fertilitatea 
zonei dimprejur, la fel ca în Caetana, unde se spune că solul plin 
de cenușa aruncată de flăcările Etnei face ca terenul să fie 
deosebit de bun pentru vin. Solul îmbogăţit conţine atât 
materiale care ard, cât și substanţe care stimulează creșterea. 
Când este supra-saturat cu acel element este gata să ardă, la fel 
ca orice substanță sulfuroasă, dar când aceasta s-a epuizat, iar 
focul s-a stins, solul devine asemeni cenușii și este bun pentru 
agricultură.” 


Attilius trebui să parcurgă textul de două ori la lumina torței 
ca să fie sigur că a înţeles despre ce e vorba. l-l întinse Coreliei. 
Culmea? A cui culme? A Vezuviului, probabil, era singura culme 
din zonă. Dar cum se făcea că Exomnius - leneș, îmbătrânit, 
betiv și curvar cum era - găsise puterea să se urce până sus pe 
Vezuviu, pe timp de secetă, ca să-și consemneze în grecește 
impresiile? Nu puteai să crezi așa ceva. lar exprimarea - „gropi 
din rocă înnegrită semănând cu niște peșteri... fertilitatea zonei 
dimprejur” - nu erau deloc vorbele unui inginer. Era prea literar, 
nu se potrivea cu genul de fraze la care te-ai fi așteptat de la un 
om ca Exomnius, care cu siguranţă nu era mai fluent în limba 
elenilor decât Attilius. Copiase cu siguranţă textul de undeva. 
Sau cineva îl copiase pentru el. Unul din scribii din biblioteca 
publică din Pompei, poate. 

Ultimul papirus era mai lung și era scris în latină. Dar conţinea 
lucruri la fel de ciudate: 


„Lucilius, bunul meu prieten, tocmai am auzit că Pompei, 
celebrul oraș din Campania, a fost devastat de un cutremur care 
a afectat și toate zonele din jur. Orașul Herculaneum este și el 
parţial în ruine și chiar construcţiile rămase în picioare sunt 
șubrede. Și la Neapolis au dispărut multe reședințe particulare. 
lar la dărâmături s-au adăugat și alte nenorociri: se spune că a 
murit o turmă de o sută de oi, statuile au crăpat iar unii oameni 
și-au pierdut minţile și umblă de colo-colo fără să-și mai poată 
purta de grijă. 

Ți-am zis că o turmă de o sută de oi au murit în districtul 
Pompei. Nu ai niciun motiv să crezi că oile au păţit asta de frică. 
Căci se spune că de obicei după un cutremur mare urmează și o 
molimă, ceea ce nu e deloc de mirare. Pentru că în adâncuri 
sunt ascunse multe elemente purtătoare de moarte. Chiar aerul 
de acolo, care este stătut, fie din cauza imperfecţiunilor 
pământului, fie din cauza inactivităţii și a întunericului veșnic, 
este dăunător celor care-l respiră. Nu mă miră că oile au fost 
vătămate - fiind niște animale cu constituție fragilă - căci își 
țineau capul aproape de pământ și au respirat aerul fetid chiar 
în apropierea sursei. Dacă aerul subteran ar fi ieșit afară în 
cantităţi mai mari, i-ar fi afectat și pe oameni; dar aerul curat, 
prezent din abundență, l-a împrăștiat înainte să se poată ridica 
îndeajuns de sus încât să fie respirat de oameni.” 


Și de data asta limbajul părea prea înflorit ca să fie opera lui 
Exomnius, iar caligrafia arăta prea profesionist. In orice caz, de 
ce ar fi declarat Exomnius că „tocmai a auzit” de un cutremur 
care se întâmplase în urmă cu șaptesprezece ani? Și cine era 
Lucilius? Corelia se aplecase peste umărul lui ca să citească 
documentul. Îi simţea parfumul, respiraţia mângâindu-i obrazul 
și sânul apăsat de braţul lui. O întrebă: 

— Ești sigură că erau împreună cu celelalte papirusuri? Nu se 
poate să provină din altă parte? 

— Erau în aceeași cutie. Ce înseamnă ce scrie acolo? 

— Și nu l-ai văzut pe cel care i-a adus cutia tatălui tău? 

Corelia dădu din cap. 

— N-am putut decât să-l aud. Au vorbit despre tine. Asta m-a 
convins să vin să te caut. Se dădu un pic mai aproape de el și își 
cobori glasul. Tata a zis că nu vrea să te întorci viu din această 
expediție. 

— Chiar așa? Făcu un efort ca să-și reţină râsul. Și celălalt ce 
a zis? 

— A zis că nu e nicio problemă, se rezolvă. 

Tăcură amândoi. Mâna Coreliei o atingea pe a lui, simţea 
degetele ei reci peste tăieturile și zgărieturile sale - apoi fata își 
sprijini capul de pieptul lui. Era epuizată. 

Pentru prima dată după trei ani, Attilius se lăsă o clipă în voia 
plăcerii de a simţi un trup de femeie lipit de el. 

Deci asta înseamnă să fii viu, își spuse. Uitase cum e. 


După o vreme, fata adormi. Attilius își trase brațul, având 
grijă să n-o scoale. O lăsă acolo și se întoarse la apeduct. 

Reparaţiile ajunseseră într-un stadiu decisiv. Sclavii 
terminaseră de scos resturile din tunel și începuseră să coboare 
cărămizile. Attilius dădu neîncrezător din cap când îi văzu pe 
Brebix și Musa stând de vorbă. Când prinseră de veste că se 
apropie tăcură amândoi și aruncară o privire întrebătoare către 
locul unde rămăsese Corelia, dar inginerul nu le spuse nimic. 

Gândurile i se învolburau în minte. Nu era nicio mirare că 
Exomnius era corupt - se obișnuise cu ideea. Și presupunea că 
asta explica și dispariţia sa. Dar celelalte două documente, 
textul în grecește și extrasul dintr-o scrisoare, aruncau misterul 
într-o lumină cu totul nouă. Se părea că Exomnius devenise 


îngrijorat de solul prin care trecea Augusta - acel sol sulfuros și 
otrăvit - cu cel puţin trei săptămâni înainte de contaminarea 
apeductului. Indeajuns de îngrijorat încât să caute planurile 
originale și să facă cercetări în biblioteca din Pompei. 

Attilius privea absent de-a lungul matricii. Își aminti vorbele 
schimbate cu Corax în după-amiaza dinainte, la Piscina Mirabilis: 
cuvintele dispreţuitoare ale lui Corax - „Cunoștea apa asta mai 
bine ca oricine. Şi-ar fi dat seama că urmează să se întâmple 
așa ceva”, și replica lui spontană: „Poate chiar și-a dat seama și 
de-asta a fugit”. Avu pentru prima dată presentimentul a ceva 
teribil. Nu putea să spună clar despre ce era vorba. Dar se 
întâmplau prea multe lucruri neobișnuite - blocarea matricei, 
vibraţiile solului, izvoare care se retrăgeau în pământ, 
contaminări cu sulf... Exomnius simţise și el lucrurile astea. 

Flăcările torțelor străluceau în tunel. 


— Musa? 

— Da. 

— De unde era Exomnius de fel? 
— Din Sicilia. 


— Da, știu asta. Dar de unde anume? 

— Cred de la răsărit. 

Musa se încruntă gânditor. Caetana. 

— De ce? 

Cu privirea pierdută peste câmpia îngustă luminată de razele 
lunii, înspre silueta masivă și întunecată a Vezuviului, inginerul 
nu răspunse nimic. 


JUPITER 


24 August 


Ziua erupției 


Hora prima 


[06:20] 


La un moment dat, magma fierbinte a intrat în interacțiune cu 
apa freatică care se infiltra în jos prin vulcan, initiind astfel 
primul eveniment, eruptia freato-magmatică minoră care a 

aruncat o pulbere cenușie de tefra peste coasta estică a 
vulcanului. Acest lucru s-a petrecut probabil în cursul nopții sau 
dimineții de 24 august. 


Vulcanii: O perspectivă planetară 


Își păstră neliniștea, care căpăta proporţii, pentru sine în tot 
timpul nopţii sufocante, în care munciră la lumina torțelor ca să 
repare matricea. 

Îi ajută pe Corvinus și Polites să pregătească cimentul la 
suprafață, amestecând varul nestins și pulberea de puteolanum 
cu puţină apă, nu mai mult de o cană - un amănunt foarte 
important, pentru că acesta era secretul numărul unu al unui 
ciment de calitate: cu cât era mai uscat amestecul, cu atât mai 
rezistent devenea după ce se întărea - iar apoi îi ajută pe sclavi 
să îl coboare cu coșurile în matrice și să îl întindă pentru a turna 
un nou planșeu pentru apeduct. Il ajută pe Brebix să fărâmiţeze 
pietrișul pe care îl săpaseră mai devreme și adăugară câteva 
straturi din acest material, ca să mărească rezistenţa planșeului. 
Ajută la tăierea scândurilor folosite pentru cofrajele pereților și 
pentru a păși peste cimentul umed. li dădu cărămizile una câte 
una lui Musa, care le așeza pe jos. În fine, munci umăr la umăr 
cu Corvinus să întindă stratul subţire de tencuială. (Și aici era al 
doilea secret al cimentului perfect: să îl baţi cât poţi de bine, „dă 
în el ca și cum ar fi lemn” spuneau ei, pentru a scoate orice bulă 
de aer sau apă care mai târziu ar putea fi o sursă de probleme). 

Când cerul de deasupra gurii galeriei începu să se lumineze, 
își spuse că ce făcuseră era probabil suficient ca să repună 
Augusta în funcţiune. Va trebuie desigur să revină pentru a face 
reparaţiile temeinic. Dar deocamdată, cu puţin noroc avea să 
țină. Parcurse cu torța în mână toată zona peticită, examinând 
fiecare metru de tunel. Tencuiala hidroizolantă va începe să se 


întărească când apa o să reapară în tunel. După o zi, o să fie 
deja tare; după trei zile o să fie mai rezistentă ca stânca. 

In speranța că a fi „mai rezistent ca stânca” mai înseamnă 
ceva. Dar păstră acest gând pentru sine. 

— Ciment care să se întărească sub apă, îi spuse lui Musa 
când se întorceau împreună. Asta numesc eu miracol. 

li lăsă pe ceilalţi să urce înaintea lui. Venirea zorilor scotea la 
iveală locul unde își așezaseră tabăra: în mijlocul unei pășuni 
presărate cu pietre mari și flancată de munţi. Spre răsărit se 
înălţau versanţii stâncoși ai Apeninilor, unde un oraș - probabil 
Nola - începea să se vadă în lumina zorilor, cam la zece 
kilometri depărtare. Dar ce i-a șocat a fost să constate cât de 
aproape erau de Vezuviu. Se înălța lângă ei, înspre vest, iar 
terenul începea să urce aproape imediat, la câteva sute de pași 
de apeduct, ridicându-se atât de abrupt încât inginerul fu nevoit 
să-și dea capul pe spate ca să vadă vârful. Insă acum că 
întunericul se risipea, lucrul cel mai alarmant erau dârele gri- 
alburii care începeau să apară pe una din coaste. leșeau clar în 
evidenţă pe lângă pădurea din jur și semănau cu niște vârfuri de 
săgeți îndreptate către culmea muntelui. Dacă n-ar fi fost în 
august, ar fi jurat că era vorba de zăpadă. Ceilalţi le observaseră 
și ei. 

— Gheaţă? spuse Brebix, uitându-se uluit înspre munte. 
Gheaţă în august? 

— Ai mai văzut așa ceva, inginere? întrebă Musa. 

Attilius dădu din cap. Se gândea la descrierea din papirusul 
grecesc: „Solul plin de cenușa aruncată de flăcările Etnei face ca 
terenul să fie deosebit de bun pentru vin”. 

— Ar putea oare, spuse el șovăitor, aproape vorbind doar 
pentru sine, ar putea oare să fie cenușă? 

— Cum să fie cenușă fără foc? obiectă Musa. Un foc așa mare 
l-am fi văzut cu siguranţă în întuneric. 

— E adevărat. 

Attilius se uită la feţele lor epuizate și temătoare. Urmele 
activităţii din acea noapte erau peste tot - grămezi de pietriș, 
amfore goale, torţe consumate, petece de pământ arse în 
locurile unde focurile din timpul nopţii fuseseră lăsate să se 
stingă de la sine. Lacul dispăruse și odată cu el, remarcă Attilius, 
dispăruseră și păsările. Nu le auzise plecând. Dincolo de lanţul 
muntos din cealaltă parte începuse să răsară soarele. Aerul 


părea încremenit într-un fel nefiresc. Își dădu seama că nu se 
aude niciun ciripit. Corurile dimineţii lipseau. Augurii s-ar fi dat 
de ceasul morții. 

— Ești sigur că ieri, când ai sosit aici cu Corax, petele nu se 
vedeau? 

— Sigur. A 

Musa se uita la Vezuviu ca hipnotizat. Işi șterse tulburat 
mâinile de tunica jegoasă. 

— Sunt sigur că s-a întâmplat azi-noapte. Pocnitura aia care a 
scuturat pământul, ţii minte? Aia a fost. Muntele a pleznit și a 
dat pe-afară. 

Din grupul sclavilor se ridică un murmur de îngrijorare și 
cineva strigă: 

— Nu pot fi decât uriașii! 

Attilius își șterse transpiraţia de pe ochi. Deja începea să fie 
cald. Îi aștepta încă o zi caniculară. Și mai era ceva pe lângă 
căldură - o senzaţie de tensiune, ca o tobă pe care pielea fusese 
întinsă prea tare. Oare îi juca mintea feste sau pământul părea 
să vibreze ușor? Un fior de teamă îi ridică părul pe ceafă. Etna și 
Vezuviu - începea să facă legătura teribilă pe care probabil o 
presimţise și Exomnius. 

— Gata, spuse dintr-odată. Să plecăm de-aici. 

Se îndreptă spre Corelia. 

— Scoateţi totul afară din tunel, le strigă înapoi peste umăr. Și 
mișcaţi-vă repede! Am terminat ce aveam de făcut aici. 

XXX 

Fata dormea încă, sau cel puţin așa părea. Era întinsă pe jos 
lângă căruța aflată ceva mai departe, cu genunchii strânși la 
piept. Își ţinea mâinile ridicate în dreptul feţei și pumnii strânși. 
O clipă rămase cu privirea la ea, minunându-se de contrastul 
dintre frumusețea ei și acest loc dezolant - Egeria printre 
prozaicele unelte ale profesiei sale. 

— Sunt trează de câteva ore. 

Se întoarse pe spate și deschise ochii. 

— Aţi terminat treaba? 

— Am terminat ce se putea face acum. 

Îngenunche lângă ea și începu să strângă papirusurile. 

— Oamenii se vor întoarce la Pompei. Vreau să pleci înaintea 
lor. O să-ti dau o escortă. 

Corelia se ridică imediat în picioare: 


— Nu! 

Știa că o să reacționeze așa. Se gândise la asta jumătate de 
noapte. Dar ce altceva putea să facă? li vorbi repede: 

— Trebuie să duci documentele la loc unde le-ai găsit. Dacă 
pleci acum, ar trebui să ajungi în Pompei cu mult înainte de 
prânz. Cu un pic de șansă, n-o să-și dea seama că le-ai luat și mi 
le-ai adus. 

— Dar sunt dovada corupţiei sale... 

i Nu. 

Işi ridică mâna ca să o potolească. 

— Nu, nu sunt. Luate separat, nu înseamnă nimic. Ar fi o 
dovadă dacă Exomnius ar depune mărturie în fața unui 
magistrat. Dar n-am de unde să-l iau pe Exomnius. Nu am banii 
pe care i-a luat de la tatăl tău, nici vreo dovadă că ar fi cheltuit 
ceva din ei. A fost foarte prudent. Din punctul de vedere al celor 
din jur, Exomnius era cinstit precum Cato. În plus, mai important 
decât asta e să pleci din acest loc. Se-ntâmplă ceva cu muntele. 
Nu simt sigur ce. Exomnius a simţit asta de-acum câteva 
săptămâni. E ca și cum... se opri. Nu-și găsea cuvintele. E ca și 
cum ar prinde viață. Vei fi mai în siguranţă în Pompei. 

Fata dădea din cap. 

— Și tu ce-o să faci? 

— Mă-ntorc la Misenum. Merg să-i spun amiralului. Dacă 
poate vreun om să înțeleagă ce se întâmplă, Pliniu e acela. 

— Când o să rămâi singur or să încerce să te ucidă. 

— Nu prea cred. Dacă ar fi vrut să facă asta ar fi avut ocazii 
nenumărate noaptea trecută. Mai degrabă o să fiu mai în 
siguranţă. Eu sunt călare, ei merg pe jos. N-ar putea să mă 
prindă nici dacă ar vrea. 

— Și eu sunt călare. la-mă cu tine. 

— Nu se poate. 

— De ce? Știu să călăresc. 

Câteva clipe se imagină apărând împreună cu ea la Misenum. 
Fiica proprietarului Vilei Hortensia locuind cu el în camera sa 
înghesuită de la Piscina Mirabilis. Ar ascunde-o când Ampliatus 
ar veni s-o caute. Cât timp s-ar putea descurca așa? O zi sau 
două. Și apoi? Legile societăţii erau la fel de inflexibile ca cele 
ale ingineriei. 

— Corelia, ascultă-mă! 

Îi luă mâinile în ale sale. 


— Dacă aș putea să te ajut în vreun fel, ca să-ţi mulțumesc 
pentru ajutorul tău, aș face-o. Dar e o nebunie să îl înfruntăm pe 
tatăl tău. 

— Nu înţelegi. 

Strângea cu disperare mâna inginerului. Nu pot să mă întorc. 
Nu mă pune să mă întorc, nu suport să-l mai văd, nu mă pot 
mărita cu omul acela... 

— Dar cunoști foarte bine legea. Când e vorba de căsătorie 
ești proprietatea tatălui tău, la fel ca oricare din sclavii de acolo. 

Ce putea să mai zică? Se detesta că vorbește așa, dar se forță 
să continue: 

— Poate n-o să fie așa rău cum crezi. 

Fata gemu, își retrase mâinile și își acoperi faţa. Attilius 
continua să vorbească, asemeni unui somnambul: 

— Nu putem să ne sustragem sorții. Și crede-mă, sunt lucruri 
mai rele decât căsătoria cu un bărbat bogat. Ai fi putut să 
muncești la câmp și să mori la douăzeci de ani. Sau să ajungi o 
prostituată pe străzile lăturalnice din Pompei. Acceptă ce ţi-e 
scris! Împacă-te cu soarta! Vei supravieţui, o să vezi. 

Fata îi aruncă o privire lungă - se citea dispreţ în ea, sau 
poate ură? 

— Îţi jur că aș fi preferat să fiu o prostituată. 

— lar eu îţi jur că n-ai fi preferat. 

Vorbele sale deveniseră mai tăioase. 

— Ești tânără. Ce știi tu despre cum trăiesc oamenii? 

— Știu că nu mă pot mărita cu un om pe care îl dispreţuiesc. 
Tu ai putea? 

ÎI ţintui cu privirea: 

— Poate că da. 

Inginerul își întoarse privirea. 

— Nu, Corelia, n-aș putea. 

— Ești căsătorit? 

— Nu. 

— Dar ai fost căsătorit? 

— Da, răspunse cu o voce pierdută. Soţia mea a murit. 

Fata nu mai spuse nimic câteva clipe. 

— Și o dispreţuiai? 

— Sigur că nu. 

— Dar ea te dispreţuia? 

— Poate că da. 


Se lăsă o nouă tăcere. 

— Cum a murit? 

Nu vorbea niciodată despre așa ceva. Nici măcar nu se 
gândea la asta. lar când, cum i se întâmpla uneori, mai ales 
când rămânea treaz înaintea zorilor, mintea sa pornea pe acel 
drum nenorocit, se disciplinase să o aducă înapoi și să îi dea 
altceva de făcut. Dar acum - fata asta avea ceva special: îi 
intrase pe sub piele. Spre propria mirare, începu să-i spună 
povestea. 

— Semăna puţin cu tine. Și era temperamentală, ca tine. 

Râse puţin, aducându-și aminte. 

— Am fost căsătoriţi timp de trei ani. 

Era o nebunie ce făcea, dar nu se putea opri. 

— Era în durerile facerii, însă copilul era așezat cu picioarele 
înainte, ca Agrippa. De aici vine numele Agrippa - aegre partus - 
„născut cu dificultate” - știai asta? La început mi-am zis că e un 
semn bun pentru un viitor aquarius, să se nască la fel ca marele 
Agrippa. Eram sigur că va fi băiat. Dar ziua trecea - era luna 
iunie, foarte caldă la Roma; aproape la fel ca aici - și în ciuda 
ajutorului dat de un doctor și de două moașe, copilul nu se 
mișca niciun pic. Apoi a început să sângereze. 

Își închise ochii. 

— Au venit la mine înainte de căderea nopții. „Marcus Attilius, 
trebuie să alegi între soţie și copil.” Le-am zis că îi aleg pe 
amândoi. Dar mi-au spus că nu se poate așa ceva, așa că am zis 
- desigur - „Soţia”. Am intrat în încăpere ca să fiu cu ea. Era 
foarte slăbită, dar n-a fost de acord. Mă contrazicea chiar și 
atunci! Aveau o foarfecă mare - ca cele folosite de grădinari. Și 
un cuţit. Și un cârlig. Au retezat un picior, apoi pe celălalt, apoi 
au tăiat corpul în patru cu cuțitul și au scos capul afară cu 
cârligul. Dar sângerarea Sabinei nu s-a oprit, și în dimineața 
următoare a murit și ea. Așa că nu știu. Poate că până la urmă 
chiar m-a disprețuit. 


O trimise înapoi la Pompei împreună cu Polites. Nu că sclavul 
grec ar fi fost cel mai puternic însoțitor pe care îl avea la 
îndemână, nici cel mai bun călăreț, dar era singurul în care avea 
încredere. Îi dădu calul lui Corvinus și îi spuse să n-o scape din 
vedere pe fată până când nu ajungea cu bine acasă. 


Până la urmă plecă supusă, fără să mai zică nimic aproape, 
însă lui Attilius îi fu ruşine de ce spusese. Îi închisese gura, fără 
doar și poate, dar facuse asta ca un laş - fără bărbăţie și 
plângându-și singur de milă. Oare se putea găsi, chiar printre 
avocaţii mieroși de la Roma, un truc retoric mai ieftin decât 
această îngrozitoare fluturare prin faţa ochilor a fantomei unei 
soții și a unui copil morţi? Fata se înfășură în pelerină și își dădu 
capul pe spate, scoțându-și părul negru și lung peste guler, iar 
gestul avea ceva impresionant: va face ce i se spune, dar nu 
acceptă că inginerul are dreptate. Când se ridică fără niciun 
efort în șa nu-i aruncă nicio privire. Pocni din limbă, trase de 
frâu și porni pe cărare în urma lui Polites. 

Fu nevoie de toată stăpânirea de sine de care era capabil ca 
să nu alerge după ea. Nu s-a ales cu nimic - se gândi Attilius - 
după toate riscurile pe care și le-a asumat pentru mine. Dar ce 
se aștepta de la el? Cât despre soartă - subiectul micului său 
discurs moralizator - chiar credea în soartă. Erai legat de ea de 
la naștere, ca de un vehicul în mișcare. Destinația călătoriei nu 
putea fi schimbată, doar felul cum călătoreai - drept și cu capul 
sus sau târât prin praf și tânguindu-te. 

Cu toate acestea, plecarea ei îl făcea să se simtă foarte rău. 
Pe măsură ce distanţa dintre ei se mărea, soarele lumina 
peisajul, astfel că putu să o urmărească multă vreme, până 
când în cele din urmă caii se pierdură după un pâlc de măslini, 
iar fata dispăru. 


La Misenum, amiralul stătea întins pe o saltea în dormitorul 
său fără ferestre, depănând amintiri. 

Îi reveneau în minte pădurile monotone și noroioase din 
Germania de Sus, și stejarii masivi care creșteau de-a lungul 
țărmului Mării Nordului - dacă se putea vorbi de țărm în acel loc, 
în care aproape nu știai unde se termină uscatul și unde începe 
marea - și ploaia și vântul, și felul cum în timpul furtunilor 
copacii se desprindeau uneori de mal cu un trosnet grozav, cu 
mici insule de pământ prinse de rădăcini, și apoi pluteau în 
picioare, cu frunzișul ca o velatură, îndreptându-se ameninţător 
către firavele galere romane. Avea încă în faţa ochilor fulgerele 
difuze și cerul întunecat și feţele palide ale luptătorilor Chauci 
printre copaci, mirosul noroiului și al ploii, spaima de copacii 


care se prăbușeau peste vasele ancorate, oamenii săi înecându- 
se în marea aceea împuţită a barbarilor... 

Fu străbătut de un fior. Deschise ochii în penumbră, se ridică 
cu greu și întrebă unde rămăsese. Secretarul său, așezat lângă 
canapea cu o lumânare alături și ţinând în mână stilusul, gata să 
scrie, se uită la tăbliţa de ceară. 

— Eram cu Domitius Corbula, amirale, răspunse Alexion, când 
eraţi în cavalerie, luptând cu Chauci. 

— Da, da. Chauci, îmi aduc aminte... 

Dar ce își aducea aminte? De luni întregi, amiralul încerca să- 
și scrie memoriile - cea din urmă carte a sa, era sigur de asta - 
și era o evadare binevenită din criza apeductului. Dar ce văzuse 
și făcuse și ce citise sau i se povestise păreau acum să se 
împletească într-un fel de vis fără cusur. La câte lucruri nu 
fusese martor! Împărăteasa Lollia Paulina, soţia lui Caligula, 
strălucind ca o fântână în lumina lumânărilor la banchetul de 
logodnă, acoperită de perle și smaralde valorând patruzeci de 
milioane de sesterți. Și împărăteasa Agrippina, măritată cu 
Claudius, căruia îi lăsa gura apă: o văzuse trecând într-o 
pelerină în întregime din aur. Şi văzuse desigur și cum se scoate 
aurul din pământ, când era procurator în nordul Spaniei - minerii 
scobind în coasta muntelui agăţaţi de o frânghie, astfel că priviţi 
de departe păreau niște păsări uriașe care ciuguleau stânca. 
Atâta trudă, atâtea pericole - și pentru ce? Biata Agrippina, 
ucisă chiar aici, în acest oraș, de Ancietus, predecesorul său ca 
amiral al Flotei din Misenum, la ordinele fiului său, împăratul 
Nero, care și-a trimis mama pe mare într-o barcă ce s-a 
scufundat, iar după ce împărăteasa a reușit să se târască până 
la mal, a pus să fie înjunghiată de marinari. Povești! Chiar asta 
era problema. Erau prea multe povești pentru o singură carte. 

Chauci - câţi ani să fi avut atunci? Douăzeci și patru. Era 
prima sa campanie. Reluă dictarea: 

— Îmi amintesc că Chauci locuiau pe platforme de lemn 
înălțate, ca să se pună la adăpost de fluxurile înșelătoare din 
acea parte a lumii. Adunau nămolul cu mâinile goale, apoi îl 
lăsau să se usuce sub vântul înghețat din nord și îl foloseau 
drept combustibil. Pentru băut foloseau doar apa de ploaie, pe 
care o strângeau în rezervoare așezate în faţa caselor - un semn 
sigur al lipsei lor de civilizaţie. Nişte ticăloși nenorociţi, Chauci! 

Făcu o pauză. 


— Taie ultima parte, Alexion. 

Uşa se crăpă puțin, lăsând să intre o perdea de lumină 
strălucitoare. Auzi foșnetul Mediteranei și zgomotele din port. Se 
făcuse deci dimineață. Amiralul era treaz de câteva ore bune. 
Ușa se închise la loc, iar un sclav veni în vârful degetelor către 
secretar și îi șopti ceva la ureche. Pliniu își răsuci trupul plin de 
grăsime pe o parte, ca să vadă mai bine. 

— Ce oră e? 

— Suntem la sfârșitul primei ore, amirale. 

— S-au deschis stăvilarele rezervorului? 

— Da, amirale. Am primit un mesaj că s-a scurs toată apa. 

Pliniu scoase un mormăit nemulțumit și se răsturnă la loc pe 
pernă. 

— Și se pare, mai spuse celălalt, că tocmai a fost făcută o 
descoperire cât se poate de remarcabilă. 


Echipa de muncitori plecase cam la jumătate de oră după 
Corelia. Despărțirea a fost austeră: frica îi cuprinsese pe toţi, 
până la Musa și Corvinus, și erau nerăbdători să ajungă înapoi la 
Pompei, unde se simțeau în siguranţă. Până și Brebix, fostul 
gladiator, eroul neînvins în treizeci de lupte, își întorcea tot 
timpul cu îngrijorare ochii săi mici și negri către Vezuviu. 
Scoaseră totul din tunel și aruncară uneltele, cărămizile rămase 
nefolosite și amforele goale în partea din spate a căruțelor. 
Câţiva dintre sclavi aruncară pământ cu lopata peste rămășițele 
focurilor din noaptea dinainte și acoperiră urmele cenușii lăsate 
de ciment. Când terminară, totul arăta ca și cum nici n-ar fi 
trecut pe-acolo. 

Attilius stătea îngândurat și cu mâinile încrucișate lângă 
galeria de acces, privindu-i cum se pregătesc să plece. Acum că 
munca se terminase, era mai în pericol ca oricând. Ar fi fost tipic 
pentru Ampliatus să profite de el cât putea de mult și abia apoi 
să-l elimine. Era pregătit să riposteze și să-și vândă scump 
pielea dacă era nevoie. 

Singurul cal care mai rămăsese era la Musa și, după ce 
încălecă, acesta strigă către Attilius: 

— Hai, vii? 

— Încă nu. O să vă prind din urmă. 

— De ce nu vii acum? 

— Pentru că vreau să urc pe munte. 


Musa îl privi uluit. 

— De ce? 

Bună întrebare. Pentru că răspunsul la ce s-a întâmplat aici 
jos se găsește acolo sus. Pentru că e responsabilitatea mea ca 
apa să curgă în continuare. Pentru că mi-e frică. Inginerul ridică 
din umeri. 

— Din curiozitate. Stai liniștit! N-am uitat ce-am promis, în caz 
că asta te neliniștește. Uite! 

li aruncă punga cu bani. 

— Aţi făcut treabă bună! la-le oamenilor de mâncat și de 
băut! 

Musa deschise punga și se uită înăuntru. 

— E ceva aici, inginere. Ar ajunge și de-o femeie. 

Attilius râse. 

— Mergi cu bine, Musa! Ne vedem în curând, ori în Pompei, ori 
la Misenum. 

Musa îl mai privi o dată și păru pe punctul de a spune ceva, 
dar se răzgândi. Intoarse calul și plecă după căruțele care o 
luaseră înainte, lăsându-l pe Attilius singur. 

Era din nou frapat de nemișcarea ciudată din jur, ca și cum 
Natura și-ar fi ținut respiraţia. Zgomotul roţilor grele de lemn se 
pierdea în depărtare și se mai auzea doar din când în când 
clinchetul tălăngii unei capre și țârâitul omniprezent al greierilor. 
Soarele se ridicase. Privi în jur la ţinutul pustiu din jur, apoi se 
întinse pe burtă și încercă să vadă în interiorul matricii. Căldura 
îl ardea pe spate și pe umeri. Se gândi la Sabina și la Corelia și 
la imaginea groaznică a fiului mort. Izbucni în plâns. De data 
asta nu mai încercă să se abţină și se lăsă în voia durerii, înecat 
și scuturat de hohote, trăgând în piept aerul din tunel și 
adulmecând mirosul rece și amar de ciment umed. Se simţea 
despărțit de sine într-un fel straniu, ca și cum s-ar fi rupt în două 
persoane, una plângând și cealaltă privind-o pe prima cum 
plânge. 

După o vreme se opri și se ridică ca să se șteargă pe față cu 
mâneca tunicii, și abia atunci privirea îi căzu pe ceva acolo jos - 
o sclipire reflectată în întuneric. Își trase capul puţin înapoi, ca 
să lase soarele să pătrundă în tunel și reuși să distingă că 
planșeul apeductului strălucea. Se frecă la ochi și privi din nou. 
Chiar în timp ce privea, calitatea luminii părea să se schimbe și 


să devină mai consistentă, tremurând și făcându-se tot mai 
mare, în timp ce tunelul începea să se umple cu apă. 

Șopti pentru sine: 

— Curge! 

Când se convinse că nu se înșela și Augusta începuse într- 
adevăr să curgă, rostogoli capacul greu înspre gura galeriei. Il 
cobori ușor, trăgându-și degetele în ultimul moment, ca să-l lase 
să cadă la loc. Cu un sunet surd, tunelul fusese închis. 

Dezlegă calul și se urcă în șa. În arșiţa care făcea aerul să 
tremure, bornele de piatră ale apeductului se pierdeau în 
depărtare, ca un rând de stânci acoperite de apă. Trase de frâu 
și întoarse spatele Augustei, îndreptându-se cu faţa către 
Vezuviu. Dădu pinteni calului și porniră pe cărarea ducând către 
munte, la început la pas, dar ajungând treptat la un galop iute, 
pe măsură ce terenul începea să se ridice. 


La Piscina Mirabilis se scursese toată apa, iar rezervorul cel 
mare era gol - o priveliște rară. Ultima dată se întâmplase așa 
ceva în urmă cu un deceniu, pentru întreţinere, ca sclavii să 
poată scoate sedimentele afară cu lopata și să verifice zidurile 
de crăpături. Amiralul asculta atent în timp ce sclavul îi explica 
cum funcționează sistemul. Chestiunile tehnice îl interesaseră 
întotdeauna. 

— Și cât de des trebuie făcută operaţiunea? 

— Uzual este să se facă la fiecare zece ani. 

— Deci urma să se facă iarăși în curând. 

— Da. 

Stăteau pe treptele rezervorului, cam la jumătatea distanţei 
până jos - Pliniu, nepotul său Gaius, secretarul său Alexion și 
sclavul care se ocupa de apă, Dromo. Pliniu dăduse ordin ca 
nimic să nu fie deranjat până la sosirea lui, iar la intrare fusese 
postat un grup de soldați ai marinei, care să împiedice accesul. 
Dar vestea despre descoperire se împrăștiase, și în curte se 
strânsese obișnuita mulţime de gură-cască. 

Fundul Piscinei arăta ca o plajă noroioasă după reflux. Din loc 
în loc rămăseseră mici băltoace, acolo unde sedimentele formau 
mici depresiuni, și peste tot erau împrăștiate diverse obiecte - 
unelte ruginite, pietre, încălțări, care căzuseră în apă de-a 
lungul anilor și se duseseră la fund, unele din ele acoperite 
complet, lăsând să se vadă doar niște mici ridicături la suprafaţa 


stratului de sediment. Barca era înţepenită și ea în nămol. 
Câteva rânduri de urme duceau din locul în care se terminau 
scările până la centrul rezervorului, unde se găsea un obiect mai 
mare, apoi șirul de urme revenea înspre trepte. Dromo întrebă 
dacă amiralul ar dori să i se aducă obiectul. 

— Nu, răspunse Pliniu. Aș vrea să-l văd acolo unde este. Fii 
amabil, Gaius! 

Arătă spre încălţările sale iar nepotul se aplecă și le desfăcu, 
în timp ce amiralul se sprijinea de Alexion. Se simţi nerăbdător 
ca un copil, iar senzațiile deveniră tot mai vii când cobori 
ultimele trepte și își scufundă picioarele în stratul de sedimente. 
Mâzga neagră îi aluneca printre degetele de la picioare, 
delectându-l cu răcoarea sa, și deodată amiralul era din nou 
copil, întors în timp la casa familială din Comum, în Italia 
Transpadana, jucându-se pe malul lacului, iar anii trecuţi de 
atunci - aproape jumătate de secol - se risipiră ca un vis. De 
câte ori i se întâmpla asta în fiecare zi? Pe vremuri, niciodată. 
Dar de la un timp, orice putea declanșa această trăire - o 
atingere, un miros, un sunet, o culoare zărită undeva - și pe 
dată amintiri despre care nu știa că le mai are îl invadau, ca și 
cum n-ar mai fi rămas din el decât un sac fără viaţă de impresii 
din trecut. 

Își ridică faldurile togii și porni să pășească precaut, picioarele 
scufundându-i-se adânc în noroi, care apoi făcea un zgomot 
încântător de ventuză de fiecare dată când le ridica. Îl auzi pe 
Gaius că strigă în urma lui: „Ai grijă, unchiule!” dar dădu din cap 
râzând. Mergea pe lângă urmele pe care le făcuseră ceilalți: era 
mai plăcut să pătrundă prin crusta de noroi în locurile unde era 
încă neatins și începea să se întărească în aerul cald. Ceilalţi îl 
urmau la o distanţă respectuoasă. 

Ce construcție extraordinară, se gândi, această boltă 
subterană, cu pilonii săi de zece ori mai înalți ca un stat de om! 
Ce imaginaţie ca să închipui așa ceva, ce voinţă și putere ca să 
duci la bun sfârșit construcţia - și toate astea pentru a păstra 
apa care traversase deja o sută de kilometri! Nu fusese 
niciodată împotriva deificării împăraţilor. „Zeu este omul care îl 
ajută pe om”, asta era filosofia lui. Divinul Augustus își merita 
locul în Panteon, fie și doar pentru că inițiase apeductul din 
Campania și Piscina Mirabilis. Când ajunse în mijlocul 
rezervorului, avea răsuflarea tăiată de la efortul făcut ca să-și 


tot desprindă piciorul din sedimentele vâscoase. Se sprijini de 
un pilon, iar Gaius veni lângă el. Dar era bucuros că-și dăduse 
osteneala să vină până aici. Sclavul făcuse bine că trimisese 
după el. Era ceva ce merita văzut, cu siguranţă: un mister al 
Naturii devenise și mister al Omului. 

Obiectul îngropat în nămol era o amforă pentru depozitarea 
varului nestins. Stătea aproape dreaptă, cu partea de jos înfiptă 
în stratul moale care acoperea fundul rezervorului. O frânghie 
lungă și subţire era prinsă de mânere și era adunată grămadă 
alături. Capacul, care fusese izolat cu ceară, era dat la o parte. 
Împrăștiate în noroi erau cam o sută de mici monede sclipitoare 
de argint. 

— Nu s-a luat nimic, domnule amiral, spuse neliniștit Dromo. 
Le-am spus să o lase exact cum au găsit-o. 

Pliniu își umflă obrajii. 

— Ce zici, Gaius, cât să fie aici? 

Nepotul își afundă ambele mâini în amforă, le făcu căuș și le 
arătă amiralului. Erau pline cu dinari de argint. 

— O avere, unchiule. : 

— O avere ilegală, putem fi siguri de asta. Il corupe pe 
cinstitul nămol. 

Nici vasul, nici frânghia nu erau acoperite de prea multe 
sedimente. Pliniu se gândi că nu puteau fi acolo de mai mult de 
o lună. Ridică privirea către tavanul arcuit. 

— Cineva a venit cu barca aici și a lăsat amfora în jos, spuse 
amiralul. 

— Și apoi a dat drumul la frânghie? 

Gaius se uită neîncrezător la el. Dar cine să fi făcut așa ceva? 
Cum se gândea că le va lua înapoi? Niciun scufundător nu poate 
cobori la asemenea adâncime. 

— Corect! Pliniu își trecu la rândul său mâinile printre monede 
și le examină în palma lui durdulie, răsucindu-le de pe o parte 
pe alta cu degetul mare. Profilul familiar și încruntat al lui 
Vespasian decora una din feţe, cealaltă fiind rezervată uneltelor 
sacre ale augurilor. Inscripţia de pe margine - IMP CAES VESP 
AVG COS III - arăta că fuseseră bătute în al treilea consulat al 
împăratului, în urmă cu opt ani. 

— În cazul acesta, putem trage concluzia că proprietarul nu 
intenţiona să le ia înapoi prin scufundare, Gaius, ci prin golirea 
rezervorului. lar singura persoană care avea autoritatea să 


golească bazinul oricând dorea era inginerul nostru dispărut, 
Exomnius. 


Hora quarta 


[10:37] 


Ratele medii de ascensiune a magmei, obținute în urma unor 
studii recente sugerează că magma din punga formată sub 
Vezuviu ar fi putut să își înceapă urcarea cu o viteză > 0,2 metri 
pe secundă înspre coșul vulcanului cu aproximativ patru ore 
înaintea erupției - cu alte cuvinte aproximativ la ora 9, în 
dimineața zilei de 24 august. 


Burkhard Muller-Ulirich (editor), Dinamica Vulcanismului 


Quattorviri - Consiliul celor Patru: magistraţii aleși din Pompei 
- se întruneau în ședință extraordinară în camera de zi a lui 
Lucius Popidius. Sclavii aduseseră câte un scaun pentru fiecare 
din ei și o masă rotundă, în jurul căreia stăteau așezați, 
rămânând în general tăcuți și așteptând cu braţele încrucișate. 
Din respect față de faptul că el nu era magistrat, Ampliatus 
stătea tolănit pe o canapea într-un colț, mâncând o smochină și 
urmărindu-i pe cei patru. Prin ușa deschisă vedea bazinul de 
înot, cu fântâna sa amuţită, iar într-un colț al grădinii pavate cu 
plăci de ceramică, o pisică jucându-se cu o păsărică. Acest ritual 
al morţii prelungite îl intriga. Egiptenii considerau pisica un 
animal sacru: cel mai aproape de om ca inteligenţă dintre toate 
creaturile. Și în întreaga Natură numai pisicile și oamenii - din 
câte își dădea seama - resimţeau o evidentă plăcere atunci 
când erau cruzi. Oare asta însemna că inteligenţa și cruzimea 
erau întotdeauna legate? Interesant. 

Mai luă o smochină. Plescăitul său îl făcu să tresară pe 
Popidius. 

— Îmi permit să-ţi atrag atenţia că pari extrem de încrezător, 
Ampliatus. 

În vocea sa se simţea o undă de iritare. 

— Chiar sunt extrem de încrezător. Hai, liniștiţi-vă! 

— Îți vine la-ndemână să spui asta. Nu ţi-e numele scris pe 
cincizeci de anunţuri răspândite în tot orașul, în care cetățenii 
sunt asiguraţi că la prânz vor avea din nou apă. 


— Responsabilitatea, dragul meu Popidius - prețul plătit 
pentru o funcţie publică. 

Pocni din degetele lipicioase și un sclav se apropie cu un mic 
vas de argint. Își clăti mâinile și le șterse de tunica sclavului. 

— Aveţi încredere în ingineria romană, stimabililor! O să fie 
totul bine. 

Erau patru ore de când orașul se trezise pentru a înfrunta încă 
o zi caniculară și fără niciun nor pe cer, ca să descopere în plus 
întreruperea alimentării cu apă. intuiţia lui Ampliatus privitoare 
la ce avea să se întâmple în acest caz se dovedise corectă. 
Faptul petrecându-se imediat după noaptea în care cea mai 
mare parte a locuitorilor îi făcuseră sacrificii lui Vulcan, era greu, 
chiar și pentru cei mai puţin superstițioși, să nu vadă în asta o 
dovadă suplimentară a nemulțumirii zeului. Grupuri de oameni 
neliniștiți începuseră să se formeze la colțul străzilor la puţină 
vreme după răsărit. Placarde semnate L. Popidius Secundus și 
amplasate în forum și la fântânile mai mari anunțau că 
reparaţiile la apeduct erau în curs, iar apa va reîncepe să curgă 
la a șaptea oră. Dar asta nu-i consola prea tare pe cei care-și 
aminteau de cumplitul cutremur din urmă cu șaptesprezece ani 
- și atunci, ca și acum, se oprise apa - și în tot timpul dimineţii 
în oraș domnise îngrijorarea. Unele magazine rămăseseră 
închise. Câţiva locuitori plecaseră cu lucrurile de prin casă 
îngrămădite în căruțe, susținând sus și tare că în curând Vulcan 
va distruge orașul pentru a doua oară. lar acum se împrăștiase 
vestea că cei patru se întruneau la Casa lui Popidius. In faţa 
locuinţei se adunase o mică mulţime. Zgomotul gloatei răzbătea 
din când în când până în încăperea confortabilă unde se 
adunaseră magistraţii: un mârâit ca zgomotele făcute de 
animalele sălbatice prin tunelul unui amfiteatru, chiar înainte să 
li se dea drumul pentru a lupta cu gladiatorii. 

Brittius fu scuturat de un tremur. 

— V-am spus eu că n-ar fi trebuit să-i dăm niciun ajutor 
inginerului ăluia. 

— Așa e, interveni Cuspius. Și eu am zis asta de la bun 
început. Acum uite unde am ajuns. 

Puteai să afli atâtea privind chipul unui om, se gândi 
Ampliatus. Cât de mult îi plăceau mâncarea și băutura, ce fel de 
muncă făcea, care era mândria lui, lașitatea lui, puterea lui. 
Popidius, de pildă: era chipeș și slab; Cuspius era asemeni 


tatălui său, curajos, brutal și prost; Brittius dădea pe-afară de- 
atâta infatuare; Holconius - acru ca oţetul și viclean - prea mult 
anşoa și prea mult sos garum în meniurile lui. 

— Prostii! spuse împăciuitor Ampliatus. Gândește-te mai bine! 
Dacă nu-l ajutam noi, s-ar fi dus să ceară ajutor în Nola și tot am 
fi rămas fără apă, doar că o zi mai târziu - și ce-ar fi zis cei de la 
Roma când ar fi auzit? În plus, în felul ăsta știm unde este. E în 
mâinile noastre. 

Ceilalţi nu băgară de seamă, dar vulpoiul de Holconius se 
întoarse imediat. 

— Păi de ce-i așa important să știm unde este? 

Pe moment Ampliatus rămase fără replică. Incercă să scape 
râzând. 

— Ei hai, Holconius! Tot timpul e bine să știi cât mai multe. A 
meritat să-i dăm câţiva sclavi și un pic de lemn și de var. Când 
omul ţi-e dator e mult mai ușor să-l controlezi, nu? 

— Cu siguranță, răspunse Holconius sec și aruncă o privire 
peste masă către Popidius. 

Nici chiar Popidius nu era atât de prost încât să nu sesizeze 
insulta. Se înroși ca racul. 

— Adică? întrebă el. 

Își dădu scaunul mai în spate. 

— Mai bine ascultați ce vreau să vă spun, spuse Ampliatus. 

Vroia să pună capăt conversaţiei până nu mergea prea 
departe. 

— E vorba de o profeție pe care am comandat-o în vară, când 
a început să se miște pământul. 

— O profeție? 

Popidius se așeză la loc. Ardea de nerăbdare să afle. Era 
înnebunit după astfel de lucru, iar Ampliatus știa foarte bine 
asta: bătrâna Biria cu cele două braţe magice de bronz 
acoperite cu simboluri mistice, cușca plină de șerpi, ochii de un 
alb spălăcit care nu-ţi puteau vedea fața, dar care erau ațintiţi în 
viitor. 

— Ai fost la sibilă? Și ce-a zis? 

Ampliatus își compuse o expresie solemnă, pe măsura 
situației. 

— A sacrificat câţiva șerpi lui Sabazius și i-a jupuit ca să afle 
înțelesurile. Am fost de faţă la toată ceremonia. 


Își aducea aminte flăcările altarului, fumul, mâinile lucitoare, 
tămâia, vocea tremurătoare a sibilei - piţigăiată, aproape 
neomenească, ca blestemul bătrânei al cărei fiu îl aruncase la 
anghile. Fără să vrea, fusese foarte impresionat de tot 
spectacolul. 

— A văzut un oraș - al nostru - peste mulţi ani. O mie de ani, 
poate mai mult. 

Cobori glasul până aproape de șoaptă. 

— A văzut un oraș celebru în toată lumea. Templele noastre, 
amfiteatrul, străzile noastre, colcăind de oameni de toate 
neamurile. Asta a văzut în măruntaiele șerpilor. Ce-am construit 
noi aici o să rămână în picioare mult după ce împărații vor fi praf 
și pulbere, iar vremea Imperiului va fi trecut. 

Se așeză la loc. Fusese atât de elocvent încât aproape se 
convinsese singur. Popidius răsuflă după încordarea cu care 
ascultase totul. 

— Biria Onomastia, spuse el, nu se înșală niciodată. 

— Și e dispusă să repete toate astea? întrebă Holconius 
neîncrezător. O să ne lase să ne folosim de profeție? 

— Da, confirmă Ampliatus. Ar fi și cazul. l-am dat o căruţă de 
bani. 

| se păru că a auzit ceva. Se ridică de pe canapea și merse în 
grădină, sub lumina soarelui. Fântâna care alimenta bazinul de 
înot întruchipa o nimfă aplecând un ulcior. Când se apropie, auzi 
iarăși zgomotul, un gâlgâit anemic, apoi apa începu să se scurgă 
de pe buza vasului. Firul de apă ezita, se întrerupea, apoi 
deodată începu să curgă mai cu putere. Ampliatus se simți 
copleșit de forțele mistice pe care le dezlănţuise. Le făcu semn 
celorlalţi să vină să se uite. 

— Vedeţi. V-am spus eu. Profeţia se adeverește! 

Printre exclamaţii de bucurie și ușurare, până și Holconius 
schiță un zâmbet abia întrezărit: 

— Asta e bine. 

— Scutarius! strigă Ampliatus la intendent. Adu cel mai bun 
vin al nostru pentru quattorviri... un Caecuban, de ce nu? Așa... 
Popidius, le spun eu vestea celor de-afară sau te duci tu? 

— Zi-le tu, Ampliatus! Eu simt nevoia să beau ceva. 

Ampliatus traversă cu pași iuți atriumul, către ușa cea mare 
din faţă. Îi făcu semn lui Massavo s-o deschidă și ieși în prag. 


Cam o sută de oameni - oamenii /ui, așa îi plăcea să-i considere 
- se adunaseră în stradă. Își ridică braţele ca să facă liniște. 

— Știţi cu toţii cine sunt, își ridică el vocea după ce murmurul 
vocilor se potolise, și știți cu toţii că puteți avea încredere în 
mine! 

— De ce-am avea? strigă cineva din ultimele rânduri. 

Ampliatus nu-l băgă în seamă. 

— Apa a reînceput să curgă! Dacă nu mă credeți - ca 
nesimţitul din spate de-acolo - mergeţi la fântâni să vă 
convingeţi! Apeductul a fost reparat! Mai târziu va fi făcută 
publică o minunată profeție a sibilei Biria Onomastia. Câteva 
tremurături ale pământului și o vară caniculară n-or să bage 
niciodată în sperieți colonia Pompei! 

Se auziră câteva urale. Ampliatus zâmbea cu gura până la 
urechi și făcea cu mâna. 

— Ziua bună tuturor! Să ne întoarcem la treabă. Salve 
lucrum! Lucrum gaudium! 

Se retrase în vestibul. 

— Scutarius, aruncă-le niște bani! Îi șuieră intendentului în 
timp ce zâmbea în continuare mulţimii. Nu foarte mult, ai grijă! 
Cât să le-ajungă la toți pentru niște vin. 

Mai rămase prin preajmă ca să audă efectele generozităţii 
sale - îmbulzeala provocată de monedele aruncate, apoi se 
întoarse în atrium, frecându-și mâinile satisfăcut. Dispariţia lui 
Exomnius îi tulburase un pic liniștea, nu nega asta, dar în mai 
puţin de o zi rezolvase problema. Fântâna părea să curgă cu 
putere, iar dacă tânărul aquarius nu era încă mort, avea să fie în 
curând. Un motiv de bucurie! Din camera de zi se auzeau râsete 
și ciocnit de pahare din cristal. Era pe punctul de a ocoli bazinul 
ca să li se alăture, când la picioarele sale observă corpul păsării 
la a cărei agonie asistase mai devreme. O răsturnă cu piciorul, 
apoi se aplecă să o ridice. Corpul minuscul era cald încă. Capul 
roșu, obrajii albi, aripi negru cu galben, într-unul din ochi avea o 
picătură de sânge. 

Un sticlete. Tot numai pui și pene. Îl cântări o clipă în mână, în 
timp ce un gând negru începea să i se strecoare în minte, apoi îl 
lăsă jos și urcă grăbit treptele înspre grădina cu portic a casei 
celei vechi. Pisica îl văzu venind și se ascunse imediat după un 
tufiș, dar nu pe ea o căuta Ampliatus. Avea ochii aţintiţi la cușca 


goală din balconul Coreliei și la ferestrele întunecate, cu 
obloanele trase, de la camera ei. Începu să strige: 

— Celsia! 

Femeia veni în fugă. 

— Unde e Corelia? 

— Nu se simțea bine. Am lăsat-o dormind... 

— Cheam-o! Acum! 

O împinse înspre scări, apoi se întoarse și plecă grăbit spre 
biroul său. 

Nu se putea... 

N-ar îndrăzni așa ceva... 

Știu că ceva nu era în regulă imediat ce luă lampa și o duse la 
birou. Era un truc vechi, învăţat de la fostul său stăpân - un fir 
de păr pus în sertar ca să-și dea seama dacă o mână curioasă îi 
cotrobăise prin lucruri - dar era un truc eficient, și lăsase să se 
înțeleagă că orice sclav în care nu putea avea încredere avea să 
fie răstignit. 

Firul de păr lipsea. Și când deschise cutia de valori și scoase 
tocul pentru documente, văzu că papirusurile lipseau și ele. 
Rămase în loc, prostit, răsturnând capsa goală și scuturând-o ca 
un magician care uitase restul scamatoriei, apoi o aruncă în 
cealaltă parte a camerei, unde se sfărâmă de perete. Fugi în 
curte. Soția lui deschisese obloanele de la camera Coreliei și 
stătea pe balcon, cu faţa ascunsă în palme. 


Având muntele în spate, Corelia intră călare pe Poarta 
Vezuviului și ajunse în piațeta de lângă castellum aquae. 
Fântânile începuseră să curgă din nou, dar jetul era încă slab și 
de la înălțimea la care era vedea că deasupra orașului se 
formase un nor de praf, ridicat de du-te-vino-ul de pe străzile 
rămase fără apă. Zgomotul făcut de forfota orașului se înălța ca 
un murmur continuu deasupra acoperișurilor roșii. 

Nu se grăbise pe drumul acesta de întoarcere. Nu dăduse 
pinteni calului nici măcar o dată în timp ce ocolea Vezuviul și 
traversa câmpia. Nu vedea niciun motiv să se grăbească. 
Coborând dealul către intersecțiile cele mari, cu credinciosul 
Polites urmând-o îndeaproape, zidurile albe ale caselor păreau 
să se înalțe din toate părțile și să o prindă ca într-o închisoare. 
Locuri pe care le iubise de când era mică - bazinele ascunse și 
grădinile parfumate, prăvăliile cu ștrasuri și ţesături, teatrele și 


băile zgomotoase - toate erau acum pentru ea moarte ca 
cenușa. Remarcă fețele furioase și frustrate ale oamenilor în 
dreptul fântânilor, îmbulzindu-se ca să ajungă cu ulcioarele sub 
apa care ţârâia, și se gândi din nou la inginer. Se întrebă pe 
unde era și ce făcea. Povestea despre soţie și copil o bântuise 
tot drumul. 

Știa că avea dreptate cu ce-i spusese. Nu avea cum să scape 
de ce-i rezervase soarta. Nu mai simţea nici furie, nici teamă în 
timp ce se apropia de casa tatălui ei, era ca și cum ar fi murit 
deja - epuizată, murdară, însetată. Poate că așa va fi viața ei de 
aici înainte - corpul continuând să-și vadă de treburile zilnice, în 
timp ce sufletul era în altă parte, desprins și urmărind totul din 
afară. Pe strada din faţă văzu o grămadă de oameni, mai mare 
decât obișnuitele mulţimi care așteptau ore întregi ca să îi 
spună ceva tatălui ei. In timp ce îi privea, i se păru că începe un 
ciudat dans ritual - toți săreau în aer cu braţele întinse, apoi se 
lăsau în genunchi și bâjbâiau cu mâinile pe jos. li luă câteva 
clipe să-și dea seama că li se aruncau bani. Tipic pentru tata, se 
gândi. Cezarul provincial care încearcă să cumpere afecțiunea 
mulțimii, crezând că se comportă ca un aristocrat și incapabil 
să-și recunoască vulgaritatea infatuată. 

Simţi brusc mai mult dispreț decât ură, și asta îi dădu curaj. 
Ocoli până în spatele casei, către stauluri, iar sunetul copitelor 
pe caldarâm făcu să apară un grăjdar în vârstă. Căscă ochii mari 
la înfățișarea ei neîngrijită, dar fata nu-l băgă în seamă. Sări jos 
din șa și îi dădu frâiele. 

— iți mulțumesc, îi spuse lui Polites. Apoi, adresându-se 
celuilalt sclav: ocupă-te ca omul acesta să primească mâncare și 
băutură. 

Trecu repede din lumina puternică a străzii în penumbra 
casei, urcând apoi sus din încăperile sclavilor. Marcus Attilius îi 
spusese să le pună la loc în biroul tatălui ei, în speranța că 
absenţa lor n-o să fie remarcată. Dar n-avea de gând să facă 
asta. O să i le dea chiar ea. Mai mult, o să-i spună unde fusese. 
O să afle că descoperise adevărul, iar apoi n-avea decât să facă 
ce vroia cu ea. Nu-i mai păsa. Ce putea fi mai rău decât soarta 
pe care i-a pregătise deja? Morţii n-au nimic de pierdut. 

Când ieși de după draperia care separa locuinţa lor de Casa 
Popidius, era stăpânită de entuziasmul revoltei. Se îndreptă 
către bazinul de înot, în jurul căruia era construită întreaga vilă. 


În dreapta sa auzi voci, și în camera de zi îşi văzu viitorul soț, 
împreună cu magistraţii orașului. Se întoarseră înspre ea exact 
în momentul când tatăl ei, urmat îndeaproape de mamă și frate, 
apărură pe treptele care duceau către casa cea veche. 
Ampliatus văzu ce avea în mână și fata avu un moment de 
triumf, în care citi spaima pe faţa lui. O strigă - „Corelia!” - și 
porni către ea, dar fata se feri și fugi către camera de zi, 
împrăștiindu-i secretele pe masă și pe covor până ca el să poată 
face ceva. 


Inginerul avea senzaţia că Vezuviul se ţine de scamatorii, 
refuzând să se apropie, oricât ar fi mers către el. Doar când se 
uita înapoi, punându-și mâna streașină la ochi, își dădea seama 
cât de sus urcase. În curând putu să vadă clar Nola. Câmpurile 
irigate din jur erau ca un pătrat de un verde curat, nu mai mare 
ca batista unei păpuși, despăturită pe câmpia cafenie a 
Campaniei. lar Nola, o veche fortăreață din Samnium, nu părea 
cu mult mai amenințătoare ca o mână de cărămizi pentru copii, 
împrăștiate de pe marginea lanţului muntos din cealaltă parte a 
văii. La oamenii de acolo, apa a ajuns deja. Gândul acesta îi 
dădea puteri. 

Se îndreptase chiar către marginea celei mai apropiate dâre 
alb-cenușii și când ajunse la ea era trecut cu puţin de mijlocul 
dimineţii. Era în porţiunea unde se termină pășunile de la 
poalele muntelui și încep pădurile. Prin preajmă nu era nimic viu 
- nici om, nici animal. Fermele ridicate din loc în loc la marginea 
cărării erau pustii. Bănui că fugiseră cu toţii, fie în noaptea când 
se auzise explozia, fie în zori, când se treziseră învăluiţi în acest 
giulgiu fantomatic de cenușă. Se întindea în faţa lui ca o zăpadă 
fină, perfect nemișcată pentru că nu bătea nicio adiere de vânt 
care să o răscolească. Când sări jos de pe cal ridică un norișor 
de praf, care i se lipi de piciorul transpirat. Luă o mână de 
pulbere în căușul palmei. Era foarte fină, fără niciun miros și 
caldă de la soare. În copacii din depărtare se așezase pe frunze, 
întocmai ca o cădere ușoară de zăpadă. 

Își băgă puţină în buzunar, ca să i-o arate amiralului, apoi bău 
un pic de apă, clătindu-și gura ca să îndepărteze gustul uscat de 
praf. Privind în urmă pe coastă, văzu un călăreț care se îndrepta 
hotărât către același loc, probabil mânat de aceeași curiozitate 
de a descoperi ce se întâmplase. Attilius se gândi dacă să-l 


aștepte, pentru a se consulta cu cineva în privinţa cenușii, dar 
se hotărî să-și vadă de drum. Vroia să meargă mai departe. 
Scuipă apa din gură, încălecă la loc și porni înapoi de-a lungul 
coastei muntelui, lăsând în urmă cenușa pentru a reveni pe 
cărarea care ducea în pădure. 

Odată ajuns în mijlocul copacilor, pădurea îl înconjură din 
toate părţile și nu mai știa unde se află. Nu-i rămânea decât să 
urmeze cărarea vânătorilor, șerpuind printre copaci peste albiile 
uscate ale pâraielor, ocolind mereu dar ducându-l tot mai sus. 
Descălecă ca să se ușureze. Șopârlele foșniră printre frunzele 
uscate. Văzu păianjeni mici și roșii, cu pânzele lor fragile, și 
omizi păroase, mari cât degetul. Erau și tufișuri de agrișe care îi 
lăsau un gust dulce pe limbă. Vegetaţia era obișnuită - arin, 
mur, iederă. Torquatus, căpitanul corabiei liburniene, avusese 
dreptate: Vezuviul era mai ușor de urcat decât părea, iar când 
pâraiele erau umflate se găsea suficient de mâncat și de băut 
aici pentru o întreagă armată. ȘI-l putea imagina cu ușurință pe 
Spartacus, gladiatorul trac, conducându-și oamenii chiar pe 
această cărare cu un secol și jumătate în urmă, urcând către 
refugiul din vârful muntelui. 

li luă cam încă o oră să traverseze pădurea. Aproape pierduse 
noțiunea timpului. Soarele era cel mai adesea ascuns după 
copaci, trimițându-și sulițele de lumină prin bolta de frunziș. 
Cioburile albastre de cer zărite printre frunze își schimbau tot 
timpul înfățișarea. Aerul era fierbinte, parfumat de pinii și 
ierburile uscate. Fluturii zburdau de la un copac la altul. Nu se 
auzea niciun sunet, în afară de ţipetele rare și potolite ale 
porumbeilor de pădure. Legănându-se în șa, simțea că îl 
cuprinde amorțeala. Capul i se legăna și el. La un moment dat i 
se păru că aude în urma lui zgomotul unui animal mare, 
urmărindu-l pe cărare, dar când se opri, sunetul dispăruse. 
Curând după aceea, pădurea începu să se rărească. Ajunse într- 
un luminiș. 

Acum i se părea că Vezuviul se hotărâse să schimbe jocul. 
După ce timp de ore întregi parcă nu se apropia deloc, deodată 
piscul i se înălță drept în față - la câteva sute de picioare 
înălţime, abrupt și în cea mai mare parte stâncos, fără prea mult 
sol pe care să poată crește vegetația, cu excepţia câtorva 
tufișuri răzlețe și a unor plante cu flori mici și galbene. Și totul 
arăta exact ca în descrierea autorului grec: o calotă neagră, 


scorojită de foc cu mult timp în urmă. Ici și colo stânca era 
umflată, ca și cum o împinsese ceva de dedesubt, declanșând 
mici avalanșe de pietre, care alunecau cu zgomot în jos. Ceva 
mai departe de-a lungul culmii se produseseră alunecări de 
teren mai mari. Bolovani imenși, mari cât un om, fuseseră 
proiectaţi în copaci, și după cum arătau asta se întâmplase de 
curând. Attilius își aminti reticenţa cu care oamenii părăsiseră 
Pompei. „Vriași care zboară prin aer. Vocile lor sunt ca niște 
tunete”. Zgomotul se auzise probabil la kilometri depărtare. 

Calul nu mai putea urca pe cărarea devenită prea abruptă. 
Descălecă și găsi un loc la umbră, unde legă frâul de un copac. 
Căută un băț prin preajmă și alese unul gros cam de două 
degete - neted, cenușiu, uscat de mult - bastonul lui pentru 
urcușul final. 

Aici sus soarele era nemilos, iar cerul strălucea atât de tare, 
încât părea aproape alb. Attilius înainta de la o stâncă arsă la 
alta, prin căldura sufocantă, și aerul părea să-i ardă plămânii, o 
căldură uscată, ca o lamă scoasă din foc. Sub picioare nu-i mai 
mișuna nicio șopărlă, iar deasupra capului nu zbura nicio pasăre 
- urca drept în soare. Simţea căldura prin tălpile sandalelor. Își 
impuse să meargă mai departe, fără să privească înapoi, până 
când terenul încetă să mai urce și în față nu mai avea stânci 
negre, ci albastrul cerului. Se căţără peste marginea coastei și 
văzu întinzându-i-se sub ochi acoperișul lumii. 

Culmea Vezuviului nu era vârful ascuţit care se vedea de jos, 
ci o întindere circulară și accidentată, cu un diametru de 
aproximativ două sute de pași, o stâncă neagră și săbatică cu 
câteva petece maronii de vegetație pricăjită, care nu făceau 
decât să scoată și mai tare în evidenţă dezolarea acelui loc. În 
afară că arsese în trecut, cum spunea papirusul grecesc, părea 
să ardă chiar acum. În cel puţin trei locuri, coloane subţiri de 
vapori cenușii se înălțau spre cer, zbătându-se și șuierând în 
liniștea din jur. Se simţea aceeași miasmă acră de sulf ca în 
conductele Vilei Hortensia. Am găsit locul, se gândi Attilius. Aici 
e inima răului! Simţea în jur ceva imens și malefic. Puteai să-l 
numești Vulcan sau să-i zici cum pofteai. Puteai să-l venerezi ca 
pe un zeu. Dar era o prezenţă tangibilă. Fu străbătut de un fior. 

Rămase aproape de marginea culmii și începu să-i dea roată, 
fascinat mai întâi de norii sulfuroși care șuierau din pământ, 
apoi de panorama uluitoare care se întindea dincolo. La dreapta 


lui, stânca goală cobora până la marginea pădurii, după care 
totul era o pătură verde și unduitoare. Torquatus spusese că 
poţi vedea la optzeci de kilometri, dar Attilius avea impresia că 
avea la picioare întreaga Italie. Pe măsură ce avansa de la nord 
la vest, Golful Neapolis îi apărea treptat în faţa ochilor. Distingea 
cu ușurință promontoriul Misenum și insulele din jurul său, casa 
de vacanță imperială de la Capri și, dincolo de ele, subţire ca o 
lamă de brici, linia unde albastrul profund al mării se întâlnea cu 
acela mai palid al cerului. Apa continua să fie încreţită de 
valurile pe care le remarcase și în noaptea dinainte - valuri 
măturând cu repeziciune o mare fără pic de vânt - deși, acum 
că se uita mai bine, i se păru că începea să se formeze o briză. 
O simţea în obraji: era vântul numit Caurus, bătând dinspre 
nord-vest către Pompei, pe care îl vedea întins la picioarele sale, 
o simplă pată de nisip, puţin depărtată de coastă. Și-o imagină 
pe Corelia, care tocmai intra în oraș, Corelia la care îi era 
imposibil să mai ajungă, un punct rătăcit pe suprafaţa altui 
punct, pierdută pentru totdeauna. 

II cuprindea ameţeala doar când se uita, ca și cum n-ar fi fost 
decât un grăunte de polen, pe care aerul fierbinte ar fi putut să-l 
ridice în orice moment și să-l spulbere către albastrul cerului. 
Simţi un impuls irezistibil de a ceda în faţa acestei forțe, un dor 
atât de puternic după acea uitare azurie și desăvârșită, încât 
reuși cu greu să-și întoarcă privirea. Tulburat, începu să-și 
croiască drum de-a curmezișul culmii pentru a ajunge în cealaltă 
parte, de unde pornise, strecurându-se printre jerbele de sulf 
care părea să se înmulțească în jurul său. Pământul se mișca și 
se umfla. Vroia să plece cât mai repede de aici. Dar terenul era 
accidentat, cu depresiuni adânci de ambele părți ale traseului 
pe care avansa - „gropi din rocă înnegrită semănând cu niște 
peșteri, arătând ca și cum ar fi fost trecute prin foc”, cum 
spusese autorul grec - și trebuia să fie atent unde pune piciorul. 
Și din cauza asta, pentru că mergea cu capul în pământ, mai 
întâi simţi mirosul de cadavru și abia apoi dădu cu ochii de el. 

II făcu să se oprească în loc. O duhoare dulce și greţoasă, 
care îi pătrunse în gură și în nări și parcă le acoperi cu o mâzgă. 
Putoarea venea dinspre o mică depresiune aflată chiar în fața 
lui. Avea cam doi metri adâncime și zece diametru, fierbând ca 
un ceaun în norul de căldură, și cel mai cumplit era că atunci 
când se uită în jos văzu că înăuntru totul era mort: nu numai 


omul, îmbrăcat cu o tunică albă și cu membrele de un purpuriu 
întunecat - încât Attilius crezu iniţial că era un nubian - ci și 
celelalte vietăţi, un șarpe, o pasăre mare, o droaie de animale 
mici, toate împrăștiate în jurul cadavrului în această vale a 
morții. Până și vegetaţia era decolorată de otravă. 

Cadavrul zăcea în fundul gropii, așezat pe o parte și cu 
braţele întinse. O pălărie de paie și o tigvă pentru apă erau 
foarte aproape de una din mâini, ca și cum ar fi murit încercând 
să ajungă la ele. Probabil era aici de cel puţin două săptămâni, 
putrezind în căldura din jur. Dar era de mirare că rămăsese 
întreg. Nu fusese nici atacat de insecte, nici devorat până la os 
de către păsări sau animale. Deasupra cărnii aproape prăjite nu 
se rotea niciun roi de muște. Dimpotrivă, părea că această 
carne arsă otrăvise toate creaturile care încercaseră să se 
înfrupte din ea. 

Înghiţi în gol ca să nu vomite. Își dădu imediat seama că omul 
trebuia să fie Exomnius. Lipsea de cel puţin două săptămâni, și 
în plus cine altcineva s-ar fi aventurat până aici în august? Dar 
cum putea să fie sigur? Nu-l întâlnise niciodată. Și nu prea-i 
venea să se aventureze către acel covor al morţii. Se lăsă cu 
greu pe vine la marginea gropii și își miji ochii către faţa 
înnegrită. Văzu un rând de dinţi, rânjiţi ca seminţele unui fruct 
pleznit; un ochi stins, pe jumătate închis, privea de-a lungul 
brațului întins. Nu se vedea niciun semn de rană. Dar nu era tot 
corpul o rană, vânăt și mustind de puroi? Oare ce-l omorâse? 
Poate că îl doborâse căldura. Poate îi cedase inima. Attilius se 
aplecă mai mult și încercă să-l împungă cu băţul, dar simți 
imediat că e cuprins de leșin. Văzu lumini strălucitoare în fața 
ochilor și aproape se răsturnă în groapă. Își înfipse mâinile în 
praf și abia reuși să se tragă în spate, respirând cu un horcăit. 

„... au respirat aerul fetid chiar în apropierea sursei.” 

Simţea că-i pleznește capul. Vomită un lichid amar și rău la 
gust, și nu terminase încă de tușit și scuipat când în faţa lui auzi 
zgomot de pași călcând peste vegetaţia uscată. Ridică privirea 
ameţit. De cealaltă parte a gropii, la mai puţin de cincizeci de 
pași, un bărbat traversa culmea, apropiindu-se de el. La început 
se gândi că e o halucinație provocată de „aerul fetid” și se ridică 
cu greu în picioare, clătinându-se ca un beţiv, clipind ca să-și 
curețe ochii de transpiraţie și încercând să se concentreze, dar 


silueta continua să vină spre el printre jeturile șuierătoare de 
sulf, cu un cuţit sclipindu-i în mână. 

Era Corax. 

Attilius nu era în stare să se lupte. Ar fi fugit, dar abia reușea 
să-și ridice picioarele. 

Supraveghetorul se apropie prudent de groapă - puţin 
aplecat, cu brațele întinse în părți, mutându-și greutatea de pe 
un picior pe altul și ţinându-și mereu ochii aţintiţi asupra 
inginerului, ca și cum s-ar fi așteptat ca acesta să-i joace o 
festă. Aruncă o privire rapidă către cadavru, se încruntă la 
Attilius și apoi se uită iarăși în jos. Vorbi cu o voce calmă: 

— Păi ce-i asta, tinere? 

Părea aproape jignit. Îşi plănuise cu grijă atacul, făcuse drum 
lung ca să-l ducă la îndeplinire, așteptase în întuneric venirea 
zorilor și își urmărise de departe prada - el trebuie să fi fost 
călărețul pe care l-am văzut în urma mea, se gândi Attilius - 
delectându-se în tot acest timp cu gândul răzbunării, pentru ca 
planurile să-i fie date peste cap în ultimul moment. Era nedrept 
- asta i se citea pe faţă - încă unul din lunga serie de obstacole 
pe care viaţa i le aruncase în cale lui Gavius Corax. 

— Te-am întrebat ce-i asta. 

Attilius încercă să vorbească. Avea vocea groasă și 
tărăgănată. Vroia să spună că Exomnius nu se înșelase, că aici îi 
păștea un pericol cumplit, dar nu reușea să rostească niciun 
cuvânt. Corax privi cu dispreț la cadavru și dădu din cap. 

— Boșorog nenorocit, s-a apucat să se cațere până aici la 
vârsta lui! Işi făcea griji din cauza muntelui. Și cu ce s-a ales? Cu 
nimic. Te-a adus pe tine pe capul nostru, atât. 

Își îndreptă iarăși privirea către Attilius. 

— O puţă tânără de la Roma, venită să ne învețe pe toți cum 
să ne facem treaba. Ce faci, te gândești pe unde scoţi cămașa? 
Văd că ai cam amuţit. Ce-ar fi să-ţi fac încă o gură cu cuțitul 
ăsta, să vedem poate pe-acolo reușești să scoţi ceva. 

Se aplecă înainte, aruncându-și arma dintr-o mână în alta, cu 
fața încordată, gata să ucidă. Începu să dea roată gropii și tot ce 
putea face Attilius era să se împleticească în direcția opusă. 
Când supraveghetorul rămânea pe loc, se oprea și Attilius, iar 
când o lua în cealaltă parte, inginerul își schimba și el direcţia. 
Dansul acesta dură ceva, dar era evident că tactica îl scoate din 
minţi pe Corax. 


— Mama mă-tii! strigă el. Crezi că-mi arde să mă joc de-a 
șoarecele și pisica cu tine? 

Deodată se năpusti către inginer. Roșu la faţă, respirând cu 
greu în căldura din jur, cobori în fugă, traversă groapa și se 
pregătea să urce cealaltă pantă când se opri în loc. Își privi 
picioarele cu un aer de surprindere. Cu o lentoare inimaginabilă 
încercă să facă un pas înainte, deschizând și închizând gura ca 
un pește pe uscat. Scăpă cuțitul din mână și căzu în genunchi, 
lovind aerul cu braţele, apoi se prăbuși cu faţa în jos. 

Lui Attilius nu-i mai rămase decât să-l privească cum se 
îneacă în căldura aceea uscată. Corax mai făcu câteva tentative 
anemice de a se mișca, părând de fiecare dată că se întinde să 
prindă ceva la care nu ajunge, cum probabil făcuse și Exomnius. 
Apoi renunţă și rămase întins pe o parte. Respirația îi deveni tot 
mai pierdută și la un moment dat se opri cu totul, dar Attilius îl 
părăsise demult, înaintând acum împiedicat peste culmea 
muntelui care i se mișca sub picioare, printre fuioarele tot mai 
groase de sulf, culcate la pământ de briza care începea să sufle 
și îndreptate acum înspre Pompei. 


În oraș, vântul ușor care începea să bată în cea mai fierbinte 
perioadă a zilei fu resimţit ca o ușurare. Caurus ridica mici 
vârtejuri de praf de-a lungul străzilor care se goleau pentru 
siesta de după-amiază, făcând să fluture prelatele colorate ale 
cârciumilor și răscolind frunzișul marilor platani din apropierea 
amfiteatrului. În Casa Popidius încreţi suprafaţa bazinului de 
înot. Măştile de bacante și fauni dănţuitori atârnate între 
coloane se scuturau și zornăiau. Unul din papirusurile aruncate 
pe covor fu luat de o pală de vânt și rostogolit către masă. 
Holconius îl opri cu piciorul. 

— Ce se întâmplă? întrebă el. 

Ampliatus era tentat să o lovească pe Corelia chiar acolo, dar 
se abţinu, dându-și seama că într-un fel ar fi o victorie pentru ea 
să fie văzut bătând-o în public. Mintea i se mișca cu repeziciune. 
Ştia tot ce era de știut despre putere. Ştia că sunt momente 
când e înțelept să-ți păzești secretele: să te bucuri doar tu de 
ele, ca de o amantă preferată, pe care nu o împărţi cu nimeni. 
Știa însă că sunt și momente când secretele, dezvăluite cu grijă, 
puteau să-i lege pe ceilalţi de tine ca niște chingi de oțel. Într-o 


străfulgerare de inspiraţie își dădu seama că acum era unul din 
acele momente. 

— Citiţi-le! spuse. N-am nimic de ascuns faţă de prietenii mei. 

Se aplecă, adună papirusurile și le așeză grămadă pe masă. 

— Ar trebui să mergem, spuse Brittius. 

Işi goli paharul de vin și dădu să se ridice în picioare. 

— Citiţi-le! le ordonă Ampliatus. 

Magistratul se așeză la loc intimidat. 

— lertaţi-mă! Vă rog, insist să le citiți! 

Zâmbi. 

— Provin din camera lui Exomnius. E momentul să știți și voi. 
Mai turnați-vă niște vin! Lipsesc doar o clipă. 

— Corelia, tu vii cu mine. 

O apucă de braţ și o trase către trepte. Fata încercă să opună 
rezistență dar Ampliatus era prea puternic pentru ea. Işi dădea 
seama că soţia și fiul veneau după ei. Când dădură colţul înspre 
grădina cu portic a casei celei vechi, iar ceilalţi nu-i mai puteau 
vedea, îi răsuci brațul. 

— Chiar ai crezut, îi șuieră la ureche, că o să poţi să-mi faci 
rău? O fată neputincioasă ca tine? 

— Nu, spuse fata, schimonosindu-se de durere și zbătându-se 
să scape. Dar am vrut măcar să încerc. 

Stăpânirea de sine a Coreliei îl descumpăni. 

— A, da? O trase aproape de el. Și cum vroiai să faci asta? 

— Arătându-i documentele inginerului. Arătându-le tuturor. Să 
te vadă cu toţii așa cum ești. 

— Și cum sunt? 

Fața lui aproape o atingea pe a fetei. 

— Un hoţ! Un asasin! Mai jos ca ultimul sclav! 

Ultimul cuvânt aproape i-l scuipă în faţă. Işi trase mâna înapoi 
și de data asta ar fi lovit-o cu siguranţă, dar Celsinus îi prinse 
braţul din spate. 

— Nu, tată! spuse el. E timpul ca lucrurile astea să înceteze. 

Vreme de câteva clipe Ampliatus fu prea uluit ca să poată 
spune ceva. 

— Acum tu? Ai început și tu? 

Își smulse mâna din strânsoarea lui și îl ţintui cu privirea. 

— N-ai uitat cumva de vreun ritual religios care nu suferă 
amânare? Și tu? 

Se răsuci către soţie: 


— N-ar trebui să te rogi către venerabila ta matroană, Livia, 
ca să-ți ofere îndrumare? 

Scuipă pe jos. 

— Daţi-vă din calea mea! 

O trase pe Corelia către scară. Cei doi nu se mișcau din loc. 
Se întoarse și o împinse în sus pe trepte, de-a lungul culoarului 
și apoi în camera ei. Fata căzu pe pat cu faţa în sus. 

— Copil trădător și nerecunoscător! 

Se uită în jur după ceva cu care s-o pedepsească, dar nu 
vedea decât obiecte femeiești delicate, aranjate cu grijă - un 
pieptene de fildeș, un șal de mătase, o umbrelă, un șirag de 
mărgele - și câteva jucării vechi, care fuseseră puse deoparte 
pentru a fi oferite zeiței Venus înainte de căsătorie. Într-un colţ 
era proptită o păpușă de lemn cu membre articulate, pe care i-o 
cumpărase cu ani în urmă de ziua ei, și când o văzu îl cuprinse 
tulburarea. Ce se întâmplase cu Corelia? O iubise atât de mult - 
fetita lui dragă! — cum se ajunsese la ură? Era bulversat. Nu 
făcuse el totul, nu construise toate lucrurile din jur, nu se 
ridicase din noroi pentru ea și pentru fratele ei? Stătea în 
picioare trăgându-și respiraţia, înfrânt sub ochii fetei care îl 
țintuia cu privirea din pat. Nu știa ce să mai spună. 

— Rămâi aici până mă hotărăsc ce-i de făcut cu tine! fu 
singurul lucru pe care reuși să-l mai spună. După care ieși din 
cameră, încuind ușa în urma sa. 

Soţia și fiul nu mai erau în grădină. Comportament tipic de 
rebeli timoraţi, se gândi, cum mi-am întors spatele au dispărut. 
Corelia avusese întotdeauna mai mult curaj decât ei doi la un 
loc. Fetiţa lui dragă! In camera de zi, magistraţii stăteau aplecați 
deasupra mesei, șușotind. Când îl văzură că se apropie tăcură 
cu toţii și se întoarseră înspre el, urmărindu-l cu privirea în timp 
ce se îndrepta către bufetul de lângă masă ca să-și toarne vin. 
Buza carafei zăngăni în contact cu paharul. Îi tremura mâna? Ar 
fi fost ceva ieșit din comun pentru el. Și-o privi cu atenţie din 
toate părţile, dar părea fermă și nemișcată. După ce goli 
paharul, se simţi mai bine. Își turnă încă unul, îşi așternu pe faţă 
un zâmbet și se întoarse către magistrați. 

— Deci? 

Holconius vorbi primul. 

— De unde ai astea? 


— Mi le-a adus Corax, supraveghetorul Augustei, ieri după- 
amiază. Le-a găsit în camera lui Exomnius. 

— Le-a furat, vrei să spui. 

— Găsit, furat - Ampliatus dădu din mână indiferent. 

— Ar fi trebuit să fie aduse la cunoștința noastră imediat. 

— Și cam din ce motiv ar fi trebuit să se întâmple așa, 
excelenţă? 

— Nu e evident? interveni agitat Popidius. Exomnius credea 
că în curând va fi un cutremur foarte mare! 

— Calmează-te, Popidius! De șaptesprezece ani te vaiţi într- 
una că vine cutremurul. Eu n-aş pune preț pe toate prostiile de- 
acolo. 

— Exomnius punea preţ pe ele. 

— Exomnius! 

Ampliatus îi aruncă o privire plină de dispreț. 

— Exomnius era tot timpul un pachet de nervi. 

— Poate că era. Dar de ce s-a deranjat să copieze 
documente? Mai ales acesta. Ce crezi că urmărea cu acesta? li 
flutură prin faţă un papirus. 

Ampliatus aruncă o privire înspre document și mai luă o gură 
de vin. 

— E în grecește. Nu știu grecește. Uiţi mereu, Popidius, că n- 
am avut noroc de o educaţie ca ata. 

— În fine, eu știu grecește și mi se pare că recunosc pasajul. 
Cred că e din Strabo, geograful, care a călătorit pe la noi în 
vremea Divinului Augustus. Scrie aici despre o culme plată și 
lipsită de vegetaţie, care a ars în trecut. Nu poate fi decât 
Vezuviul. Spune că solul fertil din jurul orașului Pompei îi aduce 
aminte de Caetana, unde pământul e acoperit de cenușa 
aruncată de flăcările Etnei. 

— Și? 

— Exomnius nu venea din Sicilia? întrebă Holconius. Din ce 
oraș era? 

Ampliatus făcu un gest de desconsiderare cu mâna în care 
ținea paharul. 

— Cred că din Caetana. Și ce-i cu asta? Trebuie să învăţ un 
pic de greacă, se gândi. Dacă un prostănac ca Popidius a reușit, 
înseamnă că poate oricine. 

— Cât despre documentul în latină - pe-acesta sunt sigur că ÎI 
recunosc, continuă Popidius. Face parte dintr-o carte, și știu cine 


a scris-o și cui îi este adresat pasajul. Este de Annaeus Seneca - 
mentorul lui Nero. Cu siguranţă ai auzit până și tu de el, nu? 

Ampliatus roși. 

— Treaba mea sunt construcțiile, nu cărţile. De ce insistau cu 
toate prostiile astea? 

— Lucilius la care face referire este Lucilius Junior, originar 
chiar din orașul nostru. Avea casa lângă teatru. A fost procurator 
într-una din insule - Sicilia, dacă ţin bine minte. Seneca descrie 
marele cutremur din Campania. E din cartea Watura/es 
Questiones. Cred că există o copie și în biblioteca noastră din 
forum. Prezintă bazele filosofiei stoice. 

— Filosofia stoică, repetă batjocoritor Ampliatus. Și cam la ce 
îi folosea amicului Exomnius această „filosofie stoică”? 

— larăși, repetă Popidius, din ce în ce mai exasperat, nu e 
evident? 

Puse cele două documente unul lângă altul: 

— Exomnius credea că există o legătură, înţelegi? 

Făcu un gest cu degetul de la unul la altul: 

— Etna și Vezuviul! Fertilitatea terenului din jurul Caetanei și 
a terenului din jurul Pompei. Semnele teribile de acum 
șaptesprezece ani - otrăvirea oilor - și semnele pe care le-am 
tot avut în vara asta. Era din Sicilia. A văzut semne ale 
pericolului. Sí acum a dispărut. 

O vreme nu mai spuse nimeni nimic. Efigiile din jurul bazinului 
răsunau, legănate de briză. 

Brittius vorbi primul: 

— Cred că documentele ar trebui analizate de o întrunire în 
plen a Ordo. Cât mai curând posibil. 

— Nu! spuse Ampliatus. 

— Dar Ordo este consiliul care guvernează orașul! Au dreptul 
să fie informați... 

— Nu! 

Ampliatus era categoric: 

— Câţi cetăţeni fac parte din Ordo? 

— Optzeci și cinci, răspunse Holconius. 

— Păi vezi? Într-o oră vestea o să se împrăștie în tot orașul. 
Vrei să creezi un nou val de panică, chiar când începeam să ne 
punem pe picioare? Când avem profeția sibilei, care să-i facă să 
viseze frumos? Nu uitaţi cine a votat pentru voi, onorabililor - 
negustorii. N-o să vă fie deloc recunoscători dacă le îndepărtați 


clienţii. Aţi văzut ce s-a întâmplat azi-dimineaţă, doar pentru că 
s-au oprit fântânile câteva ore. În plus, pe ce ne bazăm de fapt? 
Va să zică Exomnius era îngrijorat din cauză că se scutură 
pământul. Și ce-i cu asta? Fumarolele sunt un lucru obișnuit în 
zona golfului de pe vremea lui Romulus. 

Simţea că începe să-i convingă: 

— În plus, nu e asta adevărata problemă. 

— Dar care e adevărata problemă? întrebă Holconius. 

— Celelalte documente, cele care arată cât i s-a dat lui 
Exomnius pentru ca orașul să primească apă ieftină. 

Holconius sări imediat: 

— Ai grijă ce spui, Ampliatus! Micile tale aranjamente nu ne 
privesc pe noi. 

— Micile mele aranjamente! 

Ampliatus izbucni în râs: 

— Hai că-i bună! 

Își puse paharul pe masă și luă carafa ca să-l umple. Cristalele 
zornăiră din nou. Incepea să se ameţească dar nu-i păsa: 

— Haideţi, stimabililor, nu pretindeţi că n-aţi știut! Cum 
credeţi că și-a revenit orașul atât de repede după cutremur? 
„Micile mele aranjamente” v-au scutit de plata unei averi. Sigur, 
m-am ales și eu cu ceva de-aici, nu neg asta. Dar fără mine n-aţi 
fi unde sunteți! Nepreţuitele tale băi, Popidius - unde amicul 
Brittius vine cu atâta plăcere ca să i-o ia la mână tinereii de- 
acolo - cât plătești pentru ele? Nimic! Și tu, Cuspius, cu 
fântânile tale! Și tu, Holconius, cu bazinul tău! Și toate băile 
particulare și grădinile irigate și marele bazin public din 
palestra, și conductele din noile apartamente! Mai bine de un 
deceniu, orașul ăsta a fost ţinut pe linia de plutire de „micile 
mele aranjamente” cu Exomnius. lar acum un nemernic de 
inginer de la Roma, care-și bagă nasul unde nu-i fierbe oala, a 
aflat cum stă treaba. Asta e adevărata problemă. 

— E scandalos, spuse Brittius cu vocea tremurându-i de 
indignare. Scandalos să fim trataţi astfel de acest sclav parvenit. 

— Parvenit zici? Când am plătit pentru jocurile care ţi-au 
asigurat alegerea parcă nu eram așa parvenit, Brittius. 

„Fără milă, abatorul chiar în mijloc, ca să vadă toată lumea”. 
Asta ai cerut și asta ţi-am dat. 

Holconius ridică mâinile: 

— Gata, domnilor, să nu ne pierdem cu firea! 


Cuspius interveni: 

— Dar n-am putea să ne înțelegem cu noul inginer, cum te-ai 
înțeles și cu celălalt? 

— Se pare că nu. l-am făcut o aluzie ieri, dar s-a uitat la mine 
de parcă i-aș fi băgat mâna între picioare. M-a insultat, deși nu 
făceam decât să fiu generos. Nu... mă tem că recunosc genul de 
om. O să ducă toată povestea până la Roma, cei de acolo or să 
verifice conturile și până la sfârșitul anului o să ne trezim cu o 
comisie imperială pe cap. 

— Și ce e de făcut atunci? întrebă Popidius. Dacă se află, o să 
picăm cu toţii prost. 

Ampliatus îi zâmbi pe deasupra paharului. 

— Stai liniștit. M-am ocupat. 

— Cum anume? 

— Popidius! îl avertiză imediat Holconius. Ai grijă! 

Ampliatus făcu o pauză. Nu vroiau să știe. La urma urmei, 
erau magistrații orașului. Să nu știe nimic și astfel să fie 
nevinovaţi, asta își doreau. Dar de ce să doarmă ei liniștiți? 
Sângele o să fie și pe mâinile lor, nu doar pe ale lui. 

— O să facă o vizită strămoșilor. 

Se uită în jur. 

— Înainte să se întoarcă la Misenum. Un nefericit accident pe 
munte. E cineva de altă părere? Spuneţi dacă nu sunteţi de 
acord! Popidius? Holconius? Brittius? Cuspius? 

Așteptă. De fapt totul era o mascaradă. Indiferent ce-ar fi 
spus, inginerul era deja mort. Pe Corax îl mâncau palmele să-i 
taie gâtlejul. 

— Bine! Înţeleg că suntem de acord. Bem un pahar pentru 
asta? 

Întinse mâna după carafă dar rămase cu ea în aer. Paharul 
greu din cristal nu mai tremura, ci se pornise să alunece de-a 
lungul suprafeţei de lemn lustruit. Se încruntă înspre el, cu o 
expresie idioată pe faţă. Nu era bine. Paharul ajunse la 
marginea bufetului și căzu pe pardoseală, unde se făcu ţăndări. 
Ampliatus privi dalele. Simțea sub picioare o vibraţie care 
devenea tot mai puternică, și deodată o rafală de aer fierbinte 
traversă casa, trântind obloanele în calea sa. După numai o 
clipă, din depărtare se auziră - foarte distinct, nu semănă cu 
niciunul din zgomotele ajunse vreodată la urechile lui Ampliatus, 
sau ale oricui altcuiva - două bubuituri. 


Hora sexta 


[12:57] 


Suprafața vulcanului s-a rupt la puțină vreme după prânz, 
permițând decompresia explozivă a pungii principale de 
magmă... Viteza de ieșire a magmei a fost de circa 1.440 km pe 
oră (Mach 1). Convecţia a ridicat gazul incandescent și pulberea 
de piatră ponce până la o înălțime de 28 km. Energia termică 
eliberată în cursul întregii erupții poate fi calculată cu 
următoarea formulă: Et = VxdxTxK, unde Et este exprimată 
în fouli, V este volumul în km3, d este gravitația specifică (1,0), 
T este temperatura materiei proiectate de vulcan (500 de grade 
Celsius), iar K este o constantă care include căldura specifică a 
magmei și echivalentul mecanic al căldurii (8,37 x 1014). Astfel, 
energia termică eliberată în timpul erupției din anul 79 d. Chr. a 
fost de aproximativ 2 x 1018 Jouli, adică de aproximativ 100.000 
de ori mai mare ca cea a bombei atomice de la Hiroshima. 


Dinamica Vulcanismului 


Ulterior, când au început să-și compare relatările, 
supraviețuitorii erau mereu uimiţi de cât de diferit percepuse 
fiecare acel moment. La Roma, aflată la două sute de kilometri 
depărtare, s-a auzit ca o bufnitură, ca și cum s-ar fi răsturnat o 
statuie grea sau un copac. Supraviețuitorii din Pompei, aflați la 
opt kilometri în direcţia vântului, jurau că au auzit două 
pocnituri puternice, în vreme ce la Capua, aflată cam la treizeci 
de kilometri, zgomotul a fost de la bun început o pârâială 
continuă, ca de trăsnete. Dar la Misenum, situat mai aproape 
decât Capua, nu s-a auzit niciun sunet, s-a văzut doar o coloană 
subțire și maronie ridicându-se în tăcere către cerul fără niciun 
nor. 

Pentru Attilius fusese ca un mare val uscat, care îl pocnise în 
cap. Ajunsese cam la trei kilometri de culme, urmând o veche 
cărare a vânătorilor prin mijlocul pădurii și coborând cu 
repeziciune, călare, pe coasta vestică a muntelui. Efectele 
otrăvii se concentraseră într-un bulgăre dureros care zvâcnea în 
spatele ochilor, iar locul toropelii fusese luat de o ciudată 


acutizare a tuturor senzaţiilor. Nu mai avea nicio îndoială 
privitor la ce urma să se întâmple. Planul său era să intre pe 
drumul de coastă la Herculaneum și să călărească drept către 
Misenum, pentru a-l preveni pe amiral. Se gândea că va ajunge 
acolo pe la jumătatea după-amiezii. Golful scânteia printre 
copaci, îndeajuns de apropiat încât inginerul să poată distinge 
dârele de spumă ale valurilor. Tocmai remarca strălucirea 
pânzelor de păianjen atârnate printre frunze și un nor de 
musculițe rotindu-se sub o creangă din fața lui, când deodată îi 
dispărură din faţa ochilor. 

Șocul exploziei îl izbise din spate și îl azvârlise câţiva pași 
înainte. Aer fierbinte, ieșit parcă din gura unui furnal. Apoi i se 
păru că îl pocnește ceva în cap și totul deveni o scenă mută, cu 
copaci care se îndoaie și frunze răsucindu-se în vârtejuri. Calul 
se împiedică și aproape căzu, iar el se apucă de gâtul animalului 
în timp ce își continuau goana în jos pe cărare, pe creasta 
valului de căldură, care dispăru la fel de brusc cum apăruse. 
Copacii reveniră la verticală, praful și frunzele se așezară, aerul 
deveni respirabil din nou. Incercă să-i vorbească animalului, dar 
nu mai avea glas, și când se uită înapoi către vârful muntelui 
văzu că dispăruse, iar în locul său se ridică înspre cer o tijă 
clocotind de stâncă și pământ. 


Din Pompei arăta ca și cum un braţ vânjos și maroniu ar fi 
ieșit din vârful muntelui și acum încerca să facă o gaură în bolta 
cerească - bum, bum: acel pocnet repetat - iar apoi un bubuit 
apăsat, diferit de orice alt sunet din Natură, care se rostogolise 
înspre ei de-a lungul câmpiei. Ampliatus ieși în fugă afară, 
împreună cu magistraţii. Din brutăria de alături și de pe toată 
lungimea străzii lumea ieșea afară și rămânea cu ochii aţintiţi la 
Vezuviu, cu mâna streașină la ochi și cu fețele îndreptate către 
soarele întunecat care se înălța la nord, pe soclul bubuitor de 
stâncă. Se auziră câteva ţipete, dar nu se stârni o panică 
generală. Era încă prea devreme, faptul era prea uluitor - prea 
straniu și prea îndepărtat - ca să fie perceput ca o ameninţare 
imediată. 

O să se oprească dintr-un moment în altul, se gândi 
Ampliatus. Aproape îi ordona să se oprească. Să înceteze acum, 
și situația încă mai putea fi controlată. Avea curajul și forța de 
caracter necesare; era în fond o chestiune de cum prezinţi 


lucrurile. Ar fi făcut față până și la așa ceva: „Cetăţeni, zeii ne- 
au dat un semn! Să plecăm urechea la dorințele lor! Să 
construim o coloană înaltă aidoma acestei epifanii cerești! Trăim 
într-un loc binecuvântat!” Dar lucrul acela nu se oprea. Urca, 
urca într-una. O mie de capete se dădură pe spate ca la 
comandă pentru a-i urmări traiectoria, și treptat ţipetele răzlețe 
de la început începură să se răspândească. Coloana era îngustă 
la bază și se lățea pe măsură ce urca, întinzându-se la vârf ca o 
ciupercă. 

Cineva strigă că vântul o purta înspre ei. 

În acel moment își dădu seama că n-o să-i mai poată controla. 
Gloata avea câteva instincte simple - lăcomie, poftă, cruzime - 
iar Ampliatus știa să se joace cu ele ca și cum ar fi fost corzile 
unei harpe, pentru că era el însuși din gloată și gloata era el 
însuși. Dar frica iraţională acoperea toate celelalte note. Cu 
toate astea, el încercă. Păși în mijlocul străzii și își îndepărtă 
braţele: 

— Aşteptaţi! strigă. Cuspius, Brittius, prindeţi-vă cu toţii de 
mâini! Să le dăm un exemplu! 

În lașitatea lor, nici măcar nu se uitară la el. Holconius fu 
primul care rupse rândurile, împingând cu coatele lui osoase 
prin masa de oameni, ca să-și facă loc la vale. Brittius îl urmă, 
iar după el porni și Cuspius. Popidius făcu stânga-mprejur și 
ţâșni înapoi în casă. În faţă, mulţimea devenise o masă 
compactă, tot mai mulţi oameni revărsându-se din străzile 
lăturalnice. Erau întorși cu toţii cu spatele la munte, cu faţa 
către mare și erau stăpâniţi de un singur gând: să fugă. 
Ampliatus mai zări o dată fața palidă a soţiei sale în cadrul ușii, 
după care fu înghiţit de cavalcada mulţimii, învârtit pe loc ca 
unul din modelele de lemn folosite pentru exerciţii în școlile de 
gladiatori. Fu aruncat în stânga și-n dreapta, răsucit, și ar fi 
dispărut cu siguranță sub picioarele lor dacă Massavo nu-l vedea 
căzând și nu-l culegea de acolo, aducându-l pe trepte, în 
siguranţă. Văzu cum o mamă își scapă copilul din braţe și o auzi 
cum urlă când acesta e călcat în picioare, văzu cum o matroană 
în vârstă e izbită cu capul de zidul de cealaltă parte a străzii și 
apoi alunecă pe jos fără cunoștință, în timp ce gloata continua 
să se scurgă spre mare. Unii ţipau. Alţii boceau. Cei mai mulţi nu 
scoteau niciun sunet, cruțându-și forțele pentru încăierarea de 


la poalele dealului, unde aveau să se lupte ca să-și facă loc prin 
Poarta Stabiană. 

Rezemat de stâlpul ușii, Ampliatus simţea ceva umed pe față 
și când își trecu dosul palmei pe la nas văzu că e mânjită de 
sânge. Se uită pe deasupra capetelor mulţimii către munte, dar 
deja dispăruse. Un nor imens și negru, ca un zid, se apropia de 
oraș, întunecat ca o furtună. Dar își dădu seama că nu era o 
furtună, și niciun nor; era o cascadă bubuitoare de stâncă. Se 
uită rapid în cealaltă direcţie. Vasul său de croazieră auriu- 
purpuriu era în continuare ancorat în port. Ar putea să iasă în 
larg, să încerce să se îndrepte către vila din Misenum și să-și 
găsească adăpost acolo. Dar masa de oameni din stradă, 
coborând înspre port, începea să se reverse înapoi în susul 
dealului. l-ar fi imposibil să ajungă în port. Și chiar dac-ar fi 
ajuns, oamenii din echipaj vor vrea să-și salveze propria piele. 

Hotărârea fu luată aproape de la sine. Fie ce-o fi! se gândi. 
Era exact ca în urmă cu șaptesprezece ani. Cei lași fugiseră. El 
rămăsese, iar apoi ceilalţi se târâseră cu toţii înapoi. Simţi că e 
cuprins iarăși de energia și încrederea de pe vremuri. Fostul 
sclav o să le dea încă o dată stăpânilor săi o lecţie de curaj 
roman. Sibila nu se înșela niciodată. Aruncă o ultimă privire 
plină de dispreţ înspre râul de panică care se revărsa pe lângă 
el, apoi se dădu înapoi și îi porunci lui Massavo să închidă ușa. 
Să o închidă și să o baricadeze. Vor rămâne pe loc și vor rezista. 


Din Misenum, arăta ca fumul. Sora lui Pliniu, Julia, ieșită la 
plimbare pe terasă cu umbrela ei de soare, ca să culeagă ultimii 
trandafiri ai verii pentru masa de seară, se gândi că nu poate fi 
decât un foc de coastă, din cele care bântuiseră zona golfului în 
tot timpul verii. Dar înălțimea norului, masivitatea și viteza cu 
care se ridica nu semănau cu nimic din ce văzuse până atunci. 
Se hotărî că ar trebui să-și trezească fratele, care aţipise printre 
cărți, în grădina de dedesubt. 

Chiar și sub umbra copacului, faţa lui Pliniu era la fel de roșie 
ca florile din coșul ei. Ezită dacă să-l deranjeze, știind că va 
deveni pe loc foarte agitat. li amintea de cum arăta tatăl lor 
chiar înainte să moară - aceeași corpolenţă, aceeași respiraţie 
sacadată, aceeași iritabilitate nefirească. Dar dacă l-ar fi lăsat să 
doarmă, avea să fie cu siguranţă și mai furios că a pierdut fumul 
acela ieșit din comun, așa că îl mângâie pe păr și îi șopti: 


— Frăţioare, trezește-te! E ceva ce ai vrea să vezi. 

Işi deschise imediat ochii. 

— Apa - a-început să curgă? 

— Nu, nu e apa. Arată ca un foc imens în golf, venind dinspre 
Vezuviu. 

— Vezuviu? 

Clipi des înspre ea apoi strigă la un sclav din apropiere. 

— Repede, încălţările! 

— Frăţioare, nu te agita prea tare... 

Nu mai aşteptă să-i fie aduse încălțările. Pentru a doua oară în 
acea zi, porni desculț, pășind cu mersul lui legănat peste iarba 
uscată, înspre terasă. Când ajunse acolo, cei mai mulți dintre 
sclavii din casă erau înșiraţi de-a lungul balustradei, privind 
înspre răsărit, de cealaltă parte a golfului, către ceva ce arăta ca 
un uriaș pin umbrelă, format din fumul care se aduna deasupra 
coastei. Un trunchi gros și maroniu, cu pete negre și albe, se 
rostogolea în aer la kilometri înălțime, lăţindu-se la capăt într-un 
mănunchi de ramuri stufoase. Aceste frunze late păreau la 
rândul lor să se dizolve de-a lungul marginilor inferioare, făcând 
să cadă înapoi pe pământ o ceaţă fină, de culoarea nisipului. 

Era o axiomă a amiralului, pe care-i făcea plăcere s-o repete 
des, că pe măsură ce observa mai mult Natura devenea tot mai 
puţin dispus să considere vreo afirmaţie privitoare la Ea ca fiind 
imposibilă. Dar așa ceva era cu siguranță imposibil. Nimic din ce 
citise - și citise totul - nu se apropia măcar de acest spectacol 
grandios. Poate că Natura îi acorda privilegiul de a fi martor la 
ceva nemaivăzut în istorie? Toţi anii aceștia lungi de acumulare 
a faptelor, rugăciunea cu care-și încheiase Istoria Naturală - 
„Slavă Tie Natură, mama întregii creaţii. Ţine cont că, dintre toți 
bărbaţii Romei, doar eu te-am slăvit în toate manifestările tale, 
fii așadar generoasă cu mine!” - își primea oare acum răsplata 
pentru toate acestea? Dacă n-ar fi fost atât de gras ar fi căzut în 
genunchi. 

— Îţi mulțumesc! șopti ușor. Îţi mulţumesc! 

Trebuie să înceapă imediat lucrul. Pin umbrelă... 

Trunchi înalt... crengi stufoase... Trebuia să consemneze toate 
lucrurile acestea pentru posteritate, cât avea încă imaginile 
proaspete în minte. Strigă la Alexion să aducă ceva de scris și la 
Julia să-l cheme pe Gaius. 

— E înăuntru, lucrează la traducerea pe care i-ai dat-o. 


— Zi-i să iasă imediat afară! Nu trebuie să piardă așa ceva. 

Nu poate fi fum, se gândi. Era prea gros. În plus, nu era nicio 
urmă de foc la bază. Dar dacă nu era fum, atunci ce era? 

— Tăceţi odată, lua-v-ar naiba! Le făcu semn sclavilor să nu 
mai trăncănească. Dacă asculta cu atenţie, reușea să distingă 
un huruit continuu traversând golful. Dacă așa se auzea la 
douăzeci și ceva de kilometri, oare cum era să fii aproape? 

Îi făcu un semn lui Aleman. 

— Trimite un mesager la școala navală după căpitanul navei. 
Spune-i că vreau să se pregătească o corabie libumiană și să mă 
aștepte. 

— Frăţioare, nu face asta! 

— Julia! 

Își ridică mâna. 

— Știu că-mi vrei binele, dar nu-ţi mai răci gura degeaba! 
Fenomenul acesta, orice ar fi el, e un semn pe care mi-l dă 
Natura. E al meu! 


Corelia deschisese larg obloanele și ieșise pe balcon. La 
dreapta ei, pe deasupra acoperișului plat al atriumului, un nor 
imens înainta, negru ca cerneala, asemeni unei cortine grele 
trase peste cer. Aerul duduia ameninţător. Din stradă auzea 
strigăte. În grădina din curte sclavii alergau în toate părţile, fără 
ca ea să-și poată da seama de ce. li aduceau aminte de cum fac 
hârciogii ţinuţi într-un borcan chiar înainte să fie scoși afară 
pentru a fi gătiţi. Se simţea cumva detașată de toată această 
scenă - ca un spectator stând într-o lojă din spate și urmărind o 
reprezentaţie sofisticată. Se aștepta ca în orice moment să 
coboare un zeu, care să o ia într-un loc sigur. Strigă în jos - „Ce 
se întâmplă?” - dar nu-i acorda nimeni nicio atenţie. Incercă din 
nou să se facă auzită, și își dădu în cele din urmă seama că 
uitaseră de ea. 

Duduitul norului devenea tot mai tare. Alergă la ușă și încercă 
să o deschidă, dar încuietoarea era prea rezistentă ca s-o poată 
sparge. Alergă înapoi pe balcon, dar era prea sus ca să poată 
sări. Dedesubt, undeva în stânga, îl văzu pe Popidius urcând 
scările dinspre partea lui de casă, împingând-o în faţa lui pe 
bătrâna sa mamă, Taedia Secunda. Câţiva sclavi încărcați cu 
saci veneau în urma lor. Corelia ţipă către el - Popidius! — și, 


auzindu-și numele, acesta se opri și privi în jur. Fata își flutură 
mâinile. 

— Ajutor! M-a încuiat aici! 

Bărbatul dădu disperat din cap. 

— Vrea să ne încuie pe toţi aici! A-nnebunit de tot! 

— Te rog, urcă sus și deschide-mi ușa! 

Popidius ezita. Ar fi vrut s-o ajute. Și ar fi ajutat-o. Dar chiar 
când făcu un pas înspre ea, ceva lovi acoperișul din ţiglă din 
spatele lui și ricoșă în grădină. O piatră ușoară, mare cât un 
pumn de copil. O văzu cum cade. O alta lovi bolta pentru plante. 
Și deodată se întunecă, iar aerul se umplu de proiectile. Fu lovit 
de mai multe ori în cap și în spate. Niște pietre poroase, așa 
arătau: niște bureţi albicioși, pietrificaţi. Nu erau grele, dar 
loviturile dureau. Era ca și cum ar fi fost prins de o grindină - o 
grindină caldă, întunecată și uscată, dacă se poate imagina așa 
ceva. Alergă în atrium să se adăpostească, lăsând în urmă 
strigătele Coreliei, împingându-și mama înainte. Ușa din față - 
vechea intrare a lui Ampliatus - era larg deschisă și ieși în 
stradă împleticindu-se. 

Corelia nu-l văzu că pleacă. Se trăsese înapoi în cameră ca să 
se adăpostească de ploaia de pietre. Mai apucă să vadă o dată 
lumea de afară, aruncată în umbră de praful care era peste tot, 
apoi orice lumină dispăru și în întunericul ca smoala nu se mai 
auzi nimic, nici măcar ţipete, în afară de avalanșa asurzitoare de 
pietre. 

XXX 

În Herculaneum era o zi cât se poate de obișnuită. Soarele 
strălucea, cerul și marea erau de un albastru aprins. Când 
Attilius ajunse la drumul de coastă văzu chiar pescari ieșiţi cu 
barca în larg, ca să-și arunce năvodul. Era ca și cum o 
scamatorie a vremii de vară făcea ca jumătate din golf să nu 
mai poată fi nici măcar văzută din cauza unei furtuni violente, în 
timp ce cealaltă jumătate mulțumea cerului pentru cât de bine-i 
merge, și se bucura de ziua frumoasă de care avea parte. Până 
și duduitul venit dinspre munte părea inofensiv, un zgomot de 
fundal dus de vânt împreună cu perdeaua de particule înspre 
peninsula Surrentum. 

În afara porţilor orașului se adunase o mică mulţime pentru a 
urmări evenimentul, și câţiva negustori întreprinzători își 
instalau tarabele ca să vândă plăcinte și vin. Un șir de călători 


prăfuiți o porniseră deja încet la drum cu căruțe în care-și 
încărcaseră lucrurile. Copiii alergau în jurul lor, încântați de 
aventură, dar feţele părinţilor erau paralizate de teamă. Attilius 
simţi că visează. Un grăsan cu gura plină de prăjituri, așezat pe 
o piatră de hotar, strigă voios înspre călători ca să-i întrebe cum 
e acolo de unde vin. 

— Negru ca miezul nopţii în Oplontis, îi răspunse cineva, și 
cred că la Pompei e și mai rău. 

— Pompei, tresări Attilius. 

Cuvântul îl făcu să se trezească de-a binelea. 

— Ce e la Pompei? 

Călătorul dădu din cap și își trecu un deget peste beregată, 
iar Attilius făcu un pas înapoi, amintindu-și de Corelia. Când o 
forțase să părăsească apeductul, își imaginase că o trimite la 
adăpost. lar acum, urmărind cu privirea drumul către Pompei 
până unde dispărea în negură, își dădu seama că fusese tocmai 
pe dos. Revărsarea Vezuviului era purtată de vânt drept peste 
oraș. 

— Cetățene, n-o lua pe acolo! N-ai cum să treci. 

Dar Attilius își întorsese deja calul spre locul de unde venea 
șuvoiul de refugiați. 

Pe măsură ce înainta, drumul devenea tot mai plin de lume, 
iar starea celor care se îndepărtau de munte tot mai jalnică. Cei 
mai mulţi erau acoperiţi de un strat gros de praf cenușiu, aveau 
părul nins, iar feţele semănau cu niște măști mortuare 
împroșcate cu sânge. Unii aveau în mâini torţe care încă ardeau: 
o armată înfrântă de bătrâni albiţi, de fantome, târându-se după 
un eșec dezastruos, incapabili să mai scoată vreun cuvânt. 
Animalele lor - boi, măgari, cai, câini și pisici - erau ca niște 
figurine de alabastru care prinseseră viaţă. În spate, pe șosea, 
se vedeau urmele cenușii ale roţilor și ale pașilor. 

Dintr-o parte a drumului pe care mergea Attilus se auzeau 
pocnete izolate, venite din crângurile de măslini. Din cealaltă, 
marea părea să dea în fiert, transformată în miriade de mici 
fântâni. Calul se opri, își cobori capul și refuză să mai înainteze. 
Deodată, marginea norului, care păruse să fie la aproape un 
kilometru depărtare, se năpusti acum către ei. Cerul era 
întunecat și vâjâia de mici proiectile, și într-o clipă ziua trecu de 
la soarele după-amiezii la amurg, iar Attilius fu supus unui 
adevărat bombardament. Nu erau pietre tari, ci un fel de 


cărbuni albicioși, mici bucăţi de cenușă solidificată căzând de la 
o înălţime formidabilă. Ricoșau din capul și din umerii săi. 
Oamenii și căruțele se pierdeau în penumbră. Femeile ţipau. 
Torțele se vedeau tot mai slab. Calul se dădu înapoi și se 
întoarse. Attilius abandonă gândul de a mai salva pe cineva și se 
contopi cu șuvoiul isteric de refugiaţi, încercând cu disperare să 
alerge mai repede decât furtuna de pietre. Calul alunecă în șanț 
și porni aproape la galop pe lângă drum. Apoi aerul se lumină, 
deveni maroniu și deodată ieșiră iar sub strălucirea soarelui. 

De-acum toată lumea se năpustea înainte, mânată de la 
spate de ameninţarea care le sufla în ceafă. Attilius își dădu 
seama că, pe lângă că drumul spre Pompei era impracticabil, o 
ușoară modificare a direcţiei vântului făcea ca pericolul să se 
deplaseze înspre vest, de-a lungul golfului. Un cuplu în vârstă 
stătea pe marginea drumului și plângea, prea epuizați ca să mai 
poată fugi. O căruţă se răsturnase și un om se chinuia disperat 
să o readucă cu roţile-n jos, în timp ce soţia lui încerca să 
potolească un bebeluș și un fetiță agăţată de fustele ei. Coloana 
se scurgea pe lângă ei, iar Attilius era purtat și el de curgerea 
mulțimii înapoi spre Herculaneum. 

Modificarea poziţiei zidului de pietre care cădeau din cer 
fusese remarcată și la porţile orașului, și când ajunse la ele 
negustorii își strângeau grăbiţi tarabele. Mulțimea se împrăștia, 
unii pornind spre oraș ca să caute adăpost, alţii revârsându-se 
pe drum, pentru a se alătura exodului celor care fugeau din 
oraș. Și, în toată această agitaţie, Attilius continua să zărească 
printre acoperișurile cu ţiglă roșie normalitatea pescarilor din 
golf și, ceva mai departe, corăbiile cele mari din Egipt, cârmind 
către docurile de la Puteoli. Marea, se gândi: dacă ar reuși 
cumva să ajungă pe o corabie, ar reuși poate să ocolească 
potopul de pietre și să se apropie de Pompei pe la sud - pe 
mare. Își dădu seama că ar fi încercat în zadar să-și croiască 
drum până la țărm în Herculaneum, dar vila cea mare din afara 
orașului - locuinţa senatorului Pedius Cascus, cu ceata lui de 
filosofi - ar putea avea un vas pe care să-l ia. 

Continuă să înainteze pe drumul plin de oameni până când 
ajunse la doi stâlpi masivi de poartă, care bănuia că aparțin Vilei 
Calpurnia. Îşi legă calul de o balustradă din curte și se uită în jur 
după vreun semn de viaţă, dar enormul palat părea pustiu. Intră 
prin ușa deschisă în atriumul mare, apoi pe lângă o grădină 


împrejmuită. Auzea strigăte și zgomote de pași alergând pe 
coridoarele de marmură, apoi un sclav apăru de după colt, 
împingând o roabă plină cu suluri de papirus. Nu reacţionă la 
strigătul lui Attilius și ieși prin ușa larg deschisă în lumina 
strălucitoare a după-amiezii, în timp ce un alt sclav, care 
împingea la rândul lui o roabă - de data asta goală - intra grăbit 
în casă prin același loc. Inginerul îi tăie calea. 

— Unde e senatorul? 

— La Roma. 

Sclavul era tânăr, transpirat și înspăimântat. 

— Și stăpâna ta? 

— Lângă bazin. Lasă-mă să trec, te implor! 

Attilius se dădu la o parte și ieși în fugă afară. Sub terasă se 
găsea un bazin imens, pe care-l văzuse din corabie în drum spre 
Pompei. De jur împrejur erau strânși oameni - zeci de sclavi și 
învăţaţi în robe albe agitându-se în toate părțile, cu braţele pline 
de papirusuri, pe care le așezau în cutii la marginea apei, în 
timp ce un grup de femei stăteau deoparte privind de-a lungul 
coastei înspre furtuna îndepărtată, care de aici arăta ca o uriașă 
ceaţă marină, de culoare maronie. Vasele din apropierea coastei 
păreau niște simple surcele. Nu se mai pescuia. Valurile 
începeau să se înalțe. Attilius le auzea cum se loveau unul după 
altul de mal la intervale foarte scurte: abia se spărgea unul că 
următorul venea peste el. Câteva femei se tânguiau, dar 
matroana în vârstă din mijlocul grupului, îmbrăcată într-o rochie 
albastru închis, părea calmă în timp ce inginerul se apropia de 
ea. Își aduse aminte de ea - femeia cu colierul de perle uriașe. 

— Eşti soția lui Pedius Cascus? 

Încuviinţă din cap. 

— Marcus Attilius, inginer imperial. L-am cunoscut pe soțul 
tău acum două nopți, la vila amiralului. 

Femeia deveni brusc atentă. 

— Te-a trimis Pliniu? 

— Nu. Am venit să vă cer o favoare: să-mi dați o corabie. 

Pe faţa matroanei se citi dezamăgirea. 

— Crezi că dacă aș avea o corabie aș mai sta aici? Soțul meu 
a plecat ieri la Roma cu ea. 

Attilius se uită în jur la palatul grandios, la statuile și grădinile 
sale, la operele de artă și cărţile îngrămădite pe peluze. Se 
întoarse să plece. 


— Stai! Trebuie să ne ajuţi! 

— Nu pot face nimic. O să trebuiască să vă încercaţi norocul 
pe drum, ca toți ceilalţi. 

— Nu mă tem pentru mine. Dar biblioteca - trebuie să salvăm 
biblioteca! Sunt prea multe cărţi ca să le putem deplasa pe 
uscat. 

— Eu îmi fac griji pentru oameni, nu pentru cărţi. 

— Oamenii dispar. Cărţile sunt nemuritoare. 

— Dacă simt nemuritoare, înseamnă că vor supraviețui și fără 
ajutorul meu. 

începu să urce pe cărare înapoi spre casă. 

— Așteaptă! Își adună poalele rochiei și fugi după el. Unde te 
duci? 

— Să găsesc o corabie. 

— Pliniu are corăbii. Pliniu are la ordinele lui cea mai mare 
flotă din lume. 

— Pliniu e în partea cealaltă a golfului. 

— Priveşte! Un munte întreg stă să cadă peste noi! Crezi că 
un om cu o singură corabie poate să facă ceva? Ne trebuie o 
flotă. Vino cu mine! 

Attilius trebuia să recunoască: avea o voinţă de bărbat. O 
urmă pe cărarea străjuită de stâlpi din jurul bazinului, urcară un 
rând de trepte și ajunseră în bibliotecă. Majoritatea rafturilor 
fuseseră golite. Câţiva sclavi încărcau ce rămăsese într-o roabă. 
Capetele din marmură ale câtorva filosofi priveau în jos, uluiţi de 
ce se întâmpla. 

— Aici ţinem volumele aduse de strămoșii mei din Grecia. 
Numai piesele lui Sofocle ajung la o sută douăzeci. Toate 
lucrările lui Aristotel, unele scrise de mâna lui. Sunt lucruri 
neprețuite. Nu am dat voie să fie copiate niciodată. 

Îl apucă strâns de mână: 

— Oamenii se nasc și mor cu miile în fiecare clipă. Ce 
importanţă au oamenii? Dar aceste opere sunt tot ce va rămâne 
din noi. Pliniu o să înţeleagă. 

Se așeză la o măsuţă, luă tocul și îl înmuie într-o călimară de 
bronz, frumos decorată. O lumânare roșie pâlpâia lângă ea. 

— Du-i scrisoarea asta! Ştie biblioteca. Spune-i că Rectina îl 
imploră să ne vină în ajutor. 

În spatele ei, dincolo de terasă, Attilius vedea cum valul 
ameninţător de întuneric avansa treptat de-a lungul golfului, ca 


umbra unui cadran solar. Sperase că în timp se va mai potoli, 
dar părea, dimpotrivă, să fie tot mai puternic. Rectina avea 
dreptate. Era nevoie de corăbiile cele mari, de luptă, ca să ai 
vreo șansă în față unui inamic de asemenea anvergură. Femeia 
înfășură scrisoarea și o sigilă cu lumânarea care picura, 
apăsându-și inelul în ceara moale. 

— Ai venit călare? 

— Da, dar mi-ar prinde bine un cal odihnit. 

— O să-ţi dăm! 

Strigă la unul din sclavi: 

— Du-l pe Marcus Attilius la staul și pune șaua pe cel mai iute 
cal al nostru! 

Îi dădu scrisoarea și când Attilius o luă, îl prinse strâns de 
încheietură cu degetele ei uscate și osoase. Contez pe tine, 
aquarius! 

Inginerul își trase mâna și alergă după sclav. 


Hora nona 


[15:32] 


Efectele eliberării bruște a unor volume uriașe de magmă pot să 
modifice geometria sistemului de canale, să destabilizeze 
rezervorul superficial și să provoace prăbușirea întregii structuri. 
O astfel de situație duce frecvent la intensificarea erupției, 
producând contactul între fluidele freatice și magmă, ca și 
decompresia explozivă a sistemului hidrotermal asociat 
rezervorului superficial. 


Enciclopedia Vulcanilor 


Puțin sub două ore de călărit întins, atât îi luă lui Attilius 
drumul până la Misenum. Drumul șerpuia de-a lungul coastei, 
uneori chiar pe lângă apă, alteori urcând mai mult pe uscat, pe 
lângă vilele imense ale elitei romane. Peste tot văzu grupuri 
adunate să privească fenomenul din depărtare. In cea mai mare 
parte a timpului călări cu spatele la munte, dar după ce ocoli 
marginea nordică a golfului și începu să coboare spre Neapolis îi 
apăru iarăși sub ochi, departe, în partea stângă, ca un lucru 
nespus de frumos de data aceasta. Un văl delicat de ceaţă albă 
se înfășurase în jurul coloanei centrale, înălțându-se kilometri 
întregi ca un perfect cilindru transparent, atingând marginea de 
jos a norului în formă de ciupercă ce domina golful. 

În Neapolis nu se simţea niciun pic de panică. Orașul era 
adormit și fericit. Attilius lăsase mult în urmă șirul de refugiați 
osteniţi și împovăraţi, care ieșeau de sub grindina de pietre, și la 
Neapolis nu ajunsese încă nicio veste despre catastrofa care 
lovise Pompei. Templele și teatrele în stil grecesc, îndreptate 
către mare, erau de un alb strălucitor sub soarele după-amiezii. 
Turiștii se plimbau prin grădini. Pe dealurile din spatele orașului 
se vedeau arcadele de cărămidă roșie ale Augustei, în locurile 
unde trecea pe la suprafaţă. Se întrebă dacă apa începuse deja 
să curgă, dar nu îndrăzni să se oprească pentru a afla. De fapt 
nici nu-i mai păsa. Lucrul care mai devreme părea vital își 
pierduse orice importanţă. Exomnius și Corax erau praf și 
pulbere. Nici măcar pulbere, de-abia dacă-și mai amintea de ei. 


Se întrebă ce se întâmplase cu ceilalți. Dar imaginea care nu-i 
ieșea din minte era cea a Coreliei - cum își dăduse părul pe 
spate când a urcat pe cal și cum dispăruse în depărtare, urmând 
calea pe care el însuși - nu impersonala Soartă - i-o hotărâse. 

Traversă Neapolis și ajunse iarăși în câmp deschis, în imensul 
tunel săpat de Agrippa în promontoriul Pausilypon - în care, 
după cum observase Seneca, torțele sclavilor care se ocupau de 
drum nu împrăștiau întunericul, ci mai degrabă îl scoteau la 
iveală - trecu de uriașele docuri pentru grâne, construite din 
beton, ale portului Puteoli - alt proiect al lui Agrippa - apoi de 
suburbiile orașului Cumae - unde se spunea că Sibila stă în 
borcanul ei și își dorește moartea - apoi de marile culturi de 
stridii din Lacul Avernus, de băile terasate de la Baiae, de beţivii 
întinși pe plaje și de prăvăliile de suveniruri, cu vasele lor viu 
colorate, copiii care înălțau zmee, pescarii cârpindu-și plasele 
îngălbenite pe cheiuri, bărbaţii jucând arșice la umbra 
oleandrilor, trecu și de centuriile de soldaţi marini în echipament 
complet, care alergau spre baza navală - trecu de tot furnicarul 
civilizaţiei romane, în vreme ce de cealaltă parte a golfului 
Vezuviul scoase un al doilea tunet răsunător, făcând ca fântâna 
de pietre să devină din cenușie, neagră și să se înalțe încă și 
mai sus. 


Teama cea mai mare a lui Pliniu era că totul s-ar putea 
termina înainte ca el să ajungă acolo. leșea tot timpul din 
bibliotecă cu mersul lui clătinat ca să verifice evoluţia coloanei. 
De fiecare dată era mulţumit de ce vedea. Părea să crească 
mereu, nici vorbă să dea înapoi. O estimare exactă a înălțimii 
era imposibil de făcut. Posidonius susținea că ceața, vânturile și 
norii nu se ridicau mai mult de opt kilo- metri deasupra 
pământului, dar cei mai mulţi experți - iar Pliniu tindea să ţină 
cont de părerea majoritară - dădeau cifra de o sută șaptezeci și 
șapte de kilometri. Oricare ar fi fost adevărul, lucrul acela, 
coloana - „manifestarea”, cum hotărâse s-o numească - era 
enormă. 

Ca să poată face observaţii cât mai exacte, dăduse ordin să-i 
fie adusă clepsidra în port și să fie așezată la pupa corabiei 
liburniene. În timp ce ordinul era dus la îndeplinire și vasul se 
pregătea de plecare, începu să caute prin bibliotecă referiri la 
Vezuviu. Până acum nu acordase prea multă atenţie muntelui. 


Era atât de enorm, de evident, atât de flagrant, încât preferase 
să se concentreze pe aspectele mai ezoterice ale Naturii. Dar 
prima lucrare pe care o consultă, Geografia lui Strabo, îl făcu să 
sară în picioare. „Zona pare să fi ars în trecut și să fi avut 
cratere cu flăcări...”. Cum de nu remarcase niciodată asta? îl 
chemă pe Gaius să arunce și el o privire. 

— Vezi aici? Compară muntele cu Etna. Cum e posibil așa 
ceva? Etna are un crater larg de trei kilometri. L-am văzut cu 
ochii mei, reflectându-și strălucirea în apa mării pe timpul nopții. 
Și toate insulele acelea care scuipă flăcări - Strongyle, unde 
domnește Aeolus, zeul vântului, Lipari și Insula Sfântă unde se 
spune că locuiește Vulcan - toate au fost văzute arzând. Nimeni 
n-a spus vreodată că ar fi văzut urme de foc pe Vezuviu. 

— Spune că aceste cratere „s-au stins la un moment dat din 
lipsă de combustibil”, remarcă nepotul. Poate că acum muntele 
a dat de o nouă sursă de combustibil și focul a revenit la viață. 

Gaius își ridică emoţionat privirea: 

— Poate că asta explică apariţia sulfului în apa apeductului. 

Pliniu îl privea tot mai admirativ. Da, băiatul avea dreptate. 
Asta era. Sulful era combustibilul universal al tuturor 
fenomenelor de genul ăsta - spirala de flăcări de la 
Comphantium, în Bactria, bazinul de pești aprins din Câmpia 
Babiloniană, câmpul de stele de lângă Muntele Hesperius, din 
Etiopia. Dar dacă era așa, implicaţiile erau îngrozitoare: Lipari și 
Insula Sfântă au ars la un moment dat în mijlocul mării timp de 
zile întregi, până când Senatul a trimis o delegaţie care să 
oficieze un ritual de îmbunare a zeilor. Un asemenea incendiu 
exploziv pe continent, într-o zonă cu populaţie atât de densă, ar 
putea fi un dezastru. 

Se ridică în picioare. 

— Trebuie să merg la corabie. Alexion! 

Strigă după sclav. 

— Gaius, ce-ar fi să vii și tu? Lasă traducerea! 

Îi întinse mâna tânărului și zâmbi: 

— Îţi dau liber de la lecţii. 

— Vorbești serios, unchiule? 

Gaius privea fix de cealaltă parte a golfului și își mușca 
buzele. Era evident că își dăduse și el seama de urmările pe 
care le-ar putea avea un fenomen ca Etna în golf. 


— Eşti foarte amabil, dar ca să fiu sincer, tocmai ajunsesem la 
un pasaj dificil. Dar sigur, dacă insiști... 

Pliniu își dădea seama că băiatului îi e frică, și era de înțeles. 
Simţea el însuși un gol în stomac, și doar era soldat trecut prin 
atâtea. Se gândi să-i ordone nepotului să vină cu el - un roman 
nu trebuie să cedeze niciodată în faţa fricii: ce se întâmplase cu 
valorile austere din tinereţea lui? — dar apoi îi veni în minte 
Julia. Era drept să-l expună pe singurul ei fiu la un pericol inutil? 

— Nu, nu, răspunse, încercând să pară cât mai amabil. Nu 
insist. Marea pare agitată, o să ţi se facă rău. Stai aici și. Ai grijă 
de mama ta! 

II ciupi pe băiat de obrajii pistruiaţi și îi ciufuli părul uleios. 

— O să fii un bun avocat, Gaius Plinius. Poate chiar un mare 
avocat. Te văd ajungând în Senat într-o bună zi. O să fii 
moștenitorul meu. Cărţile mele o să-ţi rămână ţie. Numele de 
Pliniu o să fie dus mai departe de tine... 

Se opri. Incepea să sune prea tare a discurs de despărțire. 
Continuă cu o voce aspră: 

— Inapoi la studii! Spune-i mamei tale că mă întorc până 
diseară! 

Sprijinindu-se de braţul secretarului și fără să mai privească în 
urmă, amiralul părăsi biblioteca cu mersul lui târșâit. 


Attilius trecuse călare de Piscina Mirabilis, peste podul de 
lemn care ducea către port, și tocmai se pregătea să înceapă 
urcușul abrupt către vila amiralului când ochii îi căzură pe un 
detașament de soldaţi marini, care făceau loc pentru trăsura lui 
Pliniu. Abia reuși să descalece și să iasă în stradă înainte ca 
procesiunea să ajungă în dreptul lui. 

— Amirale! 

Pliniu, care privea fix înainte, se întoarse fără convingere 
înspre el. Văzu o siluetă pe care nu o putea recunoaște, 
acoperită de praf din cap până-n picioare, cu tunica ruptă și cu 
dâre de sânge uscat pe față, pe braţe și pe picioare. Arătarea 
vorbi din nou: 

— Amirale! Sunt Marcus Attilius! 

— Aquarius, tu ești? 

Pliniu făcu semn trăsurii să se oprească. 

— Ce-ai păţit? 


— E catastrofal, amirale. Muntele explodează. Plouă cu pietre 
- Attilius își trecu limba peste buzele crăpate. Sute de oameni 
fug înspre est pe drumul de coastă. Oplontis și Pompei vor fi 
îngropate. Am venit călare din Herculaneum. Am un mesaj 
pentru tine - căută în buzunar - de la soţia lui Pedius Cascus. 

— Rectina? 

Pliniu luă scrisoarea din mâinile inginerului și rupse sigiliul. O 
citi de două ori, întunecându-se la față, apoi deodată arătă 
bolnav - bolnav și copleșit. Se aplecă peste marginea trăsurii și 
îi arătă lui Attilius cuvintele așternute în grabă: „Dragul meu 
Pliniu, biblioteca e în pericol. Sunt singură. Te implor să vii aici 
pe mare - imediat - dacă mai ţii vreun pic la aceste cărți vechi și 
la vechea ta prietenă Rectina.” 

— E adevărat? întrebă amiralul. Vila Calpurnia e în pericol? 

— Tot golful e în pericol, amirale. 

Ce se întâmpla cu bătrânul? Anii și băutura îl prostiseră de 
tot? Sau își imagina că totul e doar un spectacol - o 
reprezentaţie în amfiteatru, organizată pentru a-i satisface 
curiozitatea? 

— Pericolul se deplasează o dată cu vântul. Se rotește ca o 
giruetă. S-ar putea ca nici Misenum să nu fie în siguranţă. 

— Nici Misenum să nu fie în siguranță, repetă Pliniu. Și 
Rectina e singură. 

Ochii i se umeziseră. Înfășură la loc scrisoarea și îi făcu semn 
secretarului, care alergase împreună cu soldaţii pe lângă 
trăsură: 

— Unde e Antius? 

— Pe chei, amirale. 

— Trebuie să ne mișcăm repede. Urcă lângă mine, Attilius! 

Pocni din deget: 

— Înainte! 

Attilius se strecură lângă el chiar când trăsura pornea să 
coboare dealul. 

— Acum spune-mi tot ce ai văzut! 

Inginerul încercă să-și facă ordine în gânduri, dar îi era greu 
să vorbească cu cap și coadă. Incercă totuși să exprime forţa 
evenimentului la care fusese martor când acoperișul muntelui 
zburase în aer. Și explozia vârfului, spuse el, nu a fost decât 
punctul culminant al unei întregi serii de fenomene - sulful din 
sol, pungile de gaz otrăvitor, cutremurele de pământ, umflarea 


terenului, care  retezase matricea apeductului, dispariţia 
izvoarelor din partea locului. Toate lucrurile astea erau legate. 

— Și nimeni nu și-a dat seama, spuse Pliniu, clătinând trist din 
cap. Am fost cu toţii la fel de orbi ca amicul Pomponianus, care 
credea că totul e lucrarea lui Jupiter. 

— Nu e chiar așa, amirale. Cineva și-a dat seama - cineva 
originar din ţinutul de lângă Etna: predecesorul meu, Exomnius. 

— Exomnius? spuse Pliniu tăios. Care a ascuns un sfert de 
milion de sesterţi pe fundul rezervorului? 

Remarcă uimirea de pe faţa inginerului. 

— Au fost descoperiţi în dimineața asta, după ce s-a scurs 
toata apa. De ce? Știi cum i-a obţinut? 

Ajunseseră la docuri. Attilius avea în faţă o priveliște familiară 
- Minerva aşteptându-i pe chei, cu catargul ridicat și gata de 
plecare - și se gândi cât de ciudat era lanţul de evenimente și 
circumstanţe care îl aduseseră în acest loc, la acest moment. 
Dacă Exomnius nu s-ar fi născut în Sicilia, nu s-ar fi aventurat pe 
Vezuviu și nu ar fi dispărut. Attilius nu ar fi fost trimis de la 
Roma, nu ar fi pus niciodată piciorul în Pompei, nu ar fi auzit 
niciodată de Corelia și de Ampliatus și de Corax. Într-o clipă avu 
în faţa ochilor înlănţuirea extraordinară, perfect logică, de la 
peștii otrăviţi la argintul ascuns, și încerca să se gândească cum 
ar putea să-i descrie cel mai bine senzaţia amiralului. Dar abia 
începuse povestea, că Pliniu îl opri cu un gest. 

— Meschinăria și lăcomia oamenilor! spuse el pierzându-și 
răbdarea. S-ar putea scrie o carte numai despre asta. Dar ce 
mai contează acum? Pune totul într-un raport și dă-mi-l când mă 
întorc. Și apeductul? 

— A fost reparat, amirale. Sau cel puţin fusese reparat când 
am plecat de-acolo azi-dimineaţă. 

— Înseamnă că ai făcut treabă bună, inginere. Și îţi promit că 
o să se afle la Roma de asta! Acum mergi în camera ta și 
odihnește-te! 

Vântul lovea frânghiile de catargul Mineroei. Torquatus stătea 
în picioare lângă pasarela din spate, vorbind cu Antius, 
comandantul navei amiral, și cu un grup de șapte ofiteri. 
Deveniră cu toţii atenţi când trăsura lui Pliniu se apropie de vas. 

— Amirale, cu permisiunea ta aș prefera să vin și eu pe 
corabie. 


Pliniu îl privi surprins, apoi zâmbi și îl bătu pe Attilius cu 
palma lui bondoacă pe genunchi. 

— Un învăţat! La fel ca mine! Am știut de când te-am văzut. 
Ne așteaptă fapte mari astăzi, Marcus Attilius! 

Începu să dea ordine, cu răsuflarea tăiată, chiar în timp ce 
cobora din trăsură ajutat de secretarul său. 

— Torquatus - plecăm imediat! Inginerul vine cu noi. Antius - 
dă alarma! Trimite un mesaj la Roma în numele meu: „Vezuviul 
a explodat cu puţin înainte de ora a șaptea. Populaţia din golf e 
ameninţată. Scot întreaga flotă pe mare pentru a evacua 
supraviețuitorii.” 

Antius făcu ochii mari. 

— Întreaga flotă, amirale? 

— Tot ce plutește pe apă. la să vedem, ce avem aici? 

Pliniu aruncă o privire miopă către portul exterior, unde 
navele de luptă erau ancorate și se legănau pe marea care 
începea să se agite: 

— Concordia, dacă vad bine. Libertas, Justiția. Și aia de-acolo 
ce e - Pietas? Europa. 

Dădu din mână: 

— În fine, toate. Și cele din portul interior care nu sunt trase 
pe uscat. Haide, Antius! Zilele trecute te plângeai că avem cea 
mai puternică flotă din lume, dar nu își măsoară niciodată 
forțele cu nimeni. Uite, ai ocazia să ţi le măsori. 

— Dar ca să-ţi măsori forţele e nevoie de un inamic, amirale. 

— Uite-acolo inamic! 

Arătă înspre negura întunecată care se întindea în depărtare. 

— Un inamic mai grozav decât orice putere cu care s-a bătut 
vreodată Caesar. 

O clipă, Antius rămase nemișcat și Attilius se întrebă dacă își 
pune problema să refuze ordinul, dar apoi ochii îi străluciră și se 
întoarse către ofițeri. 

— Aţi auzit ordinele. Anunţaţi-l pe împărat și sunaţi adunarea! 
Și să se afle că dacă vreun căpitan nu a ieșit în larg în jumătate 
de oră, îi tai ouăle cu mâna mea. 


După clepsidra amiralului era jumătatea orei a noua când 
Minerva se desprinse de chei și începu o voltă lentă, pentru a 
ajunge cu prora spre mare. Attilius se așeză iarăși sprijinit de 
balustradă și îi făcu un semn cu capul lui Torquatus. Căpitanul 


dădu la rândul lui din cap, ca și cum ar fi vrut să spună că era o 
nebunie ce făceau. 

— Consemnează ora! ordonă Pliniu, iar Alexion, ghemuit 
lângă el, își înmuie tocul în cerneală și scrijeli un număr pe 
papirus. 

Pentru amiral se amenajase pe puntea mică un scaun 
confortabil, cu braţe și spătar înalt, și, din poziția aceasta înaltă, 
Pliniu supraveghea priveliștea care i se derula prin faţă. Fusese 
visul său în ultimii doi ani să comande flota în luptă - să scoată 
acest uriașă sabie din teaca sa - deși știa că Vespasian îl numise 
administrator pe timp de pace, să aibă grijă ca lama să nu 
ruginească. Dar destul cu exerciţiile și manevrele. Acum putea 
în fine să vadă cum arăta o bătălie adevărată: notele 
pătrunzătoare ale trompetelor scoțând oamenii din toate 
ungherele din Misenum, bărcile cu vâsle transportând primii 
marinari către uriașele quadrireme, avangarda urcând deja la 
bordul navelor de luptă și mișunând pe punte, ridicarea 
catargelor celor mari, pregătirea vâslelor. Antius îi promisese că 
douăzeci de vase vor fi gata imediat. Asta însemna patru mii de 
oameni - o întreagă legiune! 

Când Minerva fu îndreptată cu prora drept spre răsărit, cele 
două șiruri de vâsle coborâră, tobele începură să bată sub punte 
și corabia se puse în mișcare, purtată înainte de vâsle. Auzea 
cum stindardul lui personal, împodobit cu acvila imperială, 
flutura în vânt de pe stâlpul de la provă, din spatele său. Briza îi 
sufla în faţă. Simţi că stomacul i se contractă de nerăbdare. Tot 
orașul ieșise ca să privească, îi venea înșiraţi pe străzi, aplecaţi 
peste pervazul ferestrelor, stând în picioare pe acoperișuri. 
Dinspre port se auziră urale stridente. Căută cu privirea vila sa 
pe coasta dealului, îi văzu pe Gaius și pe Julia în fața bibliotecii 
și ridică o mână. Gestul fu întâmpinat cu un nou rând de urale. 

— Vezi cât de schimbătoare e mulţimea? îi spuse bine-dispus 
lui Attilius. Noaptea trecută am fost scuipat pe stradă. Acum 
simt un erou. Nu vor decât să aibă spectacol. 

Făcu iarăși cu mâna. 

— Mada, și să vezi ce-o să facă mâine, mormăi Torquatus, dacă 
jumătate din marinari vor dispărea. 

Pe Attilius îl puse pe gânduri îngrijorarea căpitanului. Întrebă 
încet: 

— Crezi că pericolul e chiar așa mare? 


— Vasele astea par puternice, inginere, dar sunt făcute din 
scânduri legate cu frânghii. Nu m-aș da înapoi de la o înfruntare 
cu niciun muritor. Dar ca să pleci la luptă împotriva Naturii 
trebuie să fii nebun. 

Marinarul de la provă strigă ceva în semn de avertizare și, în 
spatele amiralului, cârmaciul se lăsă cu toată puterea pe 
mânerul cârmei. Minerva se strecură printre navele de luptă 
ancorate, atât de aproape de ele încât Attilius reuși să distingă 
figurile marinarilor de la bord, apoi făcu încă o voltă trecând pe 
lângă zidul de stâncă al portului, care părea să se deschidă lent, 
ca ușa cu roți a unui templu mare. De-abia acum le apăru în faţa 
ochilor scena care se desfășura de cealaltă parte a golfului. 

Pliniu strânse cu putere braţele scaunului, prea copleșit ca să 
mai poată spune ceva. Dar apoi își aminti de datoria sa faţă de 
știință. 

— Dincolo de promontoriul Pausilyon, dictă el ezitant, 
Vezuviul și zona de coastă din jurul său sunt în întregime 
ascunse în spatele unui nor plutitor, de culoare alb-cenușie cu 
dâre negre. 

Dar se gândi că era prea sec, trebuia să exprime cumva 
sentimentul de uimire și teamă: 

— Deasupra acestuia se umflă și se desfășoară coloana 
centrală a manifestării, ca și cum măruntaiele fierbinţi ale 
pământului ar fi trase în afară și aspirate spre ceruri. 

Era mai bine. 

— Crește, continuă amiralul, ca și cum ar fi alimentată de o 
explozie continuă. Dar când ajunge sus de tot, greutatea 
materialului aruncat în aer devine prea mare și acesta tinde să 
se lase în jos, împrăștiindu-se în lateral. Ce zici, inginere? 
Greutatea o face să se lățească așa, nu? 

— Greutatea, amirale, răspunse Attilius. Sau poate vântul. 

— Da, bună observaţie. Consemnează și asta, Alexion! Vântul 
pare să fie mai puternic la altitudine ridicată și ca atare 
răstoarnă manifestarea înspre sud-est. 

Făcu un semn către Torquatus: 

— Ar trebui să profităm de vântul ăsta, căpitane. Ridică toate 
pânzele! 

— E o nebunie, îi spuse Torquatus lui Attilius, printre dinţi. Ce 
comandant e acela care se îndreaptă drept către furtună? 

Totuși strigă către ofiţeri: 


— Ridicaţi vela mare! 

Verga de care era agăţată pânza fu ridicată din mijlocul 
carenei, iar Attilius trebui să se repeadă la pupă, în timp ce 
marinarii de pe ambele părți ale corabiei apucară cablurile și 
începură să ridice catargul. Pânza era încă înfășurată, și când 
ajunse sub carchesium - „pocalul”, cum era numită platforma 
de observaţie - un puști de până-n zece ani se căţără pe catarg 
ca să-i dea drumul. Parcurse rapid verga, dezlegând nodurile, și 
după ce ajunse la ultimul pânza grea de în căzu și se umflă 
imediat de la vântul care sufla cu putere. Minerva scârţâi din 
toate încheieturile și își mări viteza, brăzdând valurile și ridicând 
jerbe de spumă albă de-o parte și de alta a provei ascuţite, ca o 
daltă pătrunzând printr-o scândură moale. 

Pliniu simţi că sufletul i se umflă odată cu pânza corabiei. 
Arătă înspre stânga. 

— Căpitane, acolo vrem să ajungem. Herculaneum! Cârmește 
drept către țărm - la Vila Calpurnia! 

— Da, amirale! Cârmaci - mergem către răsărit! 

Pânzele pocniră și corabia se aplecă într-o parte. Un val 
pulverizat îl udă până la piele pe Attilius - senzația fu minunată. 
Işi șterse praful de pe faţă și își trecu mâinile prin părul jegos. 
Sub punte, tobele băteau într-un ritm nebunesc, iar vâslele 
aproape nu se mai distingeau printre valurile și spuma care se 
loveau de vas. Secretarul lui Pliniu fu nevoit să acopere 
papirusurile cu mâna, ca să nu fie luate de vânt. Attilius privi 
către amiral. Pliniu era aplecat pe marginea scaunului, cu obrajii 
lui dolofani lucind de la apă, cu ochii plini de emotie, zâmbind cu 
gura până la urechi. Orice urmă de oboseală dispăruse. Era din 
nou un comandant de cavalerie călare pe calul său, luând cu 
asalt câmpia Germaniei cu sulița în mână, ca să facă prăpăd 
printre barbari. 

— O să o salvăm pe Rectina și cărţile, o să le ducem într-un 
loc sigur și apoi mergem cu Antius și restul flotei ca să evacuăm 
oamenii de pe coastă - ce zici de planul ăsta, căpitane? 

— Dorinţele amiralului sunt ordine pentru mine, răspunse 
Torquatus băţos. Aș putea să știu cât arată ceasul? 

— Inceputul orei a zecea, răspunse Alexion. 

Căpitanul ridică din sprâncene: 

— Deci așa - mai avem doar trei ore de lumină. 


Lăsă nerostit lucrul pe care-l avea de fapt în minte, dar 
amiralul făcu un gest de nepăsare cu mâna. ` 

— Uită-te cu ce viteză mergem, căpitane! In curând o să 
atingem coasta. 

— Da, însă vântul care acum ne duce înainte o să ne facă 
atunci foarte dificilă revenirea pe mare. 

— Marinarii, spuse disprețuitor amiralul, ridicându-și vocea 
peste zgomotul valurilor. Ai ascultat ce spune, inginere? Sunt 
mai răi ca agricultorii când vine vorba de vreme, pe legea mea. 
Se plâng mereu că nu bate vântul, dar dacă bate se plâng și mai 
tare. 

— Amirale! 

Torquatus salută. 

— Cer permisiunea să mă îndepărtez. 

Se îndepărtă strângând din dinţi și își croi drum către provă, 
clătinându-se. 

— Observațiile orei a zecea, spuse Pliniu. Alexion, ești gata? 

Își împreună degetele și se încruntă. Era o întreprindere 
extrem de dificilă să descrii un fenomen pentru care nu se 
inventase încă limbajul. După o vreme începu să aibă senzaţia 
că diversele metafore - coloană, trunchi de copac, fântână și 
celelalte - mai degrabă încurcau decât să ajute, nereușind să 
exprime forța sublimă a lucrului pe care-l avea sub ochi. Ar fi 
trebuit să ia cu el un poet - ar fi fost mai util decât acest căpitan 
plin de griji. 

— Mergând mai aproape, începu el să dicteze, manifestarea 
seamănă cu un uriaș nor de ploaie, din ce în ce mai negru. Ca și 
în cazul unei furtuni observate de la o depărtare de câţiva 
kilometri, se pot distinge nori separați, alunecând ca fumul 
peste suprafața întunecată. Și totuși, potrivit inginerului Marcus 
Attilius, din cer nu cade ploaie, ci pietre. 

Făcu un semn către puntea de la pupă unde își avea instalat 
scaunul: 

— Vino încoace, inginere! Descrie-ne încă o dată ce ai văzut, 
ca să consemnăm! 

Attilius se urcă pe scara scurtă care ducea către platforma 
înălțată. Era ceva cu totul absurd în felul cum se instalase 
amiralul - cu sclavul, biroul portabil, scaunul ca un tron și 
clepsidra - dacă priveai grozăvia către care se îndrepta corabia. 
Deși vântul bătea din spate, auzea deja vuietul venind dinspre 


munte, iar uriașa cascadă de pietre se vedea deodată mult mai 
aproape, corabia lor părând fragilă ca o frunză sub o cădere de 
apă. Incepu să povestească încă o dată când un fulger scânteie 
prin masa de nori agitaţi - nu era alb, ci o dâră roșie, frântă și 
strălucitoare. Rămase agăţată în aer ca o vână plină de sânge, 
iar Alexion începu să pocnească din limbă - felul de a venera 
fulgerele al celor superstițioși. 

— Adaugă și asta la lista de fenomene! ordonă Pliniu. Fulger: 
un semn de rău augur. 

Torquatus strigă: 

— Ne apropiem prea mult! 

Peste umerii amiralului, Attilius vedea quadriremele flotei din 
Misenum, aflate încă sub lumina soarelui, cum ieșeau din port în 
formaţie de V, ca un escadron de gâște în zbor. Dar apoi își 
dădu seama că cerul se întunecă. Un baraj de pietre căzând din 
cer bombarda suprafața apei la dreapta lor, apropiindu-se 
vertiginos. Provele și pânzele quadriremelor începură să se 
piardă ca în ceaţă, transformate parcă în fantomele unor corăbii, 
iar aerul fu invadat de un vâjâit de pietre. 


În acest adevărat pandemoniu, Torquatus era peste tot, 
strigându-și comenzile în stânga și-n dreapta. Oamenii alergau 
pe punte în semiîntunericul creat. Frânghiile care susțineau 
verga fură desprinse, iar pânza coborâtă. Cârmaciul ţinea 
stânga cât putea de mult. O clipă mai târziu, o minge de foc 
cobori din cer, nimeri vârful catargului și cobori de-a lungul său, 
apoi de-a lungul vergii. La lumi- na acesteia, Attilius îl văzu pe 
amiral cu capul între umeri și cu mâinile pe urechi, în timp ce 
secretarul se apleca înainte ca să acopere documentele. Mingea 
de foc sări de pe marginea catargului și căzu în mare, lăsând în 
urmă dâre de sulf. Se stinse cu un șuierat agresiv. Inginerul 
închise ochii. 

Dacă pânza n-ar fi fost coborâtă, ar fi luat foc cu siguranţă. 
Simţea ploaia de pietre căzându-i pe umeri și le auzea duduind 
pe punte. Işi dădu seama că Minerva merge pe sub marginea 
norului iar Torquatus încearcă să-i scoată de sub el - ceea ce 
brusc reuși. Mai primiră o ultimă rafală de proiectile și ieșiră 
iarăși sub lumina soarelui. 

ÎI auzi pe Pliniu tușind și când deschise ochii îl văzu pe amiral 
în picioare, scuturându-și faldurile togii de materia picată din 


cer. Apucase câteva pietre și, după ce se trânti la loc în scaun, 
începu să le examineze în palmă. Pe toată lungimea corabiei, 
oamenii își scuturau hainele și se pipăiau de răni. Minerva 
mergea în continuare drept către Herculaneum, aflat acum la un 
kilometru și ceva și vizibil clar în depărtare, dar vântul se 
înteţea, iar marea devenea și ea tot mai agitată, cârmaciul 
făcând eforturi foarte mari ca să menţină cursul în ciuda 
valurilor care se izbeau de partea stângă ca vasului. 

— Confruntare cu manifestarea, dictă calm Pliniu. 

Se opri să se șteargă pe față cu mâneca și tuși din nou: 

— Ai scris ce-am zis? Ce oră e? 

Alexion dădu la o parte pietrele de pe documente și suflă 
praful. Se aplecă înspre ceas. 

— Mecanismul e stricat, amirale. 

Vocea îi tremura și aproape îi dăduseră lacrimile. 

— Nu mai contează. Să zicem că e ora a unsprezecea! Pliniu 
apucă o piatră și o examină îndeaproape. Materialul este o 
piatră ponce poroasă. Gri-alburie. Ușoară ca cenușa și pică sub 
formă de fragmente nu mai mari decât degetul mare. 

Se opri și adăugă cu blândete: 

— Alexion, ia tocul în mână! Dacă e ceva ce nu suport e 
lașitatea. 

Secretarului îi tremura mâna. Îi era foarte greu să scrie ceva 
în timp ce corabia se mișca în toate direcţiile. 

Tocul aluneca pe suprafața papirusului într-o mâăzgăleală 
ilizibilă. Scaunul amiralului alunecă pe punte și fu prins de 
Attilius. 

— Ar trebui să te retragi sub punte, îi spuse, în timp ce 
Torquatus venea înspre ei împleticindu-se și cu capul gol. 

— Amirale, ia coiful meu! 

— Își mulţumesc, căpitane, dar bătrâna mea ţeastă îmi oferă 
o protecţie satisfăcătoare. 

— Amirale, te implor, vântul o să ne ducă direct în mijlocul 
furtunii, trebuie să ne întoarcem! 

Pliniu nu-l băgă în seamă. 

— Piatra ponce nu seamănă atât cu stânca, cât cu niște 
fragmente poroase dintr-un nor înghețat. 

Își înălță capul ca să privească peste marginea corabiei. 

— Plutește pe apă, ca bucăţile de gheaţă. Aţi văzut asta? 
Extraordinar! 


Attilius nu remarcase. Apa era acoperită de un covor de 
pietre. Văslele le dădeau la o parte cu fiecare mișcare, dar altele 
ocupau imediat locul rămas liber. Torquatus alergă la parapetul 
punţii. Erau înconjurați. 

Un val de piatră ponce se sparse de provă. 

— Amirale... _ 

— Fortuna îi ocrotește pe cei curajoși, Torquatus. Indreaptă 
corabia către țărm! 

O vreme reușiră să-și croiască drum, dar ritmul vâăslelor 
încetinise, învinse nu de vânt sau de valuri, ci de greutatea 
pietrelor plutind pe apă. Stratul devenea tot mai gros pe măsură 
ce se apropiau de coastă, ajunsese de aproape un metru - o 
întindere largă de spumă uscată și foșnitoare. Vâslele fluturau 
neputincioase peste ea, nemaireușind să se sprijine de nimic, iar 
vasul începu să fie purtat de vânt înspre cascada de pietre. Vila 
Calpurnia era exasperant de aproape. Attilius recunoscu locul 
unde stătuse împreună cu Rectina. Distingea siluetele alergând 
de-a lungul țărmului, grămezile de cărţi, tunicile albe fluturând 
în vânt ale filosofilor epicurieni. 

Pliniu își întrerupsese dictarea și cu ajutorul lui Attilius se 
ridicase în picioare. De jur împrejur, lemnul pârâia de la 
presiunea pietrelor care apăsau din toate părţile carena. Pentru 
prima dată, inginerul simţi că amiralul începe să se dezumfle 
puţin, dându-și în fine seama că erau înfrânți. Intinse mâinile 
spre țărm. 

— Rectina, murmură pierdut. 

Restul flotei începea să se împrăștie, formaţia de V 
spărgându-se când vasele încercară fiecare să se salveze. Apoi 
intrară iarăși în lumina de amurg, și răpăitul familiar al pietrelor 
acoperi toate celelalte sunete. Torquatus începu să strige: 

— Am pierdut controlul corabiei! Toată lumea sub punte! 
Inginere, ajută-mă să-l ducem de aici! 

— Însemnările mele! protestă Pliniu. 

— Însemnările sunt la Alexion, amirale. 

Attilius îl apucă de un braţ și căpitanul de celălalt. Era 
îngrozitor de greu. Se împiedică de ultima treaptă și aproape se 
întinse pe jos cât era de lung, dar reușiră să-l prindă și să-l 
târască pe punte până la trapa deschisă care ducea către 
posturile văslașilor, în timp ce aerul se transforma în piatră. 


— Faceţi loc pentru amiral! strigă Torquatus cu respiraţia 
tăiată, după care aproape îl aruncară în jos pe scări. 

Alexion îl urmă, ducând nepreţuitele documente și aproape 
călcând peste amiral, apoi sări jos Attilius, cu un potop de pietre 
după el; ultimul fu Torquatus, care trânti trapa în urma lor. 


Vespera 


[20:02] 


În [prima] fază, raza craterului a fost probabil în jur de 100 de 
metri. Pe măsură ce erupția a continuat, lărgirea inevitabilă a 
acestuia a permis creșterea masei erupției, în seara zilei de 24, 
coloana crescuse deja. Erupția s-a alimentat din niveluri tot mai 
adânci ale pungii de magmă, pentru ca după circa șapte ore să 
se ajungă la piatra ponce mai mafică, de culoare cenușie. 
Aceasta a fost evacuată cu aproximativ 1,5 milioane de tone pe 
secundă și înălțată prin convecție până la altitudini de circa 33 
de kilometri. 


Vulcanii: O perspectivă planetară 


În căldura înăbușitoare și în întunericul aproape complet de 

sub puntea Minervei se ghemuiseră cu toții și ascultau răpăitul 
pietrelor deasupra lor. Aerul era rânced de la transpiraţia și 
răsuflarea a două sute de marinari. Când și când, o voce străină 
începea să strige ceva într-o limbă imposibil de recunoscut, dar 
un strigăt aspru al ofiţerilor făcea imediat liniște. Lângă Attilius, 
cineva se tânguia în latinește că era sfârșitul lumii, iar inginerul 
avea și el aceeași impresie. 
Natura se întorsese cu fundul în sus: erau înecaţi de pietre în 
mijlocul mării, plutind în întuneric deși erau orele după-amiezii. 
Vasul se clătina cu putere, dar nicio vâslă nu se mișca. Orice 
efort ar fi fost fără rost, pentru că n-aveau habar în ce direcție 
se îndreptau. Nu le rămânea decât să îndure, cuibărit fiecare în 
propriile gânduri. 

Cât a durat totul Attilius nu putea să-și dea seama. Poate o 
oră, poate două. Nu mai era prea sigur nici măcar de locul de 
sub punte unde se afla. Ştia doar că se prinsese de o bârnă 
îngustă de lemn care părea să străbată toată corabia pe 
lungime, cu cele două rânduri de marinari înghesuiți pe bănci de 
o parte și de alta. Auzea șuieratul respirației lui Pliniu undeva în 
apropiere și scâncetul de copil al lui Alexion. Torquatus nu 
scotea niciun sunet. Duduitul neîncetat al căderii de pietre, mai 
ascuţit la început, când lovea direct scândura, se estompă 


treptat pe măsură ce pietrele începură să cadă peste alte pietre, 
izolându-i de lumea din afară. Și pentru inginer asta era cel mai 
rău, sentimentul că toată această revărsare îi apasă și-i 
îngroapă de vii. La un moment dat începu să se întrebe cât vor 
mai rezista bârnele care susțineau puntea și dacă greutatea 
masei de deasupra lor putea să-i scufunde sub valuri. Incercă să 
se consoleze cu gândul că piatra ponce e ușoară: inginerii de la 
Roma o amestecau uneori cu cimentul atunci când construiau 
un dom de mari dimensiuni, în loc de pietre și fragmente de 
cărămidă. Treptat, își dădu însă seama că vasul se apleca într-o 
parte, și curând după aceea unul din marinari scoase un strigăt 
de panică: printr-una din găurile pentru vâsle începuse să intre 
apa. 

Torquatus le spuse cu asprime să tacă din gură, apoi îi spuse 
lui Pliniu, strigând de-a lungul bârnei, că trebuia să urce pe 
punte cu o echipă de oameni ca să mai dea jos din pietre. 

— Căpitane, fă ce trebuie să faci! răspunse amiralul. 

Vocea îi era calmă. 

— Vă vorbește Pliniu, își înălță deodată vocea peste vuietul 
furtunii. Vreau ca toată lumea de aici să se poarte ca un 
adevărat soldat roman! Și după ce ne vom întoarce la Misenum, 
vă promit că veţi fi cu toţii recompensați. 

Din întuneric se auziră râsete răutăcioase. 

— Dacă ne vom întoarce, mai degrabă! 

— Tu ne-ai băgat în rahatul ăsta! 

— Liniște! strigă Torquatus. Inginere, vii să mă ajuţi? 

Urcase scara scurtă care ducea la trapă și încerca să o 
deschidă, dar era foarte greu de ridicat, din cauza pietrelor de 
deasupra. Attilius bâjbâi de-a lungul bârnei și se duse lângă el 
pe scară, ţinându-se cu o mână și împingând cu cealaltă panoul 
de lemn de deasupra capului. Impreună reușiseră s-o ridice 
încet, făcând să cadă înăuntru o cascadă de pietre, care ricoșară 
din capetele lor și căzură cu ropot pe scândurile din cală. 

— Îmi trebuie douăzeci de oameni! ordonă Torquatus. Cele 
cinci rânduri de vâslași de-aici - veniţi cu mine! 

Attilius se căţără afară după el, în vârtejul de pietre 
zburătoare. Lumina era stranie, aproape maronie, ca într-o 
furtună de nisip, și în timp ce se îndrepta, Torquatus îl apucă de 
braţ și îi arătă ceva. Lui Attilius îi luă câteva clipe să înțeleagă la 


ce se referă, dar apoi le remarcă și el - un șir de lumini galbene 
pâlpâitoare, abia vizibile prin negură. Pompei, se gândi. Corelia! 

— Am plutit pe sub ce era mai rău și ne-am apropiat de 
coastă! O să încercăm să acostăm. Ajută-mă la cârmă! 

Se întoarse și îl împinse pe vâslașul de lângă el către trapă. 

— Coboară jos și spune-le celorlalţi să vâslească - să tragă de 
vâsle ca și cum i-ar fugări moartea! Voi ceilalți, ridicaţi vela! 

Porni în fugă către provă și Attilius îl urmă cu capul plecat și 
afundându-și picioarele în stratul gros de piatră ponce care 
acoperea puntea, de parcă ar fi fost zăpadă. Vasul se lăsase atât 
de mult în apă încât avea impresia că ar fi putut să pășească pe 
covorul de pietre până la țărm. Se căţără pe puntea de la pupă 
și împreună cu Torquatus apucă vâsla cea mare care servea 
drept cârmă corabiei. Dar deși erau doi, nu reușiră să o miște 
din loc în marea de pietre. 

Vedea ca prin ceaţă pânza care începea să se ridice în faţa 
lor. Auzi pocnitura caracteristică atunci când vântul începu s-o 
umfle și, în același moment, rândurile de vâsle începură să se 
miște la unison. Cârma începu să vibreze sub mâinile lor. 
Torquatus împingea, iar el trăgea din toate puterile, căutând un 
punct de sprijin cu picioarele printre pietrele care se mișcau în 
toate părţile, și simţi că mânerul de lemn începe încet să se 
miște. Timp de câteva clipe, corabia păru să se aplece într-o 
parte, rămânând pe loc, apoi o pală de vânt îi împinse înainte. 
Auzi tobele care se porniseră iar să bată dedesubt, vâslele 
începură să se miște și din negura din față începu să iasă la 
iveală conturul coastei - un dig, o plajă nisipoasă, un șir de vile 
cu torţe aprinse pe terase, oameni care se mișcau la marginea 
mării acolo unde valurile se spărgeau de țărm, trăgând bărcile 
din apă și aruncându-le pe mal. Văzu mulţimea de oameni de pe 
plajă care încercau cu toţii să-și încarce lucrurile în bărci și se 
întoarseră spre ei uluiţi, îi văzu cum se împrăștie când corabia 
se îndreptă drept către ei. Torquatus strigă „Țineţi-vă bine!” și 
în momentul următor carena se înțepeni în stâncile de pe fundul 
apei și Attilius fu proiectat înainte pe puntea principală, căderea 
fiindu-i amortizată de salteaua de pietre, groasă de aproape 
jumătate de metru. 

Rămase întins pe jos câteva momente, respirând cu greu, cu 
fața lipită de piatra caldă și uscată, în timp ce vasul se mișca 
sub el. Auzi strigătele marinarilor care ieșeau din cală și 


zgomotele pe care le făceau sărind în valuri. Se ridică și văzu că 
pânza era coborâtă și ancora era aruncată peste bord. Câţiva 
marinari ducând cu ei frânghii alergau pe plajă, căutând un loc 
de care să lege corabia. Se înserase - nu era vorba de înserarea 
provocată de erupție, pe care păreau s-o fi străbătut de la un 
capăt la altul, ci de începutul nopţii. Ploaia de pietre era ușoară 
și intermitentă, iar zgomotul pe care-l făceau răspândindu-se pe 
punte și căzând în apă se pierdea sub vuietul valurilor și vâjâitul 
vântului. Pliniu ieșise și el prin trapă și acum pășea cu grijă 
printre pietre, sprijinit de Alexion - o figură masivă și demnă în 
mijlocul panicii care îi cuprinsese pe toți. Dacă îi era vreun pic 
frică, nu lăsa să se vadă acest lucru, iar când Attilius se apropie 
de el își ridică mâna aproape cu voioșie. 

— Nu se poate spune că n-avem noroc, inginere. Vezi unde- 
am ajuns? Știu locul foarte bine. Suntem la Stabiae, un oraș în 
care poţi petrece o seară foarte plăcută. Torquatus! îi făcu semn 
căpitanului. Propun să rămânem aici peste noapte. 

Torquatus îl privi neîncrezător. 

— Nici n-am avea de ales, amirale. Nicio corabie n-ar putea 
pleca pe un asemenea vânt. Întrebarea e în cât timp o să ajungă 
zidul de pietre deasupra noastră din nou. 

— Poate că n-o să ajungă, spuse Pliniu. 

Privi pe deasupra crestelor valurilor la luminile micului oraș 
care se ridica la poalele dealului. Drumul de coastă care 
înconjura golful îl separa de plajă. Şoseaua era plină cu aceeași 
mulțime de refugiaţi epuizați pe care Attilius o văzuse mai 
devreme la Herculaneum. Chiar pe țărm se strânseseră cam o 
sută de oameni cu lucrurile lor adunate lângă ei în speranţa că 
vor putea scăpa pe mare, dar erau reduși la a privi neputincioși 
valurile spărgându-se de mal. Un bărbat gras și mai în vârstă 
stătea deoparte, înconjurat de familie, aruncându-și din când în 
când mâinile în sus a disperare, iar Attilius simţi că îl știe de 
undeva. Pliniu îl remarcase și el. 

— E prietenul meu Pomponianus. Bietul de el, spuse amiralul 
plin de tristețe. Nu stătea prea bine cu nervii nici când toate 
mergeau bine. Are nevoie de sprijinul nostru, să încercăm să 
părem plini de curaj! Ajută-mă să ajung la mal! 

Attilius sări în apă, urmat de Torquatus. Valurile le veneau 
acum până la brâu, iar în clipa următoare se învolburară în jurul 
gâturilor. Nu era lucru ușor să dai jos un om cu greutatea 


amiralului, mai ales în starea în care ajunsese. Ajutat de Alexion, 
Pliniu reuși în cele din urmă să se pună în mișcare, târându-și 
picioarele înainte, iar când îl prinseră de braţe alunecă în apă. 
Reușiră să-i ţină capul la suprafață dar apoi, într-o 
impresionantă demonstraţie de stăpânire de sine, îi dădu la o 
parte și porni singur până la mal. 

— Un bătrân nesăbuit și căpos, spuse Torquatus în timp ce îl 
priveau mergând pe plajă și îmbrăţișându-l pe Pomponianus. Un 
bătrân nesăbuit și căpos, plin de măreție și curaj. Aproape ne-a 
dus la moarte de două ori, și pun prinsoare că dacă-l mai ţin 
puterile o să mai încerce o dată. 

Attilius privi de-a lungul coastei către Vezuviu, dar nu reușea 
să vadă mai nimic în întunericul care începuse să se lase, în 
afară de dungile albe și luminoase ale valurilor năpustindu-se 
spre coastă și, dincolo de ele, cascada neagră de pietre. Un 
fulger roșu brăzdă din nou cerul. Il întrebă pe căpitan: 

— Cât de departe suntem de Pompei? 

— Cinci kilometri, răspunse Torquatus. Poate chiar mai puţin. 
Se pare că au parte de ce-i mai rău, amărâţii. Vântul ăsta... 
lumea ar trebui să se adăpostească undeva. 

Porni spre țărm prin apă, lăsându-l pe Attilius singur. 

Dacă Stabiae era la cinci kilometri de Pompei în direcţia 
vântului, iar Vezuviul se găsea la opt kilometri de cealaltă parte, 
atunci însemna că acest nor monstruos era lung de treisprezece 
kilometri și lat de - cât să fi fost? — cel puţin opt, la cât avansa 
deasupra mării. Dacă nu a fugit chiar la început, Corelia n-a avut 
nicio șansă să scape. 

Rămase pe loc o vreme, bătut de valuri, până când în cele din 
urmă auzi vocea amiralului strigându-l. Se întoarse neputincios 
și își croi drum prin apa mică dar învolburată până pe plajă, 
unde li se alătură celorlalți. 


Vila cu ieșire spre mare a lui Pomponianus era la câți- va pași, 
iar Pliniu propuse să se întoarcă acolo cu toţii. Attilius îi auzea 
tot mai tare certându-se, pe măsură ce se apropia. 
Pomponianus, cuprins de spaimă, obiecta cu vocea lui piţigăiată 
că dacă părăseau plaja riscau să nu mai prindă locuri în bărci. 
Dar Pliniu dădu din mâini în semn că asta n-avea nicio 
importanţă. 

— N-are niciun rost să așteptați aici, spuse el. 


Avea un ton imperativ. 

— În plus, puteţi la o adică să veniţi pe corabia noastră, când 
vântul și marea vor fi mai binevoitoare. Hai, Livia, ia-mă de braţ! 

Cu soţia lui Pomponianus într-o parte și cu Alexion în cealaltă, 
cu sclavii casei înșiraţi în urma lor, cărând busturi de marmură, 
covoare, lăzi și candelabre, porni în fruntea lor pe șosea. 

Se grăbea cât putea de tare, cu obrajii umflaţi de la efort și 
Attilius se gândi că amiralul știe, știe sigur din observaţiile lui ce 
urmează să se întâmple. Și într-adevăr, de-abia ajunseseră la 
porţile vilei când se abătu din nou asupra lor ca o furtună de 
vară - mai întâi câteva picături grele, ca un avertisment, după 
care aerul explodă peste tufișurile de mirt și peste curtea 
acoperită cu pietriș. Attilius simţi un corp împingându-l din 
spate, îl îmbrânci și el pe cel dinaintea sa și se rostogoliră 
împreună pe ușă în vila întunecată și pustie. Oamenii se 
tânguiau, lovindu-se de mobile în întuneric. Auzi un țipăt de 
femeie și o bufnitură. Apăru faţa plutind parcă în aer a unui 
sclav, luminat de dedesubt de o lampă cu ulei, apoi capul 
dispăru și auzi zgomotul familiar al aprinderii unei torţe. Se 
strânseră cu toţii unii în alţii la lumină, stăpâni și sclavi 
deopotrivă, în timp ce piatra ponce răpăia pe acoperișul de 
teracotă al vilei și bombarda grădinile ornamentale de afară. 
Cineva ieși cu o lampă de ulei ca să aducă mai multe torţe și 
lumânări, iar sclavii le tot aprindeau, deși se făcuse lumină 
destulă, ca și cum lumina cât mai multă le-ar fi adus siguranţă. 
Salonul ticsit de lume căpătă în curând un aer aproape festiv, și 
acesta fu momentul în care Pliniu, ţinându-l strâns pe după 
umeri pe Pomponianus, care tremura din toate încheieturile, 
anunţă că ar dori să mănânce ceva. 


Amiralul nu credea niciun pic în viaţa de apoi: „Nici corpul, 
nici mintea nu au senzații după moarte, cum nu au avut nici 
înainte de naștere.” Cu toate acestea, în acea seară a dat 
dovadă de atâta curaj încât niciunul din cei care au supravieţuit 
acelei aventuri nu l-au uitat vreodată. Se hotărâse de multă 
vreme că atunci când i se va apropia moartea, o să se 
străduiască să o întâmpine în spiritul lui Marcus Sergius, pe care 
l-a încoronat în /storia Naturală drept cel mai curajos om care 
trăise vreodată - rănit de douăzeci și trei de ori în campanii, 
schilodit, capturat de două ori de Hannibal și ţinut în lanţuri zi 


de zi timp de douăzeci de luni; în ultima sa bătălie, Sergius a 
încălecat pe cal cu o mână de fier în locul celei pe care o 
pierduse. Nu fusese la fel de victorios ca Scipio sau Caesar, dar 
ce mai conta asta? „Toţi învingătorii din lume au triumfat asupra 
oamenilor,” scrisese Pliniu, „dar Sergius a învins pe deasupra și 
soarta.” 

„Să-ţi învingi soarta” - asta trebuia să încerce un om. Ca 
atare, în timp ce sclavii îi pregăteau cina îi spuse lui 
Pomponianus, care nu-și credea urechilor, că ar vrea mai întâi 
să facă o baie și plecă cu mersul lui legănat, însoțit de Alexion, 
să se spele într-o cadă cu apă rece. Își scoase hainele împuţite și 
se căţără în vasul cu apă limpede, scufundându-și complet capul 
în lumea tăcerii. Când ieși la suprafaţă anunţă că vrea să mai 
dicteze câteva observaţii - la fel ca inginerul, considera că 
dimensiunile manifestării sunt aproximativ treisprezece pe opt 
kilometri - apoi se lăsă pe mâinile unuia din sclavii de baie ai lui 
Pomponianus, care îl uscă, îl unse cu ulei de șofran și îl îmbrăcă 
cu o togă curată a prietenului său. 

La masă se așezară cinci persoane - Pliniu, Pomponianus, Li 
via, Torquatus și Attilius - ceea ce nu era un număr ideal din 
punctul de vedere al etichetei, și în plus vacarmul pietrelor 
căzând pe acoperiș făcea dificilă conversaţia. Dar cel puţin asta 
însemna că avea o canapea întreagă pentru el și se putea 
întinde în voie. Masa și canapelele fuseseră aduse din sala de 
mese și așezate în salonul strălucitor. Și dacă mâncarea nu era 
cine știe ce - focurile fuseseră stinse și cei de la bucătărie nu 
putuseră decât să încropească niște gustări reci cu pasăre și 
pește - Pomponianus, la sugestia discretă a lui Pliniu, 
compensase cu vinul. Aduse un falernian vechi de două sute de 
ani, un vin de soi din timpul consulatului lui Lucius Opimius. Era 
ultimul borcan („Nu prea mai are rost să-l ţin pentru zile mai 
bune”, remarcase el pe un ton destul de sumbru). 

La lumina lumânării, lichidul avea culoarea mierii întărite și, 
după ce a fost decantat, însă înainte să fie amestecat cu un vin 
mai tânăr - pentru că era prea amar ca să poată fi băut nediluat 
- Pliniu îl luă de la sclav și îl adulmecă, simțind în aroma sa 
mucegăită o adiere a vechii Republici: cea a bărbaţilor de felul 
lui Cato și Sergius; a unui oraș luptându-se să devină un 
imperiu; a prafului de pe Campus Martius; a judecăților prin foc. 


Amiralul vorbi aproape numai el și încercă să abordeze 
subiecte ușoare, evitând spre exemplu să aducă vorba de 
Rectina și de neprețuita bibliotecă a Vilei Calpurnia sau de 
soarta flotei, care își imagina că a fost dezmembrată și 
împrăștiată de-a lungul coastei. (Numai atât și ar fi fost de-ajuns 
ca să i se ordone sinuciderea, reflecta amiralul: ieșise în larg 
fără să mai aștepte încuviințarea împăratului; Titus ar putea fi 
necruţător.) Dar în loc de asta se hotări să vorbească despre 
vin. Ştia foarte multe despre vin. Julia spunea despre el că era în 
stare să plictisească pe oricine tot vorbind despre vin. Dar ce-i 
păsa lui de asta? Era privilegiul vârstei și al rangului să poată 
plictisi. Dacă nu ar fi existat vinul, inima i-ar fi cedat de ani buni. 

— Cronicile ne spun că vara din vremea consulatului lui 
Opimius a fost foarte asemănătoare cu cea de acum. Zile lungi 
și fierbinţi, cu soare fără sfârșit - „coapte”, cum le spun 
negustorii de vinuri. 

Legănă vinul în pahar și îl adulmecă. 

— Cine știe? Poate că peste două secole oamenii vor bea din 
recolta acestui an și se vor întreba cum eram noi. Cât de 
pricepuți. Cât de curajoși. 

Vuietul cascadei de afară părea să se înteţească. Undeva se 
auzi cum crapă lemnul. Țiglele se prăbușiră cu zgomot. Pliniu se 
uită în jur la comesenii săi - Pomponianus, care își băgase capul 
între umeri și privea spre acoperiș, ţinând-o strâns de mână pe 
soția sa; Livia, care reuși să schițeze un zâmbet crispat; 
Torquatus, care se încrunta la pardoseală; în fine inginerul, care 
nu spusese o vorbă tot timpul mesei. Simţea că-i e drag acest 
aquarius - un învăţat pe gustul lui, care pornise pe mare ca să 
găsească cunoașterea. 

— Să toastăm, propuse amiralul, pentru geniul ingineriei 
romane - pentru Aqua Augusta, care ne-a avertizat de ce avea 
să se întâmple, doar că noi n-am fost îndeajuns de înţelepţi ca 
să luăm aminte! 

Își ridică paharul către Attilius. 

— Pentru Aqua Augusta! repetă Plira. 

Băură cu toţii, unii mai cu entuziasm, alţii mai puţin. Era un 
vin bun, se gândi amiralul, plescăind din limbă. Un amestec 
perfect de vechi și nou. Cum erau el însuși și inginerul. Și dacă 
se dovedea că va fi ultimul său vin? Cu atât mai bine: licoarea 
se ridica la înălțimea ocaziei. 


Când anunţă că se duce să se culce își dădu seama că ceilalți 
cred că glumește. Dar îi asigură că vorbea serios. Se antrenase 
să poată adormi oricând dorea - chiar și în șa, în pădurea 
îngheţată a Germaniei. Ce li se întâmpla acum? Nimica toată! 

— Inginere, dă-mi te rog brațul, dacă ești amabil! 

Le ură tuturor noapte bună. 

Attilius ţinea într-o mână o torță, iar cu cealaltă îl sprijinea pe 
amiral. leșiră împreună în curtea centrală. Pliniu stătuse aici 
adesea în decursul anilor. Era unul din locurile sale preferate: 
lumina aruncând umbre colorate pe piatra roz, mireasma 
florilor, uguitul venind dinspre porumbarul construit în zidul de 
deasupra verandei. Dar acum grădina era neagră ca smoala și 
tremura de la vuietul pietrelor căzând din cer. Aleea acoperită 
era presărată cu piatră ponce, iar norii de praf de la roca uscată 
și friabilă îi declanșară șuieratul familiar. Se opri în faţa ușii 
camerei unde stătea de obicei și aşteptă ca Attilius să curețe 
locul, ca s-o poată deschide. Se întrebă ce se întâmplase cu 
păsările. Zburaseră oare înainte de începerea manifestării, 
oferind astfel un semn pe care un augur l-ar fi putut descifra? 

Sau erau aici, ascunse pe undeva în noaptea neagră, lovite și 
strânse una-n alta? 

— Ți-e frică, Marcus Attilus? 

— Da. 

— Foarte bine! Ca să devii curajos trebuie prin definiţie să-ţi 
fie mai întâi teamă. 

Își sprijini mâna de umărul inginerului când își dădu jos 
încălțările. 

— Natura e o zeitate îndurătoare, continuă el. Mânia ei nu ţine 
niciodată la nesfârșit. Focul se stinge. Furtuna încetează să 
sufle. Apele dau înapoi. O să aibă un sfârșit și ce se-ntâmplă 
acum, o să vezi. Du-te și odihnește-te! 

Intră târșâindu-și picioarele în încăperea fără ferestre, 
lăsându-l pe Attilius să închidă ușa în urma lui. 


Inginerul rămase unde era, sprijinit de zid, privind ploaia de 
pietre. După o vreme, din dormitor începură să se audă 
sforăituri sonore. Extraordinar, se gândi. Fie amiralul se făcea că 
doarme - lucru improbabil - fie bătrânul chiar aţipise. Își ridică 
privirea către cer. Pliniu avea probabil dreptate și 
„manifestarea”, cum insista el să-i spună în continuare, va 


începe să dea înapoi. Dar încă nu se întâmpla așa ceva. 
Dimpotrivă, furtuna devenea tot mai puternică. Sesiză că 
avalanșa de pietre produce un sunet diferit, mai sec, iar 
pământul i se cutremura sub picioare, la fel cum se întâmplase 
în Pompei. leși de sub adăpost pășind cu mare grijă, ţinând torţa 
îndreptată spre pământ, și fu imediat lovit în mână de ceva tare. 
Aproape scăpă torța din mână. Luă de pe jos o piatră din cele 
care începuseră să cadă. Lipindu-se de perete, o cercetă la 
lumina flăcării. 

Era mai cenușie decât cele dinainte - mai densă și mai mare, 
ca și cum ar fi fost câteva lipite laolaltă - și lovea pământul cu 
forță mai mare. Ploaia de pietre albe și poroase fusese 
neplăcută și înfricoșătoare, dar acelea nu erau dureroase din 
cale-afară. Dar dacă te lovea una din acestea puteai să-ţi pierzi 
cunoștința. Se întrebă de când dura asta? 

O luă în salon și i-o dădu lui Torquatus. 

— E mai rău, îi spuse. Cât timp am mâncat, pietrele au 
devenit mai grele. 

Apoi, întorcându-se spre Pomponianus: 

— Ce acoperișuri aveţi aici? Orizontale sau înclinate? 

— Orizontale, spuse Pomponianus. În formă de terasă... 
pentru vederea spre golf, știi și tu foarte bine. 

Mda, se gândi Attilius, faimoasa vedere spre golf. Poate că 
dacă și-ar fi petrecut ceva mai puţin timp zgâindu-se la mare și 
mai mult privind peste umăr la muntele din spate, ar fi fost mai 
bine pregătiţi pentru asta. 

— Și cât de veche e casa? 

— E casa familiei de generaţii întregi, spuse mândru 
Pomponianus. De ce? 

— Nu e sigură. Cu toată greutatea căzând pe ea - fiind și 
lemnul îmbătrânit în plus - mai devreme sau mai târziu bârnele 
vor ceda. Trebuie să ieșim afară. 

Torquatus cântări piatra în palmă. 

— Afară? Unde cad astea? 

O clipă se lăsă tăcerea. Apoi Pomponianus începu să se vaite 
că ar fi trebuit să-i facă sacrificii lui Jupiter cum spusese el chiar 
de la început, dar pe el nu-l ascultă nimeni... 

— Taci din gură! spuse soția lui. Avem perne, nu-i așa? Și 
plăpumi și cearșafuri. Ne putem proteja de pietre. 

Torquatus întrebă: 


— Unde e amiralul? 

— Doarme. 

— S-a resemnat să moară, s-ar zice. Toată vorbăria aia despre 
vin! Dar eu nu sunt încă pregătit să dau colţul... nu și tu. 

— Nici eu. 

Attilius fu surprins de cât de categoric răspunsese. După 
moartea Sabinei continuase să trăiască somnambulic, iar dacă i 
s-ar fi spus că moartea e aproape, nu i-ar fi păsat prea mult. Dar 
sentimentele i se schimbaseră. 

— Atunci să ne întoarcem pe plajă. 

Livia începu să strige la sclavi să aducă perne și așternuturi, și 
în timpul ăsta Attilius alergă în curte. Sforăiturile lui Pliniu se 
auzeau în continuare. Dădu cu pumnul în ușă și încercă s-o 
deschidă, dar în scurtul interval cât lipsise, locul se umpluse 
iarăși de pietre. Fu nevoit să se lase în genunchi ca să le dea la 
o parte, apoi trase ușa și intră în cameră cu torța în mână. 
Scutură umărul cărnos al amiralului, iar bătrânul începu să 
mormăie și să clipească des la vederea luminii: 


— Dă-mi pace! 
Incercă să se întoarcă la loc pe o parte. Attilius renunţă să-l 
convingă. Îl apucă pur și simplu de subsuori și-l ridică în 


picioare. Clătinându-se sub greutatea amiralului care începuse 
să protesteze, îl împinse către ușă, și abia trecuseră pragul când 
auzi cum pleznește o bârnă din tavan și o bucată din acoperiș se 
prăbușește. 


Își puseră pernele în cap de-a curmezișul, ca să-și poată 
acoperi urechile cu colţurile, și le legară cu fâșii rupte din 
cearșafuri, înnodate strâns sub bărbie. Capetele albe și umflate 
îi făceau să semene cu niște insecte oarbe, trăind sub pământ. 
Apoi, fiecare luă o torţă sau o lampă și, ţinând o mână pe 
umărul celui din faţă - cu excepţia lui Torquatus, care mergea în 
frunte și avea pe cap coiful de soldat în loc de pernă - porniră 
spre plajă pe sub ploaia de pietre. 

În jurul lor era o hărmălaie de nedescris - marea agitată, 
furtuna de pietre, bubuitul acoperișurilor care cedau. Din când 
în când, Attilius simţea câte un ghiont în cap de la proiectilele ce 
loveau perna, iar urechile îi ţiuiau cum nu i se mai întâmplase 
din copilărie, când lua bătaie de la vreun profesor. Era ca și cum 
ar fi fost lapidaţi de mulţime - ca și cum zeii ar fi votat să-i dea 


satisfacţie lui Vulcan, iar această procesiune, golită de orice 
demnitate, era felul lui de a-și umili prizonierii. Înaintau încet, 
intrând până la genunchi în pietrele care se dădeau la o parte 
sub pașii lor, neputând să se miște mai repede decât amiralul, 
care părea să tușească și să șuiere tot mai tare de fiecare dată 
când se împiedica și cădea. Se ţinea de Alexion și în spatele lui 
era Attilius; în spatele inginerului venea Livia, și în spatele său 
Pomponianus, sclavii formând un șir de torţe la urmă. 

Intensitatea bombardamentului alungase refugiații de pe 
șosea, dar pe plajă se vedea o lumină și Torquatus îi conducea 
într-acolo. Câţiva cetățeni din Stabiae, împreună cu un grup de 
marinari de pe Minerva, dezmembraseră unul din vasele inutile 
și îi dăduseră foc. Folosind frânghii, pânza grea a corabiei și vreo 
zece vâsle, își construiseră un adăpost mare lângă foc. Oamenii 
care fugeau de-a lungul coastei veniseră la ei, implorând să fie 
lăsaţi în adăpost, și o mulţime de câteva sute se îmbulzea să 
intre dedesubt. Nu prea le venea să-i primească pe nou-veniţii 
cu aspect respingător în cortul lor improvizat, și în jurul intrării 
se produse o dispută aprinsă, până când Torquatus strigă că îl 
avea cu el pe amiralul Pliniu și orice marinar care nesocotește 
ordinele va fi răstignit. 

Cei dinăuntru făcură loc, protestând printre dinţi, iar Alexion și 
Attilius îl coborâră pe Pliniu pe nisipul de la intrare. Ceru cu voce 
pierdută niște apă și Alexion luă o tigvă de la un sclav și i-o duse 
la buze. Bău puţin, tuși și se întinse pe o parte. Alexion îi 
dezlegă ușor perna și i-o puse sub cap. Privi către Attilius. 
Inginerul ridică din umeri. Nu mai știa ce să zică. | se părea că 
bătrânul are puţine șanse să mai supravieţuiască prea mult în 
asemenea condiţii. 

Se întoarse și cercetă cu privirea interiorul adăpostului. 
Oamenii erau înghesuiți unii în alţii, de-abia se mai puteau 
mișca. Greutatea pietrelor de deasupra lăsa în jos acoperișul, și 
din când în când câţiva marinari le dădeau la o parte ridicând 
pânza cu vâslele. Copiii plângeau. Un băieţel scâncea după 
mama lui. În rest toţi erau tăcuţi. Attilius încercă să-și dea 
seama ce oră era - presupuse că miezul nopţii, dar i-ar fi fost 
imposibil să-și dea seama chiar dacă ar fi fost zorile - și se 
întrebă cât vor putea rezista așa. Mai devreme sau mai târziu, 
foamea sau setea, sau presiunea pietrelor pe una din părţile 
cortului, o să-i forţeze să părăsească plaja. Și ce-i aștepta 


atunci? Să fie sufocați încet-încet de pietre? O moarte mai lentă 
și mai ingenioasă decât orice născocise omul în arena de luptă? 
Se alegea praful de credinţa lui Pliniu că Natura este un zeu 
milostiv! 

Își trase perna de pe capul asudat și când își descoperi faţa 
auzi că cineva îi strigă răgușit numele. În penumbra plină de 
oameni nu reuși la început să-și dea seama cine era, și chiar 
când omul își croi drum spre el nu-l putu recunoaște, căci părea 
făcut din piatră - cu fața acoperită de praf alb ca creta și cu 
părul ridicat ca niște ţepi, aidoma Meduzei. Abia când își spuse 
numele - „Sunt eu, Lucius Popidius” - își dădu seama că era 
unul din edilii din Pompei. 

Attilius îl apucă de braţ. 

— Corelia? E cu tine? 

— Mama mea - s-a prăbușit pe drum. 

Popidius plângea. 

— N-am mai putut s-o duc, a trebuit s-o las acolo. 

Attilius îl scutură cu putere. 

— Unde-i Corelia? 

Ochii lui Popidius era niște găuri inexpresive în masca ce-i 
acoperea fața. Arăta ca una din efigiile străvechi de pe pereții 
casei sale. Inghiţi în sec. 

— Lașule, îi aruncă Attilius. 

— Am încercat s-o iau, se smiorcăi Popidius. Dar nebunul ăla o 
încuiase în camera ei. 

— Așa că ai lăsat-o acolo. 

— Ce puteam să fac? Ampliatus vroia să ne închidă pe toţi 
acolo. 

Se prinse de tunica lui Attilius. 

— la-mă cu tine! Acolo jos e Pliniu, nu? Sunteţi cu o corabie? 
Fie-ţi milă de mine, n-am unde să merg singur... 

Attilius îl împinse la o parte și porni împleticindu-se către 
intrarea cortului. Focul fusese stins de ploaia de pietre, și acum 
întunericul de pe plajă nu mai era cel de la miezul nopții, ci 
bezna dintr-o cameră fără ferestre. Cine putea ști dacă întreaga 
lume nu e nimicită? Sau dacă însăși forța care ţinea universul 
laolaltă - /ogos-u/, cum îi spuneau filosofii - nu se dezintegra? Se 
lăsă în genunchi și își afundă mâinile în nisip, și în acea clipă își 
dădu seama că totul va fi nimicit - el însuși, Pliniu, Corelia, 
biblioteca de la Herculaneum, flota, orașele din jurul golfului, 


apeductul, Roma, Caesar, tot ce trăise sau se construise 
vreodată: în cele din urmă va mai fi doar o întindere de stâncă și 
o mare fără sfârșit. Din ei nu va rămâne nici măcar urma pașilor; 
nu va rămâne nicio amintire. O să moară aici pe plajă, cu toți 
ceilalţi, iar oasele lor se vor face țărână. 

Dar muntele nu-și terminase încă numărul. Auzi ţipătul unei 
femei și își ridică privirea. Abia zărită dar parcă miraculoasă, 
pierdută în depărtare însă devenind tot mai aprinsă, o coroană 
de foc se aprinsese pe cer. 


VENUS 


25 August 


Ziua finală a erupției 


Inclinatio 


[ora 00:12] 


Se ajunge la un moment în care se evacuează atât de multă 
magmă, atât de rapid, încât densitatea coloanei de erupție 
devine prea mare pentru ca o convecție stabilă să poată 
continua. Când această situație devine predominantă, are loc 
prăbușirea coloanei, generând fluxuri și izbucniri piroclastice, 
mult mai letale decât căderile de tefra. 


Vulcanii: O Perspectivă Planetară 


Lumina se deplasa încet de la dreapta la stânga. Un nor 
luminos în formă de seceră - așa l-a descris Pliniu - un nor 
luminos în formă de seceră care a măturat versantul dinspre 
apus al Vezuviului, lăsând în urmă un mozaic de flăcări. Unele 
erau mici puncte pâlpâind izolat - fermele și vilele care luaseră 
foc. Dar în alte părţi, întregi porţiuni de pădure erau în flăcări. 
Pete aprinse și dănțuitoare de flăcări roșii și portocalii deșirau 
întunericul. Secera înaintă implacabil, cel puţin cât ai fi numărat 
până la o sută, apoi se aprinse mai tare o clipă și se stinse. 

— Manifestarea, dictă Pliniu, a intrat într-o nouă fază. 

Pentru Attilius, acea creastă mișcându-se în tăcere avea ceva 
sinistru - apariţia sa misterioasă, stingerea enigmatică. Născută 
pe culmea sfârtecată a muntelui, se rostogolise în jos și se 
înecase în mare. Inginerul își aduse aminte de podgoriile 
roditoare, de ciorchinii grei de struguri, de sclavii legaţi cu 
lanțuri. Anul acesta n-o să fie mai fie recoltă, nici coaptă, nici 
altminteri. 

— E greu de spus de aici, spuse Torquatus, dar judecând după 
poziţia sa, aș zice că e posibil ca norul de flăcări să fi trecut 
peste Herculaneum. 

— Și totuși nu pare să ardă, îi răspunse Attilius. Porțiunea 
aceea de coastă pare complet întunecată. Ca și cum orașul ar fi 
dispărut cu totul... 

Priviră spre poalele muntelui în flăcări, căutând vreo urmă de 
lumină, dar nu văzură nimic. 


Pe plaja de la Stabiae, valul de foc făcu să se încline balanţa 
spaimei, mai întâi într-o parte, apoi în cealaltă, în curând le 
ajunse la nas mirosul focului, purtat de vânt, un gust iute și 
pronunţat de sulf și cenușă. Cineva strigă că or să fie arși devii 
cu toții. Lumea se văita și plângea, Popidius mai tare decât toți 
ceilalți, strigând după mama sa, apoi cineva - unul din marinarii 
care împungeau din când în când acoperișul cu o vâslă - anunţă 
că pânza groasă nu se mai lăsase în jos. Panica se mai domoli. 

Attilius își întinse prudent mâna în afara cortului, cu palma 
îndreptată în sus, ca atunci când vrei să vezi dacă mai plouă. 
Marinarul avea dreptate. Aerul era în continuare plin de mici 
proiectile, dar furtuna își pierduse violența dinainte. Era ca și 
cum muntele și-ar fi canalizat energia malefică în altă direcţie - 
avalanșa de foc luând locul bombardamentului de pietre. În 
momentul acela se hotărî. Mai bine să moară făcând ceva - mai 
bine să cadă lângă drumul de coastă și să zacă într-un mormânt 
necunoscut - decât să aștepte cuprins de frică în acest adăpost 
firav, cu mintea plină de închipuiri grozave, așteptându-și 
sfârșitul ca un spectator. Intinse mâna după perna aruncată pe 
jos, și-o îndesă pe cap și începu să pipăie nisipul din jur, căutând 
bucata de pânză cu care fusese legată. Cu voce pierdută, 
Torquatus îl întrebă ce are de gând. 

— Să plec! 

— Să pleci? sări Pliniu. 

Intins pe nisip, cu papirusurile întinse în jurul său, acoperite 
cu grămezi de piatră ponce ca să nu le ia vântul, amiralul își 
ridică imediat privirea: 

— Nu se poate! Îţi interzic categoric să pleci! 

— Cu tot respectul, amirale, primesc ordine numai de la 
Roma. 

Attilius era surprins că nu fugise încă niciun sclav. Oare de 
ce? Obișnuinţa, pesemne. Obișnuinţa, și faptul că n-aveau unde 
să fugă. 

— Dar am nevoie de tine aici! 

În vocea aspră a lui Pliniu se simţea un ton rugător: 

— Dacă mi se întâmplă ceva? Cineva trebuie să aibă grijă ca 
observaţiile mele să ajungă la posteritate. 

— Se pot ocupa alţii de asta, amirale. Eu prefer să-mi încerc 
norocul plecând. 


— Dar ești un învăţat, inginere. Mi-am dat seama de asta. De 
asta ai venit cu mine. Îmi ești mult mai folositor aici. Torquatus - 
oprește-l! 

Căpitanul ezită, apoi își desfăcu curelușa de sub bărbie și își 
scoase coiful. 

— la-l! îi spuse. Fierul e un scut mai bun decât penele. 

Attilius începu să protesteze, dar Torquatus i-l puse în brațe: 

— la-l, și Fortuna fie cu tine! 

— Mulţumesc. 

Attilius îi strânse mâna: 

— Fortuna să aibă grijă și de voi! 

Mărimea era destul de bună. Nu mai purtase niciodată coif. Se 
ridică în picioare și apucă o torţă. Se simțea ca un gladiator pe 
punctul de a intra în arenă. 

— Și unde ai de gând să te duci? bombăni Pliniu. 

Attilius ieși afară, în furtună. Pietrele ușoare ricoșau din coif. 
În afară de câteva torte înfipte în nisip în jurul adăpostului și de 
rugul îndepărtat al Vezuviului, totul era cufundat în întuneric. 

— Pompei! răspunse inginerul. 

Torquatus estimase că distanţa dintre Stabiae și Pompei era 
de cinci kilometri - o oră de mers într-o zi frumoasă, pe un drum 
bun. Dar muntele modificase legile timpului și ale spaţiului, și 
multă vreme Attilius avu impresia că bate pasul pe loc. 

Reuși să iasă de pe plajă și să ajungă la drum fără prea mari 
dificultăţi, și avea noroc că putea vedea tot timpul Vezuviul: 
focurile de acolo îi dădeau un punct de reper. Știa că dacă 
merge drept către ele va ajunge mai devreme sau mai târziu la 
Pompei. Dar avea vântul din faţă, așa că deși își ținea capul 
aplecat înainte, nemaivăzând în faţa ochilor decât propriile 
picioare albite de praf și porţiunea de pietre printre care își croia 
drum, ploaia de proiectile îl lovea în plin și îi umplea gura și 
nările de praf. La fiecare pas se scufunda până la genunchi în 
piatra ponce, și era ca și cum ar fi încercat să se urce pe un deal 
de pietriș, sau într-un siloz plin de grăunţțe - o pantă nesfârșită și 
informă, care îi irita pielea și făcea să-i pleznească de tensiune 
mușchii coapselor. După câteva sute de pași trebuia să se 
oprească și, ţinând torța într-o mână, să își extragă mai întâi un 
picior, apoi pe celălalt din marea de rocă, și apoi să-și scoată 
pietrele din încălțări. 


Ispita de a se întinde pe jos ca să se odihnească era aproape 
irezistibilă, și totuși știa că trebuie să i se împotrivească. In 
calea sa dădea uneori peste corpurile celor care deja 
abandonaseră. Torța scotea la lumină siluete vagi, simple urme 
de umanitate, ici și colo câte un picior ieșind în afară sau o 
mână încercând parcă să apuce ceva. Și nu muriseră doar 
oameni pe drum. Nimeri peste un grup de boi înțepeniți în 
grămezile de pietre și peste un cal care se prăbușise între 
hulubele unei căruţe abandonate, povara fiind prea grea ca s-o 
mai poată trage: un cal de piatră trăgând o căruţă de piatră. 
Toate acestea le vedea ca pe niște apariţii fulgurante, luminate 
de cercul pâlpâitor de lumină pe care-l ducea cu el. Cu siguranţă 
erau mult mai multe victime, dar din fericire pentru el nu 
ajungea să le vadă. Uneori, din întuneric apăreau și cei vii, nu 
doar morţii - un bărbat ducând o pisică; o tânără goală și cu 
minţile rătăcite; un alt cuplu, cărând pe umeri un candelabru 
lung de bronz, bărbatul în faţă și femeia în spate. Mergeau în 
direcția opusă faţă de el. Din ambele părţi se auzeau strigăte și 
gemete izolate, în care cu greu mai recunoșteai glasurile unor 
oameni, cam cum își închipuia că trebuie să se audă pe un câmp 
de luptă, după încheierea ostilităţilor. Nu se opri decât o dată, 
când auzi un copil strigându-și părinţii. Rămase pe loc și ascultă, 
învârtindu-se o vreme prin preajmă încercând să găsească de 
unde venea vocea, strigând la rândul lui. Dar copilul tăcuse, 
probabil de frică la auzul unei voci de străin, și în cele din urmă 
Attilius abandonă căutarea. 

Continuă așa timp de câteva ore. 

La un moment dat, semiluna luminoasă apăru iarăși pe 
culmea Vezuviului, rostogolindu-se în jos, urmând cam același 
traseu ca și mai devreme. Strălucea mai puternic de data asta, 
și când ajunse la mal, sau la ceea ce își imagina el că trebuie să 
fie malul, nu se stinse imediat, ci se rostogoli în mare, 
pierzându-se în întuneric. După aceea, ploaia de pietre se mai 
potoli, cum se întâmplase și mai înainte. Dar de data asta valul 
de căldură părea să stingă focurile de pe versanţii muntelui, mai 
degrabă decât să le întețească. Curând după aceea, torța lui 
începu să pâlpâie. Cea mai mare parte a catranului se 
consumase. Se avântă înainte cu forțe proaspete, născute din 
teamă, pentru că știa că odată torța stinsă, va rămâne 
neputincios în întuneric. Și când chiar se stinse, senzația fu cu 


adevărat îngrozitoare, mai cumplit decât își putuse închipui. 
Picioarele îi dispăruseră și nu mai vedea nimic, nici măcar când 
își ridica mâna în dreptul ochilor. 

Focurile de pe versantul Vezuviului se micșoraseră și ele, 
reduse la mici izbucniri de scântei portocalii. Fulgerele roșii 
dădeau o strălucire rozalie părţii de jos a norului negru. Nu mai 
știa bine încotro se îndreaptă. Rămăsese parcă fără corp, 
complet singur, îngropat până aproape de coapse între pietre, 
cu pământul vâjâind și duduind în jurul său. Aruncă torța stinsă 
și se prăbuși înainte. Își întinse braţele și rămase cu faţa în jos, 
simțind cum cuvertura de pietre i se depune pe umeri, și avea o 
senzaţie de bine, ca în copilărie când stătea în pat, înfășurat în 
pături. Își așeză obrazul pe piatra caldă și simţi că se relaxează. 
Un profund sentiment de liniște punea stăpânire pe el. Dacă 
asta era moartea, nu era deloc rău: nu-i era greu s-o accepte, 
chiar s-o primească cu bucurie, ca pe odihna binemeritată la 
sfârșitul unei zile de trudă în tunelul apeductului. 

Visa că pământul se topește iar el cădea, se rostogolea sub o 
cascadă de pietre, înspre adâncuri. 


Îl trezi căldura și mirosul de ars. Nu știa cât dormise. 

Destul încât să fie îngropat aproape de tot. Era deja în 
mormânt. Panicat, începu să dea din braţe și încet-încet simţi că 
greutatea de pe umeri se dă la o parte și auzi zornăitul pietrelor 
căzând de pe el. Se ridică și își scutură capul, scuipând praful 
din gură, clipind din ochi, rămas în continuare îngropat până la 
brâu. 

Ploaia de pietre aproape se oprise - semnul de-acum familiar 
- și în depărtare, chiar în faţa lui văzu pe cer secera 
strălucitoare, devenită și ea familiară. Atât că de data asta în loc 
să se miște ca o cometă de la stânga la dreapta, cobora rapid și 
se întindea într-o parte, venind înspre el. Imediat în urma sa 
rămânea o porţiune de întuneric, care peste câteva clipe 
izbucnea în flăcări, căldura găsind combustibil proaspăt pe 
versantul sudic al muntelui; înaintea sa, purtat de curentul de 
aer fierbinte, venea un duduit zgomotos, pe care Pliniu l-ar fi 
descris schimbând metafora - nu un nor, ci un val - un val 
clocotind de vapori roșii și fierbinţi care îi scoroji obrajii și îi 
umezii ochii. Simțea miros de par ars. 


Se zvârcoli ca să se elibereze din strânsoarea pietrelor, în 
timp ce acel răsărit sulfuros gonea de-a latul cerului către el. În 
centrul său creștea un lucru întunecat, ieșind parcă din pământ, 
și curând își dădu seama că lumina aceea purpurie descoperea 
silueta unui oraș aflat la mai puţin de un kilometru de el. 
Vederea se lumină. Reuși să distingă zidurile și turnurile de 
observație ale orașului, ferestrele închise - și oameni, umbrele 
unor oameni, alergând înspăimântați de-a lungul întăriturilor. 
Spectacolul îi apăru clar în faţa ochilor doar câteva clipe, destul 
însă cât să recunoască orașul Pompei, după care strălucirea din 
urma norului se stinse treptat, îngropând orașul la loc în 
întuneric. 


Diluculum 


Este imprudent să presupui că răul cel mai mare a trecut după 
faza explozivă inițială. Să anticipezi sfârșitul unei erupții este 
chiar mai greu decât să-i anticipezi începutul. 


Enciclopedia Vulcanilor 


Își dădu jos coiful și îl folosi drept găleată, înfigându-l în 
grămada de pietre și golindu-l peste umăr. În timp ce se 
străduia să-și facă loc își dădu treptat seama că își poate vedea 
conturul alb al brațelor. Se opri și își ridică uimit mâinile. Un 
lucru atât de neînsemnat, să-ţi poți vedea mâinile, dar aproape 
îi venea să plângă de ușurare. Venea dimineaţa. O nouă zi se 
zbătea să se nască. Era încă viu! 

Termină de săpat, își eliberă cu greu picioarele și se ridică în 
picioare. Mulțimea de focuri de pe Vezuviu, aprinse din nou, îl 
făcuseră să-și recapete simţul orientării. Poate că imaginaţia îi 
juca feste, dar avu chiar senzaţia că vede umbra orașului. Abia 
vizibil în întuneric, covorul de piatră ponce se întindea de jur 
împrejur, formând un peisaj fantomatic, ușor vălurit. Porni către 
Pompei, scufundându-se iarăși până la genunchi, transpirat, 
însetat, murdar, cu mirosul iute de ars în gâtlej și în nas. 
judecând după cât de aproape erau zidurile orașului trase 
concluzia că ajunsese aproape în port, caz în care pe undeva 
prin preajmă ar fi trebuit să se găsească un râu. Dar revărsarea 
de piatră scufundase Sarnusul sub un deșert de rocă. Prin praful 
din jur avu impresia vagă că de-o parte și de alta se găseau 
ziduri joase, dar în timp ce înainta împleticit își dădu seama că 
nu erau garduri, ci clădiri, clădiri îngropate, și că înainta pe o 
stradă la nivelul acoperișurilor. Stratul de piatră era probabil 
înalt de cel puţin doi metri. 

Greu de crezut că supraviețuise cineva la un asemenea 
bombardament. Și totuși așa era. Nu doar că mai devreme 
văzuse oameni mișcându-se pe întăriturile din jurul orașului, dar 
îi vedea și acum, ieșind din găuri săpate în pământ, de sub 
casele lor transformate în morminte - oameni izolaţi sau în 
perechi, sprijinindu-se unul de altul, familii întregi, până și o 


mamă ţinând în brațe un bebeluș. leșeau afară și rămâneau în 
lumina maronie, scuturându-și praful de pe haine și privind 
înspre cer. În afară de câteva proiectile răzlețe, avalanșa de 
piatră încetase. Dar avea să revină, Attilius n-avea nicio 
îndoială. Înţelesese cum se întâmplau lucrurile. Cu cât mai mare 
era izbucnirea de aer fierbinte coborând pe versanți, cu atât mai 
multă energie părea să extragă din furtună și cu atât mai lungă 
era perioada de acalmie înainte să reînceapă. Pe de altă parte, 
nu avea nicio îndoială că izbucnirile deveneau tot mai puternice. 
Prima părea să fi lovit Herculaneum; a doua trecuse de oraș și 
ajunsese la mare; a treia părea să fi ajuns aproape până la 
Pompei. Următoarea ar putea foarte bine să măture întregul 
oraș. Continuă să înainteze, croindu-și cu greu drum. 

Portul dispăruse cu totul. Câteva catarge ieșind din marea de 
piatră ponce, un etambou rupt și profilul învăluit în praf al unei 
carene erau singurele semne că existase vreodată un port. 
Auzea marea, dar părea foarte îndepărtată. Însăși forma coastei 
se modificase. Din când în când, pământul se scutura și din 
depărtare se auzea zgomot de ziduri năruindu-se, scânduri 
pleznind și acoperișuri prăbușindu-se. O minge de foc vâjâi pe 
deasupra lor și lovi în depărtare coloanele templului lui Venus. 
Izbucni un incendiu. Devenea tot mai greu să înainteze. Simţi că 
este pe o pantă care urcă și încercă să-și reprezinte cum arăta 
portul, cu drumurile în rampă ducând de la docuri și cheiuri 
către porţile orașului. In jurul lui, torţe apăreau din aerul fumuriu 
și treceau pe lângă el. Se așteptase să dea peste mulţimi de 
supraviețuitori care să profite de ocazie pentru a fugi din oraș, 
dar lumea se deplasa în direcţia opusă. Toţi se întorceau în 
Pompei. De ce? Ca să-i caute pe cei de care se rătăciseră, 
presupuse. Sau ca să vadă ce pot recupera din case. Ca să 
jefuiască, poate. Vroia să le spună să fugă cât mai puteau, dar 
nu mai avea puterea să scoată niciun sunet. Cineva îl îmbrânci 
la o parte și trecu pe lângă el, bâţâindu-se în toate părţile ca o 
marionetă în timp ce își croia drum printre nămeţii de piatră. 

Attilius reuși până la urmă să ajungă la capătul de sus al 
rampei. Bâjbâi în jur prin penumbra prăfoasă, până când găsi un 
colț de zidărie și se strecură pe lângă el în tunelul jos - tot ce 
mai rămăsese din măreața intrare în oraș. Dacă ridica mâinile, 
ar fi putut atinge tavanul boltit. Cineva îl ajunse din urmă, 
împleticindu-se, și îl apucă de mână: 


— Ai văzut-o pe soția mea? 

Bărbatul ducea o lampă mică, cu ulei, ţinând o mână căuș în 
jurul flăcării. Era tânăr, chipeș și nefiresc de îngrijit, ca și cum 
tocmai ieșise să facă o plimbare înainte de micul dejun. Attilius 
observă că degetele care ţineau lampa aveau manichiura 
făcută. 

— Îmi pare rău.. 

— Julia Felix? Sigur o știi. Toată lumea o știe. 

Vocea îi tremura. Strigă în jur: 

— A văzut-o cineva pe Julia Felix? 

Se produse un val de rumoare și Attilius își dădu seama că 
sub poartă erau adăpostiţi vreo zece oameni. 

— N-a trecut pe aici, mormăi cineva. 

Tânărul scoase un geamăt și porni clătinându-se către oraș: 

— Julia! Julia! 

Vocea i se auzea tot mai slab pe măsură ce lampa cu lumină 
tremurată dispărea în întuneric. 

— Julia! 

Attilius întrebă cu voce tare: 

— Ce poartă e aici? 

Îi răspunse același bărbat de mai devreme: 

— Stabiană. 

— Deci ăsta e drumul spre Poarta Vezuviului? 

— Nu-i spune! șuieră o voce din apropiere. E un străin, venit 
să ne jefuiască! 

Alţi oameni, purtând torţe, încercau să-și facă loc pe rampă. 

— Hoţii! se auzi ţipătul ascuţit al unei femei. Casele noastre 
nu sunt pazite de nimeni! Hoţii! 

Căzu primul pumn, cineva înjură și brusc intrarea îngustă 
deveni o învălmășeală de umbre și torţe fluturate prin aer. 
Inginerul urmărea zidul cu mâinile și continua să înainteze, 
călcând peste corpurile celorlalți. Se auzi o înjurătură și o mână 
îl prinse strâns de gleznă. Își smuci piciorul din strânsoare. 
Ajunse la celălalt capăt al porţii și privi în urmă, chiar în 
momentul când o femeie era lovită în faţă cu o torţă. Părul îi luă 
foc. Urletele ei îl urmăriră pe inginer după ce se întoarse și 
încercă să fugă, străduindu-se cu disperare să scape din 
încăierarea care acum părea să atragă oameni de pe aleile 
laterale, umbre ieșite din umbră, alunecând în jos pe rampă ca 
să participe la încăierare. 


Nebunie: un oraș întreg își pierduse minţile. 

Continuă să urce cu greu, încercând să-și dea seama unde 
era. Era sigur că drumul ducea către Poarta Vezuviului - vedea 
chiar în față dantelele de foc răspândindu-se pe munte, ceea ce 
însemna că nu putea fi prea departe de casa Popidius, ar fi 
trebuit să fie chiar pe strada pe care se găsea. La stânga, ceva 
mai în spate, se găsea o clădire mare căreia îi dispăruse 
acoperișul, unde înăuntru ardea un foc, luminând în spatele 
ferestrelor figura uriașă și bărboasă a zeului Bacchus - era 
probabil vorba de un teatru. La dreapta vedea contururile 
butucănoase ale caselor, ca un șir de dinţi tociţi, cu numai un 
metru de zid rămas la vedere. Se îndreptă spre ele clătinându- 
se. Vedea torţe agitate în aer. Se aprinseseră câteva focuri. 
Oamenii săpau cu disperare, unii folosind scânduri de lemn, 
câţiva cu mâna goală. Alţii strigau nume, trăgeau de cutii, 
covoare, bucăţi de mobilă ruptă. O bătrână urla isteric. Doi 
bărbaţi se luptau pe ceva - nu reușea să vadă ce - un altul 
încerca să fugă cu un bust de marmură în brațe. 

Văzu un grup de cai înţepeniţi în mijlocul galopului, ieșind din 
negură deasupra capului său, și se uită la ei ca prostit câteva 
clipe, până să-și dea seama că era monumentul ecvestru din 
intersecția cea mare. Cobori iarăși dealul, trecu de o brutărie - 
asta era, din câte își amintea - și într-un târziu, marcată cu litere 
șterse pe un zid în dreptul genunchilor săi, văzu o inscripţie: 
„VECINII SUSŢIN ALEGEREA LUI LUCIUS POPIDIUS CA EDIL. SE VA 
DOVEDI DEMN DE ÎNCREDERE” 

Reuși să se strecoare printr-o fereastră laterală și își croi drum 
printre moloz, strigând-o pe nume. În jur nu era niciun semn de 
viaţă. 

Putea să-și dea seama de cum sunt împărțite cele două case 
după pereţii etajelor de sus. Acoperișul atriumului se prăbușise, 
dar porţiunea plată de lângă el trebuie să fi fost locul bazinului 
de înot, iar dincolo trebuie să fi fost a doua curte. Băgă capul în 
câteva din camerele de la ceea ce fusese până nu demult etajul 
de sus. Distingea cu greu bucăţi de mobilă ruptă, veselă spartă, 
fâșii de perdele atârnând. Chiar în zonele unde acoperișul era 
înclinat, acesta cedase sub avalanșa de pietre. Grămezi de 
piatră ponce erau amestecate cu ţiglele de teracotă, cărămizi și 
grinzi pleznite. Găsi o cușcă de păsări goală pe ceea ce părea să 
fi fost un balcon și păși într-un dormitor abandonat, deschis 


către cer. Era evident că fusese camera unei femei: bijuterii 
abandonate, un pieptene, o oglindă spartă. În penumbra 
cenușie, o păpușă, îngropată sub rămășițele acoperișului, 
aducea în chip grotesc cu un copil mort. Ridică de pe pat ceva 
ce i se păruse iniţial a fi o cuvertură, dar își dădu apoi seama că 
era o pelerină. Incercă ușa - încuiată - apoi se așeză pe pat și 
privi mai atent la pelerină. 

Nu fusese niciodată prea atent la hainele femeilor. Sabina îi 
spunea că n-ar fi remarcat nici dacă ar fi văzut-o îmbrăcată în 
zdrențe. Dar pelerina de aici, nu avea nicio îndoială, era a 
Coreliei. Popidius spusese că a fost închisă în cameră, iar aici 
era dormitorul unei femei. Nu era nici urmă de cadavru, nici aici, 
nici afară. Pentru prima dată îndrăzni să spere că fata scăpase. 
Dar când? Și unde era? 

Intoarse pelerina pe dos și încercă să se gândească ce făcuse 
Ampliatus. „Vroia să ne închidă pe toți acolo” - astea fuseseră 
vorbele lui Popidius. Probabil blocase toate ieșirile și le impusese 
tuturor să stea înăuntru până trece totul. Dar trebuie să fi venit 
un moment, către seară, când acoperișurile au început să se 
prăbușească și până și Ampliatus a fost nevoit să admită că 
vechea casă era o capcană a morţii. Nu era genul care să-și 
aștepte moartea fără luptă. Dar chiar și în acest caz nu ar fi fugit 
din oraș: nu-i stătea în caracter, și în plus în momentul acela 
devenise deja imposibil să ajungi prea departe. Nu. Ar fi încercat 
să-și ducă familia într-un loc sigur. 

Attilius ridică pelerina Coreliei și îi adulmecă parfumul. Poate 
că fata încercase să fugă de tatăl ei. Doar îl ura atât. Dar el nu i- 
ar fi dat drumul. Işi imagină că probabil organizaseră o 
procesiune, foarte asemănătoare cu cea de la vila lui 
Pomponianus din Stabiae. Perne sau pături legate în jurul 
capetelor. Torţe care să facă un pic de lumină. Afară din casă, 
sub grindina de pietre. Și apoi - încotro? Unde ar fi fost în 
siguranţă? încercă să-și folosească mintea de inginer. Ce fel de 
acoperiș era destul de puternic încât să reziste la presiunea 
exercitată de doi metri și jumătate de piatră ponce? Nu unul 
plat, asta era sigur. Ceva construit cu metode moderne. Un dom 
ar fi fost ideal. Dar unde se găsea un dom modern în Pompei? 

Lăsă pelerina să-i cadă din mâini și porni poticnindu-se înapoi 
spre balcon. 


Între timp, pe străzi ieșiseră sute de oameni, mișunând în 

toate părţile la nivelul acoperișurilor, în semi-întuneric, ca niște 
furnici cărora le fusese dărâmat cuibul. Unii se învârteau de 
colo-colo pierduţi, năuciţi, înnebuniţi de durere. Văzu un bărbat 
cum își scoate calm hainele și le împăturește, ca și cum s-ar fi 
pregătit să înoate. Alţii păreau să știe clar ce vor, urmărindu-și 
planurile personale de căutare sau de evadare. Hoţii - sau poate 
proprietarii de drept: 
cine mai putea ști? — se năpusteau pe alei cu orice puteau duce 
în mână. Cele mai dezolante erau numele strigate cu glas 
plângător în întuneric. Îi văzuse cineva pe Felicio, sau pe 
Pherusa, sau pe Verus, sau pe Appuleia, soţia lui Narcissus? Sau 
pe Specula, sau pe avocatul Terentius Neo? 
Părinţii fuseseră despărțiți de copii. Copiii stăteau în afara 
minelor și plângeau. De fața lui Attilius erau apropia- te tot 
timpul torţe, cu speranţa că va fi altcineva - tatăl, soţul, fratele. 
Îi dădea la o parte, ridicând din umeri la toate întrebările lor, 
hotărât să numere insulele pe măsură ce le depășea, urcând 
dealul spre nord, către Poarta Vezuviului - una, două, trei: la 
fiecare i se părea că-i ia o veșnicie să ajungă la capăt, și nu 
putea spera decât că memoria nu-i juca vreo festă. 

Pe versantul sudic al muntelui ardeau cel puţin o sută de 
focuri, împrăștiate într-o constelație complicată, atârnate parcă 
pe cer la mică înălțime. Attilius învățase deja să facă diferența 
între diversele flăcări ale Vezuviului. Cele de acum nu erau 
periculoase - doar urmările unei calamităţi care trecuse. Dar 
gândul că un nou nor incandescent va apărea deasupra lor pe 
creasta muntelui îl umplea de spaimă și îl făcea să-și miște 
picioarele epuizate prin orașul în ruine. 

La colțul celei de-a patra insula găsi șirul de magazine, 
îngropate pe trei sferturi, și se cățără pe versantul de piatră 
ponce până pe acoperiș. Se ghemui chiar în spatele marginii de 
sus. Conturul era ascuţit. Probabil dincolo ardeau focuri, își 
ridică încet capul. De cealaltă parte a curţii constructorilor, 
acum îngropată, se vedeau cele nouă ferestre înalte ale băilor 
lui Ampliatus, fiecare din ele luminată aprins - sfidător, parcă - 
de torţe și zeci de lămpi cu ulei. Distingea unele din figurile 
zeilor pictaţi pe ziduri și siluetele oamenilor care se mișcau în 
faţa lor. Nu lipsea decât muzica, și totul ar fi arătat ca o 
petrecere în plină desfășurare. 


Attilius se lăsă să alunece în spaţiul închis și porni să-l 
traverseze. Lumina era atât de puternică încât își văzu umbra pe 
pământ. Când se apropie, văzu că siluetele erau sclavi care 
curățau piatra ponce purtată de curenţi în cele trei încăperi mari 
- vestiarul, tepidariumul și caldariumul - luând-o cu niște lopeţi 
de lemn, ca pe zăpadă, acolo unde stratul era mai gros sau 
măturând-o pur și simplu în restul locurilor. In spatele lor, 
Ampliatus se mișca încoace și-ncolo, strigând la ei să 
muncească mai cu sârg, din când în când apucând o lopată sau 
o mătură ca să le arate cum se face, după care își relua mersul 
agitat, de sălbăticiune închisă în cușcă. Attilius rămase câteva 
clipe în picioare, urmărindu-i din întunericul care îl ascundea, 
apoi începu să urce cu grijă înspre încăperea din mijloc - 
tepidariumul - în spatele căreia se vedea ușa către caldariumul 
acoperit cu un dom. 

N-avea cum să intre fără să fie văzut, așa că nu făcu niciun 
efort să se ascundă, traversă întinderea de piatră ponce și intră 
prin fereastra deschisă. Pietrele pe care călca făceau zgomot, 
iar sclavii îl priveau uluiţi. Parcursese jumătate din caldarium 
când fu zărit de Ampliatus - „Aquarius!” 

— Care se grăbi să-i iasă în întâmpinare. Avea zâmbetul pe 
faţă și brațele larg deschise. 

— Aquarius! Te aşteptam! 

Avea o tăietură la tâmplă iar părul de pe partea stângă a 
capului era năclăit în sânge uscat. Obrajii îi erau zgâriați și prin 
stratul de praf se infiltrase sângele, săpând dâre roșii în masca 
albă. Colţurile gurii erau îndreptate în sus - o mască a comediei. 
Lumina strălucitoare i se reflecta în ochii larg deschiși. Până să 
apuce Attilius să spună ceva, începu să vorbească din nou: 

— Trebuie să punem apeductul în funcţiune imediat! Totul e 
gata. Nimic n-a fost afectat. Am putea deschide chiar mâine, 
doar să ne putem conecta la apă. 

Vorbea foarte repede, vorbele i se rostogoleau din gură, nici 
nu termina bine o propoziţie și trecea la următoarea. Avea 
atâtea de spus! Vedea totul clar în faţa ochilor! 

— Oamenii o să aibă nevoie de un loc funcţional în orașul 
ăsta. O să aibă nevoie să se spele - s-a făcut multă mizerie 
peste tot. Dar nu e doar asta. O să fie și un simbol în jurul căruia 
să se adune. Dacă văd că băile funcţionează, o să prindă curaj și 
încredere. Încrederea e cheia oricărei reușite. Cheia încrederii e 


apa. Apa e totul, înţelegi? Am nevoie de tine, aquarius. Jumăte- 
jumăte! Ce zici? 

— Unde-i Corelia? 

— Corelia? 

| se citea în priviri aștepta în continuare o înţelegere de vreun 
fel: 

— O vrei pe Corelia? În schimbul apei? 

— Poate că da. 

— O căsătorie? Sunt dispus să iau în calcul varianta. 

Făcu un semn cu degetul: 

— E aici. Dar trebuie să vorbesc cu avocaţii, să redactăm 
contractul. 

Attilius îi întoarse spatele și porni cu pași mari prin intrarea 
îngustă către laconium. Așezaţi pe băncile de piatră din micul 
caldarium în formă de dom și luminate de torțele prinse în 
suporturi pe pereţi, erau Corelia, mama și fratele ei. De cealaltă 
parte erau intendentul, Scutarius și portarul uriaș, Massavo. O 
altă ușă făcea legătura cu caldariumul. Corelia își ridică privirea 
când intră inginerul. 

— Trebuie să plecăm! spuse el. Repede, toată lumea! 

În spatele lui, Ampliatus se așezase în ușă: 

— Nu-nu-nu, spuse el, nu pleacă nimeni. Am rezistat la ce era 
mai rău, n-o să fugim tocmai acum. Aduceţi-vă aminte de 
profeția sibilei! 

Attilius nu-l băgă în seamă și i se adresă Coreliei. Fata părea 
paralizată de șoc. 

— Ascultă-mă! Căderea de pietre nu e pericolul principal. 
Când pietrele se opresc, curenţi de foc încep să coboare 
muntele. l-am văzut. Distrug totul în calea lor. 

— Nu, nu! Aici suntem cel mai la adăpost, insistă Ampliatus. 
Crede-mă! Pereţii sunt groși de un metru. 

— La adăpost de căldură într-un caldarium? 

Attilius vorbi către ceilalţi: 

— Nu-l ascultați. Când o să vină norul fierbinte o să vă coaceți 
aici ca într-un cuptor. Corelia! 

Îi întinse mâna fetei, care aruncă o privire rapidă către 
Massavo. Erau prizonieri, își dădu seama Attilius. Laconiumul era 
o închisoare. 

— Nu pleacă nimeni, repetă Ampliatus. Massavo! 


Attilius o apucă de mână pe Corelia și încercă s-o tragă spre 
caldarium înainte ca Massavo să poată face ceva, dar uriașul era 
prea iute pentru el. Sări în dreptul ușii, iar când Attilius încercă 
să-l dea la o parte, Massavo îl apucă de gât cu o mână și îl târî 
înapoi în cameră. Attilius îi dădu drumul Coreliei și se chinui să 
dea la o parte mâna care îl sugruma. In mod normal se descurca 
bine într-o luptă, dar nu cu un adversar de asemenea 
dimensiuni, și nu când era atât de epuizat ca acum. Îl auzi pe 
Ampliatus spunându-i lui Massavo să-i rupă gâtul - „Rupe-i gâtul 
șoricelului” - după care o flacără îi șuieră pe lângă urechi și 
Massavo scoase un urlet de durere. Strânsoarea din jurul gâtului 
cedă. O văzu pe Corelia strângând o torţă în mâini și pe 
Massavo căzut în genunchi. Ampliatus o strigă pe nume cu 
braţele întinse spre ea, și în vocea lui era ceva aproape rugător. 
Fata se răsuci rapid, lăsând o dâră de foc în urmă, aruncă torța 
spre tatăl ei și apoi ieși pe ușă înspre caldarium, strigând la 
Attilius s-o urmeze. 

Inginerul se năpusti clătinându-se prin tunel, după ea, ajunse 
în strălucirea albă a încăperii celei fierbinţi, traversă pardoseala 
impecabil de curată, trecu de sclavi și ieși pe fereastră în 
întuneric, scufundându-se printre pietre. Pe la jumătatea curţii 
se uită înapoi, gândindu-se că poate Ampliatus renunţase - la 
început nu văzuse niciun semn că i-ar urmări cineva - dar 
bineînţeles că în nebunia lui acesta nu renunțase; nu renunța 
niciodată. Silueta masivă, de neconfundat, a lui Massavo apăru 
în fereastră, alături de stăpân. Lumina ferestrei se sparse în 
fragmente de la torțele care erau împărțite sclavilor. Vreo zece 
inși înarmaţi cu mături și lopeţi săriră afară din caldarium și se 
împrăștiară în curte. 

Căţăratul înapoi pe acoperiș păru să dureze o veșnicie, în care 
picioarele le alunecau și le fugeau în toate părțile. Ajunseră în 
fine sus și săriră în stradă. Timp de o clipă apărură pe acoperiș, 
suficient ca unul din sclavi să-i vadă și să-i avertizeze pe ceilalți 
cu un strigăt. Când ateriză pe stradă, Attilius simţi o durere 
ascuțită la gleznă. O prinse de mână pe Corelia și mai urcă puţin 
pe deal, șchiopătând, după care se retraseră amândoi în umbra 
zidului, chiar când torțele oamenilor lui Ampliatus apăreau pe 
stradă în spatele lor. Drumul pe care ar fi putut fugi către Poarta 
Stabiană le fusese blocat. 


Attilius se gândi că nu mai aveau nicio șansă. Erau prinși în 
capcană între două focuri - flăcările torțelor și cele ale 
Vezuviului - și chiar când se uita înnebunit de la unele la altele 
văzu că în vârful muntelui începe să apară o dâră de lumină, 
chiar în locul unde apăruseră izbucnirile dinainte. În mijlocul 
disperării îi veni un gând - un gând absurd, îl alungă imediat - 
dar gândul persista, și deodată se întrebă dacă de fapt nu 
urmărise asta tot timpul. Nu asta făcuse, la urma urmei: se 
îndreptase spre Vezuviu în timp ce restul lumii fie rămânea pe 
loc, fie fugea cât mai departe? Mai întâi pe drumul de coastă de 
la Stabiae la Pompei, apoi urcând dealul dinspre sudul orașului 
către nord. Poate că asta îi era lui dat, asta îi fusese sortit de la 
bun început. 

Privi către munte. Nu era nicio îndoială, viermele de lumină 
creștea. O întrebă cu voce pierdută pe Corelia: 

— Poţi să fugi? 

— Da. 

— Atunci fugi cum n-ai mai fugit în viaţa ta. 

leșiră din ascunziș. Oamenii lui Ampliatus erau cu spatele la 


ei, privind prin negură către Poarta Stabiană. Îl auzi pe 
Ampliatus cum dă ordine - „Voi doi mergeţi pe strada 
lăturalnică, voi trei la poalele dealului” - și nu le mai rămânea 


decât să înceapă din nou înaintarea anevoioasă printre pietre. 
Durerea de la gleznă îl făcea să strângă din dinţi, iar fata se 
mișca mai repede ca el, cum se întâmplase și la Misenum, când 
țâșnise în sus pe deal, strângându-și rochia cu o mână și 
săgetând întunericul cu picioarele ei lungi și albe. Mergea în 
urma ei, împiedicându-se și auzindu-l pe Ampliatus cum strigă 
din nou - „Uite-i! După mine!” - dar când ajunseră la capătul 
unei insula şi se încumetă să privească în urmă nu mai văzu în 
spate decât o singură torţă. 

— Lașilor! urla Ampliatus. Vă e frică de nimic! 

Dar era evident ce-i făcuse să nu mai răspundă la comenzi. 
Nu mai era nicio îndoială pentru nimeni că valul de foc se 
revărsa în jos pe munte, crescând văzând cu ochii, devenind tot 
mai lat - învolburat, fluid, mai fierbinte ca flacăra. Fierbinte ca 
fierul încins, trebuia să fii nebun ca să fugi înspre el. Până și 
Massavo își părăsi stăpânul. Oamenii renunţau la strădaniile 
devenite ridicole de a-și scoate lucrurile de sub dărâmături și se 
precipitau în jos pe deal. Attilius simţea căldura arzându-i faţa. 


Vântul dogoritor ridica vârtejuri de cenușă și resturi de tot felul. 
Corelia își întoarse privirea spre el, dar inginerul îi făcu semn să 
meargă înainte - să urce către munte împotriva oricărui instinct, 
împotriva oricărei rațiuni. Trecuseră de încă o insula. Mai 
rămânea una singură. În faţa lor, Poarta Vezuviului se contura 
pe cerul aprins. 

— Stai! strigă Ampliatus. Corelia! 

Dar vocea i se auzea tot mai slab, rămăsese în urmă. 

Attilius ajunse la colţul castellum aquae, cu capul aplecat sub 
vântul arzător, aproape orbit de praf, și o trase pe Corelia după 
el pe aleea îngustă. Ușa era aproape în întregime acoperită de 
pietre. Se mai vedea doar un triunghi îngust de lemn. O lovi cu 
putere, și la a treia încercare încuietoarea cedă, iar pietrele se 
rostogoliră înăuntru prin deschizătură. O împinse pe fată 
înăuntru și se strecură după ea în întunericul ca smoala. Auzea 
apa curgând, înaintă pe pipăite, găsi marginea rezervorului și se 
căţără înăuntru, intrând în apă până la brâu. O trase pe fată 
după el și orbecăi după șuruburile de prindere. Reuși să le 
găsească și dădu grilajul la o parte. O împinse pe Corelia în gura 
tunelului și se strecură după ea. 

— Mergi înainte! Cât poţi de mult! 

Răsună un vuiet cumplit, ca o avalanșă. Corelia n-avea cum 
să-l mai audă. Nu mai auzea nici el ce spunea. Dar fata se 
împletici înainte din instinct. O urmă, punându-i mâinile pe 
mijloc și apăsând-o cu putere, încercând să o coboare în apă cât 
mai mult posibil. O acoperi cu trupul său. Rămaseră așa 
înlănţuiţi, în apă. Apoi nu mai simţiră decât căldura dogoritoare 
și miasma de sulf în întunericul apeductului, aflat chiar sub 
zidurile orașului. 


Hora altera 


Corpul omenesc nu poate supraviețui la temperaturi care 
depășesc 200 de grade Celsius mai mult de câteva clipe, mai 
ales în curentul rapid al unei eruptii. Încercarea de a respira în 

norul dens de cenușă fierbinte, în absența oxigenului, ar duce la 
pierderea cunoștinței după câteva inhalări şi ar produce arsuri 
severe ale tractului respirator. Pe de altă parte, supravietuirea 
este posibilă în zonele mai marginale ale erupției dacă există un 
adăpost adecvat, care să protejeze de fluxul de aer fierbinte și 
de temperaturile ridicate ale acestuia, ca și de proiectilele 
(pietre, materiale de construcție) antrenate de norul în mișcare. 


Enciclopedia Vulcanilor 


O furtună de nisip incandescent cobora în viteză dealul către 
Ampliatus. Zidurile exterioare erau smulse, acoperișurile 
explodau, ţiglele și cărămizile, bârnele, pietrele și corpurile 
zburau către el, dar în lungul moment dinaintea morţii sale îi 
păru totul foarte lent, încât le vedea pe toate cum se mișcau, 
purtate de explozie. Și apoi valul îl izbi, făcu să-i explodeze 
timpanele, îi aprinse părul, îi smulse hainele și pantofii și îl ridică 
în aer cu picioarele în sus, izbindu-l de zidul unei clădiri. 

Muri în clipa cât îi luă erupției să ajungă la băi și să se 
năpustească prin ferestrele deschise, sufocând-o pe soţia lui, 
rămasă pe loc în caldarium, ascultătoare până la capăt. 

Îl prinse din urmă pe fiul său, care evadase și încerca să 
ajungă la Templul lui Isis. Valul îl ridică în aer, după care îi 
cuprinse pe intendent și pe portar - pe Massavo - care coborau 
în fugă strada către Poarta Stabiană. Trecu peste bordel, unde 
Africanus se întorsese ca să-și recupereze lucrurile și unde 
Zmyrina stătea ascunsă sub patul lui Exomnius. Il omori pe 
Brebix, care de la începutul erupției se dusese la școala de 
gladiatori, la foștii săi camarazi, și pe Musa și Corvinus, care se 
hotărâseră să rămână cu el, sperând că vor fi protejați de 
experienţa lui. ÎI omori și pe credinciosul Polites, care se 
adăpostise în port, dar revenise în oraș ca să vadă dacă n-o 
poate ajuta pe Corelia. 


A omorât peste două mii de oameni în mai puţin de jumătate 
de minut și le-a lăsat cadavrele într-o serie de tablouri grotești, 
la care posteritatea avea să privească cu gura căscată. 

Căci deși părul și hainele începuseră să ardă, focurile au fost 
repede înăbușite de lipsa oxigenului și apoi o maree de cenușă 
fină, groasă de doi metri, venind în urma valului de aer, s-a 
revărsat peste oraș, învelind totul și luând în cele mai mici 
detalii forma victimelor doborâte de suflu. Această cenușă s-a 
întărit apoi. Piatra ponce a continuat să cadă. În giulgiurile lor de 
piatră, corpurile au putrezit, și odată cu ele, cu trecerea 
secolelor, amintirea că fusese vreodată un oraș în acest loc. 
Pompei a devenit un oraș ai cărui cetățeni erau niște goluri 
perfect conturate, rămași strânși unul în altul sau singuri, cu 
hainele smulse sau ridicate deasupra capului, încercând cu 
disperare să se ţină de obiectele personale sau strângând în 
braţe aerul - forme goale suspendate în aer la nivelul 
acoperișurilor. 


La Stabiae, curentul erupției a intrat sub adăpostul improvizat 
din vela Minervei pe plajă și l-a ridicat în aer. Rămași 
descoperiți, oamenii au putut vedea norul luminos rostogolindu- 
se peste Pompei și îndreptându-se drept către ei. 

Toţi au luat-o la goană, cu Pomponianus și Popidius în frunte. 

Au încercat să-l ia pe Pliniu cu ei. Torquatus și Alexion l-au 
prins de mâini și l-au ridicat în picioare. Dar amiralul nu mai 
avea de gând să se miște, și când le-a spus pe un ton abrupt să- 
| lase acolo și să-și caute salvarea, și-au dat seama că vorbea 
serios. Alexion și-a adunat notițele și a repetat promisiunea de a 
i le duce nepotului amiralului. Torquatus a ridicat mâna în semn 
de salut. lar apoi Pliniu a rămas singur. 

Făcuse tot ce-i stătuse în putere. Măsurase toate stadiile 
manifestării. Îi descrisese fazele - coloană, nor, furtună, foc - 
aproape epuizându-și vocabularul. Avusese o viaţă lungă, 
văzuse multe, iar acum Natura îi aducea înaintea ochilor 
ilustrarea supremă a puterii Sale. În aceste ultime momente ale 
vieții continua să facă observaţii la fel de atent ca în tinereţe - 
ce fericire mai mare putea să-și dorească un om? 

Dunga de lumină era foarte strălucitoare și totuși presărată cu 
umbre intermitente. Ce reprezentau oare? Era, chiar și acum, 
curios să afle. 


Oamenii confundă a măsura cu a înțelege. Și se așază tot 
timpul în centrul lucrurilor. E cea mai mare infatuare a lor. 
Pământul se încălzește - sigur e din cauza noastră! Muntele ne 
distruge - nu i-am îmbunat pe zei! Plouă prea mult, plouă prea 
puţin - e liniștitor să te gândești că lucrurile astea sunt cumva 
legate de comportamentul nostru, că dacă ne-am fi purtat ceva 
mai frumos, dacă am fi fost mai chibzuiţi, meritul nostru ar fi 
fost răsplătit. Dar iată că Natura se năpustea spre el - imposibil 
de cunoscut, atotcuceritoare, indiferentă - și în flăcările Ei, Pliniu 
citea deșertăciunea tuturor ambițiilor omenești. 

Era dificil să respiri, era dificil chiar să rămâi în picioare. Aerul 
era plin de cenușă și nisip, și cumplit de strălucitor. Se sufoca, 
durerea din piept era ca o chingă de oțel. Se clătină. 

Rămâi în picioare, nu ceda! 

Rămâi în picioare, ca un adevărat roman! 

Mareea de foc îl înghiţi. 


Erupția continuă în tot restul zilei, cu alte și alte izbucniri și cu 
explozii zgomotoase care făceau să se scuture pământul. Înspre 
seară își mai pierdu din putere și începu ploaia. Apa stinse 
focurile și udă întinderea cenușie de movile și depresiuni care 
acoperise câmpia rodnică din jurul Pompei și coasta atât de 
frumoasă dintre Herculaneum și Stabiae. Apa umplu fântânile și 
alimentă izvoarele, creând noi albii care șerpuiau în jos înspre 
mare. Râul Sarnus își schimbă cu totul cursul. 

Pe măsură ce aerul se limpezea, Vezuviul redevenea vizibil, 
dar forma i se modificase complet. Nu mai avea culme, ci se 
termina cu o depresiune, ca și cum un uriaș ar fi mușcat din 
vârf. O lună imensă, roșie de la praful din aer, se ridica peste o 
lume transformată. 

Corpul lui Pliniu a fost găsit pe plajă - potrivit nepotului său 
„părea mai degrabă adormit decât mort” - și dus înapoi la 
Misenum, împreună cu observaţiile sale. Acestea s-au dovedit 
ulterior atât de exacte, încât limbajul științific s-a îmbogăţit cu 
un nou cuvânt: „erupție pliniană”, desemnând „o erupție 
vulcanică care este expulzată cu putere printr-un crater central 
până la o înălţime de câţiva kilometri, după care se întinde în 
lateral”. 

Aqua Augusta a continuat să curgă, la fel cum avea să o facă 
timp de secole. 


Cei care-și părăsiseră casele de pe versantul estic al muntelui 
au început să vină înapoi înainte de căderea nopţii, și în zilele 
care au urmat s-au auzit multe zvonuri și povești. Se spunea că 
o femeie a născut un copil în întregime din piatră și că s-au 
văzut pietre care prindeau viață și se transformau în oameni. O 
livadă care se găsea de o parte a drumului către Nola trecuse pe 
cealaltă parte, iar pomii au rodit niște enigmatice fructe verzi, 
care se spunea că vindecă orice boală, de la viermi intestinali la 
chelie. 

La fel de miraculoase erau poveștile despre supraviețuitori. Se 
povestea că un băiat orb reușise să iasă din Pompei și se 
îngropase în burta unui cal mort, pe drumul către Stabiae, 
adăpostindu-se în felul acesta de căldură și de pietre. Doi copii 
blonzi - gemeni - au fost găsiţi rătăcind, neatinși, în haine de 
aur, fără o zgârietură, dar fără să poată rosti un cuvânt. Au fost 
trimiși la Roma și luaţi în palatul împăratului. 

Dar cea mai răspândită dintre toate era legenda unui bărbat 
și a unei femei care ieșiseră din pământ în amurg, în ultima zi a 
erupției. Se spunea că merseseră pe dedesubt precum cârtiţele 
kilometri întregi, venind de la Pompei, și ieșiseră la suprafaţă 
într-un loc unde terenul era liber, udat de apa dătătoare de viaţă 
a unui râu subteran, care îi protejase cu apa lui sacră. Se 
povestește că au fost văzuţi mergând împreună înspre coastă, 
chiar atunci când soarele cădea peste profilul mutilat al 
Vezuviului, iar obișnuita briză de seară dinspre Capri răscolea 
dunele de cenușă. 

Dar cei mai mulţi găseau că povestea e trasă de păr, și toţi 
oamenii cu scaun la cap spuneau că e o simplă superstiție. 


Multumiri 


Am prefatat aceste volume cu numele celor pe care mi-am 
bazat scrierile. Am făcut acest lucru pentru că după părerea 
mea este un lucru plăcut și dovedește o modestie care face 
cinste să-ți recunosti îndatorarea fată de cei care au ajutat la 
propriile realizări... 


Pliniu, Istoria Naturală, Prefată 


Mă tem că nu mă pot lăuda, ca Pliniu, că am consultat 2.000 
de volume în cursul cercetărilor mele. Cu toate acestea, acest 
roman n-ar fi putut scris fără știința multor altora și, la fel ca 
Pliniu, cred că ar fi un „lucru plăcut” - cel puţin pentru mine, 
dacă nu și pentru ei - să enumăr câteva din sursele mele. 

Pe lângă lucrările de vulcanologie deja citate în text, mă simt 
îndatorat faţă de Jean-Pierre Adam (Construcţiile romanilor), 
Carlin A. Barton (Onoarea la romani), Mary Beagon (Natura la 
romani), Marcel Brion (Pompei și Herculaneum), Lionel Casson 
(Marinarii din vechime), John D'Arms (Romanii din Golful Na- 
poli), Joseph Jay Deiss (Herculaneum), Goerge Hauck (Apeductul 
de la Nemausus), John. F. Healy (Pliniu cel Bătrân despre Știință 
și Tehnologie), James Higgimbotham (Piscinae), A. Trevor Hodge 
(Apeducte și surse de apă romane), Wilhelmina Jongman 
(Economia și societatea din Pompei), Ray Laurence (Orașul 
roman Pompei), Amedeo Maiuri (Pompei: ghid pentru orașul 
pierdut), L. Richardson, Jr (Pompei: O istorie a arhitecturii), 
Chester G. Starr (Marina imperială romană), Antonio Varone 
(Pompei, misterele unui oraș îngropat), Andrew Wallace-Hadrill 
(Casele și societatea din Pompei și Herculaneum) și Paul Zanker 
(Pompei: Viaţă publică și viață privată). 

Atlasul Barrington al lumii elene și romane, editat de Richard 
J. A. Talbert, a contribuit la crearea unei imagini vii a Campaniei. 
Analiza vulcanologică a erupției, realizată de către Haraldur 
Sigurdsson, Standford Cashdollar și Stephen R.J. Sparks în 
Revista americană de arheologie (nr. 86, pag. 39-51), mi-a fost 
de mare ajutor. 


Am avut plăcerea să discut despre romanii din Golful Napoli 
cu John D'Arms, în cadrul unei cine cu familia sa, într-o tipică 
grădină englezească, chiar înainte de dispariţia sa; n-am să-i uit 
niciodată amabilitatea și încurajările. Profesorul A. Trevor 
Hodge, a cărui lucrare deschizătoare de drumuri asupra 
apeductelor romane mi-a fost de cel mai mare folos în 
încercarea de a-mi reprezenta Aqua Augusta, a avut 
amabilitatea să răspundă întrebărilor mele. Sprijinul acordat de 
Profesorul Jasper Griffin mi-a dat posibilitatea să folosesc 
biblioteca Muzeului Ashmolean din Oxford. Dr. Mary Beard de la 
Newnham College, Cambridge, a citit manuscrisul înainte de 
publicare și a făcut multe sugestii valoroase. 

Tuturor acestor învăţaţi le aduc mulțumirile mele, și protecţia 
oferită de pasajul binecunoscut: erorile, interpretările greșite 
sau îndepărtarea de la adevărul istoric sunt în întregime 
responsabilitatea autorului. 


Robert Harris, 
Kintbury, iunie 2003 


